
Nu putem vorbi de continuitate de gândire şi cul- 
tură decât dela Greci încoace. Orice spirit preocupat 
de problema ştiinţei, a filosofiei şi a civilizaţiei — şi 
doritor să urce la surse — este nevoit să ia ca punct 
de mânecare al cercetărilor şi consideraţiilor sale ele- 
nismul. Importanţa pe care o prezintă cugetarea greacă 
pentru înireaga desvoltare ulterioară a filosofiei euro- 
pene este enormă. 

Cercetările istorice şi liguistice mai nouă ne-au aju- 
tat să facem cunoștință cu speculaţiile gândirii indice, 
persice, egiptene, etc. Dar aceste speculaţii, adesea pro- 
funde şi bogate, n'au influinţat decât foarte puţin cuge- 
tarea europeană, din cauza lipsei de contact al Euro- 
penilor cu popoarele respective, Şi puţina influenţă 
care se poate constata e indirectă; adecă ea s'a exer- 
citat tot prin mijlocirea gândirii greceşti. 

Aceasta din urmă a influenţat puternic, cum se ştie, 
speculaţia evului mediu. Şi-a aservit-o chiar. Ea a in- 
fluinţat mai puţin tiranic, dar neasemănat mai fecund, 
pe cugetătorii care au trăit dela Renaștere încoace. Şi 
exercită şi azi influinţă considerabilă. Astfel, putem 
spune fără exagerare că temeiurile înseși ale culturii 
noastre intelectuale suat eline. 

In Grecia au fost puse mai întâiu, pentru noi, marile 
probleme care frământă şi azi cugetarea filosofică. 

Acolo au fost inventate mai întâi unele din mijloacele 
capitale ale gândirii noastre de azi. Incât nu e mirare 
că, pentru cine judecă lucrurile liberat de unele dogme 
azi foarte la modă, principalele forme de intelecţiune 
elaborate de vechii gânditori ai Eladei precum şi pro- 
blemele ridicate de eiaparoarecum eterne, eleatingând 
esența şi, dupa credinţa noastră, interesele permanente 
ale civilizaţiei europene. Pe de altă parte, visurile pe care 
au îndrăsnit să le viseze aceşti gânditori cu inteligență 
disciplinată şi imaginaţie roditoare, sunt cele mai stră- 
lucite din câte au trecut vreodată prin mintea omului. 

Istorie în înțelesul adevărat al cuvântului nu poate 
fi numit decât trecutul care trăeşte încă în trupul şi'n 
conştiinţa prezentului („,conştiinţă” în sensul larg al 
termenului). Care trăeşte nu numai ca simplă reminis- 
cenţă, ci ca putere ce mână prezentul mai departe. In 
ceea ce ne priveşte pe noi, cei de azi, Grecia cu filoso- 
fia şi întreaga-i civilizaţie ridicată pe aceasta, face 
parte — vrem, nu vrem — din trecutul care continuă 
să trăiască; în noi şi prin noi. 

Până şi ştiinţa elină, cât ne-ar apărea ea azi de stân- 
gace, de neînţeleasă oarecum, ne interesează nu ca ceva 
ce-ar aparţine exclusiv trecutului mort, ci ca plăsmuire 
care poate prezenta din numeroase puncte de vedere 
interes de actualitate. 

Se pare că nicăiri ca aici, la Elada, nu se potriveşte 
afirmaţia lui Herder că ceea ce ce avem mai de preţ 
nu noi l-am creat: Am moştenit dela Greci până şi for- 
ma minții cu care şi 'n care gândim... 

Dar, să fim drepți şi să nu uităm să spunem că tre- 
cutul elin continuă să acționeze asupra prezentului 
poate nu numai întărind şi îmbogăţind vieaţa intelec- 
tuală a acestuia. In unele privinţe s'ar putea întâmpia 
ca moștenirea greacă să ridice în calea inteligenţei şi 
oarecare zăgazuri păgubitoare. Căci am moştenit dela 
Elini nu numai ordonatoare idei generale şi positive 
cunoştinţi de amănunt, nu numai idealuri creatoare de 
propăşire şi dexterităţi ingenioase, ci şi câteva prejude- 
căţi şi superstiții. Cunoaşterea trecutului grec e deci bine- 
făcătoare şi pentru acest motiv: Ea ne poate libera de 
sub apăsarea pe care o exercită asupra unora din mora- 
vurile noastre intelectuale această din urmă moştenire. 

De altfel, ignoranţa unui trecut ca cel elin ne este, 
nouă celor ce trăim pe temeiurile ridicate de el, aproa- 
pe imposibilă. Căci, dacă foarte puţini pot spune c'au 
citit din Platon sau din Aristotel, totuşi spiritele culti- 
vate ale Europei trăesc, chiar şi când nu-şi dau seama, 
cu idei, cu multe idei, de-ale acestor gânditori, cu no- 
ţiuni elaborate și fixate de ei. Rohde, autorul celebrei 
Psyche a şi spus că Grecii au gândit prin anticipație 
(vorgedacht) pentru întreaga omenire. lar Renan a 
scris celebra frază: Rațiunea s'a născut în Elada. 

Imcât, dacă e justă definiţia de „animal raţional” ce 
s'a dat omului, putem spune că, pentru noi Europenii, 
însuşi omul s'a născut în Elada. 


II. 


lată de ce s'a vorbit și se vorbeşte încă, pe bună 
dreptate, de „miracolul grecesc”. 

Numim miracol, cum se ştie, un fenomen pe care 
nu-l putem încadra în lanțul de cauze şi efecte ce se 
chiamă Univers. Numim miracol, altfel spus, un feno- 
men care e oarecum un început absolut. 


Există însă începuturi absolute în natură și ’n isto- 
rie? In sensul plin al cuvântului de sigur că nu. Şi de 
sigur că nu se poate spune în acest sens nici de cuge- 
tarea elină c'ar fi fost un astfel de început. 

Cu toate acestea, se poate vorbi într'un anumit. sens 
de miracol grecesc. Să precizăm: 

Fără îndoială, Elinii au avut şi ei predecesori. Filo- 
sofia şi ştiinţa greacă datoresc multe Orientului. Elada 
a primit din Răsărit o bună parte a materialului inte- 
lectual cu care a lucrat. A primit mituri religioase, cu- 
noştinţe practice, dexterităţi, procedee tehnice. 


Se ştie că filosofii şi poeţii Greciei au exaltat totdea- 
una știința, dar mai cu seamă înţelepciunea Orientu- 
lui. Au mers uneori până acolo încât au ascuns sub 
emblema acestei înţelepciuni chiar şi idei absolut nouă, 
idei care le aparţineau. Neopitagoricienii, neoplatoni- 
cienii, alexandrinii şi scriitorii creştini sunt cei care au 
afirmat mai cu insistenţă existența influenţei orientale 
în Elada. 

S'a spus, de pildă, că Platon n'ar ti fost decât un 
Moise care a vorbit grecește...!? Clement din Alexan- 
dria îl numea pe acelaşi Platon „filosof iudaizant”. 
Gisim însă afirmațiuni asemănătoare şi la Herodot şi 
la însuşi Platon şi Aristotel. Acesta susţinea că leagă- 
nul ştiinţei matematice ar fi fost Egipetul. O legendă 

foarte răspândită pretindea că Thales şi Pythagora, 
deci înşişi întemeetorii ştiinţei eline, ar fi importat a- 
ceastă ştiinţă din Egipet, Acesta din urmă, afirmă tra- 
diţia pitagorică, a cunoscut personal pe Zarathustra 
Iar pentru a explica cunoştinţele enciclopedice ale lui 
Democrit, tradiţia vorbeşte de călătoriile lui în Egipet 
şi 'n Babilonia, unde a cunoscut fachirii, 

Fapt incontestabil: secolul al VII-lea şi al VI-lea a. 
Ch., epoca în care apar cei dintâi gânditori elini, este 
şi perioada când relațiile Greciei cu popoarele din 
Orient devin foarte active: Golfurile ospitaliere ale Ela- 
dei privesc spre Răsărit, spre marile centre de cultură 
asiatică veche. Grecii au avut temperament de neobo- 
siţi călători. Pe mare şi pe uscat, corăbii şi caravane 
au putut stabili comunicaţii relativ uşoare şi bune în- 
tre Ionia şi Fenicia, Babilonia, Egipet. Şi, prin acestea, 
contact indirect cu India, poate chiar şi cu China. In 
sfârşit, contactul cu civilizațiile streine, chiar şi când 
acestea nu erau prea desvoltate, a trebuit să contribue 
în măsură importantă la lărgirea orizontului intelec- 
tual al Grecilor, 

Astfel, nu se poate nega că Elinii au avut, fără în- 
doială, norocul de a moşteni un patrimoniu intelec- 
tual. Speculaţia elină, în forma în care ea apare deja 
la început, a fost făcută posibilă printr'o achiziţie 
prealabilă de cunoștințe de amănunt. Astronomii cal- 
deeni ca şi inginerii măsurători de pământ ai Egipe- 
tului au contribuit să prepare elanul de mai târziu al 
gândirii greceşti... 

Iată de ce, pornind dela date şi consideraţii ca cele 

de mai sus, cercetători ca Bailly, Biot, Roeth, ş. a. au 
negat în bună parte originalitatea speculaţiei eline. 


* 


Dar, examinând faptele cu atentă grije, constatăm 
totuşi, ca 'n ciuda consideraţiilor şi datelor de mai sus, 
nu poate fi vorba de o influenţa propriu zisă a Răsări- 
tului asupra spiritului însuși al gândirii eline. Nu se 
poate în nici un caz susţine că filosofia greacă ar fi 
fost importată de aiurea în Elada, că n'ar fi fost, 
prin spiritul specific care o animă, produsul natural 
al însuşi pământului elin. 

Caci, mai întâi, să nu scăpam din vedere că, dacă fi- 
losofii şi istoricii greci au ridicat în slavă înţelepciunea 
Orientului, au făcut-o adesea ca măsură de prudenţă. 
Au făcut-o pentru a ascunde paternitatea unor idei care 
contraziceau tradiţii sacre în Elada. Şi-au făcut-o, tot 
atât de des, şi cu scopul de a da mai multă autoritate 
propriilor lor idei, dat fiind prestigiul legendar de 
care se bucurau, pe drept sau pe nedrept, în opinia 
greacă civilizațiile mai mult bănuite decât cunoscute 
ale Rasăritului. Sa nu pierdem din vedere, în sfârşit, 
că datele pe care le avem sunt foarte vagi, reduse ca 
număr şi cât se poate de problematice. Sprijinindu-ne 
numai pe ele, nu ne este îngăduit să contestăm origi- 
nalitatea speculaţiei eline. 

Admiţând apoi că relațiile între Elada şi Orient au 
fost atât de intense şi de întinse cum cred unii istorici 
bazaţi pe informaţii mai mult sau mai puţin positive, 
ce ne îndreptăţeşte să luăm de bună şi credinţa că ci- 

vilizaţia cea mai veche posedă cu necesitate speculaţia 
cea mai înaltă şi ştiinţa cea mai evoluată? 

Să nu uităm nici faptul istoric că orgolioasa preo- 
time egipteană a făcut eforturi mari pentru a deriva 
toată cultura grecească din cea egipteană. Astfel, Egip- 
tenii au susţinut că Solon n'a făcut decât să aplice în 
Elada ideile lui Amasis în materie de legislaţie. Iată 
însă că azi ştim positiv că Amasis a trăit... după 
Solon! 


Singura metodă riguroasă pentru a stabili ce anume 
datorește Orientului ştiinţa şi filosofia născândă a 
Greciei, este să examinăm, după monumentele care 
ne-au rămas, caracterele ştiinţei orientale şi să le com- 
parăm cu acelea ale speculaţiei eline. 

Ce constatăm făcând acest examen? Care e spiritul 
specific, adânc, ce animă ştiinţa Orientului? El a fost 
eminamente practic. Observaţii izolate, deși uneori 
foarte numeroase, observaţii sugerate de probleme 
practice, constatări de natură pur empirică şi de va- 
loare particulară, locală aş zice, iată ştiinţa Orientului! 

Mintea Orientalului n'a încercat să-şi demonstreze 
constatarea empirică pe care a făcut-o şi nici să gene- 
ralizeze judecata adesea justă pe care a pronunţat-o în 
legătură cu fiecare caz particular de acelaşi gen. 

Dar, considerată această constatare la lumina con- 
ceptului care defineşte adevărata ştiinţă, este o pră- 
pastie între spiritul ce animă inteligenţa care se o- 
preşte la pure înregistrări empirice şi duhul care suflă 

în gândul ce simte nevoia unei demonstrații raționale. 
La lumina acestei judecăți, ne dăm uşor seama că, ori- 
cât de exacte ar fi fost d. ex. observațiile astronomice 
făcute de astrologii caldeeni conduşi în investigațiile 
lor de consideraţii politice, ele nu sunt ştiinţă în ade- 
văratul sens al termenului. Intre acestea şi să zicem 
demonstraţia geometrică a proprietăţilor cercului, sau 
căutarea desinteresată a unei ipoteze ce-ar explica fa- 
zele lunii (cum o găsim la pitagoricieni) deosebirea 
este de calitate, Altfel spus, ştiinţa elină, atâta câtă a 
fost, era altceva decât ceea ce a fost cea orientală, dacă 
ținem cu orice preţ s'o numim ştiinţa şi pe aceasta. 

Spiritul şi metoda graţie cărora ştiinţa greacă a de- 
venit posibilă sunt lucruri despre care ştim cu sigu- 
ranjă că n'au fost importate din Răsărit în Elada. 
Deja Platon văzuse ager când făcea distincţie netă în- 
tre spiritul profund din care purcedea speculaţia elină 
şi cel practic care se găsea la fundamentul ştiinţei egip- 
tene: De o parte: grija de câştig şi oarecare îndemâ- 
nare practica, scrie Platon, de ceealaltă: grija de a şti 
pur şi simplu. 

Ştiinţa Orientului n'a fost în stare să se ridice de-a- 
supra preocupărilor utilitare sau a curiozităţilor de a- 
mănunt, nici după ce venise în contact cu filosofia gre- 
cească, Graba cu care Răsăritul a căutat să facă apli- 
caţii practice imediate, a înăbuşit în germene începu- 
tul de ştiinţă pe care fusese în stare să-l creeze. 

Ceea ce primii gânditori elini au putut împrumuta 
din Orient nu sunt deci decât materiale acumulate de o 
îndelungată experienţă. Sunt date care conţineau în 

mod virtual probleme pentru o reflexie ulterioară mai 
înaltă, 

Elaboraţie ce va fi în măsură să se facă şi să evo- 
lueze dusă de singurul gând de a ști. Reflexie în stare 
să caute mai întâi o explicaţie raţională a lucrurilor, 
şi numai pe urmă, şi oarecum indirect, să caute în a- 
ceastă speculație desinteresată secretele acţiunii unei 
aplicaţii practice posibile. 

Gândire care ştie să facă abstracție dela utilul ime- 
diat, iată caracterul specific al speculaţiei eline, iată 
noutatea ei, Gândire care, la un moment dat al evolu- 
tiei ei, ştie să se libereze de sub apăsarea tiranică a 
unei necesităţi exterioare, streine de ea însăşi. Gândire 
ce ne apare ca exteriorizarea intelectuală liberă a unei 
nevoi interne. Gândire ce a intrat în lume în chip gra- 
tuit, aş zice. 

Diferenţa calitativă care desparte cugetarea orientulă 
de speculație greacă e deci marcată de trebuinţele 
sufleteşti deosebite cărora le-au corespuns cele două 
ştiinţe şi de felul deosebit în care ele se vor organiza 
din punct de vedere logic: Ştiinţa orientală: inventar 
de date, adunate cu scopul de a servi la aplicări prac- 
tice; ştiinţă aservită acţiunii prin însuşi principiul ei 
constitutiv. Ştiinţa elină: corp de doctrină născut din 
nevoia de a explica raţional lucrurile şi din dragostea 
desinteresată a ordinei acestora. Ordine pe care ea o va 
postula ca eternă în timp şi universală în spaţiu. Știința 
elină: disciplină organizată sau, mai exact, căutând să 
se organizeze în propoziţii ce derivă una din alta for- 
mând un întreg închegat şi întrezărind ideea unei 

ştiinţe universale, ca ideal care-ar putea fi odată rea- 
lizat. 

Acest caracter al gândirii grecești constitue noutatea, 
marea noutate care a intrat în Istorie prin Elini. Acesta 
este, după credinţa celui ce semnează prezentele pa: 
gini, miracolul grec. Şi, ca să fiu şi mai precis: Mira- 
colul elin este mare nu atât pentru începuturile lui, 
cât din cauza prodigioaselor consecinţe pe care la im- 
plica. 

Faptul că Elinii au utilizat materiale luate delr 
Orientali nu poate fi, prin urmare, considerat ca lipsă 
de originalitate, dat faptul cestalalt, mult mai impor- 
tant, că Grecii au construit cu material vechiu — pe 
care de altfel lau îmbogăţit enorm, s'o spunem! — un 
monument cu desăvârșire nou. 


Adevărata originalitate a civilizaţiei eline constă, în 
plus, în perfecţia şi multilateralitatea ei, şi nu în înce- 
puturile ei. Diels, autoritate în materie, a negat până 
şi împrumuturile materiale (cantitative) făcute de şti- 
inţa elină în Orient. Reiese, credem, din cele spuse până 
aici că nu e nevoe să mergem atât de departe ca Diels 
pentru a „salva” originalitatea greacă . . . 


III. 


Dar să ne oprim puţin la cele schițate acum mai în 
urmă, spre a scoate în suficientă evidenţă importanţa 
cugetarii greceşti pentru desvoltarea ulterioară a cul- 
turii europene. 

Fara îndoială că, ceea ce face din om cel mai de te- 

mut animal, este supleța cu care omul ştie să se adap- 
teze la cele mai complexe şi mai nefavorabile condiţii 
de vieaţă. Privită din acest punct de vedere, inteligenţa 
noastră nu e decât „un mijloc care ne scoate din 
încurcătură”. Incontestabil, omul e animalul care a a- 
rătat cea mai mare putere de invenţie pentru a para 
loviturile sorții. 

Tot atât de adevărat e însă că această supleţă în a- 
daptare, acest triumf al omului asupra naturii, nu-l 
aşează în fruntea vieţuitoarelor decât ca pe întâiul 
între egali. Nu-l diferenţiază de aceşti egali ai săi de- 
cât cantitativ. 


Ştiinţa şi cugetarea care urmăreşte ca ultim scop al 
lor o cât mai perfectă adaptare la condiţiile existenţei 
înconjurătoare sunt fiicele acestei inteligenţe animale, 
organ biologic foarte eficace, dar numai atât. Orice in- 
venţie tehnică e acumulare de forță în lupta pentru 
trai. Ea face din noi animale cu tentacule mai lungi și 
cu ghiare mai ascuţite, dar numai atât. 


Ceea ce însă îl diferenţiază calitativ pe om de ani- 
mal, ceea ce propriu zis îl face om, e darul pe care a- 
cesta îl are uneori de a cugeta, a inventa, a activa în 
mod gratuit, pentru a folosi expresia la care recurse- 
sem mai sus. Darul de a inventa fără silă exterioară, 
fără a fi terorizat de porunca implacabilă a instinctu- 
lui de conservare se aseamănă cu puterea sufletească 
ce-l face pe copil, sau pe adult, să se joace. 


Această activitate liberă poate fi instinctivă, aderă 
deloc sau abia conştientă. Aunci se nasc d. ex. mitu- 

rile religioase. Dar nu de această invenţie e vorba aici, 
ci de cea care ia naştere în chip pe deplin conştient. 


Momentul acesta este deciziv. In această clipă se 
transformă omul, din animal rapace şi interesat, în fi- 
inţă liberă şi cu adevărat creatoare. 

Construcţia liberă de care vorbim poate îmbrăca 
forme de expresie diverse: formă artistică, filosofică, 
ştiinţifică. Cele din urmă sunt, ni se pare, condiţionate 
de cea dintâi, căci numai în clipa când omul a început 
să poetizeze conştient, a început să şi gândească liber. 


Aceste forme de exteriorizare a valorilor sufleteşti 
sunt strâns legate între ele. Atât de strâns încât pot 
fi considerate, cu Hegel, Taine şi alţii, ca aspecte di- 
verse ale aceleiaşi esențe. Experienţa ne arată că marii 
creatori în ale spiritului, cei mari de tot, au ştiut să 
concilieze într'o armonie rodnică aceste forme de acti- 
vitate spirituală, atât de deosebite la aparenţă. Filoso- 
fii mari au fost şi oameni de ştiinţă şi, în felul lor, şi 
artişti, şi poeţi. 


IV. 


Decât, tocmai Elinii au fost aceia care, între toate 
neamurile cunoscute până azi, au ştiut să unească în 
chipul cel mai fericit forma de expresie artistică cu 
cea filosofică. Şi, dacă nu se poate stabili cu absolută 
rigoare, se îmbie dela sine ca foarte probabilă ipoteza, 
că fecunditatea inteligenţei greceşti precum şi impor- 
tanţa mare pe care Elada o prezintă pentru cultura 
noastră s'ar putea explica tocmai prin faptul rar şi 

splendid, că civilizaţia elină s'a rezemat pe darul grec 
de a şti crea sinteza de care vorbim. 

Cert este în orice caz că marii gânditori creatori ai 
Eladei sunt tot atât de mari artişti. lată una din cau- 
zele care explică în parte de ce gândirea lor inclină să 
purcedă mai mult prin largi intuiţii plastice, decât prin 
îngrămădire de amănunte meticulos adunate, sau prin 
analize riguroase. Aceasta, chiar şi 'n cazurile când a- 
mănuntele erau la îndemână şi semnele virtuţilor ana. 
litice sunt evidente. Sistemele lor tind în primul rând 
să ordoneze frumos datele şi ideile. Când zicem fru- 


3» 


mos, ne gândim la „,formosus”, care vine dela „formă”. 

Jocul facultăţilor speculative la Elini a mers mâna 
în mână cu jocul instinctului artistic. Şi-atunci înţele- 
gem de ce spiritul lor s'a arătat geometric în substanţa 
intimă a tuturor creaţiilor sale mari. Spirit eleat, mare 
meşter al demonstraţiei, iubitor pasionat al raţiunei 
care construeşte frumos, mânată de nevoia internă de 
a vedea clar, aşa ne apare sufletul elin în ceea ce a 
avut el mai carateristic, mai esenţial. 


Inainte de a merge mai departe, să zăbovim cu folos 
la această însuşire mare a inteligenţei greceşti. Mare, 
pentrucă, în momentul istoric în care a apărut, nouă; 
şi mare, pentrucă rară, în istoria tuturor timpurilor. 

Imi place să văd apoi în această implacabilă nevoe 
de a vedea limpede şi cea mai adâncă trăsătură a spi- 
ritului elin. O văd jucând rol decauză determinantă în 

structura formei mintale a marilor creatori greci: Ea 
explică în bună parte alte inclinaţii intelectuale eline 
şi lamurește unele atitudini caracteristice ale inteligen- 
tei greceşti. 


Nu ne vom opri decât la două dintre acestea. Şi 
anume: Cu ajutorul acestei imperioase nevoi de a ve- 
dea clar vom căuta mai întâi să lămurim în bună mă- 
sură atitudinea spiritului elin în faţa ideii de infinit. 
In al doilea rând, tot această calitate dominantă a spi- 
ritului eleat ne va lumina legătura pe care o constatam 
adineaori între facultăţile speculative şi instinctul ar- 
tistic al Elinilor. 


E cunoscută de toată lumea inclinaţia speculaţiei 
clusice greceşti de a elimina din operaţiile ei, ca pe o 
valoare negativă, ideea de infinit. Este de sigur uimi- 
toare această repulsiune la nişte inteligențe atât de 
pătrunzătoare şi atât de luminoase. Dar repulsiunea 
vine tocmai din dorul de prea mare, de prea curată 
lumină. 


Conceptul de infinit e o idee ce nu poate fi gândită 
cu absolută limpezime. Mai mult: cristalina inteligenţă 
elină era convinsă că această idee nici nu poate fi 
gândită real. Spiritul grec s'a „scandalizat” în faţa ei 
ca în faţa a ceea ce e nebulos şi de nepătruns. In va- 
paia luminii acestui spirit, conceptul de infinit se topea 
în ideea de „nedefinit”, de „lipsit de contur”, de „ne- 
determinat”, de „vag”, de „neclar”. O idee considerată 
atât de iremediabil de nebuloasă nu putea, în conse- 
cinţă, să apara unei inteligenţe atât de exigente, atât 

de dornică de limpezime perfectă decât ca o idee ce 
nici nu e idee. 

De aici tendinţa puternică de a nega chiar şi exis- 
tenţa corespondentului real al unei astfel de — pentru 
Elini — pseudoidei. Drept urmare tot de aci, nevoia 
de a concepe lumea ca sferă (corp cu contururi nete), 
şi fecunda idee de „atom”: Lume-sfera înseamnă 
oprire în faţa infinitului mare; atom e echivalent cu 
oprire în faţa infinitului mic. 

Alaturi de această cauză de ordin intern, pot fi in- 
vocate — ca totdeauna în lămurirea astorfel de pro- 
bleme — şi cauze de natură istorică, Cauze acţionând 
în aceeaşi direcţie şi întărind oarecum inclinaţia na- 
tivă a spiritului elin. Unele dintre acestea ne apar pe 
cât de naturale, pe atât de simple şi de limpezi: 


Pentru a accepta ca instrument de lucru o noţiune 
lipsită de suficientă claritate ca aceea de infinit, e nevoe de 
anume „cuminţenie”, de o anume resemnare a inteli- 
genţei în faţa inevitabilului, în faţa a ceea ce-ţi apare 
iremediabil straniu, căci nu perfect asimilabil. Aceasta 
supleţă intelectuală nu poate fi decât rodul unei „ex- 
perienţe” ştiinţifice şi filosofice pe care Grecii, cu toata 
agerimea spiritului lor, wau avut timpul necesar 
so poată câștiga, Şi aceasta, pentru tragicul motiv ca 
Elada şi cultura ei au dispărut cu mult prea repede. 

Tot această din urmă împrejurare explică şi faptul 
următor: Putinţa de a lucra cu o idee ca aceea de in- 
finit, cere ca inteligenţa să fi atins o treaptă de 
abstracţie pe care spiritul elin, cu toată genialitatea 

lui, n'a avut timpul istoric necesar și experiența inte- 
Icctuală corespunzătoare ca s'o poată urca, 

Caci, din istoria astronomiei eline, d. ex., putem 
scoate indicii sigure, positive că, dacă Elada nu pierea 
atât de curând, Grecii ar fi descoperit infinitul spaţio- 
temporal. Aceasta ar fi dus poate şi la anume desco- 
periri geografice din care o inteligenţă ca cea elină ar 
fi scos, cu două mii de ani mai de vreme, învăţăturile 
pe care aveau să le scoată alţii, mai târziu. Numai 
unele prejudecăţi sau anume teori' preconcepute ne-ar 
putea împinge să presupunem că spiritul grec n'ar fi 
fost în stare să se obicinuească, încetul cu încetul, să 
accepte infinitul, ca realitate mai întâi, ca idee pe 
urmă, chiar dacă aceasta ar fi continuat să rămână 
nebuloasă, cum a rămas în realitate până ’n zilele 
noastre ,., 

In această ordine de idei, şi rămânând pe planul 
nostru de discuţie, ni sar putea aduce un argument 
potrivnic, scos din cazul Inzilor: 

Se ştie că gândirea indică a luat atitudine positivă 
în faţa ideii de infinit. Ni s'ar putea obiecta, prin ur- 
mare, că cu greu se poate susține că Inzii au luat o 
astfel de atitudine pentrucă ar fi avut în urma lor tim- 
pul istoric necesar care să îngădue gândirii indice să 
realizeze gradul de abstracţie corespunzător, Intr'ade- 
văr, nu se poate susţine acest lucru. 

Dar, această „virtute” a cugetării indice ne pare 
plausibil lămurită dacă reținem faptul că în gândirea 
indică elementul etic-religios este determinant chiar şi 
când e vorba de operații ce-ar trebui să se desfăşoare 

pe planul inteligenţei pure. Aceste elemente extraraţio- 
nale fac apoi ca inteligenţa să nu reuşească să ajungă 
a se mișca liber pe planul care-i este propriu; şi numai 
pe acest plan. Drept urmare, operaţiile ei nu sunt duse 
cu suficientă consecvență logică până la capăt. In con- 
secinţă, negura ce se ascunde în unele concepte nu e 
descoperită totdeauna. Sau, când e descoperită, nu e 
„trăită” de inteligență până în adâncuri. Nu e „,reali- 
zată” complet de o inteligență neeliberată îndeajuns 
de mitic şi de magic. 

Separarea raţiunii de mitic şi de magic este alt titlu de 
mare glorie a Eladei, şi o altă faţă a miracolului grec. 

La lumina consideraţiilor de mai sus, atitudinea ne- 
gativă a spiritului elin faţă de ideea de infinit se arată 
a fi desprinsă dintr'o „forma mentis” ce reprezintă o 
treaptă de evoluţie ce depășește pe cea din care a 
purces atitudinea positivă a Inzilor. Iar motivele care 
determină posiţia noastră, a celor de azi, positivă şi 
ea în faţa acestui concept, motive amintite mai sus 
în treacăt, explică de ce o socotim pe aceasta dictată 
de o gândire ce, la rândul ei, reprezintă o treaptă de 
desvoltare care depăşeşte pe cea atinsă de Greci. 

O depăşeşte, nu pentrucă noi am fi din naștere su- 
periori Elinilor — cine ar putea şti vreodată un ast- 
fel de lucru? —, ci pentru excelentul şi simplul motiv 
că, moştenitori fericiţi, noi am zidit mai departe pe 
începuturile greu de întemeiat lăsate nouă de Greci. 

Drept concluzie generală la această parte a esseului 
nostru, reținem faptul că, spre a explica atitudinea 
negativă a spiritului elin în faţa ideii de nemărginire, 

nu e nevoe să recurgem la spenglerianul şi misticul 
sentiment al spaţiului limitat, sentiment care ar fi fost 
specific sufletului grec şi care ar trebui considerat 
drept simbol al culturii eline. Impotriva teoriilor 
spengleriene, susținute de altfel cu extraordinară stră- 
lucire de marele lor autor, cel ce semnalează aceste 
pagini crede deci, că diferenţa de atitudine în faţa 
ideii de infinit, constatata la Elini şi la Moderni, nu 
pare a fi determinată în chip necesar de diversitatea 
de sentimente ale spaţiului care ar caracteriza şi ’n 
buna măsură ar crea sufletele culturilor respective 
(spaţiu limitat la Greci, spaţiu nelimitat la Moderni). 

Nu credem că Grecii s'ar fi comportat negativ faţă 
de „infinit? pentrucă stilul culturii antice ar fi fost de- 
terminat, cu fatalitate, de sentimentul misterios al 
spaţiului limitat, A susţine că Elinii au arătat repul- 
siune faţă de conceptul de „infinit? pentrucă sufletul 
grec ar fi avut, ca principală determinantă a sa, un 
mistic sentiment al spaţiului limitat, îmi pare a raţiona 
cam asemănător cu medicii lui Molière când spuneau 
sentenţios: Ceaiul preparat din această buruiană adoar- 
me pentrucă buruiana aceasta are virtuţi soporifice., . . 

Caci ni se pare evident că n'ai explicat deloc un 
fenomen dat în experienţă, derivându-l dintr'o enti- 
tate construită şi 'n definitiv necontrolabilă. Dimpo- 
trivă, procedând astfel, ai făcut fenomenul şi mai mis- 
terios şi-ai reuşit eventual, tocmai din acest motiv, să-i 
creezi un fals prestigiu înaintea inteligenţelor care 
confundă ceea ce e nebulos şi nu prea bine înţeles, cu 
ceea ce e adânc, 

Cititorul acestor pagini a observat apoi de sigur că 
cel ce le iscăleşte crede, împotriva celui ce a scris 
splendida „Prăbuşire a Apusului”, că există o oare- 
care continuitate de cultură în istoiia omenirii. Că 
există, implicit, și o umanitate civilizată, formată din 
popoare numeroase şi constituită graţie existenţei şi 
acceptării unor valori general omenești (și în orice caz 
general europene). 

Mai mult: ca unul care, cu tot talentul de mare vră- 
jitor al lui Spengler, nu poate fi convins că diversele 
civilizații umane ar fi, asemenea unor compartimente 
fară comunicaţie între ele, entităţi create de miste- 
rioase şi specifice sensibilităţi spaţiale, cel ce scrie aici 
crede — în chip cu totul intempestiv, o ştie — că în 
străfundurile conştiinţei insului uman civilizat (ori- 
cărei comunităţi şi naţiuni ar aparţine acesta) există 
elemente reale prin care se poate defini noţiunea de 
som general” — da! om general —. 

Dacă în cele ce preced am luat poziţie faţa de au- 
torul bogatei „Prăbuşirii a Apusului”, n'am făcut-o la 
întâmplare. Deşi ne dăm seama că arhitectonica pre- 
zentului esseu a suferit din cauza discuţiei aici 
deschise, am luat totuşi atitudine pentrucă, în desba- 
terea unor chestiuni ca cele ridicate acum, nu e în- 
găduit să treci cu vederea o operă de importanţa celei 
spengleriene. Tinerețea noastră, petrecută cu încân- 
tare şi cu neîntrerupt sentiment de gratitudine faţă de 
soartă într'un mediu spiritual care nu arăta nici gust 
nici entuziasm pentru o operă atât de ambițioasă şi, 
din această cauză, atât de „suspectă” ca aceea a lui 

Spengler, tinereţea noastră, zic, s'a lăsat totuşi fasci- 
nată timp îndelungat de sugestiva şi animatoarea „Pră- 
buşire a Apusului”. Dacă cu toate acestea combatem 
aici idei fundamentale expuse sau numai poștulate în 
cuprinsul acelei cărţi, dacă nu acceptăm cu deosebire pe 
cea pe care o socotim capitală (adecă pe aceea a senti- 
mentului spaţiilor specifice, determinatoare de stiluri 
culturale), o facem, evident, pentrucă uimitoarea şi mi- 
nunata construcţie spengleriană ne apare lipsită de 
soliditatea pe care ea o afişează atât de dogmatic. 
Şi-apoi, o mai facem pentrucă, în postulatele ei funda- 
mentale şi în consecinţele ei ultime, doctrina spengle- 
riana se găseşte oarecum la antipozii propriei noastre 
concepţii despre existenţă. Aceasta, expusă sintetic în 
cartea noastră „Existenţa Tragică”, nu ne îngădue să 
evitam de a lua atitudine în faţa unei opere atât de 
importante ca cea spengleriană. Operă citită de puţini, 
dar care deşi necitită, a exercitat şi exercită încă o in- 
fluenţă foarte mare asupra multor spirite. 

In ce priveşte teoria valorilor implicată, în cele scrise 
mai sus şi formulată ceva mai explicit în precedentele 
alineate, ea se sprijineşte tot pe concepţia noastră ge- 
nerală despre existenţă. Jalonată în cartea de sinteză 
acum amintită, teoria aceasta a fost şi este susținută 
în toate scrierile noastre care ating, direct sau indirect, 
problema valorilor spirituale.! 


* 


1 Un rezumat limpede al concepției noastre despre valori se 
găseşte în cartea domnului Izidor Todoran întitulată „Bazele 
axiologice ale binelui, Sibiu, 1942, pp. 60—66 și 78—81. 

Cât priveşte raportul strâns pe care-l constatam la 
începutul acestui capitol al esseului nostru, între facul- 
tățile speculative şi instinctul artistic (plastic) al sufle- 
tului grec, el se lămureşte în măsură însemnată dacă 
ţinem seamă de următoarele: Nu vei putea vedea lim- 
pede decât acolo unde ai reuşit să stabileşti contururi 
şi limite precise. Pentru a vedea clar într'un conţinut 
oarecare, e nevoe să-l stăpâneşti cu mintea ca pe un 
întreg bine închegat. Să-l vezi oarecum plastic. Şi vice- 
versa: cine-și găseşte una din marile plăceri ale sufle- 
tului său în viziunile plastice, va simţi repulsie faţă de 
tot ce nu e conturat, ce e nedeterminat, nebulos. Tre- 
buința de a vedea întreg ne apare deci condiţionată de 
nevoia de a vedea limpede. Dar şi întors: în împărăţia 
duhului legăturile cauzale sunt de obiceiu raporturi de 
reciprocitate. 

Pricepem, în consecinţă, de ce la Greci plăcerea de 
a înţelege limpede s'a confundat oarecum cu plăcerea 
de a gusta artistic, 


Și, pare-se că tocmai acest din urmă element, adecă 
cel artistic, împrumută un fel de tinereţe vecinică cu- 
getării marilor filosofi ai Eladei. Democrit sau Platon 
sunt tot atât de puţin învechiţi azi ca şi Sofocle sau 
Fidias...: Produsele artei mari nu învechesc, cum ştim, 
niciodată... Forţa Elinilor a fost marea lor facultate de 
a organiza în totalități plastice haosul, în orice formă 
l-ar fi întâlnit. De a organiza haosul cu ajutorul unor 

reprezentări care nu lasă drept de existenţă diformului, 
nedefinitului, vagului, nelămuritului, 

Secretul farmecului mereu viu pe care-l exercită, 
fascinant, şi azi, asupra spiritului nostru cei mai mulţi 
dintre filosofii Eladei, şi mai ales cei ce-au gândit îna- 
inte de Socrate, e, pare-mi-se în puterea cu care ei au 
ştiut să unească şi să concilieze în spiritul lor calităţi, 
în aparenţă, contradictorii,  Alăturea de imaginaţie 
constructivă, gânditorii greci au posedat o inteligenţa 
lucidă care supunea examenului ei toate şi totul, cu 
libertate de zeu şi cu răceală de Mefisto. Un spirit şi o 
nevoe de generalizări vaste și-o putere de observaţie 
căreia nu-i scăpa aproape nimic şi-au dat întâlnire în 
inteligenţa acestor oameni. Au ştiut, astfel spus, să 
împace imaginaţia plastică cu abstracţia, în măsură 
cum n'au reușit alţii înaintea lor, şi dela ei încoace. 

De aci caracterul fermecător al culturii eline, domi- 
nată prin excelenţă de instincte estetice. 

Nevoia şi puterea de armonizare — termenul însuşi 
ne face sa întrezărim că e vorba de o funcţiune oare- 
cum estetică a spiritului — s'a manifestat apoi puter- 
nic şi în ceea ce priveşte personalitatea lor ca oameni: 
La marii gânditori ai Eladei a existat legătură strânsă 
— raport de necesitate internă, am zice în limbajul filo- 
sofic de azi — între gândirea lor abstractă şi vieaţa lor, 

Faptul este explicabil: Cine face filosofie ca ei, a- 
decă mânat de imperioase porunci ale sufletului său 
înireg, cine nu face filosofie ca simplă trecere de timp 
sau ca decor exterior al personalităţii sale sociale, a- 
cela, înainte de a fi simţit nevoia de a crea ordine în 

ceea ce nu e el, va fi simţit-o imperios pe aceea de a 
ordona mai întâi haosul care e el. 


Astfel, marii gânditori ai Eladei nici n'au putut con- 
cepe c'ar putea exista separație, sau chiar contradic- 
ţie, între vieaţa contemplativă şi vieaţa practică, Cu- 
vântul „filosofie” inventat de ei nu e invenţie întâm- 
plătoare. El a răspuns unei anumite atitudini în faţa 
existenţei şi a vieţei. El indică tocmai acea curagioasă 
conformitate între gândire şi vieaţă către care trebue 
să tindă cel ce vrea să fie numit pe bună dreptate 
filosof, adecă „iubitor de înțelepciune”, 


V. 


Spuneam mai sus că forța eminentă a spiritului elin 
a fost facultatea de a organiza haosul în orice formă 
l-ar fi întâlnit gândirea greacă, Iată de ce aceasta n'a 
putut rămânea indiferentă nici față de realitatea poli- 
tică a Eladei. Şi pentru organizarea acestei realități, fi- 
losofii greci au născocit imagini, au creat idei cu aju- 
torul cărora să fie posibilă stabilirea de raporturi ar- 
monioase între om şi cetate, între ins şi colectivitate. 
O conștiință luminală de idei clare şi-o Cetate ordo- 
nată după concepte clare, iată cele două mari scopuri 
urmărite de speculaţia elină. 


Era acest din urma scop un înalt ideal care na 
fost realizat în vieața concretă a Statului grecesc, mai 
e nevoe s-o spunem? Să notăm însă că între Elini, ei, 
filosofii, au fost cei ce şi-au dat seama mai întâi şi mai 

limpede de pericolul mare ce ameninţa independenţa 
şi deci şi existenţa poporului grecesc. 

Acest pericol venea, cum se ştie, dela rivalităţile 
care existau între cetăţile eline şi dela agitaţiile poli- 
tice perpetue ce bântuiau în interiorul Cetăţii. Cei mai 
mulţi dintre filosofi au agitat ideea federalizării cetă- 
ţilor greceşti. Fapt care l-a făcut pe Nietzsche să scrie 
că filosofia elină de dinainte de Socrate e o filosofie 
de oameni de Stat. 

E adevărat pe de altă parte că tocmai presocraticii 
au ruinat spiritul mitic al Cetăţii eline. Dar nu cu 
gândul să dărâme Cetatea, al cărei suflet era mitul, ci 
cu intenţia să salveze Elada. Puterea izolatoare a mi- 
turilor, specifice fiecărei cetăţi, le separa pe acestea, 
aşezându-le faţă în faţă ca pe nişte duşmani. Iată o cauză 
determinantă de natură istorică care, asociindu-se la 
cea de ordin sufletesc — mai generală şi mai adâncă 
— amintită mai sus, a făcut să se nască în mintea filo- 
sofilor greci, ideea unei Elade unitare şi, prin aceasta, 
capabilă să trăiască. Eladă care ar fi fost să fie reali- 
zată prin crearea unei gândiri (filosofii) universal eline 
şi prin federalizarea cetăților rivale. 


* 


In ce sens se poate deci vorbi de miracol elin? Mai 
întâi: In Grecia a gândit omul pentru prima dată în 
chip desinteresat: a gândit pentru simpla plăcere de a 
gândi, facând abstracție dela ideea unei aplicații utile 
imediate şi posibile. Pentru noi Europenii, în Elada a 

văzut întâia oară lumina realitatea pe care, dela Greci 
încoace, o numim „filosofie”. In Orient, cel ce ştia 
era preot, mag, taumaturg, depositar al secretelor 
Cerului, Elada a dat pentru întâia oară vieaţă tipului 
uman care, deşi ştia, nu era nici mag, nici făcător de 
minuni aliat cu zeii sau cu alte puteri oculte. 

In al doilea rând: Cugetătorii elini au ştiut sa con- 
cilieze, în grad neatins până azi de alţii, abstracţia cu 
imaginaţia, și în general puteri sufletești la aparentă 
potrivnice, fiind, în acelaşi timp şi 'n măsură mare, 
și gânditori şi artişti. Mai mult înţelepţii Eladei au 
stiut împăca în chipul cel mai fericit gândirea cu 
vieaţa. 

Astfel încât aceşti iubitori de înţelepciune par a fi 
exemplarele umane cărora li s'ar potrivi mai bine me- 
lancolica dorinţă formulată de Renan: „Om perfect 
ar fi acela, scrie Renan, care ar fi deodată şi poet, şi 
filosof, şi savant, şi om virtuos. Şi aceasta, nu la in- 
tervale şi momente distincte (căci atunci el n'ar mai 
fi toate acestea decât în chip mediocru), ci printr'o 
compenetraţie intimă a tuturor acestor calităţi în fie- 
care clipă a vieţii. Om perfect ar fi cel ce ar fi poet 
când e filosof, filosof când e om de ştiinţă. Scurt: 
om perfect ar fi acela în sufletul căruia toate elemen- 
tele umanităţii s'ar uni într'o armonie superioară, în- 
tocmai cum ele sunt unite în însaşi umanitatea. Ane- 
mica noastră epocă de analiză, continuă Renan, nu 
permite această unitate. Vieaţa se schimbă în meserie, 
devine o profesiune. Eşti nevoit să afişezi titlul de 
poet, de artist sau de savant; să-ţi creezi o lume mică 

3 

unde să trăeşti izolat, fără să înţelegi restul, adesea 
chiar negându-l. Este, fără îndoială, o nevoe aceasta, 
izvorită din starea actuală a spiritului uman, Să re- 
cunoaştem însă totuşi că un astfel de sistem de vieaţă, 
deși scuzat de necesitate, e contrar demnităţii ome- 
neşti şi perfecțiunii insului uman. Consideraţi ca 
oameni, un Newton, un Cuvier, un Heyne, au o reso- 
nanţă spirituală mai puţin frumoasă decât aceea a 
unui înţelept antic, aceea a lui Solon ori Pitagora, 
d. ex. Scopul ultim al omului nu poate fi să ştie, să 
simtă, ci să fie perfect, adecă să fie om în înţelesul plin 
al cuvântului. 

Scopul ultim trebue să fie acesta; să reunească în- 
trun singur ins tabloul prescurtat şi concentrat al 
umanităţii întregi”, 

In sensul consideraţiilor până acum făcute, se poate 
vorbi, prin urmare, de un miracol elin. 


* 


Să nu uităm, în sfârşit, că au existat şi anume cir- 
cumstanţe exterioare care, dacă n'ar fi putut crea în 
niciun caz miracolul grec, l-au ajutat să se nască; care, 
dacă nu pot fi privite niciodată drept cauze explica- 
tive, trebue considerate ca oferind condiţii avantajoase 
pentru evoluţia darurilor sufleteşti atât de variate ale 
poporului elin. 

Elada a fost, cum e şi azi, pământ mic, sărac, mun- 
tos, cu țărm maritim enorm de lung, cu populaţie re- 
lativ deasă. Iată totatâtea împrejurări favorabile des- 

voltării repezi şi propăşirii întrun anume sens a civili- 
zaţiei greceşti. 

Şterp şi foarte muntos, pământul Eladei nu tenta 
pofta de invazie sau de cucerire a vecinilor barbari, 
cum ar fi stârnit-o, de sigur, un şes roditor şi uşor 
accesibil. Ferită de pacostea invaziilor nesfârşite, ţara 
elină oferea posibilităţi de durată relativă, şi deci de 
desvoltare, germenilor de civilizaţie care puteau să 
se ivească pe pământul ei. Achiziţiile succesive de cul- 
tură puteau să se adaoge unele la altele într'o ţară la 
adăpostul invaziilor mari şi frecvente. Lucru care n'ar 
ti fost cu putință într'o ţară mereu invadată, unde 
totul trebuia mereu început şi reînceput dela capăt. 

Apoi, văile, separate unele de altele de creste înalte, 
devin admirabile medii de cultură particulară, de vi- 
guroasă vieaţă individuală, favorabilă civilizaţiei va- 
riate a Greciei. 

O altă circumstanţă avantajoasă evoluţiei multiple- 
lor calităţi intelectuale ale Elinilor a fost şi relativa 
sărăcie a Eladei. In acele timpuri de cumplită bar- 
barie, ea s'a dovedit a fi un dar, nu o plagă. Nu numai 
pentru motivul amintit adineaori, ci şi pentrucă ea, 
sărăcia, i-a împins pe Greci să facă comerţ şi să ia 
lumea în cap, întemeind colonii. Odată cu orizontul 
geografic al Elinilor, toate acestea lărgindu-le expe- 
rienţa, le-au mărit şi orizontul lor intelectual, 

VI. 


Vedem deci ca sunt molive numeroase care ne în- 
dreptăţesc să afirmăm că importanţa ce-o poate pre- 
zenta pentru noi istoria cugetării eline e mare. 

Dar mai sunt şi alte motive — mai puţin impor- 
tante, adevarat — pentru care studiul mai ales al în- 
ceputurilor gândirii greceşti prezintă interes şi e util. 
Anume: Studiind sistemele de gândire ale celor dintâi 
filosofi elini, asistăm la însaşi nașterea filosofiei euro- 
pene şi pulem sa ne dăm seama, în legătură cu un caz 
concret, caror trebuinţe spirituale răspunde filosofia 
în general. Care e rostul filosofiei la începutul civili- 
zaţiei noastre europene, care e, atunci, rolul filoso- 
tului? Schimbatu-s'au azi lucrurile, şi în ce sens? 


Studiul începuturilor despre care vorbim ne oferă, 
mai departe, ocazia să vedem cum se degajază cuge- 
tarea pură — operă prin excelenţă individuală — de 
magic şi de mitic, de religie şi morală, opere înainte 
de loate colective. 


Zeii senini ai lui Fidias, s'au desprins ei înşişi, trep- 
tat, din zeii monstruoși şi înfiorători ai Greciei þar- 
bare. Lumea a îmbrăcat pentru sufletul elin haină 
nouă, în momentul când acesta a început să creadă că 
ea nu e guvernată de monştri subterani, ci de zei cu 
suflet senin, Filosofia vine, în sfârşit, şi desbracă pe 
zei de haina mistică în care îi învelise imaginaţia mi- 
tică, Religia antică pusese la fundamentul civilizaţiei 
eline mituri care o guvernau. Filosofia greacă în- 
locueşte aceste mituri cu vaste construcţii raţionale, 

Acestea sunt, în ultimă analiză, tot antropo 
morfisme, dat faptul că omul nu poate concepe necu- 
noscutul decât în termeni omeneşti. Astfel, cei dintâi 
gânditori ai Eladei au creat, pentru toţi Europenii, cele 
dintâi mari plăsmuiri logice şi morale, chemate să ne 
facă enigma existenţei accesibilă şi minţii şi inimii. 

Nu trebue să ne închipuim însă că, pe plan social, 
procesul de separație schiţat mai sus sa făcut cu 
totul pe nesimţite. Că raţiunea s'ar fi desprins de mit 
fară de luptă. Nul Luptă a fost. A existat şi la Grecii 
antici, cu deosebire în marea clasă a poporului, un fa- 
natism religios. Fapt pe care am fi uşor înclinați să-l 
uităm, dacă nu ne-am aduce aminte că Socrate a tre- 
buit să golească până în fund paharul de cucută; că 
până şi Stagiritul se văzuse nevoit să părăseasca 
Atena — ca Cetatea să nu mai poată păcătui încă 
odată contra filosofiei . , . Tot aşa Protagoras şi Anaxa- 
goras. Scrierea acestuia din urmă a fost arsă: Din cox- 
sideraţii de înaltă rațiune de . . . Stat. 

Faptul că procesul de diferenţiere a raţiunei de 
mitic s'a făcut la Greci în felul acesta, a lăsat urm= 
care dăinuesc, într'o măsură oarecare, până azi în re 
priveşte raportul dintre filosofie şi religie. 

Tot această împrejurare explică şi faptul că, în 
Elada, chiar dela început, reprezentanţii gândirii filo 
sofice nu s'au ridicat din clasa preoțească, cum s'a în- 
tâmplat aiurea. Dela început, filosofia greacă şi-a re- 
crulat cultivatorii dintre bărbaţi neînregimentaţi în 
nicio castă, dintre spirite libere în sensul cel mai plin 
al cuvântului, inteligenţe stăpâne pe un larg orizont 

de cunoştinţe, mari întreprinzători de călătorii de stu- 
dii, lipsiţi de multe prejudecăţi. 

De-aici caracterul de libertate în mişcare, în felul de 
a pune problemele, pe care filosofia elină îl arată deja 
la Tales şi Anaximandru, şi pe care ea l-a lăsat moşte- 
nire gândirii europene de mai târziu. Gândire condusă 
în demersurile ei esenţiale de pura nevoe de a cu- 
noaşte. Adecă gândire care, în epocele ei de putere şi 
glorie, nu se lasă ţărmurită în elanul ei de nici un fel 
de consideraţii streine de ea însaşi: de consideraţii dic- 
tate de motive sociale, religioase, politice, ş. a. m. d. 

Sprijinit pe unele materiale furnizate de lucrările 
egiptene şi babiloniene, geniul grecesc a putut, în ast- 
fel de condiţii, dela început, să-şi ia miraculosul său 
sbor. Şi liber de orice piedecă extraintelectuală, să se 
ridice, cu repeziciune ne mai văzută până atunci şi de 
alunci, pe culmile cele mai înalte ale speculaţiei. 

Graţie acestei libertăţi de mişcare, câştigată prin 
efort şi luptă — ce libertate s'a câştigat vr'odată alt- 
tel? — spiritul omenesc atinge prin ei, prin Greci, 
treapta de propăşire pe care, din rob al intereselor 
animale ale speţei, devine slujitorul liber al propriilor 
lui nevoi. Prin ei, prin Greci, acest exerciţiu fără scop 
imediat util a transformat pe „homo faber” în homo- 
sapiens. 

In problema pusă de faimosul „,Cogito”, Hegel va- 
zuse odinioară sâmburele din care urma să-şi tragă 
seva, necesar şi dialectic, toată filosofia europeană de 
după Descartes. Fenomenologiştii germani de azi vad 
în autorul ,„Discursului” nu numai un precursor de 
geniu al lui Leibnitz şi Kant, ci susțin că Descartes 
merită să fie studiat, de aproape, pentru el însuşi, atât 
de bogată în sugestii le apare revoluţionara cugetare 
a autorului „Regulelor”, 

Intr'adevăr, printr'un anume fel de a pune problema 
filosofică fundamentală şi prin spiritul în care sunt 
discutate unele chestiuni de metodă, cugetarea carte- 
siană pare că vrea să-şi păstreze o vecinică tinerețe. 
Punctul de mânecare al gândirii celui ce a scris „Me- 
ditaţiile” implică efort de eliberare de orice premisă 
prealabilă, de orice presupoziţie psihologică, ştiinţifică 
sau metafizică. Acest fel de a vedea formulează, cu 
francheţă şi naivitate, ambiția secretă a oricărei filo- 
sofii. Mai mult: el stabileşte programul de lucru al 
oricărei filosofii viitoare. 


* 


Dar dacă aşa stau lucrurile, ni se va îngădui să des- 
prindem, în cele ce urmează, nu numai unele elemente 
de proaspătă actualitate în gândirea părintelui filoso- 

fici moderne, ci să arătăm în acelaşi timp cum aceste 
elemente sunt şi note dominante şi definitorii ale ace- 
stei gândiri. 

Pentru a degaja însă aceste caractere — prin ele 
Descartes a deschis drumuri neumblate în filosofia 
europeană — e nevoe, credem, să desprindem mai 
întâi câteva trăsături specifice atmosferei intelectuale 
a timpului în care a apărut autorul „Discursului”. 
Inainte de a răspunde la întrebarea: ce aport nou şi 
durabil, durabil până azi, aduce Descartes, în cuge- 
tarea tuturor timpurilor, e bine să răspundem la între- 
barea: care e momentul istoric când apare filosoful 
şi savantul Descartes? 

S'ar părea deci că problema noastră ar fi următoa- 
rea: să schițăm mai întâi un sumar tablou al antece- 
denţelor filosofice ale cartesianismului, să arătăm apoi 
cum se ataşează el acestor antecedenţe. Căci e lim- 
pede că, în teză generală, o doctrină filosofică nu poate 
fi înţeleasă pe deplin decât ţinând seamă şi de cele 
ce au precedat-o. Cu greu putem admite inovaţii şi în- 
ceputuri absolute. Aceasta nu numai în filosofie, ci în 
orice ordine de fapte şi idei. 

Cu toate acestea, când e vorba de Descartes acest 
truism se desminte în modul cel mai categoric. Căci se 
ştie că studiul predecesorilor filosofi ai autorului Me- 
ditaţiilor” nu avansează prea mult — nu avansează 
aproape de loc — înţelegerea adâncă a cugetării carte- 
siene (Cf., în această privinţă, cu deosebire O. Hame- 
lin, „Le Système de Descartes”, Paris, Alcan.) 
Istoricii filosofiei care au căutat premergători direcţi 

ai lui Descartes, sau schiţări cât de timide şi de stân- 
gace care să explice măcar în parte spiritul gândirii 
cartesiene, le-au căutat, în primul rând, la cugetătorii 
Renaşterii, Descartes însuşi ne spune, într'o scrisoare 
catre Mersenne (cf. t. II, p. 388, al ediţiei Adam-Tan- 
nery), că cunoaște pe Telesio, pe Campanella, pe Gior- 
dano Bruno; iar dintre cei vechi pe Platon, pe Aristo- 
tel şi pe Epicur. Pretinde însă că n'a învăţat nimic 
dela ei. Singura influinţă pe care o recunoaşte, în ter- 
meni expliciţi, este aceea a lui Kepler. 

Renaşterea a produs cugetători care, prin problemele 
ce-au pus, dar mai ales prin felul cum le-au pus, cât 
şi prin principiile din care s'au inspirat, au rupt radi- 
cal cu spiritul şi tradiţia scolastică, Cugetători care, 
înainte de Bacon, începură să simtă sterilitatea ştiinţei 
pur deductive şi care întrezăriră orizonturile largi şi 
roditoare ce vor fi deschise de ştiinţa inductivă şi ex- 
perimentală (Leonardo da Vinci). Dar, spre deosebire 
de radicalul dualism cartesian, gândirea filosofilor Re- 
naşterii, în trăsăturile ei generale şi profunde, a fost 
panteistă. Panteistă filosofia cardinalului Nicolaus Cu- 
sanus, ca şi cea a lui Giordano Bruno; tot aşa cea a 
lui 'Telesio, ca şi cea a lui Campanella, Această filo- 
sofie panteistă contopea continuu două noţiuni şi rea- 
lilăţi pe care autorul „Discursului” va căuta să le dis- 
tingă cu cea mai mare atenţie, şi în chipul cel mai 
complect, Cititorul ştie că e vorba de deosebirea pe 
care cel ce a scris „Meditaţiile” a făcut-o între gândire 
(spirit) şi ceea ce nu e gândire, ci e întindere, spaţiu. 
Si cititorul mai ştie că distincţia aceasta imprimă pe- 
cete proprie şi caracter dominant cugetării cartesiene, 

Separaţia aceasta, elaborată atât de radical cum a 
fost, s'a aratat apoi încărcată de consecinţe extraordi- 
nare pentru întreaga evoluţie ulterioară a filosofiei a- 
pusene. 

Constatare asemănatoare putem face şi cu privire 
la teoriile ştiinţifice plăsmuite de majoritatea spiritelor 
cugetătoare ale Renaşterii. Fizica lor a fost vitalistă si 
calitativă. Ea era mai mult metafizică decât fizică. Te- 
lesio, de pildă, asemenea unor pitagoricieni ai antichi- 
tăţii, încerca să explice toate fenomenele fizice cu aju- 
torul a doua principii fundamentale: caldul şi frigul. 
Descartes respinge nu se poate mai hotărît aceasta 
fizica aristotelică. 

In sfârşit, Renaşterea, ca şi Bacon întrun anumit 
sens, nu şi-a pus problema cu privire la condiţiile în- 
seşi ale ştiinţei şi referitoare la valoarea acesteia. Nici 
ma căutat să găsească ştiinţei baze solide în principiile 
constitutive ale inteligenţei înseşi. Probleme pe care 
Descartes şi le-a pus cu stăruinţă şi curaj. Probleme 
centrale în speculaţia lui, şi devenite, prin el, capitale 
în filosofia modernă. 

„Nu este chestiune mai importantă de deslegat decât 
să ştii ce e cunoaşterea omenească și până unde se 
întinde ea.” Această proclamaţie ne apare azi un loc 
comun. Când a scris-o Descartes, ea era noutate în 
sensul cel mai plin al cuvântului, 

Jar, în ceea ce priveşte articulaţia sistematică pe 
care Descartes a dat-o reflexiei sale filosofice, am căuta 
înzadar exemplul inspirator al unei astfel de ordonări 
la cugetătorii Renaşterii. Ceea ce îi caracterizează pe 

aceştia nu este rigoarea deducțiilor şi nici ordinea lo- 
gică a înlănţuirii ideilor lor, oricât de profunde şi de 
geniale ar fi adesea aceste concepții. Filosofii Renaş- 
terii sunt mai degrabă nişte intuitivi, decât nişte ana- 
lişti meticuloşi. Inteligența lor procedează mai des prin 
sărituri bruște, decât prin raționamente desfășurate cu 
implacabilă rigoare logică. Imaginaţia lor filosofica ce- 
dează mai bucuros impulsului oarecum sentimental al 
momentului, decât motivelor imanente şi imperioase 
ale premiselor logice dela care le-a pornit reflexia. 
Inversaţi fiecare din aceste judecăţi, şi aplicaţi-le cu 
dreptate deplină lui Descartes! 

Pentru a găsi o construcţie doctrinară care ar aduce, 
ca logică construcţie, cu cea elaborata de autorul Dis- 
cursului asupra metodei, trebue să ne ducem în Evul- 
Mediu, la Scolastici. Şi este foarte probabil că filosofia 
scolastică, pe care Descartes a învăţat s'o cunoască 
bine în şcoala din La Flèche, a fost cea care l-a ajutat 
în modul cel mai efectiv la găsirea formei logice a 
doctrinei sale. De altfel, părinlele filosofiei moderne a 
apreciat în vorbe destul de elogioase importanța ce-a 
avut-o pentru formarea spiritului său filosofic învață- 
tura câştigată în orăşelul La Flèche, deşi n'a aprobat 
conţinutul doctrinelor predate în acel colegiu condus 
de Jesuiţi: „Deşi nu e părerea mea că tot ce învaţă 
filosofia e cuvânt de Evanghelie, scrie Descartes în 
anul apariţiei Meditaţiilor (1641), totuşi, dat fiind fap- 
tul că filosofia e cheia celorlalte ştiinţe, cred că e 
foarte util să fie învăţat cursul întreg de filosofie aşa 
cum este propus în şcolile Jesuiţilor; aceasta, înainte 

de a întreprinde să-ţi ridici spiritul deasupra pendan- 
teriei şi să devii savant adevărat, Trebue să aduc 9- 
noare maeştrilor mei, recunoscând că nu e loc pe lume 
unde filosofia să fie propusă mai bine ca în orăşelut 
La Flèche.” ! 


Dar, dacă predecesorilor săi filosofi Descartes nu le 
datoreşte decât foarte puţin, el datoreşte ceva mai mult 
precursorilor săi oameni de ştiinţă. Aceasta atât de di- 
rect, întrucât a făcut, din unele idei şi descoperiri ale 
acestora, pietre importante ale edificiului filosofic pe 
care l-a construit,? cât şi indirect, întrucât aceste idei 
şi descoperiri, lărgind orizontul gândirii omeneşti şi 
aducând o nouă imagine despre univers, schimbă spi- 
ritul vremii în fundamentul lui, şi înlătură, ca sterile, 
o mulţime de probleme frământate fără rezultat, timp 
de secole, de Scolastică. Prin problemele pe care şi le 
pune, prin felul cum le pune şi prin direcţia în care le 
caută soluţiile, Descartes se relevează fiu credicios al 
secolului său. 


1 Inainte cu palru ani 1637), vorbind despre școala din 
La Flèche, o numește „una din cele mai celebre școli din 
Europa". Discours, èd. Brochard, p. 21.) 

2 Intro scrisoare călre Mersenne, Descartes recunoaşte ca 
ideea rotației Pământului, susținută de Galilei, este fundamen- 
tul filosofiei lui (filosofiei despre Natură.) „Si le mouvement 
de la terre est faux, tous les fondements de ma philosophie le 
sont aussi, car il se démontre par eux évidemment; et il est 
tellement lié avec tautes les parties de mon traité, que je ne 
Pen saurais détacher sans rendre tout le reste défectueux“, 

Să reținem acest fapt important: creatorul geome- 
triei analitice sufere puține influințe personale, sufere 
însă o mare influință anonimă: pe aceea a spiritului 
general, a atmosferii dominante a secolului în care a 
trăit şi a gândit. Este o anumită atitudine spirituală 
în fața naturii şi a vieții, pe care o găsim, în grad mai 
mare sau mai mic, la toate capetele gânditoare — fi- 
losofi şi oameni de ştiinţă — ale secolului, şi pe care 
René Descartes o adoptă oridecâteori lumea exterioară, 
sau propria lui lume sufletească, îl ispiteşte cu vre-o 
întrebare. 

Dar chiar şi ideile în materie ştiinţifică pe care au- 
torul splendidului Traité du monde ou de la lumière 
le-a întâlnit la alţii, primesc în speculaţia cartesiană 
altă resonanţă ideologică şi, în consecinţă, şi altă va- 
loare logică, dată fiind perspectiva filosofică din care 
Descartes a privit rezultatele şi metodele ştiinţei posi- 
tive. Descartes filosoful caută totdeauna să înţeleagă 
şi să explice necesitatea a ceea ce a învăţat sau a 
descoperit Descartes omul de ştiinţă, — legând aceste 
rezultate şi descoperiri ştiinţifice de exigenţele funda- 
mentale ale inteligenţei ca atare, deducându-le din a- 
cestea. Această nevoe de a pricepe filosofic achiziţiile 
ştiinţei şi de a privi în general ştiinţa sub aspect filo- 
sofic, face din autorul Discursului asupra metodei un 
creator, creator în sensul de: „mai mult decât continua- 
tor” al predecesorilor săi. 

„Nu i-a trebuit mult, scrie fiziologul englez Huxley, 
Şi întrecu pe marii săi contemporani Galilei şi Harvey, 
iniţiatorii acestei mişcări ştiinţifice; şi, prin îndrăz- 

neala cugetarii sale speculative, el prevăzu concluziile 
pe cari numai cercetările mai multor generaţii de scru- 
tători le-au putut stabili pe baze solide. 

„Descartes văzu că descoperirile lui Galilei însem- 
nau ca legile mecanice guvernează până şi punctele 
cele mai îndepărtate ale universului, iar cele descope- 
rite de Ilarvey îl făcură să înţeleagă că aceleaşi legi 
prezidează operaţiunile realităţii celei mai apropiate 
de noi, adecă propria noastră structură corporală. Din 
acest centru ..., printr'un elan puternic, propriu ge- 
niului, el încearcă să reducă toate fenomenele univer- 
sului la materie şi mişcare, sau forţe care acţioneaza 
conform unor legi determinate.” 


%* 


Iata tot atâtea puncte în care cel dintâiu mare filosof 
modern a fost instruit și preparat de predecesorii şi 
contimporanii săi, şi iată tot atâtea fapte şi idei ce-au 
marcat ca semn original spiritul secolului în care a 
irait Descartes. 

Acestea sunt antecedenţele cari, dacă nu explică apa- 
riţia acestui mare spirit, ne ajută să-l situăm, din punc- 
tul de vedere al istoriei ideilor, în cadrul atmosferii 
ştiinţifice şi filosofice a timpului său, 


II. 


Să încercăm acum să degajem, în mare, câteva ca- 
ractere dominante alefilosofiei cartesiene; săsubliuiem 
aportul nou pe care autorul Principiilor filosofice îl 

aduce în evoluţia gândirii secolului său, și să reținem 
ceea ce el aduce durabil în cugetarea modernă în ge- 


neral, 
% 


Experienţa îmbogăţită, cunoaşterea lărgită de noile 
descoperiri ştiinţifice, au făcut să se ivească trebuinţa 
imperioasă de-a o ordona şi de-a o sistemiza, de a re- 
duce mormanul de fapte şi de idei parţiale la câteva 
puncte de vedere nete şi clare, la câteva idei funda- 
mentale din care să se poată deduce faptele şi concep- 
tiile de amănunt, şi să poată fi astfel explicate. Cu 
alte cuvinte, această experienţă îmbogăţită enorm faţă 
cu ceea ce putea fi ea atâta timp cât cercetarea trebuia 
sa se supună principiului autorităţii, face să se ivească 
trebuinţa de a formula în plină cunoaştere de cauză, 
adecă în formă logică şi sistematică, ceea ce n'a fost 
mai înainte decât visiune mai mult sau mai puţin 
clară, sau chiar lege formulată cu rigoare ştiinţifică, 
dar lege parţială. 

Descartes a fost acela care, cel dintâi, cu un curaj 
și un elan egalate numai de geniul său, şi-a luat singur 
această mare şi dificilă sarcină. Să adăugăm că, pen- 
tru a găsi condiţii favorabile ducerii la capăt a sar- 
cinei pe care şi-a asumat-o, Descartes se stabileşte, cu 
un instinct foarte sigur, în Olanda, ţara unde pe vre- 
mea lui, individul se bucura de cea mai mare libertate; 
în ţara unde, nu peste mult, va apărea cel mai în- 
drăsneţ şi, în acest sens, cel mai filosof dintre filosofii 
secolului al XVII-lea: Spinoza. 

* 

Cât priveşte problema centrală pe care trebuie s'o des- 
lege filosofia, ea se pune la Descartes în spiritul şi mo- 
dul cel mai modern. Acesta constă în ordinea în care 
sunt tratate şi înlănţuite, şi'n importanţa mai mult sau 
mai puţin mare pe care o au, în locul pe care-l ocupă, 
diversele probleme. 

Şi anume, înainte de a proceda la opera de ordo- 
nare, de sistematizare a enormului material pe care 
Descartes este stăpân în chipul cel mai efectiv, la îm- 
bogăţirea căruia a contribuit şi el ca un mare, foarte 
mare, om de ştiinţă, autorul Meditațiilor examină 
principiile constitutive ale ştiinţei înseşi, examinează, 
cu alte cuvinte, însaşi valoarea instrumentului cu aju- 
torul căruia intreprinde opera de unificare şi orga- 
nizare a cunoştinţelor secolului său. 

In ce constă cunoaşterea? Ce pot să cunosc, şi care 
sunt condiţiile universal şi obiectiv valabile ale cu- 
noaşterii? Iată problema ce va trebui deslegată mai 
întâi, 

„Nu voiu spune nimic despre filosofie, scrie el, con- 
stat numai că ea a fost cultivată de cele mai excelente 
spirite cari au existat de câteva secole încoace; şi, cu 
toate astea, nu vom găsi în corpul ei de doctrină încă 
nimic asupra a ceea ce să nu fie discuţie şi, prin ur- 
mare, nimic ce să nu fie îndoelnic”. Iar, câteva pagini 
mai încolo, ne spune că şi-a dat seama, fiind încă elev 
al colegiului din La Flèche, că cu greu ne-am putea în- 
chipui ceva atât de straniu şi de neverosimil încât să 
nu fi fost susţinut de vreun filosof oarecare. 

Tot astfel stau lucrurile şi în ce priveşte celelalte 

ştiinţe care, toate, îşi iau principiile fundamentale din 
filosofie: „Apoi, cât priveşte pe celelalte ştiinţe, cu atât 
mai mult cu cât ele îşi împrumută principiile dela fi- 
losofie, am crezut că nu s'a putut construi nimic solid 
pe temelii atât de slabe”, 

Iată de ce crede autorul tratatului întitulat Regule 
pentru îndrumarea spiritului că nu e lucru mai absurd 
decât să discuţi cu îndrăsneală despre misterele naturii, 
fără să fi cercetat un Singur moment dacă mintea o- 
menească poate pătrunde până la ele. In consecinţă „nu 
există chestiune mai importantă de rezolvit ca aceea 
de a şti ce este cunoaşterea omenească şi până unde 
se întinde ea”. 

E acest fel de a pune problema filosofică unul pe 
care îl vom gasi, în substanţă, la Kant, şi la toţi urma- 
şii acestuia din a doua jumătate a secolului al XIX-lea. 
Dar Locke însuşi şi, prin el, urmaşii lui Englezi, recu- 
noscuse că planul de a întreprinde o analiză a inteli- 
genţei este de inspiraţie cartesiană. 

Ca un modern între moderni, Descartes, înainte de 
a purcede la construcţie, întreprinde o ascuţită şi fe- 
cundă operă de analiză. Şi această operă de analiză 
n'a elaborat-o numai în ce priveşte condiţiile cunoa- 
şterii, ci a făcut-o şi în ce priveşte materia însaşi a 
acestei cunoașteri. Această din urmă operă a făcut-o 
Descartes ca savant. Ținem să nu lăsăm neremarcat 
acest fapt, pentru motivul că originalitatea filosofică 
şi cea ştiinţifică se condiţionează la el reciproc, şi ar fi 
foarte greu de lămurit dacă, în ultimă analiză, filoso- 
fia lui Descartes i-a fost sugerată de fizica lui, sau 


4 

daca aceasta din urma nu este decât o aplicare a me- 
tafizicei lui în lumea concretului spaţio-temporal. 

Intre meritele lui Descartes ca om de ştiinţă amin- 
tim pe cele mai mari: el este creatorul geometriei ana- 
litice şi al fizicei mecaniste. E adevărat că principiul 
directiv al acesteia din urmă se găseşte implicat în teo- 
riile lui Galilei. Dar, prin generalitatea pe care i-o dă 
Descartes, facând din el dogmă științifică valabila pâna 
şi în studiul pasiunilor, el devine fundamentul explicit 
al fizicei moderne, fizică ce are ca obiect să explice 
toate fenomenele naturii cu ajutorul noţiunilor de mă- 
rime, figură şi mişcare. 

Geometria analitică şi fizica mecanistă au fost la 
Descartes realizări ale ideii cu totul filosofice de: „ma- 
tematică universală”, „Imi plăceau mai ales matema- 
ticele, scrie el, din cauza certitudinei şi evidenţei raţio- 
namentelor lor; dar nu observasem încă adevărata lor 
funcţiune; şi, crezând că ele nu serveau decât artelor 
mecanice, mă mira faptul că, deşi temeliile lor erau 
atât de solide şi de sigure, nu s'a construit pe ele ni- 
mic superior”. 

Singure cunoştinţele matematice sunt însoţite de 
certitudine absolută, crede părintele filosofiei moder- 
ne. Idealul cunoașterii ar fi de-a ajunge şi în alte do- 
menii la achiziţii tot atât de sigure ca şi cele din do- 
meniul matematicelor. 

De unde această certitudine a matematicelor? 

Ea provine din faptul că aceste ştiinţe se atașază, 
prin perspectiva din care privesc lucrurile, exigenţelor 
imanente şi fundamentale ale inteligenţei noastre... 

Acest răspuns la o întrebare pe care nu şi-o putea 
pune decât un cap filosofic, îl conduce pe Descartes la 
conceperea ideii geometriei analitice şi a fizicei mecani- 
ste. Pentru a alinge în fizică cunoştinţe asemănătoare 
celor matematice, calităţile sensibile ale corpurilor tre- 
bue reduse la determinaţii geometrice, la proprietaţi de 
ale întinderii, la cantitate. Cunoaşterea va realiza un pro- 
gres şi mai mare, când aceste proprietăţi ale întinderii 
vor fi disolvate la rândul lor în noţiuni şi mai ab- 
stracte de ale cantităţii, adecă în număr, în concept 
algebric. 

Să mai amintim că Descartes vorbea despre greu- 
tatea aerului pe vremea când Pascal nu era decât co- 
pil, şi pe când Galilei considera oroarea de vid a na- 
turii (horror vacui) ca pe o dogmă intangibilă. Descar- 
tes a descoperit circulaţia sângelui, independent de 
Ilarvey, şi legea căderii corpurilor, independent de 
Galilei. El este, mai departe, cel ce a vazut mai în- 
tâi posibilitatea de a explica fenomenele optice cu 
ajutorul unei teorii ondulatorii a luminei. Dar, a nu- 
măra toate inspiraţiile pe care ştiinţa le-a scos din o- 
pera acestui mare geniu, ar însemna să refacem istoria 
evoluţiei ştiinţei secolelor cari au urmat... Şi, poate 
acest isvor n’a secat încă. Un fizician din zilele noastre 
ar şti eventual găsi, parcurgând Principiile filosofiei, 
numeroase subiecte de meditaţie utilă. 

Căci este incontestabil că, în principiul ei de inspi- 
raţie, ştiinţa noastră modernă, ştiinţa positivă, este 
mecanistă, şi că Descartes a fost cel care a fondat-o 
pe această temelie, reducând tot ce nu e spirit la în- 

tindere. Jata de ce ideile mari, ideile constructive ale 
lui în materie ştiinţifică, arată până azi o conformitate 
uimitoare cu ideile conducătoare ale ştiinţei zilelor 
noastre. Fapt ce l-a făcut pe Huxley să scrie despre 
concepţia care stă la baza operei Tratat despre om: 
„Această frumoasă concepţie fusese indicată în Dis- 
cursul asupra metodei. El o desvoltă cu mai multă 
amploare în Principii şi în Tratatul despre om. Pentru 
a o pune în Ynloare, el mobiliză puterea extraordinară 
a inteligenţei sale şi isbuti, în acest din urmă tratat. 
să elaboreze acea interpretare pur mecanică a feno- 
menelor vitale pe care fiziologia modernă se stră- 
duește să o confirme”, 

După ce citează câteva pasagii cartesiane impor- 
tante, Huxley continuă astfel: „Spiritul acestor pasagii 
este exact acela care animează fiziologia cea mai înain- 
tată a zilelor noastre. Pentru a le face să coincidă ca 
formă cu fiziologia actuală, e suficient să reprezentăm 
amănuntele muncii săvârşite de maşina animală în 
limbajul modern şi cu ajutorul concepțiilor moderne”. 


ka 


Am amintit opera lui Descartes savant nu numai 
pentru motivul invocat mai sus, ci şi pentru faptul că 
această uniune strânsă între activitatea de om de 
ştiinţă şi activitatea de filosof constatată în cazul de 
faţă, este caracteristică pentru filosofia franceză în 
general. Filosofia franceză s'a legat totdeauna foarte 
strâns de ştiinţa positivă. In alte ţări, în Germania de 
exemplu, cutare filosof a putut fi om de ştiinţă, sau 

cutare om de ştiinţă a putut fi filosof. Dar întâlnirea 
celor două aptitudini — sau atitudini — a fost excep- 
țională. In cazul lui Leibniz, de exemplu. Nu e însă 
cazul filosofiei romantice germane, curentul cel mai 
caracteristic pentru geniul filosofic al Nemţilor. 

Dimpotrivă: Filosofia franceză s'a sprijinit perma- 
nent şi esenţial pe ştiinţă. Pascal a fost matematician 
şi fizician, înainte de a fi fost filosof. In secolul al 
XVIII-lea filosofii francezi se recrutează printre geo- 
metri, naturalişti, medici  (D'Alembert, La Mettrie, 
Bonnet, Cabanis). In secolul al XIX-lea cei mai mari 
cugetători francezi vin la filosofie pornind dela mate- 
matici: Auguste Comte, Cournot, Renouvier, Henri 
Poincaré. lar Claude Bernard, care ne-a dat metoda 
experimentală în biologie, a fost un creator al fiziolo- 
ici ca ştiinţă positivă. 


* 


Sa revenim la Descartes. 

Din pasagiul luat din Regule pentru îndrumarea spi- 
ritului, şi citat mai sus, am văzut cum pune Descartes 
problema filosofiei: O examinare a condiţiilor cunoaş- 
terii mai întâi, şi apoi găsirea unei idei regulatoare 
care să ne permită organizarea cunoştinţelor. 

Să indicăm acum, foarte pe scurt, cum procedează 
Descartes. 

La sfârşitul părţii a II-a a Discursului găsim for- 
mulate cele patru regule de observat cu rigoare în 
şliință şi filosofie şi cu ajutorul cărora acestea ar putea 
reuşi să devie corpuri de doctrină constătătoare numai 

din judecăți evidente, adecă din adevăruri incontesta- 
bile, universal şi obiectiv valabile. Tot acolo Descartes 
ne povesteşte care au fost motivele ce l-au determinat 
Sa repudieze toate celelalte precepte în materie de me- 
todă, prescrise de logica aristotelică, Cel dintâi precept 
ce trebue să observe orice spirit care ar vrea să facă 
ştiinţa sau filosofie este: „Să nu accept niciodată un 
fapt ca adevarat înainte de a-mi fi dat seama în chip 
evident că este adevărat; adecă să evit cu grije graba 
și prevenţia şi sănucuprind (înglobez) în judecăţile mele 
nimic mai mult decât ce se va prezenta spiritului meu 
în mod atât de clar și de distinct încât să nu pot avea 
nici un motiv să mă îndoesc”. 

Prima propoziţie a acestei regule formulează, cum 
vedem, respingerea principiară a oricărei autorităţi 
străine în materie de gândire. Singurul criteriu al ade- 
vărului este evidenţa. Evidenţa, lumină interioară pro- 
venită din faptul că spiritul nostru nu acceptă decât 
judecăţi reprezentate în el prin idei clare şi distincte, 

Respingerea principiului autorităţii şi afirmarea 
dreptului de liber examen era caracteristică şi prede- 
cesorilor lui Descartes. Dar autorul Discarsului este 
acela care face din această idee un principiu cu drept 
de universalitate. Formula lui are meritul de a con- 
densa întrun principiu semnificaţia unei lupte anga- 
jate deja de Renaştere, şi de a proclama victoria ei 
de drept. 

Tot regula citată mai sus proclamă ca punct de mâ- 
necare al cugetării filosofice şi ştiinţifice îndoiala. Dar 
la Descartes aceasta nu e îndoiala isvor de durere 

sufletească şi de resemnare a scepticului. La Descartes 
cugetarea nu pleacă dela îndoială ca dela o stare de 
criză sentimentală, ci ca dela o stare de critică preme- 
dilată, metodică. Indoiala aceasta nu este decât pro- 
vizorie. Ea are rolul de a curăţi spiritul de idei pre- 
concepute și de judecăţi necontrolate. René Descartes 
va trage totul la îndoială, se va îndoi de tot şi de 
toate. Dar se va îndoi cu scopul de a face să iasa 
de aci absoluta certitudine. „Fiind cu deosebire atent, 
în orice materie, la ceea ce ar putea-o face suspectă, 
scrie el, şi ne-ar putea da ocazie să ne înşelăm, eu 
Smulgeam din rădăcină toate greşelile care au putut 
să se strecoare mai înainte în spiritul meu. Nu că aș fi 
imitat prin aceasta pe sceptici, care nu se îndoiesc de- 
cât pentru a se îndoi şi afectează că sunt totdeauna 
nehotăriţi. Dimpotrivă, scopul meu nu era decât să 
ating certitudinea şi să înlătur ţărâna fărâmicioasă şi 
nisipul, spre a da de stâncă şi de argilă.” 

Dar, oricât de universală ar fi această îndoială, e- 
xistă ceva ce nu poate fi atins de ea: este propria ei 
condiţie, adecă gândirea: In timp ce mă îndoesc, gân- 
desc; şi, gândind, exist. Acesta este un adevăr pe care 
spiritul nostru îl înţelege printr'o intuiţie imediată, 
Este cel dintâi adevăr ce-l descopere inteligenţa când 
procedează metodic. Cogito resistă oricărei cauze de 
îndoială, pentru excelentul motiv că raportul pe care 
e] îl formulează apare în faţa conştiinţei ca absolut clar. 

Dar, acest Cogito prezintă, din punctul de vedere al 
evoluţiei ideilor, şi altă importanţă. Enunţându-l ca pe 
cel mai sigur adevăr, Descartes face o adevărată re- 

voluţie în ceea ce priveşte lărgirea conceptului însuşi 
de inteligibil”, de „raţiune”. Prin Descartes inteli- 
genţa îşi lărgeşte frontierele. 

In ce constă această lărgire? 

Prin al său Cogito, Descartes ne-a învăţat să conce- 
pem ca raţionale, ca necesare, raporturi pe care gân- 
ditorii premergători le considerau ca pur empirice, 
deci ca iraționale, nu ca necesare. Descartes ne-a în- 
vățat să legăm în relaţie de necesitate concepte, lucruri 
pe care logicianii anteriori le considerau absolut ex- 
terioare unul altuia, şi între care ei nu vedeau cu pu- 
tinţă nici un fel de raport inteligibil. 

Logica aristotelică ne învaţă că a pricepe este echi- 
valent cu a subsuma ceea ce e particular sub legea 
a ceea ce e general, cu a deduce din aceasta din urmă 
pe cel dintâi. In cazuri extrem de importante, a în- 
ţelege, a gândi, este nu numai a subsuma, ne va spune 
Descartes, ci şi a sintetiza, adecă a descoperi relaţiuni 
de uniune necesară între două sau mai multe noţiuni 
ce pot fi concepute ca absolut distincte, ca fără legă- 
tură logică între ele. 

Să lămurim puţin ceea ce am formulat acum în ter- 
meni cam abstracţi. 

Judecata dela care pleacă Descartes este cunoscuta 
„cogito ergo sum”, Cei doi termeni între care fraza 
stabileşte un raport sunt absolut exteriori unul altuia, 
nu pot fi „deduşi” unul din celalalt. Nu pot fi sub- 
sumaţi unul sub celalalt. Nu sunt în raport analitic. 
Existenţa materială nu poate fi dedusă din idee, şi nici 
viceversa. 

Legătura între „cogito” şi „sum” este făcută de in- 
teligență prinir'o intuiţie a cărei evidenţă se impune 
cu necesitate spiritului. „Cogilo” nu este partea inte- 
grantă a unui silogism care ar presupune în mod tacit 
judecarea majoră: „Tot ce cugetă, există.” Din cauza 
aceasta, Cogito nu comportă demonstraţie silogistică. 
El e conceput direct de inteligenţă, ca adevăr necesar. 

Din această judecată, adecă din Cogilo, care repe- 
luam, nu face parte dintr'un silogism,! şi care, din a- 
ceastă cauză, ar fi mai just formulată fară „ergo”, din 
această judecată Descartes va deduce apoi pe cea care 
se scrie: „Tol ce cugetă, există.” Deci pe cea care, în- 
irun silogism, ar ţinea locul de majoră. Cum vedem, 
Cogito implică o lărgire a noţiunii de „inteligibil”, o 
îmbogăţire a conceptului rațiune”. 


* 


Nu poate intra în cadrele acestui esseu să rezumăm 
filosofia lui Descartes plecând dela acest „gândesc, 
deci exist”. Am spus totuşi două cuvinte despre el din 
cauza încercării de lărgire a inteligibilului pe care el 
o postulează, pentru motivul enunțat la începutul a- 
cestei a doua părți a studiului nostru. Anume: afir- 


1 Raspunzând adversarilor sai — care îi obiectau ca vrea 
să şi dovedească existența printr'un silogism — Descartes 
precizează însuşi: Cogito nu e silogism, ci intuiție. „Nu-mi 
deduc existenţa dintr'un silogism, ci o văd”, scrie cl. Prin ur- 
mare, şi observaţia lui Kant din „Krilik der reinen Vernunft‘, 
ed. Kehrbach. p. 302—3083. şi 355 a ediției din 1781, apare lip 
sita de fundament solid. 

mând prioritatea logică a spiritului, făcând din cu- 
gelare principiul certitudinei, din cugetare ca singura 
realitate pe care o cunosc în mod imediat şi indubi- 
tabil, Descartes fixează termenii permanenţi ai tezei 
raţionaliste moderne, după care orice cunoaştere im- 
plică condiţii care vin din spirit însuşi. Descartes de- 
vine prin aceasta şi întemeietor al idealismului modern. 
După cum prin formularea ideii mecaniste, — princi- 
piu regulativ în cercetarea şi explicarea fenomenelor, 
tuturor fenomenelor, întinse în spaţiu — el devine 
gânditorul de care s'au reclamat, nu fără dreptate, şi 
materialiştii secolului al XVIII-lea francez. 

Idealismul german, în special, îşi trage originea din 
cartesianism. Nemţii au fost aceia cari au găsit în 
problema ce-o pune Cogito al lui Descartes germenele 
de unde trebuia să crească, printr'o dialectică necesară, 
toate sistemele ce au apărut dela Descartes încoace. 
Kuno Fischer credea că filosofia cartesiană, şi antino- 
miile pe care ea le implică, e originea întregei specu- 
laţii filosofice până la Kant. Problemele pe care le-au 
ridicat şi soluţiile pe care le-au dat ocazionismul lui 
Malebranche, monismul lui Spinoza, monadologia lui 
Leibnitz, sensualismul lui Locke, idealismul lui Ber- 
keley, criticismul lui Kant, sunt toate condiţionate ne- 
cesar de principiile constitutive pe care şi-a clădit Rene 
Descartes adâncu-i şi cuprinzătoru-i sistem de gân- 
dire... 

Dar ce problemă atât de persistentă pune Descartes 
prin al său Cogito? 

E cea care se ivește când e vorba să explicăm 

cum se face trecerea dela cugetare la afirmarea exis- 
tenței concretului spaţio-temporal. Gândirea ca atare 
este imanenta sieşi. Cum putem deci afirma existenţa 
lumii exterioare, când pornim dela cugetare ca dela 
singura realitate pe care nu o putem nega? Există un 
caz unic unde existența este legată în mod indisolubil 
de gândire: este cazul când zicem: „„Gândesc, deci 
exist.” Cu ce drept şi pe ce cale putem noi extinde 
asupra altor existenţe certitudinea ce-o atribuim în 
mod necesar cugetării? 

Dacă ne menţinem în cadrele stricte ale logicei ari- 
stotelice, această problemă nu comportă soluţie. Şi 
atunci, ea rămâne o problema în faţa căreia se vor 
sparge neputincioase toate eforturile de-a o deslega, 
făcute de succesorii lui Descartes până la Hegel. Dacă 
însă abandonăm logica aristotelică, şi admilem o pu- 
sibilitate de lărgire a înseşi noţiunii de „inteligibil”, 
problema se desleaga în chipul indicat adineaori. 

Pentru speculaţia antică, realitatea exterioară, con- 
crelul spaţio-temporal, era ceva dat. Sarcina inteli- 
genţii era să-l analizeze pentru a ajunge să-l facă in- 
teligibil. Cu Descartes, acest concret devine un obiect în- 
depărtat, accesibil numai în urma unui efort de gândire, 
duca în general el poate fi atins de inteligenţa noastra. 

La această revoluție ideologică se gândea probabil 
Fontenelle când scria: „Inainte de Monsieur Descartes 
se pulea raționa mai comod. Secolele trecute au fost 
tare fericite că nau avut pe acest om..." 1 


1 Digression sur les Anciens el les Modernes cilat dupa 
Sainte-Beuve, Port-Royal, t. V, p. 354), 

Acesta este caracterul distinctiv al întregei filosofii 
moderne când o comparăm cu cea antică. Şi acest ca- 
racter poartă pecete cartesiană. 


+ 


Acestea spuse, să revenim la substanţiala regulă I. 
despre care a fost deja vorba mai sus: „,... Să nu cu- 
prind în judecăţile mele nimic mai mult decât ceea ce 
se va prezenta spiritului meu în mod atât de clar şi 
de distinct încât să nu pot avea nici un motiv să mý 
îndoesc”, 

Cum vedem, această parte a regulei formulează cri- 
teriul certitudinii cunoaşterii. Criteriul acesta îl consti- 
tue ideile clare şi distincte. Fie că inteligenţa prinde 
pe cale de intuiţie adevărul lucrurilor şi al ideilor, fie 
că l-ar stabili pe cale deductivă sau analitică, ea nu e 
îndreptăţită să afirme decât idei clare şi distincte. Şi 
nu va trece dela o idee la alta decât în ordine natu- 
rală, adecă sprijinindu-se pe raporturi care sunt şi ele, 
la rândul lor, percepute în mod clar şi distinct. 

Ca modele de astfel de idei clare şi distincte am a- 
minti bucuros cele două noţiuni la care Descartes a 
redus, printr'o minuțioasă analiză, toată experienţa o- 
menească, toată experienţa posibilă, anume noţiunile 
de întindere” şi de „gândire”. Această distincţie ra- 
dicală între gândire şi spaţiu a fost una din cele mai 
fecunde distincţii pe care le-a stabilit Descartes. Ea a 
făcut posibilă o separație netă şi utilă a celor două 
mari domenii ale realităţii (spirit şi materie), şi con- 

cepţia unor metode de investigaţie şi explicare proprii 
fenomenelor fiecărui domeniu, metode radical diferite 
una de alta. Când e vorba să explicăm lumea întinsă 
în spaţiu, comitem neiertată greşală de metodă recur- 
gând la concepte care ar aduce oricât de departe cu 
noţiunea de „suflet”, 

Graţie distincţiei de care e vorba, această filosofie 
a știut salva diversitatea aspectelor fundamentale ale 
realităţii, și n'a tins să nege niciuna din marile forme 
de existenţă în favoarea celeilalte. Şi tot mulţumită 
acestei distincţii cartesiene, devenită patrimoniu al spe- 
culaţiei filosofice actuale, e posibilă în zilele noastre 
o convieţuire, o colaborare chiar, între o filosofie prin 
definiţie idealistă şi o ştiinţă positivă, materialistă în 
însaşi temelia ei. 

Până în ziua de azi — şi mai ales în ziua de azi — 
toţi gânditorii de seamă construesc pe această neclintită 
bază cartesiană. 


Săpând puţin mai adânc semnificaţia noţiunilor „cla- 
ritate”, „distincţie”, „evidenţă”, am găsi schiţa destul 
de completă a unei logici mai comprehensive decât a- 
ceea a Scolasticei, 

Căci ce e, în ultima analiză, metoda lui Descartes? 

Este inteligenţa însaşi, în funcţiune, dar liberată de 
toate piedecile ce le aruncă în calea ei diferitele idei 
preconcepute şi diversele obiceiuri contractate prin ob- 
servarea a tot felul de prescripţii artificiale. Una din 
aceste prescripţii e şi silogismul aşa cum îl practica 

Scolastica. „Examinându-le [logica, analiza geometrică 
şi algebra], scrie autorul „Discursului”, am descoperit 
că, în ce privește logica, silogismele ei, şi partea cea 
mai mare a celorlalte precepte formulate de ea, ser- 
vesc mai degrabă a explica altuia lucrurile pe care le 
ştii, sau chiar a vorbi fără judecată de cele ce nu ştii 
(cum e cazul cu arta lui Lull), decât a învăţa să le 
cunoşti. Şi, cu toate că logica conţine într'adevăr multe 
precepte foarte adevărate şi bune, conţine totuşi prin- 
ire acestea atâtea altele stricăcioase sau superflue, în- 
cât e aproape tot aşa de greu să le separi cum e de 
greu să scoţi o Diană sau o Minervă dintr'un bloc de 
marmora ce nu e înca deloc cioplit.” 

Vedem deci că, după Descartes, silogismul, de care 
a făcut uz atât de mult Scolastica, este o operaţie me- 
canică, mai potrivită pentru a expune rezultate, decât 
pentru a le găsi. Logica aristotelică e bună când e 
vorba să arăţi că un adevăr oarecare este implicat în 
altul. Dar cu ajutorul ei nu poţi inventa nimic nou. 

In locul acestei raţiuni pur discursive, Descartes va 
căuta să afirme drepturile unei inteligenţe capabile să 
creeze, să inventeze, să descopere adevăruri noi. Nu- 
mele acestei inteligențe — sau al acestei funcțiuni a 
inteligenţei — este intuiție, intuiţie cartesiană. Aceasta. 
este funcțiunea fundamentală a inteligenţei, crede Des- 
cartes. Iată de ce Bergson susţinea că intuiţionismul său 
se leagă strâns şi natural de marea tradiţie franceză, 
ai cărei iniţiatori au fost Descartes şi Pascal. Intuiţia 
este, după Descartes, un fel de visiune interioară mai 
convingătoare decât visiunea sensorială, visiune cu a- 

jutorul căreia spiritul nostru prinde anumite idei sim- 
ple (elemente), şi anumite raporturi ireductibile la ra- 
porturi analitice. 

Am văzut că, acelora care i-au obiectat că vrea să-şi 
dovedească existenţa pe cale silogistică, Descartes le 
răspunde că nu-și deduce existenţa din silogism, ci o 
vede. Intuiţia este deci o funcţiune prin care inteligența 
descopere raporturi sintetice între lucruri, raporturi 
ce sigolistica analitică nu le-ar fi putut descoperi. 

„Inţeleg prin intuiţie, scrie el, nu credinţa în măr- 
turia schimbăcioasă a simţurilor, sau judecăţile înşelă- 
toare ale imaginaţiei cea rău îndrumătoare, ci concepţia 
unui spirit sănătos şi atent, concepţie atât de uşoară şi de 
distinctă, încât nu rămâne loc pentru nici o îndoială 
în ce priveşte ceea ce înțelegem; sau, ceea ce e tot una, 
concepţia fermă care se naște într'un spirit sănătos şi 
atent prin singurele lumini ale raţiunei. Astfel, fiecare 
poate vedea prin intuiţie că există, că gândeşte, că un 
triunghiu oarecare e mărginit de trei drepte, că o sferă l 
nu are decât o singură suprafaţă, şi alte adevăruri a- 
semănătoare, adevăruri care sunt mult mai numeroase 
decât se crede de obiceiu, pentrucă nu ne coborîm cu 
alențiunea până asupra unor lucruri atât de uşor de 
înţeles”,! 

Inteligența nu înţelege decât ceea ce vede, crede 
Descartes, ceea ce poate concepe printr'un act instan- 
taneu al ei, adecă ceea ce e simplu, ceea ce nu poate 
fi cunoscut decât întreg. Astfel definită, intuiţia nu se 


1 Règles pour la direclion de L'esprit, regula HI. — Sub- 
linicrea e a noastră. 

poate înşela, Ea e sigură, printro certitudine ime- 
diată, şi nu printr'o certitudine obținută pe cale de 
conclusie logică. Scopul ultim al cunoaşterii veritabile 
este să atingă, în orice domeniu s'ar exercita ea, aceste 
„naturi simple” care pot fi cunoscute prin intuiţie. 

Dar această cunoaştere intuitivă directă, nu e posi- 
bilă totdeauna. Şi atunci deducţia devine necesară. A- 
ceasta însă îşi scoate certitudinea din intuiţia care în- 
soţeşte prima ei verigă. Condiţia primordială ce trebue 
să întrunească orice deducție justă este să porneasca 
dela o noţiune simplă, al cărei adevăr este prins de in- 
tuiţie. Intuiţia devine deci originea și suportul deduc- 
ţiei. Deducţia e un fel de intuiţie turmentată, diluată, 
realizată în etape care se succed în timp. Ea nu se 
deosebește de intuiţie decât prin faptul că cere o miş- 
care în timp a gândirii, mişcare ce se deplasează din 
grad în grad (din idee în idee), şi care, când e reali- 
zată fără întrerupere de continuitate logică, duce evi- 
denţa, proprie punctului de mânecare (v. mai sus), şi 
în interiorul punctului de oprire. Şi invers, putem 
spune că intuiţia e un fel de deducție concentrată. 

Evident că o astfel de concepţie a deducţiei diferă 
mult de concepţia scolastică, unde problema de rezol- 
vit era să scoţi ceea ce e particular din ceea ce e gene- 
ral, cel dintâi fiind, prin definiţie, conţinut în cel din 
urmă. La Descartes problema constă, întocmai ca în 
matematici, în a face să se nască ceea ce e compus din 
ceea ce e simplu.... 


wwWw.dacoromanica.ro 


DESCARTES 67 


Sa insistăm însa asupra altui aspect al teoriei idei- 
lor clare şi distincte, 

Enunţând norma ideilor clare şi distincte ca criteriu 
al certitudinii, Descartes a justificat, pentru prima 
oară în mod conştient şi decisiv — sub forma unui 
principiu general, — una din calităţile dominante ale 
inteligenţei gânditorilor neamului său. Grija constantă 
de precizie şi de ordine în idei, facultatea de a face 
distincţii nete, reducerea clară a chestiunilor la puncte 
de vedere simple, sunt însuşiri caracteristice spiritului 
francez. N'a fost oare caracterizat spiritul francez ca 
acela care cedează consecvent tendinței imperioase de 
a găsi pretutindenea idei clare, şi de a lega aceste idei 
între ele prin raporturi ele însele clare? 


Privită mai deaproape, de ce anume depinde clari- 
tatea cugetării filosofice sau ştiinţifice? 


Depinde întâi de o analiză metodică a obiectelor de 
cunoaştere, de faptul că acestea nu sunt primite de in- 
teligență în bloc mai mult sau mai puţin nebulos, ci 
sunt supuse unui minuţios efort de disecţie, care le 
descompune în elementele lor, stabilind o ierarhie în- 
tre acestea, ierarhie de caractere după importanţa lor. 
N'aţi recunoscut în această frază substanța regulei II 
stabilită de Descartes? 


Claritatea în cugetare mai depinde şi de recompoziţia 
sistematică, ordonată, a obiectelor discompuse prin a- 
naliză. O gândire care vrea să fie clară, subsumează 
sub principii generale şi comprehensive diversitatea fe- 


nomenelor şi a noţiunilor particulare. Tinde, cu alte 
5 

cuvinte, sa ridice sinteze cât mai vaste acolo unde ana- 
liza separa, farămiţeşte. (A III-a regulă cartesiană.) 

Şi, daca ar fi greu de demonstrat că pe la 1630 tre- 
buia să se ivească pe orizontul cugetării şi culturii 
europene speculaţia cartesiană sau o doctrină asemă- 
nătoare, nu se datorește poate întâmplării oarbe că 
prima nevoe şi încercare de sistematizare şi ordonare 
— sprijinită pe câteva principii clare — a enormului 
material de cunoştinţe şi de fapte adunat de Renaştere 
şi de ştiinţa pe care Renașterea a făcut-o posibilă, s'a 
ivit tocmai în această Franţă iubitoare de claritate şi 
de ordine, în cele intelectuale, ca ?n tot ceea ce face. 

Este incontestabil că René Descartes a avut în gra- 
dul cel mai înalt darul pentru analiza extremă, ca şi 
puterea de sinteză. Un echilibru rar între aceste două 
tendinţe îl caracterizează. A fost om de ştiinţă în 
aceeaşi măsură în care a fost şi filosof. Şi a fost filo- 
sof deschizător de drumuri noui în speculație, pen- 
trucă a fost om de ştiinţă creator. Sub acest raport, 
autorul Regulelor este, credem, spiritul francez cel mai 
reprezentativ. Iar prin Discursul său asupra metodei, 
care inaugurează drept criteriu al certitudinei cunoaş- 
terii ideile clare şi distincte, Descartes devine teore- 
ticianul acestei minunate realităţi ce se chiamă spirit 
francez. 


In legătură cu cele spuse acum mai pe urmă, să a- 
mintim că stilul lui Descartes oglindeşte credincios 
structura şi exigenţele inteligenţei lui. Calitățile cuge- 

tării lui, conturatii atât de precis, cu direcţii de miş- 
care aşa de sigure, se transmit şi stilului, care e de o 
proprietate de termeni fără pereche. 

Autorul Discursului a fost acela care, cel dintâiu, 
a dat modelul perfect al prozei clasice franceze. Şi, 
într'adevăr, considerată ca atare, limba lui Descartes 
impresionează prin simplitatea şi sobrietatea ei. 


Inspirându-se din exemplul dat de el, filosofia fran- 
ceză s'a condus aproape totdeauna după principiul că nu 
există idee filosofică — oricât de subtilă şi de profundă 
ar fi ea — care să nu poată fi formulată în limba vor- 
bită de toţi oamenii instruiți. Citind scrierile franceze 
ale lui Descartes, simţi că autorul Discursului a voit să 
scrie pentru toată lumea, şi nu numai pentru o capelă 
restrânsă de iniţiaţi. 

Lucrul acesta se poate spune, cu puţine excepţii, 
despre majoritatea filosofilor francezi. Şi, dacă pentru 
a măsura profunzimea gândiri lor, şi pentru a o înţe- 
lege pe deplin, trebue să fii capabil să operezi cu idei 
abstracte, totuşi se poate spune că nu e om instruit 
care, citindu-le, să nu tragă din această lectură un 
profit oarecare. 

* 


Am văzut deci că Descartes, pentru a fi înţeles pe 
deplin, trebue raportat mai mult la spiritul general al 
secolului în care a trăit, decât la cutare sau la cutare 
filosof al Renaşterii sau al Scolasticei. Şi rezultă, cre- 
dem, din cele câteva note pe care le-am crezut domi- 
nante nu numai în speculaţia cartesiană, ci şi în cea a 


wwWw.dacoromanica.ro 


70 D. D. ROSCA 


zilelor noastre, şi pe care le-am reţinut în cele desvol- 
tate mai sus, că Francezii Boutroux şi Delbos! n'au 
fost conduşi de un orgoliu naţional nejustificat, când 
au susținut: cel din urmă, că dacă admitem un înce- 
put definit al filosofiei moderne, acesta nu poate fi 
decât filosofia lui Descartes; iar cel dintâiu, că toate 
marile probleme desbătute de filosofia modernă sunt 
moşteniri cartesiene. Şi cu atât mai puţin au exagerat 
Nemţii Ilegel şi Schopenhauer, când l-au declarat pă- 
rinte a] gând'rii moderne, şi Husserl când a formulat, 
nu numai o singură dată, neașteptatul său: „Inapoi 
la Descartes!” 

Dar, mai elocvente decât toate aceste aprecieri ve- 
nite din partea unor filosofi, ne par a fi rândurile unui 
om de ştiinţă, spirit mai greu de suspicionat de com- 
plezenţă în această materie. E vorba de un text al ace- 
luiaşi Huxley din care am citat mai sus: „Dintre toţi 
gânditorii, scrie Huxley, acela care, după părerea mea 
reprezintă mai bine decât oricare altul rădăcina şi 
trunchiul filosofiei şi ştiinţei moderne, este Descartes. 
Mă explic: oricine se va opri asupra unuia din rezul- 
tatele caracteristice ale cugetării moderne, fie în filo- 
sofie, fie în ştiinţă, va trebui să constate că sensul, 
dacă nu forma, acestei cugetări era prezent în spiritul 
marelui Francez. Unii oameni sunt consideraţi mari 
pentrucă reprezintă actualitatea epocii lor şi ne-o o- 
glindesc aşa cum e. Voltaire era de genul acestora, şi 
s'a putut scrie despre el epigramatic: El are, mai mult 


1 Ci. Etudes d'histoire de la philosophie, Alcan; La philo- 
sophie francaise, Plon-Nourril, 

decât oricine, spiritul pe care îl are oricine. Intr'ade- 
var, nimenea nu exprima mai bine ca el gândirea tu- 
turor. Dar alți oameni sunt mari pentrucă reprezintă 
tot ce epoca lor posedă ca forțe latente, şi magia lor 
constă în faptul că oglindesc viitorul. Ei exprimă ideile 
care vor fi gândurile tuturor, două sau trei secole după 
ei, Aşa a fost René Descartes”, 

Prin unele laturi ale personalităţii sale, Pascal e un 
gânditor modern. Născut într'un secol de dogmatic şi 
sistematizator raţionalism filosofic, de codificat clasi- 
cism literar, Pascal ar fi putut rămâne un mare şi tipic 
reprezentant al veacului al XVII-lea. Cum şi este în 
parte, dar numai în parte. Inventivul său geniu ştiin- 
tific ar fi găsit în domeniul ştiinţei timpului său apli- 
care fecundă şi răsplătitoare. Pasiunea pe care a nu- 
trit-o, contra voiei sale, toată vieaţa, pentru cultul aces- 
tei religii născânde, şi minunatul său instinct pentru 
forma clasică a expresiei îl destinau să fie un convins 
credincios al secolului care i-a dat naştere. 

Dar soarta a furişat în sufletul acestui mare om 
si-un picur de otravă; sau de . . . balsam binefăcător, 
după perspectiva din care ne place să privim lucrurile. 
Blaise Pascal i-a zis „graţie divină”, Acest har dumne- 
zeesc, trezind în suflet aspirații potrivnice tendinţelor 
pe care le aducea cu sine la naştere autorul tulbură- 
toarelor Cugetări, opune lui Pascal cel natural un 
Pascal voluntar, care urăşte adânc pe cel natural şi-i 
duce războiu toată vieaţa. 

Acţiunea puternică a graţiei divine a făcut însă ca 
fizionomia mintală a clasicului să se întregească cu 
unele trăsături care nu sunt ale secolului lui Descartes. 

Să desprindem, în cele ce urmează, câteva din a- 
ceste trăsături: 

Inzestrat de natură cu facultăți tot atât de puternice 
pe cât de variate: inteligență adâncă şi cuprinzătoare, 
esprit de géométrie şi esprit de finesse în acelaşi timp, 
imaginaţie  neastâmpărată şi iscoditoare, diabolică 
voinţă de a domina — pe alții şi pe sine însuşi —, a- 
fecțiuni extraordinar de impetuoase, dorință de a ex- 
cela în toate, puțini muritori au adus cu ei pe lume o 
complexitate sufletească atât de mare ca aceea a lui 
Pascal, 

In împrejurări mai norocoase — ne gândim la 
Goethe — Blaise Pascal ar fi devenit o rară şi fericită 
întrupare a tipului omenesc ideal. Ar fi putut deveni: 
dacă inteligenţa nu i-ar fi fost chinuită de o prea lu- 
cidă conştiinţă a propriilor ei limite; dacă voinţa-i, în 
loc să se întoarcă ca un biciu asupra lui însuşi, şi-ar 
fi căutat victimele în lumea înconjurătoare; dacă ima- 
ginaţia-i neadormită nu i-ar fi fost sclava unei sensi- 
Dilităţi exagerate, 

Adăugaţi la acestea chinuitorul dor de nemărginire 
pe care autorul Provincialelor l-a avut în măsură mai 
mare decât oricare alt spirit omenesc cunoscut, Acesta 
însoţit apoi ca de o umbră veşnic prezentă, de o tra- 
gică şi trează conştiinţă a neputinţii iremediabile de a 
putea să îmbrăţişem vreodată infinitul. 

De aci sentimentul nemaipomenit al mizeriei ome- 
neşti, sentiment care în sufletul lui Pascal n'a arătat 
intermitențe, ba nici chiar clipe de liniştitoare slăbire. 
Tot de aci sentimentul de relativitate al tuturor valori- 


wwWw.dacoromanica.ro 


PASCAL TT 


lor, sentiment trăit până în adâncuri, şi pe care în za- 
dar l-am căuta la sistematicii secolului al XVII-lea sau 
la dogmaticii secolului al XVIII-lea. 


Iată o trăsătură cu totul modernă a personalităţii 
morale a lui Pascal. 


Setea aceasta de nemărginit este, credem, facultatea 
dominantă a acestui om mare. Ea explică în bună 
parte biografia lui spirituală: evoluţia vieţii lui reli- 
gioase, etapele parcurse de inteligenţa sa — care a lup- 
tat eroic să devie înţelepciune — mortificarea, şi tot 
tragicul acestui geniu matematic, care s'a combătut pe 
sine însuși, sălbatic, toată vieaţa. 


Pascal, întocmai ca Tolstoi, a dorit să fie ceea ce, 
dela natură, nu părea menit să fie. Asemenea lui 
Tolstoi, cel ce a scris tulburătoarele Cugetări a voit să 
fie creştin, în înţelesul cel mai sever al termenului, 
când, asemenea autorului Invierii, adusese şi el cu sine 
în lume grele şi păgâne patimi. Şin sfârşit, ca Tolstoi, 
la capătul vieţii sale Pascal nu se mai opune Răului. 
Orgoliul său va face loc unei cucernice resemnări, şi-l 
vom auzi propovăduind, ca Dostoievschi, o mistică 
evanghelie a Dureriil 


Un contimporan al lui, mare ca şi el, Benedictus 
Spinoza, a avut şi el această neastâmpărată sete de ne- 
mărginire. Dar autorul Eticei a fost mai norocos de- 
cât Blaise Pascal: a crezut, sus şi tare, în puterea inte- 
ligenţei noastre de a cuprinde infinitul; şi a crezut, 
naiv şi dogmatic, în darul minţii omului dea putea 
privi lumea „sub specie aeternitatis”. 

Sceptic din naştere şi prea lucid elev sârguincios al 
lui Montaigne, Pascal apare asemenea unui nihilist 
comparat cu cel ce a scris Tratatul teologico-politic. 

Atitudinea aceasta critică faţă de puterile şi hotarele 
inteligenţei omeneşti e o altă trăsătură modernă la 
Pascal. 

* 


Conştiința prealuminoasă a marginilor inteligenții 
noastre şi neputința de a rămânea la Montaigne, dat 
temperamentul său, îl silesc pe autorul Provincialelor 
să caute o „ieşire” mântuitoare. 

Căutând această ieşire, geniul pascalian va face o 
mare descoperire în teoria cunoaşterii. Descoperirea nu 
va fi preţuită cu dreptate decât de gândirea europeană 
de după Kant: Rațiunea omenească nu poate pătrunde. 
prin propriile ei resurse, absolutul, crede, pe bună drep- 
tate, Blaise Pascal. Şi, cum Pascal cel care făcea acea- 
stă pentru el descurajatoare constatare nu era om sa 
se oprească la acest răspuns negativ, i se va îmbia su- 
fletului spontan întrebarea: nu posedă cumva spiritut 
uman alte „facultăţi” care să îndeplinească funcțiunea 
de a îmbrăţișa absolutul? 

Intre altele, iată unul din răspunsurile pe care-l dă 
Pascal, îndrăgostitul de infinit, la această chinuitoare 
întrebare, răspuns între toate celebru şi nu se poate 
mai caracteristic pentru tot ce-am spus până aici: „Cu- 
noaştem adevărul nu numai cu ajutorul raţiunii, ci şi 
cu inima. In acest din urmă fel cunoaştem primele 
principii. Inzadar încearcă raţionamentul să le combată 

— el, care nu participă în nici o măsură la elaborarea 
acestei cunoașteri... Căci cunoaşterea primelor prin- 
cipii: că există spaţiu, timp, mișcări, numeri [este] 
mai sigură decât oricare din cele pe care ni le 
dau raţionamentele noastre. Iar raţiunea trebue să se 
sprijinească tocmai pe aceste cunoştinţe ale inimii şi 
ale instinctului ... Principiile se simt, propoziţiile [ju- 
decaţile) se obţin pe cale de concluzie; toate acestea cu 
certitudine, deși pe drumuri diferite... Această nepu- 
tinţă nu va face deci decât să umilească raţiunea care 
ar vrea să judece cu competenţă în toate; ea nu va 
servi însă ca argument contra certitudinei noastre, ca 
şi cum numai raţiunea ar fi capabilă să ne instruească, 
Bine-ar fi fost ca Dumnezeu să fi făcut ca noi să nu fi 
avut niciodată nevoe de ea şi să fi cunoscut toate lu- 
crurile prin instinct şi sentiment! Dar natura ne-a re- 
fuzat acest dar; ea nu ne-a dat, dimpotrivă, decât 
foarte puţine cunoştinţe de acest fel; toate celelalte nu 
pot fi câştigate decât pe calea raţionamentului”. 
Termenul inimă” ne pare azi cam straniu, şi nici 
nu e dealtfel folosit în limbajul filosofic. Pascal între- 
buinţează încă pentru aceeaşi noţiune şi cuvintele „na- 
tură”, „sentiment”, „credinţă”. Termenul modern co- 
respunzător. dar pe care Var fi folosit şi contempora- 
nul lui Pascal, Descartes, e acela de „intuiţie”, 
Această intuiţie nu este, după cum se vede şi din 
textul mai sus citat, un proces psihologic specific, care 
ar avea loc numai în anumite acte de cunoaştere, Ea 
pătrunde, dimpotrivă, toate procesele de intelecţiune, 
prin faptul că ea constitue temeiul lor necesar, punctul 

de razim indispensabil. Rațiunea ar zidi pe nisip dacă 
ar încerca să se limpesească de acest fundament solid. 


Iată un fragment de teorie a cunoaşterii de factură 
nu se poate mai modernă. Dacă n'au cunoscut-o, Kant 
şi Schelling au reinventat-o. Bergson însă a cunoscut-o 
bine. Mulţi teoreticieni ai zilelor noastre o cunosc şi 
mai bine. 


„Noul positivism”, cum îi place şcoalei lui Edouard 
Le Roy să se numească, se inspiră în parte din Pascal. 
Capul şcoalei însuşi ne-o mărturiseşte („Revue de Mé- 
taphysique”, 1901): „Ca filosofie antiintelectualistă, 
scrie Le Roy, ea îşi are originea în Duns Scot şi în 
Pascal, se ataşează marilor doctrine mistice, și e intra- 
rea definitivă a spiritului creştin în domeniul specu- 
laţiunii pure”. 

Edouard Le Roy e un savant de profesiune. Ca şi 
Pascal, el nu vrea restrângerea, ci lărgirea domeniului 
cunoaşterii. Noul positivism n'a luat fiinţă în cercul 
unor metafizicieni. Cu toate că poate avea consecinţe 
de ordin metafizic şi moral, el s'a produs în interiorul 
ştiinţei însăşi, provocat de imperioase nevoi ştiinţifice. 

Şcoala lui Le Roy reia teoria pascaliană a celor trei 
ordine (determinismul, finalitatea, libertatea sau gra- 
ţia), desvoltând-o şi precizând-o. 

Dar această teorie o discutase şi Maine de Biran și 
Jules Lachellier. La acesta din urmă, critica cea mai 
îndrăsneaţă a inteligenţei sfârşeşte, cum se ştie, prin 
afirmarea legitimităţii actului moral şi-a credinţei re- 
ligioase. 

Vedem deci că şi prin această teorie a celor trei 
ordine (les trois ordres) Pascal se aşezase pe un teren 
pe care vor încerca să urce unele spirite reprezenta- 
tive în lumea ideilor ce frământă gândirea contimpora- 
nilor noştri, 


Prin aprofundarea procedeelor folosite de raţiunea 
noastră în efortul ei de cunoaştere, prin aprecierea 
justă a rolului ce-i revine intuiţiei în orice proces cog- 
nitiv şi prin întrezărirea posibilităţii unor atitudini 
diferite ale spiritului în această a sa funcţiune, Pascal 
a formulat un ideal de cunoaştere pentru timpurile 
care i-au urmat. Cugetările lui adaogă un nou capitol 
la clasica logică a lui Aristotel, capitol abia schiţat, e 
adevărat, dar schiţat în linii ferme. El s'ar putea che- 
ma: logica individualului, a contingentului, a dinami- 
cului. Ca atare, acest capitol poate fi considerat ca o 
încercare de lărgire a noţiunii de „raţional”. 

Cu un secol şi jumătate după el. Hegel, cel dintâiu, 
se va strădui să realizeze acest vis al autorului Cuge- 
tărilor. Unii dintre gânditorii care vor veni după He- 
gel vor continua în această direcţie. E vorba de a găsi 
procedee şi puncte de vedere care să permită raţiunii 
să înţeleagă şi ceea ce e individual, inefabil în lucruri. 
Şi Pascal se gândea la o analiză a procedeelor „inimii” 
infinit mai subtilă decât aceea a geometrilor, dar tot 
aşa de precisă! 

Să amintim apoi că s'a încercat să se facă şi altă 
apropiere între Hegel şi Pascal. Un procedeu logic 

foarte des folosit de Pascal se ştie că consistă în opu- 
nerea a două teze contradictorii, a două adevăruri par- 
tiale, deci incomplete, care sunt conciliate apoi în- 
tr'o sinteză superioară. Dialectica hegeliană face uz 
grosso modo de acelaşi procedeu. 


Incercând să schiţeze, în linii mari, o filosofie a sen- 
timentului şi a voinţei şi să o opună, într'un anumit 
sens, filosofiei intelectului pur — s'o opună fără să 
nege drepturile binecântărite ale raţiunii — Pascal ne 
apare un izolat în secolul său de raţionalism dog- 
matic. Caracterul tragic al acestei mari existenţe se 
adânceşte oarecum şi prin această singurătate. 


- 


Şi-acum, câteva cuvinte despre forma în care se pre- 
zintă opera principală a lui Blaise Pascal. 


Fără să fi voit, prin forma fragmentară în care ne-a 
lăsat Cugetările, autorul lor e, şi 'n această privinţă, 
modern între moderni. Moartea l-a surprins înainte de 
a le fi putut da forma definitivă. Voiau să fie o apo- 
logie a creştinismului. 

In ediţiile care reproduc credincios manuscrisul ori- 
ginal surprindem gândul aşa cum sa desprins din 
suflet şi cum sa îmbulzit în condeiu: spontan, gol, 
cald. Aproape fiecare cugetare e o poemă lirică. Fraza 
nervoasă, ruptă, apăsată, deschide perspective nemăr- 
ginite imaginaţiei. Imaginile sunt desprinse brutal din 
realitate, sunt concrete, individuale, vii; majestoase a- 
desea, triviale câteodată. 

Ce modern e şin această privință Pascal, şi ce de- 
parte e de decalogul clasicismului secolului al 
XVII-lea! Sufletul „dionisiac” care zvâcneşte în ele 
nu putea să nu cucerească şi farmece pe urmaşii straş- 
nicului creator — şi discipol — a lui Zarathustra. 

Iată de ce lectura Cugetărilor a fost pentru cel ce 
semnează acest esseu, adesea prilej de trecere în re- 
vistă şi de judecată a valorilor morale și filosofice pe 
care le recunoaşte ca ale sale conştiinţa timpului în 
care ne-a fost dat să trăim. 


6% 

Din refleziile introductive ale esseului nostru va 
reieşi destul de lămurit, credem, de ce ne abținem în 
cele ce urmează să facem o expunere a variatelor teme 
care compun ceea ce se chiamă sistem al lui Hegel; de 
ce ne vom mărgini să indicăm, dintrun punct de ve- 
dere cu totul personal dealtfel, numai cadrele gene- 
rale ale gândirii autorului Fenomenologiei Spiritului. 
Inainte însă de a trece la examinarea acestora, e potri- 
vit şi util să facem câteva observații asupra Logicei 
speculative. Aceasta, pentrucă vedem în logica hege- 
liană coloana de suport a vastei şi complicatei con- 
strucții filosofice ridicate de spiritul cel mai sistema- 
tizator pe care Europa l-a avut dela Sfântul Toma de 
Aquino încoace. 

O destul de îndelungată experiență ne-a arătat că 
sensul adevărat al cugetării lui Hegel nu poate fi prins 
pe deplin fără un studiu adâncit al logicei speculative. 
Aici se află cheia înţelegerii sistemului, căci aici şi-a 
desvoltat autorul Spiritului Creștinismului, sub toate 
aspectele — Taine ar fi spus „în miriade de ipoteze” 
— ideea centrală din care a crescut puternica-i şi com- 
plexa-i cugetare, Înterpretările eronate care s'au dat 
adesea teoriilor istorice şi gândirii politice a lui Hegel, 
se explică în bună măsură şi prin faptul că unii au 

crezut că se poate pătrunde semnificația ultimă a unor 
concluzii — şi aplicări de concluzii — ignorând prin- 
cipiul logic inițial din care acestea se desprinseseră; 
unii şi-au închipuit, altfel spus, că pot înţelege perfect 
partea făcând abstracţie de totalitatea căreia ea apar- 
ținea. 

Sistemul marelui dialectician german este poate cel 
mai organic elaborat dintre toate sistemele de gân- 
dire cunoscute. Decât, întocmai cum întrun organism 
viu, organul nu poate fi înţeles decât ca parte a unui 
întreg, decât prin funcțiunea ce el îndeplineşte în eco- 
nomia generală a organismului, tot astfel niciuna din 
feţele variate ale cugetării hegeliene nu poate fi cu- 
prinsă cu mintea în toată semnificaţia ei, dacă e con- 
siderată fără legătură cu întregul viu al cărui reflex 
parţial este. In ignorarea acestor legături intime din- 
tre părţi şi întreg trebue căutată, până la un punct, 
explicaţia faptului curios că doctrina hegeliană a ser- 
vit argumente în acelaşi timp şi reacţionarismului şi 
socialismului. Tot ea lămureşte şi proveniența unor in- 
terpretări ce s'au dat teoriilor sociologice şi istorice ale 
lui Hegel, teorii din care mulţi cercetători au scos în- 
văţătura că acesta ar sacrifica individuul colectivităţii 
şi-ar nega valoarea factorului personal în evoluţia 
istorică. 

Dar faptul că până în a doua decadă a veacului 
nostru „Logica speculativă” nu s'a bucurat în ochii 
majorităţii cercetătorilor de atenţia pe care o merita 
importanţa ei în ansamblul sistemului, nu se datoreşte 
numai întâmplării. Ea poate fi explicată într'o mă- 

sură oarecare şi prin felul cum a fost concepută, ela- 
borată şi scrisă această operă hegeliană. E lucru cu- 
noscut că Logica este cartea cea mai abstractă din 
câte s'a scris vr'odată. Citirea ei atentă reclamă timp 
mult şi efort considerabil. Aceasta, nu numai din 
cauza stilului ei, tehnic şi personal în acelaşi timp, ci 
mai ales din cauza formei de expunere adoptată de 
Hegel, formă fidelă stilului de gândire foarte sui ge- 
neris al puternicului dialectician, 

Pentru a aduce un exemplu spre ilustrarea celor a- 
cum spuse, să amintim că lui Taine i-a trebuit odi- 
nioară un an de intensă muncă şi meditaţie până a 
terminat cititul acestui cărţi hegeliene. In scrisorile pe 
care le trimitea în 1851—52 prietenilor săi parisieni, 
autorul Istoriei Literaturii Engleze se plânge mereu de 
oboseala ce i-o cauza această lectură: „Hegel îmi 
sparge capul”, scrie el lui Suckau. Ceva mai târziu, a- 
celuiaşi: „Am citit două volume din acel „casse-tête 
chinois” ce se chiamă obişnuit Logică a lui Hegel .. .”. 
Iar mamei sale: „Las la o parte pe Hegel. . . pentru 
a povesti o clipă cu tine. Sunt obosit şi nu găsesc o- 
dihnă mai bună ca amintirea ta”. Şi peste trei ani, 
aceluiaşi Suckau: „Un învăţat neamţ mi-a împrumutat 
Logica lui Trendelenburg. E o metafizică şi-o critică 
a lui Hegel . . . Cartea e limpede şi nu-ţi turteşte capul 
ca monstrul . . . Dar toate acestea nu sunt gigantice ca 
monstrul”. — Cu mai bine de o jumătate de veac 
în urmă, Lucien Herr, un alt mare cunoscător al lui 
Hegel, scrie, confirmând pe Taine, că greutatea pe 
care o cauzează cercetătorului sistemul hegelian e 
poate mai mare decât cea ridicată de orice alt sistem. 

In astfel de condiții, mai poate să ne mire că nu- 
meroase au fost inteligențele care, dorind să cuprindă 
un domeniu limitat al filosofiei hegeliene sau atacând 
o singură problemă pusă de aceasta, au ocolit oare- 
cum, cu prudență, Logica. Unii au ocolit-o chiar şi 
când au simțit poate nevoia de a urca la izvoare, mul- 
țumindu-se cu expuneri sumare găsite în tratate sau 
monografii, expuneri care rămân însă întunecate pen- 
tru cine nu cunoaşte îndeajuns textele originare. Izbin- 
du-se de greutățile unei expuneri şi explicări prea a- 
mănunțite, sau temându-se să nu alunece pe povârni- 
şuri ce-ar trăda gândirea lui Hegel, cei mai mulți co- 
mentatori ai filosofului german se mărginesc a expune, 
pas de pas, chiar desvoltările lui. Utile pentru cine cu- 
noaşte şi textele Logicei, aceste exposeuri n'aduc mare 
lumină celui ce ignorează textele. 

Spunem acestea sprijinindu-ne pe experienţă perso- 
nală: Cu mulţi ani înainte, dorind a avea oprealabilă orien- 
tare generală asupra conţinutului Logicei hegeliene pe 
care n'o cunoşteam încă în textul ei, am citit cu mare 
atenţie expunerea pe care o face Kuno Fischer în to- 
mul VIII al celebrului său tratat. După multă trudă, 
am închis conştiincioasa operă fischeriană cu senti- 
mentul pe care-l traduc bine cunoscutele cuvinte: 
+... Carte tristă şi "'ncurcată.” Aceeaşi experienţă 
poate fi făcută şi cu expunerea, mult mai limpede de- 
altfel, cuprinsă în cartea lui G. Noël, La Logique de 
Hegel. 

Imprejurarea că Logica speculativă a fost consi- 
derată de mulţi, timp îndelungat, ca o carte de care, la 
rigoare, te poţi dispensa, explică şi faptul, mai grav, 
că gândirea autorului Fenomenologiei spiritului a pri- 
mit adesea o interpretare care, după credinţa celui ce 
scrie aici, îi alterează însaşi substanţa ei originală. 
Conform acestei frecvente interpretări, elemente esen- 
ţiale ale teoriei cunoaşterii susținută de Hegel au fost 
şi sunt eliminate ca neesenţiale, şi s'a afundat în um- 
bră tocmai ceea ce dialecticianul german a considerat 
ca nou în concepţia pentru care pleda. Logica specu- 
lativă (Vernunftlogik), pe care autorul ei o opusese 
cu tărie şi persistenţă logicei clasice (Verstandeslogik), 
a fost readusă oarecum pe planul de mişcare al a- 
cesteia şi, drept consecinţă, idealismul absolut a deve- 
nit un fel de spinozism derivat. Nu se vorbeşte şi nu 
s'a vorbit atât de mult şi de des despre „panlogismul” 
lui Hegel şi despre determinismul absolut, corolar al 
„panlogismului”? Nu sc citează mereu pentru ilus- 
trarea acestei interpretări faimosul „ceea ce e raţional, 
e real şi ceea ce e real, e raţional”? 

Cazul descris mai sus nu e de sigur unicul în istoria 
filosofiei. Sunt şi alţi gânditori a căror cugetare a su- 
ferit alterări asemănătoare. Cazul s'a produs oride- 
câteori punctul de vedere pe care se aşeza filosoful a 
fost atât de nou încât fie că deranja anume obiceiuri 
de gândire învechite şi naturalmente mai comode, fie 
că, neavând la îndemână pentru exprimarea a ceea ce 
aducea nou decât termeni vechi, gânditorul i-a folosit 
pe aceştia, deplasândurle, după nevoe, sensul, sau a 
construit alţii cu totul personali. 

Acesta e în bună proporție şi cazul autorului Logicei 
speculative. Hegel era dotat cu o extraordinară putere 
de expresie verbală, mai precis poate: cu o mare ima- 
ginaţie verbală. A creiat o mulțime de termeni ce nu 
sunt decât ai lui şi mau echivalenți în limbajul altor 
gânditori şi ’n alte limbi. Motiv pentru care scrierile 
lui, şi în special Logica, sunt foarte greu de tradus. A- 
ceasta mai ales în limbile neolatine, ale căror cuvinte 
exprimă prin excelenţă ceea ce e în repaos, stări, re- 
zultate, nu mişcări, durată, ceea ce devine. Termenii 
eminamente hegelieni sunt însă aproape toţi verbe fo- 
losite ca subiecte, ori substantive derivate din verbe, 
ca: Werden, Sollen, Sein, Ansichsein, Beisichsein, An- 
derssein, Fiirsichsein, etc. Fapt care pe autorii de stu- 
dii scrise în limbi streine despre filosofia lui Hegel îi 
obligă să renunţe de a mai traduce, conform spiritului 
limbii respective, termenii specific hegelieni şi să-i 
traducă literal, adăogând totdeauna şi termenul ger- 
man. 

Pentru a da un exemplu, să precizăm bunăoară 
că substantivul german ,,Wirklichkeit” nu poate îi re- 
dat exact prin neolatinul „realitate”, „râalite”, „re- 
altă”. „Realitate” vine dela „res”, cuvânt ce exprimă, 
prin definiţie, ceea ce permanent, ceea ce persistă, e 
imobil, atâta timp cât nu primeşte impulsul din afară. 
Pe când ,„„Wirklichkeit” derivă din „wirken”, din „a 
acţiona”, a produce un efect oarecare. Dacă la alţi 
gânditori germani, la cei mai mulţi, ,, Wirklichkeit” 
are sensul pe care-l are termenul românesc de „,rea- 
litate”, la Hegel el nu are acest înţeles. ,„Wirklichkeit” 

înseamnă în textele hegeliene un complex de acţiuni, 
mai exact de „acţionări”, el exprimă deci un tot în 
mişcare, în act, actul însuși. De aci nevoia pe carea 
simţit-o Benedetto Croce de a-l reda, în a sa tradu- 
cere a Enciclopediei lui Hegel, prin „realtă in atto”. 
Vera, traducătorul Logicei pe franţuzeşte, se mulţu- 
mise odinioară să traducă simplu prin „réalité. Ceea 
ce e ipexact, căci, pentru a reda ideea implicată în 
„realite”, Hegel foloseşte cuvântul „Realităt”. 

Dar, cu toată marea lui putere de invenţie verbală, auto- 
rul Fenomenologiei Spiritului a păstrat, pentru noţiuni 
fundamentale ale doctrinei sale, termeni vechi ce se gă- 
sesc la alţii, la Platon şi la Kant, la Fichte, la Schilling 
şi la Spinoza. Raţiune („,Vernunft”), înţelegere (,,Ver- 
stand”), idee, concept (,„Begriff”), dialectică, specula- 
tiv, iată bunăoară termeni ce nu-i aparţin exclusiv 
lui, dar care n'au fost, totuşi, decât vase vechi unde 
autorul Enciclopediei a turnat vin nou. 

Cititorii Criticei Raţiunii Pure au putut constata, de 
sigur cu satisfacţie, cât de metodic procedează Kant 
ori de câte ori operează cu o noţiune importantă al 
cărei sens, diferit la el de cel curent sau de cel în care 
l-au întrebuințat alţi autori, ar putea da naştere even- 
tual la confuzii. Autorul Criticei, fie că defineşte ter- 
menul imediat, fie că-l determină exact numai după 
ce prin exemple i-a arătat diferenţa specifică, dar îl de- 
fineşte. Hegel nu procedează aşa. El ne dă de obiceiu 
un expozeu arid al genezei logice, mai precis dialec- 
tice a conceptului pe care vrea să-l definească (când 
vrea). Ne arată ceea ce el numeşte deducere imanentă 
a conceptului. 

Astfel bunăoară, definiţia unei noțiuni fundamen- 
tale, mai precis a noțiunii fundamentale cu care ope- 
rează Logica dela început până la sfârşit, definiția 
conceptului („Begriff”), nu ne-o dă decât la începutul 
volumului al III-lea al acestei cărți. Iar sensul pe care 
autorul îl atribue termenului ,„Idee”, ni-l determină 
exact abia ajunşi la sfârşitul faimoasei cărți. Dar chiar 
şi-atunci ni se oferă, drept vorbind, numai o descriere 
a conceptelor „Begriff”, „Idee” şi nu o definiţie în a- 
devăratul înţeles al cuvântului. Şi mai exact: ni se pro- 
pun o mulțime de puncte de vedere din care pot fi 
privite totatâtea fețe ale Ideii, şi nu o definiție care să 
epuizeze conţinutul esenţial al acesteia. La sfârşit şi pe 
deasupra, ni se mai spune: toate aceste definiţii nu 
exprimă încă ceea ce este Ideea. Aceasta conţine în 
sine, suprimate şi conservate (aufgehoben), toate mo- 
mentele dialectice pe care le-am desvoltat până acum! 
Adecă, în specie, toate definițiile şi toate conceptele 
expuse în cele trei volume ale Logicei . . . 

Deasemenea, conceptul hegelian  („„Begriff”) nu 
poate fi definit — matematiceşte — printr'o singură 
propoziţie. Conceptul nu se defineşte decât ca sinteza 
tuturor momentelor dialectice expuse în partea I şi II a 
Logicei, adecă în volumul I şi II al acesteia. 

Cel ce scrie aceste pagini se declară îndeajuns de 
mulţumit dacă citiorii lor, parcurgându-le, au înţeles 
deocamdată că nici termeni de întrebuințare curentă 
cum sunt aceia de „noțiune” („Begriff”) şi „Idee”, 
nu-şi păstrează în concepţia dialecticianului german 
sensul lor obişnuit. In doctrina lui Hegel, cuvintele 

idee, concept au semnificaţii cărora nu li se pot for- 
mula difiniţii în sensul pe care-l atribuie acestui ter- 
men logica sau matematica d. ex. Ținând seamă de a- 
ceste consideraţiuni, formulele hegeliene: Absolutul 
este Idee, absolutul este concept primesc înţelesuri 
esențialmente diferite de cele ce li se atribuie şi li s'au 
atribuit de obiceiu. In orice caz, şi drept consecinţă, nu 
se mai poate susține decât întrun anume sens — sens 
foarte aparte — că Hegel ar fi avut pretenţia naivă 
de a zăvori Absolutul în cătuşele neputincioase ale 
unei formule... 

Tot din cele spuse până aici, cititorii au descoperit 
de sigur şi cauza adâncă ce l-a impiedecat pe autorul 
Logicei speculative să păşească asemenea lui Kant şi 
să dea, dela început, definiţia limpede şi precisă a 
noţiunilor fundamentale cu care opera. Era greu 
să procedeze aşa un gânditor care a avut nevoie de trei 
tomuri pentru a parveni să ne spună ce conţinut bo- 
gat în variate teme închide el în ceea ce a numit 
„Idee, termen împrumutat poate mai degrabă dela 
Platon decât dela Kant. 

Il vedem, prin urmare, pe însuşi autorul doctrinei 
hegeliene în imposibilitate de a defini într'o formulă 
relativ simplă şi clară punctul de vedere personal pe 
care el îl aducea în discuţia problemelor filosofice. 
Această neputinţă, cum am văzut foarte explicabilă, 
motivează până la un punct interpretările eronate ce 
Sau dat unora din laturile importante ale doctrinei. 
Lectura textelor, în care cititorul îl vede pe autorul 
lor revenind fără oboseală asupra unor anume enun- 

ţări, te face să simţi că cel ce le-a scris face efort sus- 
ținut, nu numai în Logică ci 'n toate celelalte cărţi ale 
vastei sale opere, să desemneze tot mai precis limitele 
orizontului metafizic pe care l-a întrezărit. Astfel, cele 
douăzeci de tomuri hegeliene nu trebue considerate 
numai ca aplicaţii în domenii diverse ale unei idei fun- 
damentale, ci şi invers: ca expresia unei mereu reluate 
încercări ale autorului lor de a „defini” acea idee 
centrală, de a da „descrieri'”” numeroase, toate nece- 
sare, dar relative căci parţiale, punctului de vedere 
personal pe care l-a descoperit. 


* 


Tocmai din acest motiv, pentru a cuprinde semni- 
ficaţia acestui punct de vedere, pentru a întrezări 
ideea centrală a cugetării hegeliene, pentru a regăsi 
sentimentul vital adânc din care ea a crescut, nu e su- 
ficient să ne ţărmurim cercetările noastre exclusiv la 
Logică, deşi cum am arătat, ea este cea mai impor- 
tantă între cărţile scrise de Hegel. Ca să poată fi pe 
deplin înţelese, formulele ei trebue confruntate în con- 
tinuu între ele, dar şi cu texte culese din celelalte 
opere ale gânditorului neamţ. 

Dar, spuneam la început că Logica e cheia înţele- 
gerii cugetării hegeliene. Şi-acum spunem că restul 
operei e necesar pentru înţelegerea Logicei. Această 
contrazicere e numai aparentă. Ea este înlăturată de 
cele ce scriam referitor la structura organică a doctri- 
nei lui Hegel: dacă într'un tot organic structurat par- 
tea nu poate fi înţeleasă decât reportată la totul a că- 

rei parte este, nici acesta nu e inteligibil decât rapor- 
tat la părțile a căror unitate, şi nu sumă, este. 

Rezultă apoi din cele ce preced că, pentru a putea 
atinge ținta anunţată două alineate mai sus, nu ne vom 
aventura să facem o analiză amănunţită a conţinutu- 
lui Logicei, nici a vr'unei alte scrieri hegeliene. A- 
ceastă expunere de conţinut n'ar fi decât o „descriere” 
a faptului care se chiamă Logica sau altă operă a lui 
Hegel, iar a descrie un fapt nu înseamnă a-l lămuri 
decât foarte-foarte aproximativ, 

Un fapt nu devine inteligibil decât reportat la con- 
diţiile care l-au făcut posibil, sau poate chiar necesar. 
E deci bine să ne întrebăm mai întâi care au fost con- 
diţiile determinante ale „faptului” numit „sistem hege- 
lian”? Ce motive l-au putut determina pe Hegel să con- 
ceapă o nouă logică, pe care s'o opună logicei aristo- 
telice? Unde trebue să le căutăm aceste motive? Se da- 
toresc ele şi spiritului filosofic al timpului, şi 'n ce 
măsură, sau trebue căutate exclusiv în structura spiri- 
tuală a omului Hegel? 

Pentru a putea răspunde mulțumitor la aceste în- 
trebări, e nevoe să facem efort să ne aşezăm pe punctul 
de vedere al lui Hegel însuşi, adecă să nizuim să-i in- 
terpretăm gândirea „din interior”, în măsura în care, 
bine înţeles, un atare lucru este posibil, Răspunsurile 
ce vom obţine ne vor fi de mare ajutor în ana- 
liza succintă ce vom întreprinde spre a degaja sensul 
câtorva concepte fundamentale ale doctrinei hegeliene. 

In tot cursul lungilor şi destul de laborioaselor des- 
voltări ce vor urma, ne vor servi ca puncte de sprijin, 

bineînţeles, texte hegeliene alese din întreaga operă 
a filosofului. 


II. 


Doctrina hegeliană încheie epoca de uimitoare fe- 
cunditate filosofică deschisă în Germania de critica lui 
Kant. Sinteza pe care Hegel a încercat s'o înfăptuiască 
poate fi considerată ca o supremă încoronare a stră- 
duinţelor ce le făcea gândirea germană după apariţia 
Criticii judecății, pentru a ajunge să elaboreze din nou 
o concepţie unitară şi atotcuprinzătoare despre lume. 

La lumina învăţăturii ce-o scoatem din istoria filo- 
sofiei, un mare sistem ne apare cele de mai multe ori 
ca o încercare de împăcare a unor tendinţe spirituale 
divergente, sau chiar potrivnice. Un conflict ideologic 
ce frământă până în adâncuri conştiinţa unei epoci de 
intensă vieaţă sufletească, e deobiceiu trăit, în toate fi- 
brele fiinţei lor, de spiritele sintetice ale vremii. Și a- 
tunci, conflictul îşi găseşte deslegare, mai mult sau 
mai puţin mulţumitoare, în sistemul de gândire pe 
care unul din aceste spirite sintetice va căuta să-l con- 
struiască. Diversitatea şi caracterul antagonist al ele- 
mentelor pe care noul sistem va încerca să le coordo- 
neze subt un unic punct de vedere, va fi, la început 
cel puţin, una din cauzele principale de raliare a in- 
teligenţelor la noul punct de perspectivă. Bogăția aces- 
tor elemente antagoniste face ca fiecare inteligenţă 
cercetătoare să-şi găsească în noua idee filosofică jus- 
tificate, de pe un plan de gândire mai înalt şi unic, 
aspiraţiile propriei sale cugetări. Prin unitatea de per- 

spectivă ce-o aduce, noul sistem creează o atmosferă 
spirituală aparte. Aceasta va colora apoi în tonurile-i 
proprii toate preocupările ideologice ale timpului, 

Astfel, şi opera hegeliană tinde să împace, încorpo- 
rându-le într'o largă sinteză, principalele rezultate ob- 
ţinute de cercetările iluminismului (Aufklärung), de 
critica lui Kant, de ştiinţele naturale (de biologie în 
special), şi de intuiţiile romanticilor. Intreaga operă a 
lui Hegel, dar mai ales cea de dinainte de Logică, este 
mărturie vie că, dela început, gândirea extrem de 
muncită a dialecticianului german ţâşneşte din trăirea 
îndelungată şi adâncă a opoziţiei ireductibile instituită 
de sec. XVIII-lea şi de Kant! între funcțiunile cognitive 
şi cele afective ale spiritului. Această gândire se hră- 
neşte şi creşte din lupta dârză dusă de Hegel pentru a 
descoperi o zare spirituală care să-i facă posibil să 
înlăture, ca iluzorie, amintita opoziţie, Căci iluminis- 
mul şi Kant au sacrificat, crede Hegel, darurile afec- 
tive ale sufletului: iar Schelling şi romanticii au sacri- 
ficat inteligenţa. Din chiar momentul în care Hegel se 
va găsi pe sine, va căuta să combată, cu perseverenţă 
mare, şi kantismul şi romantismul (acesta reprezentat 
în ochii lui mai ales de Schelling), ca pe nişte puncte 
de vedere unilaterale şi deci nemulţumitoare; dar le 
va şi absorbi în comprehensiva-i sinteză, depăşindu-le. 

In voința de a produce știință, depășind nu sacrifi- 
când elementul afectiv al conştiinţei, trebue căutat 
isvorul adânc al sistemului hegelian. 


1 Cel puţin de Kant cel dinainte de Critica judecății, crede 


Hegel. 
7* 

Problema filosofică esențială pusă de momentul 
istoric e deci, crede Hegel, găsirea unui punct de ve- 
dere superior care să facă posibilă sinteza celor două 
funcțiuni sufleteşti antagoniste amintite mai sus, şi 'n 
dreaptă consecință, să asigure restaurarea unității vie- 
ţii spirituale, fărămițată de reflexia critică a lui Kant 
în compartimente fără coridoare de comunicare 
între ele. 

Vom vedea, în cele ce urmează, pe ce cale s'a anga- 
jat autorul Fenomenologiei Spiritului pentru a atinge 
ţinta reflexiei filosofice astfel fixată. 


II. 


Trecând la analiza sistemului hegelian, ne vedem 
siliți să spunem dela început că o expunere riguros 
„obiectivă” a gândirii autorului Logicei speculative 
esle lucru aproape (dacă nu chiar) imposibil de rea- 
lizat: Se ştie că poate nici un sistem filosofic n'a fost 
interpretat în atâtea feluri, adesea opuse, cum a fost 
cel hegelian. Nu mult după moartea maestrului, şcoala 
acestuia s'a rupt în „stângă” şi'n „dreaptă” hegeliană, 
aderenţii acestora scoțând, direct din texte, argumente 
şi pentru revoluţie şi pentru reacțiune .. . Unitate de 
vederi nu există nici azi între interpreţii lui Hegel, nici 
chiar în ce priveşte sensul general ce trebue să fie atri- 
buit gândirii puternicului dialectician. Numai asupra 
unui singur lucru sunt de acord cei ce-au încercat să 
pătrundă ceva mai adânc în edificiul ideologic ridicat 
de Hegel, anume că pătrunderea în adâncuri este ex- 

trem de grea, pe alocurea, în „Logică” mai ales, a- 
proape de neînvins. 

De unde vine această dificultate? Judecând după 
întâia impresie, Hegel pare greu accesibil numai din 
cauza limbii foarte speciale pe care o foloseşte. Limba 
scrierilor lui Hegel e încărcată cu termeni fabricaţi de 
el, termeni stranii şi pentru ureche şi pentru ochiu. 
Apoi, prietenul şi rivalul lui Schelling a avut mania 
etimologiilor populare. Făcând adesea etimologia anu- 
mitor cuvinte, le atribuia sensuri forţate şi nejustifi- 
cate, fără însă să-şi prevină cititorii. Mai mult, Hegel 
atribue, după nevoia momentului, şi iarăși fără să pre- 
vină, sensuri diferite aceluiaşi cuvânt. Cu toate acestea, 
privind lucrurile mai de aproape, nu se poate spune 
că principala cauză a dificultății de care e vorba ar fi 
limba textelor hegeliene. Cauza adevărată şi principală 
trebue căutată în însuşi stilul de gândire al dialecticia- 
nului german, stilul însuşi provenind din intenţiile ul- 
time ale acesteia. Intenţii dictate permanent de o anu- 
mită viziune iniţială a lumii şi cu totul personală lui 
Hegel. Se mai adaogă la acest mare motiv şi voinţa 
filosofului de a concentra cât mai multe idei şi fapte 
în abstracţiile sale. Această dorinţă a autorului Logicei 
speculative îl face să împingă abstracţia până la mar- 
ginile ei extreme şi să o ţină la distanţe uriaşe de orice 
intuiţie sensibilă. Cu alte cuvinte, opacitatea frec- 
ventă a textelor hegeliene nu vine din incoherență 
logică, ci cele mai adesea ori din înălțimea gradului 
la care e împinsă abstracţia,. 

Acestea ni se par a fi cauzele explicative ale obscu- 

rităţii frecvente ce-o întâlneşte oricare cititor al serie- 
rior lui Hegel. Poate că mai există şi alte cauze, se 
poate chiar întâmpla ca explicaţia noastră să fie ero- 
nată, obscuritatea frecventă de care vorbim rămâne 
însă fapt recunoscut de toţi cititorii lui Hegel. Iată de 
ce, cine vrea să explice filosofia hegeliană cu dorinţa 
de a strânge de aproape textele, se angajează personal 
în măsură neasemănat mai mare decât cel ce expune 
pe Descartes sau pe Leibniz. Am crezut că e intelec- 
tualiceşte cinstit să ne prevenim cititorii că în cazul 
de faţă „obiectivitatea” rămâne ideal mai greu de atins 
decât în oricare alt caz.! 

Consideraţiile critice care preced explică de ce, în 
cele ce urmează, nu vom căuta să facem o expunere 
schematică a sistemului hegelian. Ne abatem dela acest 
procedeu adoptat, după cât ştim, de toate tratatele de 
istoria filosofiei, mânat de convingerea că o astfel de 
expunere schematică întunecă şi mai mult gândirea 
autorului Fenomenologiei spiritului. Drept urmare, ci- 
titorul care se mulţumeşte numai cu o atare expunere, 
nu se alege cu nimic. Sau, ceea ce e mai rău, se alege 
cu lucruri înţelese pe dos. 

Vom căuta, prin urmare, să ne apropiem pe alt drum 
decât cel obişnuit de ceea ce credem noi că formează 


1 Motivele care ne-au îndemnat să dăm gândirii lui Hegel 
interpretarea implicată în prezenta expunere se găsesc for- 
mulate mai amplu îu cartea noastră LInfluence de 
Hegel sur Taine, Paris, 1928. In ochii cititorilor care 
vor consulta și această lucrare a noastră, interpretarea de 
aici își găsește, evident, o mai fermă justificare. 

miezul gândirii hegeliene. Anume, convinşi că la fun- 
damentul ei, ca în străfundurile oricărei concepţii de 
ansamblu despre lume, se găseşte o intuiţie primor- 
dială caracteristică pentru gânditorul nostru căci des- 
prinzându-se din centrul personalităţii lui, vom încerca 
să determinăm mai întâi această idee iniţială, Căci ea 
este aceea care, transpusă pe planul luminat şi con- 
trolabil al gândirii logice, se cristalizează în sistem. 
Modelând principalele articulaţii ale acestuia, această 
intuiţie primordială fixează ţinta ultimă a fiecărei 
scrieri hegeliene în parte şi creează spiritul general al 
sistemului considerat ca întreg. Privite la lumina ei, 
unele din ideile esenţiale asupra cărora Hegel revine 
neobosit în scrierile sale şi, cu toate acestea, idei greu 
accesibile, devin străvezii şi inteligibile. 

Care e această intuiţie hegeliană iniţială? O întâlnim 
mereu filtrată în vasele cu pereţi de metal opac ale 
abstracţiunilor atât de greu de pătruns ale Logicei. 
Dar mai sigur dăm de urmele ei încă proaspete, şi deci 
mai uşor vizibile, aplecându-ne cu răbdare asupra tex- 
telor stufoase ale scrierilor din tinereţe (Theologische 
Jugendschriften) ale filosofului. Ea poate fi enunțată 
astfei: Principalele forme ale existenţei sunt în raport 
de corelaţie organică una cu alta şi cu întregul pe care 
ele îl compun. Aceasta, pentrucă, în substanţa ei ul- 
timă, realitatea trebue considerată ca un mare orga- 
nism viu. Mai scurt spus: existența, în totalitatea ei, 
este vieaţă. 

Acest gând hegelian, înmuiat, cum vedem, într'un 
tare parfum mistic, a prins rădăcini în conştiinţa filo- 

sofului între anii 1794—99, epocă în care fostul stu- 
dent în teologie trăieşte cu accent nu se poate mai per- 
sonal marile întrebări ce le pune creştinismul inteli- 
genţii oricărui spirit adânc şi cu adevărat religios. In 
cursul acestor ani de foarte întinse cercetări istorice 
şi de puternic concentrată meditaţie filosofică, Hegel 
retrăeşte pentru sine toate turburătoarele conflicte de 
conştiinţă pe care vieaţa religioasă le ridică în calea 
inteligenţii dornice de a înţelege totul. O arzătoare do- 
rinţă de a împăca toate opoziţiile şi contradicţiile pe 
care le-au creat vieaţa şi inteligenţa în curentul unul 
şi viu al existenţei pune stăpânire pe sufletul tânărului 
gânditor. Dar în acelaşi timp devine tot mai dominant 
şi liniştitorul sentiment al identităţii profunde a tuturor 
formelor de existenţă. 

După ani de frământare lăuntrică, ceea ce la început 
fu numai sentiment, se schimbă treptat în convingere, 
pentruca, la sfârşitul perioadei de care e vorba, con- 
vingerea să devie imperioasă nevoie de demonstraţie. 
Acesteia caută să-i dea satisfacţie mai întâi schiţa de 
sistem din 1800 şi, începând cu Fenomenologia, siste- 
mul definitiv constituit. Pentru a-i fi înțelese piesele 
fundamentale, sistemul hegelian trebue deci considerat 
ca exteriorizarea impunătoare a unui uriaş efort de 
demonstraţie rațională și abstractă a viziunii mistice- 
religioase care afirmă că existența în totalitatea ei, şi 
în esența ei ultimă, este vieață. 

Notăm că această afirmaţie venită din adâncurile 
vieţii interioare ale personalităţii şi nu împrumutată 
de aiurea, nu conţine totuşi o noutate nemaiauzită, 

Neamul omenesc a mai pronunţat adesea, prin geniile 
sale religioase şi prin misticii săi, o astfel de judecată, 
Ceea ce e însă nou și constitue viguroasa originalitate 
a lui Hegel, este tocmai efortul susţinut al lui de a de- 
monstra raţional, întrun sistem, şi co enormă îngră- 
mădire de fapte concrete, această judecată. Şi, cu toată 
prudenţa de care am vrea să ne lăsăm călăuziţi, afir- 
măm totuşi cu'n puternic sentiment de certitudine că, 
dacă Hegel n'ar fi încercat demonstraţia de care e 
vorba, n'ar fi intrat în Istoria Filosofiei decât ca cel 
dintâi între schellingieni. Ar fi rămas, altfel spus, al 
doilea printre marii romantici. Ori poate ar fi conti- 
nuat firul marilor mistici germani întrerupt la Jacob 
Böhme... 


Să încercăm acum să reconstituim, cu gradul de 
verosimilitate pe care suntem capabili să-l atingem, 
momentele esenţiale ale demonstraţiei hegeliene. O ast- 
fel de încercare ne va permite nu numai să trecem 
în revistă principalele idei ale lui Hegel, ci să arătăm, 
credem, cum se leagă între ele aceste idei pentru a 
forma un întreg bine închegat. Sperăm să ajungem ast- 
fel nu numai să cunoaştem într'o măsură oarecare fun- 
damentale concepte hegeliene, ci să le şi înţelegem. Şi 
să pricepem, poate, atitudinile pe care autorul Logicei 
speculative le ia faţă de predecesorii şi contimporanii 
ce i-au fost animatori, 

Cum poate fi transpusă în termeni logici afirmaţia 
globală că existenţa e, în esenţa sa ultimă, vieaţă? 

Intrucât poate fi cuprinsă cu inteligenţa, vieaţa ne 
apare ca expresia unei legături specifice între un tot 
şi părţile ce-l compun. Legătura aceasta poate fi de- 
scrisă astfel: Intr'un organism viu membrele nu există 
ca atare decât în măsura în care, prin funcțiunea ce-o 
îndeplinesc, dau concurs la susţinerea întregului şi se 
susţin reciproc şi unul pe altul. Şi viceversa, organis- 
mul nu există ca întreg decât în măsura în care el de- 
termină funcțiunea şi existenţa fiecărui membru al său. 
Altfel spus, într'un organism viu partea nu există de- 
cât ca parte a totului, şi viceversa. Intr'un organism 
viu părţile implică deci existenţa întregului, iar acesta 
pe aceea a părţilor. Partea nu poate fi concepută şi 
înţeleasă decât raportată la întreg, iar acesta nu poate 
fi conceput şi înţeles decât raportat la părți. 

Privit de aproape acest gen de raport, numit de noi 
mai sus „corelaţie organică”, ne desveleşte şi urmă- 
toarele feţe: întregul nu e suma părților care îl com- 
pun, el e ceva mai mult, mai exact: e altceva decât 
suma părţilor, deşi le conţine în sine. Le conţine însă 
ca absolut distincte, legate într'un întreg mai mult sau 
mai puţin armonic. Vieaţa ne apare deci ca unitate 
în multiplicitate, unitate în care elementele multiple 
sunt de natură diversă sau chiar antagonistă, şi sunt 
afirmate ca atare. Mai mult: cu cât un organism viu 
(adecă o formă de vieaţă, adecă o formă de existenţă 
în general) se va dovedi a fi unitatea armonică a unui 
număr mai mare de elemente opuse, cu atât mai cre- 

dincios va defini el vieaţa ca atare; va reprezenta deci 
o mai perfectă formă de existenţă şi va poseda un mai 
mare grad de „realitate”; va fi, spus în termeni auten- 
tici hegelieni, mai concret. După toate cele desvoltate 
mai sus, ghicim de pe acum că forma cea mai înaltă 
de existenţă, personalitatea spirituală, va fi, în ochii 
lui Hegel, şi cea mai încărcată de realitate, cea care 
defineşte însăşi esenţa ultimă a existenţei. Cele mai de 
multe ori, autorul Fenomenologiei numeşte această cea 
mai reală dintre toate formele de realitate „spirit” şi 
„subiect”. 

In consecinţă, conceptele care definesc întregul pe 
de o parte şi părţile pe de altă parte ne apar ca ter- 
meni implicaţi mutual unul în altul, dar nu analitic 
implicaţi. Adică ei nu sunt conţinuţi unul în celalalt, 
şi deci nu pot fi scoşi (deduşi) unul din altul, în felul 
cum am deduce o consecinţă ce decurge analitic din 
propoziţia în care era implicit conținută. Sunt, prin 
urmare, termeni ireductibili unul la altul, dar în co- 
relaţie de necesitate unul cu altul. In limbagiu hege- 
lian: sunt termeni ce se găsesc în raport dialectic. Sunt 
legaţi într'un tot armonic, fără ca acesta să-i absoarbă, 
cum ar absoarbe o sumă valorile aritmetice a căror 
sumă este. 

Aceasta fiind natura raportului care defineşte pen- 
tru inteligenţă esenţa vieţii, sub orice formă ne-ar fi 
ea dată, şi care guvernează existenţa în general (acea- 
sta fiind vieaţă în substanţa ei ultimă), rezultă că cine 
vrea să înțeleagă lumea în adevărata ei fiinţă, trebue 
să aplice relaţia studiată mai sus la realitate în totali- 

tatea ei. E ceea ce a făcut Hegel, fără să ne spună ex- 
plicit nicăiri, e adevărat, că astfel procedează. Dar, 
dacă privim ,„înfricoşetoarele” abstracții ale „Logicei” 
— aşa le numea Taine — la lumina consideraţiilor ce 
preced, constatăm că idei hegeliene fundamentale se 
umplu de înţeles. 


Intâi de toate, înţelegem, cred, mai bine sensul cu 
totul specific al termenilor de bază ai sistemului, care 
sunt conceptul (Begriff) şi Ideea, sens ce nu poate fi 
identificat, fără păgubitoare confuzii, cu cel pe care 
aceşti termeni îl au în general în terminologia filoso- 
fică sau ştiinţifică, şi în limbagiul vieţii de toate zilele. 

Analiza ce urmează ne duce mintea în miezul meta- 
fizicii şi logicei hegeliene. Ea va fi deci cam aridă şi 
ne va cere un remarcabil efort de concentrare. Oste- 
neala însă nu ne va fi deșartă, căci e vorba să izolăm 
şi să privim la lumină intensă piesa principală a siste- 
nului. 

La începutul părţii a doua a Logicei sale, adecă la 
începutul părţii care poartă titlul general de „Doctrina 
conceptului”, Hegel ne spune că nu se poate da o de- 
finiţie directă şi-o idee imediată despre concept. Dar, 


1 E vorba de ceea ce se chiamă Logica cea mare (în 3 vo- 
lume) a lui Hegel; cealaltă, cuprinsă ca vol, I, în Enciclopedie, 
se chiamă Logica cea mică, 

Analiza ce urmează va avea poate şi meritul de a familia- 
riza întrucâtva cititorii acestor pagini cu cadrul exterior în 
care e turnată materia tratată de Logica speculativă, 

ceva mai încolo, declară că obiectul Logicei obiective, 
adică scopul celor două dintâi volume ale Logicei celei 
mari, e tocmai să expună geneza conceptului şi să-i 
dea, prin urmare, o definiţie genetică. Hegel numeşte 
exposeul acestei geneze deducție imanentă a concep- 
tului, 

Să amintim acum că partea întâia a Logicei obiec- 
tive tratează despre „existenţă”, partea a doua despre 
»esenţă". Obiectul propriu al Logicei obiective e să 
arate că adevărul nu se găseşte nici în „existenţă” ca 
atare, nici în „esenţă” ci în uniunea lor, adecă în con- 
cept, care e identitatea în care „existenţa” şi „esenţa” 
sunt suprimate şi conservate în acelaşi timp, sunt de- 
păşite (aufgehoben). In termeni şi mai autentic hege- 
lieni, conceptul este, prin urmare, adevărul „existen- 
tei” şi al „esenţei”, care trebue considerate ca mo- 
mente în procesul de creare a adevărului. Prin ur- 
mare, privită în întregul ei, partea a treja a Logicei 
este sinteza celor dintâi două părţi, 

Pentru a înţelege natura specifică a acestei sinteze, 
trebue să spunem că „existența”, considerată în ra- 
port cu „esenţa, e ceea ce este dat în mod imediat, a- 
decă în chip sensibil; ceea ce, în raport cu „esența”, e 
privit ca simplă aparenţă. Iar „esenţa”, considerată în 
raport cu „existenţa” imediată, e ceea ce este perma- 
nent, identic cu sine însuşi. Deci existența” şi „,e- 
sența”, considerate în raport una cu alta, sunt ter- 
meni ireductibili. 

Conceptul hegelian uneşte, prin urmare, determina- 
ţii diferite, opuse, sau chiar contradictorii. Termenii 

aceştia nu sunt inteligibili decât gândiţi unul în raport 
cu celalalt şi'n report cu un al treilea, superior, care îi 
conciliază. 

Conceptul veritabil, conceptul „concret”, acela care 
exprimă esenţa însăşi a lucrurilor, e deci rezultatul unui 
act sintetic al raţiunii, act ce uneşte doi termeni dife- 
riţi, ireductibili unul la celalalt, chiar contradictorii, şi 
cu toate acestea termeni corelativi, adecă termeni ce 
nu pot fi gândiţi ca existenţi unul fără celalalt. Mai 
mult, pentru a putea fi înţeleşi, ei trebue raportați la 
un al treilea, ai cărui „momente” necesare sunt. Con- 
ceptul concret e, prin urmare, acela care conciliază cei 
doi termeni, dar nu eliminând pe unul din ei, ci con- 
servându-i distincţi pe amândoi în uniunea armonică 
pe care el o crează. Iată de ce cel dintâi concept veri- 
tabil al Logicei speculative, veritabil pentrucă cel din- 
tâi concept concret, nu e „existența”, mai puţin încă 
„neexistenţa”, ci „devenirea”. ,. . .Devenirea e cel din- 
tâi gând concret, scrie Hegel, şi prin aceasta cel din- 
tâi concept. In timp ce existenţa şi neexistența sunt 
abstracții goale . . .” 

In consecinţă, conceptele obţinute prin generalizare, 
prin eliminarea a ceea ce e particular şi individual, 
conceptele care nu rețin decât ce e identic, cum sunt 
d. ex. conceptele om, casă, animal, etc., nu sunt, în 
ochii lui Hegel, concepte veritabile. Acestea nu sunt 
decât niște abstracţiuni care nu păstrează din concep- 
tul veritabil decât momentul de universalitate, elimi- 
nând pe cel de particularitate. Le lipseşte acestor con- 

cepte tocmai ceea ce constitue ființa intimă a concep- 
tului hegelian. 


Aceleaşi consideraţii se pot face şi'n ce priveşte 
Ideea hegeliană. Aceasta nu e decât conceptul cel mai 
bogat în determinaţii, în conţinut. E conceptul cel mai 
concret, cel mai sintetic, conceptul care conţine în el 
toate determinaţiile esenţiale ale existenţei: e concep- 
tul suprem care poate fi numai „gândirea în totalita- 
tea ei”, 

Şi ideea e act sintetic al raţiunii, act prin care acea- 
sta afirmă simultan ceea ce e identic şi ceea ce e dife- 
rit, unindu-le, fără să le confunde, într'o unitate supe- 
rioară, care nu e, deci, identitate simplă (pură), ci 
identitate ce poartă în ea diversitatea . .. „Astfel ideea 
e, în ce priveşte conţinutul ei, concretă în sine ... Ea 
e unitate de determinaţii diferite . . . Adevărul, Ideea, 
nu e generalitate goală, ci e universal care e în sine 
particular, care e determinat . . .” 

Ca şi conceptul, Ideea e prin urmare sinteză a unei 
diversităţi compuse din elemente opuse, sinteză obţi- 
nută printr'un act original al spiritului. Iar „con- 
cret”-ul, termen hegelian important care revine aproape 
pe fiecare pagină a vastei opere, ne apare, după cele 
ce preced, numai ca un alt nume al conceptului şi al 
Ideei („Die Idee ist Verknüpfung Verschiedener.” — 
Werke, V, 279). Căci „concretul e ceea ce e simplu 
(einfach) şi diferit în acelaşi timp” („Diese Einheit 

Unterschiedener ist eben das Konkrete . . .” — Werke, 
XIII, 36—37). 


Pentru a mări sorții de înțelegere a spiritului su 
totul particular ce animă teoria hegeliană a cunoaşterii 
ca şi metafizica lui Hegel, să facem legătura cu cele ce 
spuneam mai sus despre ideea de corelație organică. 
Sa ne vorbească însuşi Hegel: „ ... In natură vicaja 
organică e aceea care corespunde conceptului . , ”; 
» ». vieaţa organică e conceptul ajuns să se mani- 
feste, conceptul devenit evident (deutlich), conceptul 
despăturat (ausgelegt) ...”;,,... vieața ... ne pune 
în fața ochilor . . . conceptul însuşi, mai precis, Ideea 
imediată care există în formă de concept .. °; no. 
întâia formă a Ideii e vieața . . .” Iată de ce e un mare 
merit al lui Kant, scrie Hegel, de a fi înțeles „conceptul 
de vieața”, şi de a fi descoperit prin aceasta ce este Ideea. 

Sensul ce se degajează din aceste formule nu e oare 
următorul: natura raporturilor pe care le afirmă con- 
ceptul între termenii ce el îi leagă trebue să o con- 
cepem după tipul relaţiilor care există între tot şi par- 
te, între întregul şi membrele unui organism viu. Şi 
nu-l vedem oare pe însuşi autorul Logicei speculative 
definind uneori Ideea ca fiind „sistem organic” (,„,orga- 
nisches System”) ? ! 

* 


1 Textele la care ne referim şi cele citate în cap. III. punc- 
tele 2 şi 3 se gasesc în: Werke, V, 5—6, 13—15, 279; Werke, 
VI, 175 6, 223—5, 242, 311, 315—317, 376—7, 388, 391—2; 
Werke. VII, 39, 557—8; Werke, XIII, 32, 36, 37—8, 40. 

Gândirea care operează cu concepte şi Idei astfel 
definite se chiamă gândire dialectică, sau sintetică, sau 
concretă, căci ea va tinde constant să unească univer- 
salul cu concretul (das konkrete Allgemeine). Numai o 
astfel de gândire va fi în stare să înţeleagă fondul ultim 
al existenţei, care e structurat organic, e „vieaţă”. In 
alţi termeni, numai o astfel de cugetare va fi capabilă 
să gândească „vieaţa”, şi va avea ca rezultat cunoaş- 
terea veritabilă, raţională (verniinftig), absolută, căci 
conceptul astfel definit este adevărata „definiţie” a ab- 
solutului (Werke, V, 213, 216; Werke, VI, 315—317). 
Gândirea nu va reuşi deci să pătrundă în inima exis- 
tenței decât fiind dialectică. Atunci va reproduce ea 
imaginea credincioasă a esenței lucrurilor care, prin 
definiţie, graţie intuiţiei iniţiale a lui Hegel, am zice, 
e ea însăşi de natură dialectică, „vieaţă” fiind, şi plă- 
mădită fiind din calităţi (determinaţii) opuse. Căci lu- 
crurile poartă, închisă în substanţa lor ultimă, o con- 
tradicţie congenitală. „Ceea ce, în general, mână lumea 
înainte e contradicţia”, exclamă Hegel. Iar în altă 
parte citim: „ .. . Cine cere să nu existe nimic ce să 
poarte în sine contradicţia, ca pe-o identitate a unor 
calităţi contrare, pretinde în acelaşi timp să nu existe 
nimic viu. Căci forţa vieţii, şi 'n măsură şi mai mare 
puterea spiritului, constă tocmai în faptul de a creea 
în sânu-i contradicţia, de a o suporta, şi de a o de- 
păşi .. .” (Werke, X!, 153). 

Să ţinem prezente în minte cele spuse mai sus, la 
punctul 2 şi 3, şi vom înţelege de ce viziunea pe care 
am numit-o intuiţia primordială a lui Hegel implică 

8 

în ea marea afirmaţie că existenţa şi gândirea sunt 
identice în substanţa lor ultimă. Gradul de realitate a 
unei forme de existenţă este deci direct proporţionat 
cu gradul ei de raționalitate. 

Existenţa fiind în structura sa esenţială de natură 
raţională — „raţional”, în sensul precizat mai sus — 
fiind spirit, fiind „subiect”, Hegel va repudia, cu o 
consecvență de admirat, toate rezultatele critice ale 
reflexiei kantiene. Sub acest aspect, filosofia sa poate 
fi considerată ca o luptă susţinută, dela un capăt la 
altul al vastei opere, contra „lucrului în sine” şi contra 
efortului de demonstraţie kantian că nu putem cu- 
noaşte teoretic absolutul. Acesta e de natură dialectică 
şi gândirea dialectică îl poate cunoaşte, reproducându-i 
cu credință mersul viu, şi ascendent dela abstract la 
concret. Fenomenologia — considerată de autor ca o 
introducere în filosofia sa — vrea să ne arate treptele 
pe care conştiinţa individuală şi a speţei le parcurge 
în mod necesar pentru a ajunge să fie cunoaştere ab- 
solută, adecă cunoaştere ce se concentrează în afir- 
marea că fondul metafizic al lumii este de natură spi- 
rituală. Iar Logica ne arată cum „substanţa devine 
subiect” şi, paralel, cum conceptul de „substanţă iner- 
ta” cedează încetul cu încetul locul conceptului de 
„Spirit viu”. 

Cunoaşterea absolutului nu e, prin urmare, cunoaş- 
terea imediată. Pentru a fi atinsă, ea a cerut din partea 
speţei efort şi timp îndelungat, şi le cere şi dela con- 
ştiinţa individuală. Ea nu e darul gratuit al unei intui- 
ţii necontrolabile. Iată ce vrea să spună Hegel când 


wwWw.dacoromanica.ro 


HEGEL 115 


repetă până la saturație că adevărul este esențialmente 
„rezultat”, şi nu e real decât ca „sistem”. Inţelegem 
acum de ce se va despărți de Schelling şi de romantici. 
„Adevărata formă în care există adevărul, scrie Hegel 
în prefața Fenomenologiei, răfuindu-se cu Schelling, 
nu poate fi decât sistemul ştiinţific al adevărului . . .” 
Nu se poate face filosofie veritabilă sprijinindu-ne ex- 
clusiv pe intuiţie (|... aus der Anschauung kann man 
nicht philosophieren . . .”). 


La lumina celor desvoltate până aici înţelegem şi 
motivul pentru care Hegel a admirat atât de mult Cri- 
tica judecății a lui Kant; pricepem deci şi. semnificaţia 
reflexiilor următoare: Dintr'un anumit punct de ve- 
dere, scrie în substanţa autorul Fenomenologiei, con- 
ceptul nu e altceva decât eul, pentrucă acesta uneşte în 
sine două determinaţii contradictorii: el e unitate curată, 
adecă lipsită de diversitate; e universalitate; şi el e în a- 
celaşi timp determinaţie absolută, adecă e personalitate 
individuală. Prin această concepţie a sa, Kant a ştiut să 
se ridice deasupra punctului de vedere comun. E a- 
ceastă concepţie una din cele mai profunde idei a lui 
Kant. Autorul Criticei judecății a intrevăzut aici na- 
tura veritabilă a Ideii . . . Dar Hegel regretă că pre- 
decesorul său n'a conceput Ideea decât ca pe un pos- 
tulat subiectiv şi nu ca pe ceva adevărat şi real ca 
atare („ ... nicht zu einer an und für sich wahren und 
wirklichen . . .”). 

Be 

Altădată îl vedem declarând: ,„,... Unul din cele mai 
mari merite ce Kant şi-a câştigat în filosofie, e acela 
de a fi distins între finalitate externă şi internă”. Fă- 
când această distincţie, Kant a descoperit adevăratul 
concept al vieţii şi deci al Ideii. In Critica judecății 
Kant a dat expresie noţiunii de Idee („ ... den Ge- 
danken der Idee ausgesprochen hat . . .”). Iată de ce, 
numai în ce priveşte aceste idei poate fi considerată 
filosofia kantiană ca speculativă (Werke, V, 14—15, 
213; VI, 47—8, 116—7; 376—7; Xt, 74). Autorul Logi- 
cei speculative nu găseşte, cum vedem, cuvinte de a- 
probare decât pentru Kant, autorul Criticei judecății; 
pe celălalt Kant, autor al Criticei rațiunii pure, Hegel 
îl combate fără preget. 


IV. 


Am insistat mult asupra sensului ce ni se pare că 
trebue atribuit noţiunilor de „concept” şi „Idee” în 
filosofia hegeliană, Dar ce poate fi mai important pen- 
tru înţelegerea acestei filosofii decât analiza tipului 
de inteligibilitate pe care-l presupune ceea ce marele 
dialectician a numit „concept” şi „Idee”? Căci ce alt- 
ceva e speculaţia lui Hegel dacă nu căutarea în toate 
domeniile realităţii a genului de raport pe care-l afirmă 
conceptul „concret”? Dar, dacă e aşa, insistența noa- 
stră e explicabilă. 

Aplicând amintitul tip de intelecţiune, Hegel s'a stră- 
duit să priceapă principalele forme de existenţă şi ra- 
porturile dintre ele. Sistemul său e expunerea ordonată 

dialectic — nu deductiv, cum se afirmă de obiceiu — 
a rezultatelor astfel obţinute, rezultate care au deschis 
căi noi de progres în filosofia artei, a istoriei, a isto- 
riei filosofiei, a drepului şi a religiei. In stilul sau atât 
de particular, autorul Filosofiei Istoriei a repetat mereu 
că se strădueşte să găsească pretutindenea Ideea. La 
lumina desvoltărilor de mai sus, această mereu reve- 
nindă afirmaţie hegeliană ne apare, vrem să credem, 
mai puţin vagă decât se prezintă ea la întâia vedere. 
Să înlocuim cuvântul „,Idee”, cu echivalentul lui, adecă 
cu „raport de corelaţie organică”, şi mult repetata pro- 
poziţie se umple de conţinut până în margini. 


* 


Acum, fără să mai dăm explicaţii dela caz la caz, 
vom scoate din cele spuse în prima jumătate a capi- 
tolului III, câteva concluzii importante, exprimând 
toate capitale idei hegeliene, am zice esenţiale aspecte 
ale filosofiei speculative. Proiectându-le cu oarecare 
atenție pe fondul general al reflexiilor conţinute în 
precedentul capitol, cititorul poate cu minim efort face 
însuşi legătura. 

1. Universul trebue conceput ca un întreg unde totul 
e riguros determinat. Dar, raporturile care leagă între 
ele şi cu întregul principalele forme de existenţă nu 
sunt raporturi de contenenţă. Adecă nu putem scoate 
analitic o formă de existenţă din alta, aceasta chiar 
superioară fiindu-i celei pe care am dori s'o deducem. 
Conceptele care definesc formele esenţiale ale existenţei 
nu pot fi, prin urmare, disolvate unul în altul şi toate 

într'un concept superior, care le-ar conţine pe toate în 
mod implicit şi din care ele ar putea fi deduse. Ci uni- 
versul trebue conceput ca un tot organic, în care natura 
părţilor reclamă existenţa întregului, şi unde aceasta 
din urmă reclamă ca ireductibilă existenţa particulară 
a părţilor. Intr'un astfel de univers, formele inferioare 
(nediferenţiate) de existenţă nu pot fi concepute şi pri- 
cepute dacă facem abstracţie de raportul lor cu for- 
mele superioare ale existenţei. Dar şi viceversa. Uni- 
versul astfel conceput se prezintă minţii înţelegătoare 
(Vernunft) — nu celei numai cunoscătoare (Verstand) 
— ca unitatea dialectică a unei multiplicităţi de ter- 
meni ireductibili. 

2. In consecinţă, natura nu poate fi construită prin 
simplă combinaţie de concepte abstracte. Nu se poate 
scoate pe cale analitică o formă esenţială de existenţă 
(natura), din altă formă esenţială (gândirea logică; 
Hegel îi zice idee abstractă), Formele esenţiale ale exi- 
stenţei şi termenii care le definesc sunt în raport de 
implicaţie dialectică, nu de contenenţă. Natura nu 
poate fi „dedusă” din gândire abstractă, dar nici acea- 
sta nu poate fi „scoasă” din natură. Conceptul abstract 
(gândirea logică) ne conduce cu necesitate să afirmăm 
existenţa unei naturi extralogice. Dar aceasta nu în- 
seamnă absolut de loc că scoatem concretul spaţio- 
temporal din abstractul logic. Realităţile pe care cei 
doi termeni (natură şi idee logică) le definesc trebue 
afirmate ca existente în chip absolut, Adecă trebue să 
recunoaştem că nu există logic fără nelogic, şi invers; 
ca nu există raţional fară irațional, şi invers. Dacă am 

afirma că totul este logic, am comite greşala de a sus- 
ţine, în chip absurd, că partea este întreg. Tot astfel, 
şi susținând existenţa exclusivă a iraţionalului. 

Pentru a nu cădea în contradicţie, aceşti doi termeni 
şi realităţile pe care ei le definesc trebue privite ca 
fiind în raport de implicaţie mutuală unul cu altul şi 
cu un al treilea termen, superior, care îi concjliază, 
exprimând o formă de existenţă concretă şi deci sina 
gură adevărată, deci, în sens hegelian, singură reală. 
Consideraţi fără legătură dialectică unul cu altul, cei 
doi termeni, ca şi realităţile pe care ei le definesc, nu 
sunt decât abstracţiuni goale, lipsite de realitate veri- 
tabilă. Conceptul superior care conservă şi depăşeşte, 
făcând sinteza amintiţilor termeni şi forme de reali- 
tate, este conceptul de spirit sau de Idee concretă. 
Acest concept defineşte, prin urmare, existenţa în to- 
talitatea ei. 

3. Astfel spiritul, sinteză dialectică a formelor de 
existenţă ireductibile una la alta numite natură şi idee 
abstractă, e principiul întâiu şi scopul ultim al exis- 
tenţei. Pentru a putea fi înţelese, formele esenţiale ale 
acesteia trebue raportate la el, ca la suprema Totali. 
tate. 

Filosofia hegeliană e, cum reiese din cele ce preced, 
înainte de toate o filosofie a spiritului. In ansamblul 
ei, ea ne apare ca o susţinută reflexie asupra naturii 
și valorii civilizaţiei. Psihologia individuală nu ne poate 
da cheia înţelegerii acestei culturi, crede Hegel. Cu- 
noaştem natura spiritului mai sigur în mani- 
festările lui istorice şi colective. Prin doctrina sa de- 

spre realitate concepută ca o dialectică ce evoluiază 
dela forme de existenţă sărace în determinaţii şi lip- 
site de armonie interioară la forme de existenţă tot mai 
pline de conţinut, autorul Fenomenologiei a făcut cel 
mai mare efort din cele care s'au făcut vr'odată să de- 
monstreze că valorile se conservă. Istoria universală 
s'a transformat în mânile lui Hegel întrun proces 
evolutiv în care valorile şi idealurile omeneşti acţio- 
nează ca puternice cauze transformatoare de lume. 

Concluzia cea mai comprehensivă a sistemului he- 
gelian poate fi deci prinsă în această scurtă propoziţie: 
Totul este spirit, spiritul singur importă. 

4. Tipul de intelecţiune pentru care Hegel a pledat 
i-a fost sugerat deo îndelungată reflexie asupra vieţii isto- 
rice şi religioase. Şi e probabil că aici trebue căutată în 
oarecare măsură explicaţia fecundității doctrinei hege- 
liene în domeniul ştiinţelor morale. Dar tot aici trebue 
căutată şi principala cauză explicativă a eşecului doc- 
trinei în domeniul ştiinţelor fizice. Căci eşecul Filoso- 
jiei Naturii se datoreşte, credem, nu atât faptului in- 
contestabil că Hegel a abuzat aici excesiv de metoda 
dialectică, cât nepotrivirii în acest domeniu a unei me- 
tode sugerate de o formă de existenţă esenţial dife- 
rită. 

5. Nu vei ajunge să înţelegi partea, decât plecând 
dela întreg; acesta, conceput nu ca sumă algebrică a 
părţilor, ci ca tot organic al lor. Niciuna din formele 
esenţiale ale existenţei nu se lasă să fie pricepută dacă 
e izolată de toate celelalte şi de întregul din care face 
parte. Căci niciuna din formele esenţiale ale realităţii 

nu există izolată de celelalte şi de întreg. Totul în 
univers se leagă de tot; şi, se leagă dialectic. Aceasta 
vrea să spună că totul este relativ, avându-şi originea 
şi ținta în altceva decât în el însuşi. Absolut nu e decât 
Totul, adecă totalitatea existenţei. 

6. Mai mult: spiritul nostru nici măcar nu poate 
gândi în chip izolat o categorie oarecare a existenţei 
fără să fie cu necesitate împins să afirme, prin însuşi 
acest act de gândire, categoria contrară. De exemplu: 
Ideea de unitate nu poate fi gândită decât în măsura 
în care e unitate a unor categorii distincte; ideea de 
întreg reclamă cu necesitate ideea de parte, căci în- 
tregul nu e atare decât ca întregul unor părţi; nu pu- 
tem gândi identitatea decât ca fiind altceva decât di- 
ferenţa, etc. 

In consecinţă, toate judecăţile absolute sunt false. 
Aceasta, pentrucă ele izolează ce nu e izolat, izolează 
adecă partea de întreg, fixează ce e mobil; fac, altfel 
spus, abstracţie de ordinea dialectică şi universală a 
lucrurilor. 


V. 


Să reținem acum câteva din aceste idei în forma 
în care ele se găsesc aplicate în domeniul politic, isto- 
ric şi estetic. Vom fixa astfel unele aspecte importante 
ale doctrinei hegeliene în ce priveşte zisele domenii. 


Felul în care un gânditor concepe raportul dintre 
individ şi colectivitate în Stat mi se pare hotărîtor pen- 

iru spiritul general ce animă doctrina sa politică. Na- 
tura acestui raport determină până şi ideile de amă- 
nunt ale unei teorii coherente. 

Cu toată cunoaşterea aprofundată a istoriei, Hegel 
a elaborat o teorie despre Stat care, în intenţiile ei in- 
time, e mai mult o doctrină despre ceea ce crede Hegel 
că trebue să fie Statul, decât despre ceea ce era de fapt 
acesta pe vremea în care a trăit filosoful. Căci, deşi 
autorul Filosofiei dreptului susţine cu tărie că expune 
teoria a ceea ce este, ruptura uriaşe dintre realitate şi 
ideal în vieaţa politică a Germaniei lui Hegel, l-a făcut, 
poate fără să-şi dea seamă, să elaboreze în formă de 
doctrină mai mult o dorinţă decât o realitate. Tot în 
această ruptură trebue căutată, credem, şi explicaţia 
exagerărilor de natură reacționară ale teoriei. 

De altfel, ideea de corelaţie organică, dominantă, 
cum am văzut, în metafizica şi logica hegeliană, a ve- 
nit şi ea să-şi dea concursul decisiv în elaborarea teo- 
riei Statului. 

Raportul între individ (şi grupurile pe care el le for- 
mează ca: familie, corporaţii, societate civilă, etc.) şi 
Stat nu poate fi conceput decât ca unul ce e de natură 
dialectică. Individul ca realitate concretă nu există de- 
cât în măsura în care face parte dintr'un întreg or- 
ganic care se chiamă Stat, Acesta nu e creaţia indivi- 
zilor, nu e reductibil la suma indivizilor ce-l compun. 
Considerat ca atare, adecă privit ca întreg, Statul e 
scop, nu mijloc. Dacă însă îl raportăm la existenţă în 
ansamblul ei, adecă la totalitate, care e spirit, Statul 
devine condiţie şi mijloc de realizare a „spiritului ab- 

solut”, cu valorile personalităţii spirituale. Hegel e 
convins că personalitatea spirituală nu se poate des- 
volta decât în Stat. 

Iată deci dosul medaliei: Stat ideal e acela care asi- 
gură condiţii cât mai prielnice pentru apariţia şi des- 
voltarea personalităţii spirituale cu valorile ei artistice, 
religioase şi filosofice. Numai satisfăcând acestei con- 
diţii, răspunde Statul chemării sale istorice. Deja pe 
vremea când era la Berna, Hegel vedea în forţa şi li- 
bertatea Statului elin — pentru ceea ce ne interesează 
aici, puţin importă dacă această forţă a fost sau nu 
reală — condiţia şi cauza esenţială a culturii greceşti. 

E adevărat — chiar prea adevărat — că autorul 
Filosofiei Dreptului n'a insistat cu accent suficient de 
tare asupra acestui din urmă aspect al raportului Stat 
individ. Fapt care a deschis cale interpretărilor reac- 
ționare ale doctrinei sale. Dar, dacă aşezăm teoria Sta- 
tului în ansamblul sistemului şi căutăm s'o înţelegem 
ca parte a acestui întreg, trebue să recunoaştem ră mai 
credincioşi au fost spiritului profund al hegelianisniu- 
lui teoreticienii care au scos din Hegel motive de justi- 
ficare a revoluţiei, Hegel însuşi, în deplin acord cu spi- 
ritul general al filosofiei sale, s'a străduit de altfel să 
concilieze termenii opuşi numiţi revoluţie şi reacțiune, 
în ideea de reformă făcută la timp util. 

Puterea efectivă a unui Stat nu stă în numărul mare 
al cetăţenilor sau soldaţilor lui, şi nici în întinderea te 
ritoriului ce-l ocupă, ci numai în coheziunea lui, adecă 
în uniunea părților cu întregul naţional. E liber, după 
Hegel, cetăţeanul nu când urmăreşte, în acţiunile sale 

exterioare, realizarea unui capriciu subiectiv, ci când 
se supune la ceea ce e comun, când se lasă guvernat de 
Ideea concretă, 


Iată acum câteva idei — numai câteva — în mate- 
rie de teorie a istoriei, şi ele rezultat al aplicaţiei ra- 
portului dialectic de parte la întreg. Şi aici, înţelegere 
adevărată a marilor evenimente istorice (care sunt, 
pentru Hegel, diversele civilizaţii) nu obţinem decât 
căutând să înţelegem partea raportând-o la întreg. Ma- 
rile culturi istorice, reprezentate prin popoare şi epoci, 
sunt sisteme organice. Sunt adecă totalităţi în care di- 
feritele părţi stau în corelaţie organică una cu alta şi 
cu întregul, şi deci nu pot fi înţelese izolat, ci numai 
raportate una la alta şi la întregul ce-l compun. Con- 
cret spus: organizaţia politică, economică, socială, re- 
ligia, arta, filosofia unui popor sau epoci creatoare de 
cultură originală se condiţionează mutual şi trebue 
înţelese raportate una la alta. Ele formează un întreg 
organic care se chiamă spiritul unei culturi. Azi am 
zice stilul unei culturi. (Sub influența cu deosebire a 
lui Spengler şi Frobenius, se vorbeşte azi mult de sti- 
luri de cultură. Cum vedem, Hegel le-a făcut de mult 
teoria.) 

Marile civilizații care s'au succedat în istorie sunt şi 
ele, la rândul lor, părți legate dialectic întrun tot care 
se chiamă Istoria Universală. Ordinea apariției şi dis- 
pariției lor, adecă ordinea succesiunii lor este dialectic 
determinată de spiritul absolut, care e agentul motor 

al evoluţiei istorice. La lumina Istoriei Universale, ma- 
rile civilizații apar ca nişte forme în care se întrupează, 
într'o ordine bine definită, spiritul absolut. Ele sunt 
deci treptele necesare ale evoluţiei spiritului, care e 
echivalent cu libertatea absolută (,, .. . die Freiheit ist 
das einzig Wahrhafte des Geistes . . .”, Werke, IX, 20). 
Astfel „Istoria Universală e progres în conștiința li- 
bertăţii” („Die Weltgeschichte ist der Fortschritt im 
Bewußtsein der Freiheit”, Werke, IX, 22). 

Valoarea culturilor şi a neamurilor sau epocilor care 
le-au reprezentat este deci judecată de istorie după 
gradul de libertate spirituală pe care-au fost în stare 
să-l realizeze. Contra acestei judecăți a istoriei nu există 
drept de apel, căci, „Istoria Universală e judecata din 


5a) 


urma. 


* 


Hegel a rezervat în sistemul său un loc de frunte 
artei, căci, împreună cu religia şi filosofia, ea face 
parte din „sfera absolută a spiritului”, In limba noa- 
stră, aceasta vrea să spună că arta este una din valo- 
rile supreme ale spiritului. In concepţia hegeliană, arta 
nu e deci joc al imaginaţiei sau al minţii, ci e o mani- 
festare a spiritului tot aşa de importantă şi de serioasă 
ca şi religia ori filosofia. 

Dintre toate operile lui Hegel, cea întitulată Prelegeri 
de estetică e cea mai accesibilă. Ea poate fi citită re- 
lativ uşor şi de cine nu cunoaşte restul operei hege- 
liene, nu pentrucă „Estetica” mar face parte organic 
legată de întregul sistemului, ci pentrucă, dat felul în 

care Hegel concepe frumosul artistic, ideea de sinteză 
dialectică, expusă nu se poate mai abstract în Logică, 
devine mai plauzibilă, mai uşor de priceput. Cu toate 
acestea, Estetica, nu poate fi înţeleasă în intenţiile ei 
ultime fără cunoaşterea Logicei. 

Ca Statul şi Istoria, ca filosofia şi religia, sau ca 
orice formă esenţială de existenţă, arta va fi şi ea o 
întrupare a Ideei, va fi Idee. Şi anume, frumosul ar- 
tistic — Hegel nu vorbeşte decât de acesta — e Ideea 
prezentată în formă sensibilă („das sinnliche Scheinen 
der Idee”). Ca orice întrupare a Ideii, frumosul uneşte 
dialectic doi termeni ireductibili: forma şi conţinutul. 
Cea dintâi satisface sensibilitatea noastră, cel din urmă 
raţiunea. Prin această natură a sa, arta împacă deo- 
dată două funcțiuni diverse ale spiritului: Ea se adre- 
sează simţurilor, dar plăcerea ce-o produce este de 
natură spirituală. „Arta spiritualizează sensibilul şi 
sensibilizează spiritualul.” 

Opera de artă veritabilă întruneşte prin urmare con- 
diţiile pe care, prin însăşi definiţia ei, trebue să le 
întrunească Ideea. Adecă să fie şi generală şi particu- 
lara în acelaşi timp; sau, în stil hegelian: să fie uni- 
versal care să nu facă abstracţie de diferenţă. Prin ur- 
mare, frumosul nu e decât o altă formă — cea sensi- 
bilă — a adevărului, căci „când spunem că frumosul 
e Idee, spunem că, în anumite privinţe, frumos şi ade- 
văr e acelaş lucru”. Graţie formei sale, arta are meritul 
de a face accesibil adevărul unui mai mare număr de 
muritori decât poate să-l facă filosofia. Arta ştie să 
„dea vieaţă conceptului”. 

Scopul pe care caută să-l realizeze opera de artă 
veritabilă este, în substanţă, identic cu cel urmărit de 
religie şi filosofie. Ca şi acestea, arta caută să ne re- 
leveze interesele supreme al spiritului („die höchsten 
Interessen des Geistes”), să ne descopere ceea ce e dum- 
nezeesc în lume. In concepţia lui Hegel, arta şi filo- 
sofia nu sunt, în ultima analiză, decât speciile unui 
gen comun care s'ar putea numi religie. Toate trei 
aceste creaţii ale spiritului au conţinut comun, şi nu 
se deosebesc una de alta decât prin forma în care se 
străduesc să exprime acest conţinut. Arta îl exprimă 
în formă sensibilă, intuitivă, „imediată” („sinnlich”), 
religia în formă reprezentativă („,vorstellend”), filo- 
sofia în forma cea mai adecuată conţinutului, care e 
gândirea liberă („das freie Denken”). 

In alți termeni: arta este o formă de cunoaştere a 
absolutului. De aci apoi afinitatea profundă a poesiei 
(forma cea mai înaltă a artei) cu filosofia speculativă. 
Astfel încât, ca şi aceasta, arta e producție subiectivă, 
dar e în acelaşi timp expresie obiectivă a adevărului, 
a „esenței”. Ca "n filosofie, în artă, după credința lui 
Hegel, originalitate adevărată este tot una cu obiec- 
tivitate adevărată.! 


* 
Drept încheiere potrivită pentru cele desvoltate în 
1 Textele la care ne referim în cele desvoltate în acest 
din urma $, se gasesc în Werke, Xi, 9, 11, 19, 29, 34, 51—2, 


72, 89, 92—4, 117, 141, 148, 197, 210, 222—3, 248, 276, 280, 
296, 351—5, 363, 370; şi Werke, X3, 239, 546—-7, 252—4. 

paginile ce preced, să ni se dea voie să reproducem 
câteva propoziții din scrisoarea deschisă, adresată de 
Renan şi Taine ziarului Journal des Débats, cu ocazia 
unei subscripții destinată ridicării unui monument lui 
Hegel, la Berlin: „ . .. Cu toată partea riscată şi ne- 
isprăvită a operei sale, scriu Renan şi Taine, Hegel 
ramâne cel dintâiu gânditor al secolului XIX-lea. . . . 
Opera sa poate fi asemănată cu modelul în lemn al 
unei catedrale pe care ne vom strădui s'o construim 
mai târziu în piatră. Liniile generale ale ei sunt ad- 
mirabile, anumite părţi însă nu vor putea fi poate nici- 
odată înfăptuite. Dar, cu titlu de indicație provizorie, 
ea e ce avem până acum mai bun şi mai măreț. Cei 
ce vor subscrie la acest monument . . . vor face simplu 
dovada că vreau să onoreze omenirea în unul din cele 
mai mari spirite ale ei, unul care a arătat mai bine 
până la ce înălțimi se poate ea ridica”. 


VI. 


Se înţelege uşor că o doctrină concepută de un spi- 
rit atât de cuprinzător avea să ralieze fără întârziere 
multe dintre inteligenţele gânditoare ale timpului care 
a văzut-o născându-se. Şi aceasta, nu numai în ţara ei 
de origine, ci în toate ţările de cultură ale Europei. Ea 
venea doar să propună, dintr'o perspectivă superioară 
— sau presupusă atare — o soluţie de împăcare nu 
numai curentelor de gândire amintite în §-ul II al pre- 
zentului esseu, ci ea promitea deslegare liniştitoare şi 
pentru problema care, după destrămarea sintezei rea- 

lizate de Scolastică (sau presupusă realizată) şi dela 
constituirea noilor ştiinţe ale naturii, devenise din 
nou problemă capitală a cugetării europene, şi a cul- 
turii europene. E vorba de raportul dintre ştiinţă şi 
credinţă, dintre existenţă şi valori spirituale, problemă 
care aştepta mereu să fie deslegată. 

Din ce perspectivă ar trebui considerată existenţa 
pentruca aspiraţiile ideale ale sufletului să nu pară 
simple dorinţe subiective, amăgiri consolatoare în faţa 
unei naturi „obiective” şi nepăsătoare căci complet 
despiritualizată? Din ce punct de vedere ar trebui pri- 
vite lucrurile pentru ca să nu ne simţim nevoiţi să ne- 
găm donchişoteşte adevărurile descoperite de ştiinţa 
deterministă şi mecanistă în însuşi principiul ei con- 
stitutiv, şi să fim totuşi în stare să salvăm valabilita- 
tea şi eficienţa valorilor spirituale? Iată problema. 

Atotcuprinzătoarea doctrină hegeliană se îmbia să 
deschidă o zare din care natura apărea drept realitate 
obiectivă nu numai fenomenală ca la Kant, iar spiri- 
tul se lărgea în spirit cosmic din pur uman ce era la ace- 
laşi Kant, şi cu toate acestea, spirit şi natura se îm- 
păcau în substanţa şi'n legile lor ultime, nizuind spre 
atingerea aceleiaşi ţinte supreme, ţintă de ordin spi- 
ritual: Mecanismul se releva drept mijloc întru reali- 
zarea unor obiective concepute şi fixate de spirit, liber 
în străfundurile lui. 

O astfel de doctrină, care preconiza o reformă a lo- 
gicei aristotelice prin lărgirea noţiunii de inteligibil”, 
care exalta puterea ce-ar avea-o mintea omenească de 

a gândi universalul-concret,! care promitea să conci- 
lieze ceea cepărea opus şi de neîmpăcat, coordonând în- 
tr'o sinteză superioară materie şi spirit, realitate şi ideal, 
ştiinţă şi credinţă, care făcea din natură treaptă şi faţă 
umilă a Istoriei, o astfel de doctrină nu putea să ră- 
mână fără ecou puternic în conştiinţa timpului ce-i dă- 
duse naştere. Sinteza pe care ea o aduce — reală ori 
iluzorie, chestiune ce nu ne priveşte pentru moment — 
a fost cauza succesului nemaipomenit al acestei filoso- 
fii în aproape toate ţările de cultură ale Europei. Se 
ştie că Hegel a făcut şcoală mare, cu aderenţi în- 
focaţi şin afară de frontierele Germaniei. Prestigiul 
de care s'a bucurat în cultura acestei ţări filosofia 
hegeliană este unic în istoria ideilor. Cine doreşte să-şi 
facă o idee justă despre triumful acestei doctrine în 
Germania, triumf care degenerase către sfârşitul vieţii 
lui Hegel în adevărată dictatură ideologică, să citească, 
d. ex., capitolul J al cărţii lui Rudolf Haym: Hegel și 
timpul său, scriere ce n'a fost nici pe departe conce- 
pută ca o apologie a autorului Fenomenologiei Spiri- 
tului, 

E adevărat că în Germania dictatura aceasta filoso- 
fică a făcut, după câtva timp, loc unei neaşteptate şi 
destul de precipitate destrămări a sistemului, marea 
şcoală a lui Hegel rupându-se, din motive pe care nu 


1In ce priveşte ideea şi problema gândirii concrete aşa 
cum crede cel ce semneaza prezentele pagini că a pus-o și 
vazut-o Hegel, a se consulla: D. D. Roşca, L'Influence de 
Hegel sur Taine..., Paris, J. Gamber, 1928, passim, şi, cu 
deosebire, pp. 84 96, 170—195, 283—329 şi 409—414. 

le examinăm deocamdată, în dreaptă şi stângă hege- 
liană, iar metafizica (logica) măiestrului fiind aspru 
combătută sau, mai trist pentru ea, fiind simplu dată 
uitării. In alte ţări însă, din motive pe care iarăşi nu 
le discutăm aici, prestigiul metafizicei lui Hegel a fost 
de mai lungă durată decât în ţara de origine a marelui 
dialectician. In Italia şi în Anglia, d. ex., autorul Lo- 
gicei speculative a avut în metafizică discipoli credin- 
cioşi şi combativi în tot cursul secolului trecut, şi are 
şin veacul nostru. 

Ideile hegeliene au fost duse în Italia de A. Vera, 
traducătorul în franţuzeşte al lui Hegel, răspândite de 
traducerile lui Novelli şi explicate de studiile lui Spa- 
venta. Până azi, curentul hegelian n'a suferit în a- 
ceastă ţară nici o întrerupere. Din el şi-au hrănit cu- 
getarea generaţii întregi de gânditori şi e reprezentat 
în zilele noastre de spirite al căror prestigiu e euro- 
pean. Cititorul s'a gândit de sigur la numele Bene- 
detto Croce şi Giovanni Gentile. 

In Anglia, filosofia hegeliană a fost transplantată 
într'o formă mai puţin fidelă decât în Italia, dar cu 
accent mare şi cu entuziasm contagios, de către Cole- 
ridge, Carlyle şi Ruskin, mai ales de către Carlyle. 
Deja la începutul jumătăţii a doua a secolului al 
XIX-lea se poate vorbi despre existenţa unei şcoli 
hegeliene în Anglia. Amintim şi aici câteva nume, cu- 
noscute bine şi pe continent: I. H. Stirling, Th. H. 
Green, Ed. Caird, W. Wallace, H. Jones, J. E. Mac 
Taggart, B. Bosanquet, H. Bradley. 

In ce priveşte Franța, a treia țară europeană de mare 

tradiţie filosofică, influența metafizicei hegeliene — 
studiată de noi destul de atent în legătură cu pro- 
blema desbătută în cartea adineaori amintită în notă, 
— observăm că spiritul francez ia cel dintâi cu- 
noștinţă, prin Victor Cousin, de metafizica lui Hegel. 
Dar adânc înrădăcinata şi sănătoasa tradiţie carte- 
siana, care-l îndemna, ca totdeauna de altfel, la pru- 
dentă rezervă şi la atent examen critic, a ridicat în 
faţa unei metafizici extrem de ambiţioase şi lipsită de 
suficientă limpezime ca cea hegeliană, zăgazuri greu 
de trecut pentru spiritul francez. Astfel, când cele două 
mari minţi filosofice franceze ale secolului, Taine şi 
Renan, se lasă fermecaţi de ademenitoarea şi atât de 
mult promițătoarea metafizică a autorului Logicei 
speculative şi pledează, fiecare în felul şi domeniul 
său, pentru ideile acestuia, ei, Taine mai cu deosebire, 
le adoptă transformate dintru început conform exi- 
genţelor specifice ale spiritului ţării lor, şi le fac să 
se mişte pe planuri de gândire care nu mai sunt pro- 
priu zis ale metafizicei hegeliene.! 

Oricum ar fi, rămâne fapt incontestabil că Renan 
şi Taine au fost doi avocaţi de mare talent ai meta- 
fizicei lui Hegel în Franţa. Și, cum vom putea constata 
îndată, idei hegeliene alte decât cele propriu zis meta- 
fizice, idei ce-au fecundat gândirea şi cercetarea fran- 
ceza în cele mai variate domenii, au fost introduse în 
Franţa mai ales şi cu mai mare succes prin ei. In ordi- 


1 Cî. privilor la felul cum a transpus Taine ideile meta- 
fizice ale lui Hegel, carlea amintită în nota precedentă, 

nea de idei care ne interesează însă pentru moment, 
sunt de amintit aici şi numele E. Vacherot şi acela al 
talentatului O. Hamelin. 


Neasemănat mai întinsă a fost însă influența lui 
Hegel în sec. XIX-lea în alte domenii decât cel logic- 
metafizic. Aceasta, atât în țara de origine a doctrinei 
cât şi'n ţările acum amintite, la care trebue să adăo- 
găm şi Rusia. In ştiinţele morale anume, ideile nouă 
semănate cu mâna largă de acela pe care, cum am vă- 
zut, Renan şi Taine îl numiră cel dintâiu gânditor al 
secolului, au continuat să-şi exercite influenţa fecun- 
datoare în tot cursul secolului al XIX-lea. Astfel încât 
se poate spune că, în măsură considerabilă, patrimo- 
niul spiritual din care a trăit veacul trecut şi, până la 
un punct, şi veacul prezent e constituit din marea moş- 
tenire lăsată de Hegel. 

Influenţa hegeliană asupra evoluţiei ştiinţelor morale a 
fost până acum relativ puţin studiată, e adevărat. Ea a 
fost însă semnalată de toţi cercetătorii care, în dome- 
niul istoriei ideilor, au căutat să urce la izvoare.! Fapt 


! Jala aici numele câtorva autori care semnalează această 
influenţă asupra nefilosofilor, dacă e permis să ne exprimăm 
astfel: Ch. Andler, Les origines du socialisme d'Etat en 
Allemagne; L. Lesseine, L'influence de Hegel sur Marx, J. 
Jaurès, De primis socialismi germanici lineamentis; V. Delbos, 
Le probleme moral dans la philosophie de Spinoza; L. Rey- 
naud, L'influence allemande en France; E. Bernheim, Lehr- 
buch der historischen Methode, pp. 42, 605, 631—632, 647; 

sigur este că această influență a fost întinsă şi adânca. 
Idei hegeliene în teoria istoriei, a dreptului, în estetică, 
în sociologie, în istoria propriu zisă, în exegeză biblică 
etc., au devenit oarecum avere comună — ca să nu 
zicem locuri comune — şi mulţi dintre cercetătorii se- 
colului trecut ca şi printre contimporanii noştri trăesc 
cu ele, fără să bănuiască adesea proveniența hegeliană 
a acestor idei.! Iată bunăoară, în afară de gânditorii 
binecunoscuţi aparţinători dreptei şi stângii hegeliene 
şi de mari istorici ai filosofiei ca J. Erdmann, Ed. Zeller, 
Kuno Fischer, cunoscuţi ca hegelieni, câteva nume de 
autori care m'au scris opere de filosofie propriu zisă, 
dar în a căror gândire influența autorului Filosofiei 
istoriei este sensibilă, ca la Marx, Engels şi Lassale, 
ori mai puţin sensibilă, dar reală şi puţin cunoscută, 
ca la Jules Michelet, Edgar Quinet, Edmond Scherer, 
Fustel de Coulanges, Leopold Ranke, Francesco de 
Sanctis, H. Berr, J. Jaurăs.* 


Ed. Hartmann, Die deutsche Ästhetik seit Kant, t. I.. 
p. 126 129; Uberweg-Heinze, Grundrif der Geschichte der 
Philosophie, partea TII, tomul II, p. 43, ed. din 1897; J. U. 
Stirling, The secret of Hegel; Mac Taggart, Studies in the 
hegelian dialectic; B. Jakowenko, Ein Beitrag zur Geschichte 
des Hegelianismus in Rußland; Th. G. Masaryk, Zur rus- 
sischen Geschichts- und Religionsphilosophie. 

1 Cf., în această legătură de idei, E. Bernheim, op. cit., 
p. 647. 

2 Cât priveşte influența hegeliană la noi în ţară, ea a fost 
studiată de prietenul nostru T. Vianu, în a sa /nfluenfa lui 


Hegel în cultura română, scriere premiată de Academia Ro- 
mână. 

Cultura secolului trecut şi, până la un punct şi cea 
a veacului nostru, cultură pentru care a judeca lucru- 
rile din perspectivă istorică a devenit obiceiu de gân- 
dire la care nu mai poate renunţa, a devenit oarecum 
categorie a inteligenţei, e, altfel spus, plămădită în mă- 
sură sensibilă din idei hegeliene. Astfel, un mare isto- 
ric a putut afirma fără sentimentul că exagerează, că 
doctrina autorului Filosofiei Istoriei a dominat, când 
la vedere, când discret dar considerabil, toată vieaţa 
spirituală a veacului trecut, 

Drept încheiere a acestei părţi a esseului nostru, con- 
statăm că H, Taine nu exagera când, în 1864, scria cu 
binecunoscutu-i talent de expresie: „Dela 1780 până la 
1830 Germania a produs toate ideile evului nostru is- 
toric. Timp de o jumătate de veac, poate un veac, ma- 
rea noastră problemă va fi să le regândim. Ideile ce 
încolţesc şi înfloresc într'o ţară sfârşesc prin a trece 
şi a prinde, pentru un timp oarecare, în ţările vecine. 
Ceea ce se întâmplă acum, s'a întâmplat de douăzeci 
de ori în lume. Vegetaţia spiritului a fost totdeauna 
aceeaşi; cu oarecare siguranță putem prevedea pen- 
tru viitor ceea ce observăm privitor la trecut. În anu- 
mite momente [istorice], apare o formă de spirit ori- 
ginală, care produce o filosofie, o literatură, o artă, o 
ştiinţă şi care, dupăce a reînoit gândirea omenească în 
general, primeneşte încet şi negreşittoateideileomului”. 
După ce aminteşte epoci în care au apărut astfel de 
formae mentis originale, cum a fost Renaşterea, Refor- 
ma, Spiritul clasic al secolului XVII francez, autorul 
Istoriei literaturii engleze continuă, gândindu-se, cum 

an arătat în cartea noastră mai sus amintită, în pri- 
mul rând la Hegel: „Astfel apăru, la sfârşitul secolu- 
lui trecut, geniul fiosofic german, care... a dat naştere 
unei metafizici, unei teologii, unei poesii, unei litera- 
turi, unei linguistici, unei exegeze, unei erudiţii noi... 
El e de aceeaşi importanţă ca şi spiritul care a produs 
Renaşterea, ori celcea createpoca [noastră] clasică. Ase- 
menea acestora, el este prezent în toate operile mari 
ale inteligenţei contimporane. Ca acestea, el s'a răs- 
påndit în toate ţările civilizate, propăgându-se cu ace- 
laşi fond în forme diferite”. După ce Taine arată în ce 
constă această formă de spirit originală — din felul 
cum o descrie reiese limpede că se gândeşte la Hegel — 
ne spune că e vorba de „facultatea filosofică” prin 
excelenţă, şi continuă: „Graţie acesteia ei [gânditorii 
nemți] au întrevăzut spiritul veacurilor, al civilizații- 
lor, al raselor. Au transformat în sistem de legi istoria, 
care nu era decât un morman de fapte. Prin ea, ei au 
regăsit ori reînoit sensul dogmelor, au restabilit legă- 
tura între: Dumnezeu şi lume, om şi natură, spirit şi 
materie, şi au întrevăzut înlănţuirea succesivă şi nece- 
sitatea originală a formelor care compun, în totalitatea 
lor, universul”. Acestea sunt, după Taine, ideile care 
„circulă în scrierile celor dintâi doi gânditori ai veacu- 
lui, Hegel şi Goethe. Ei s'au servit de ele pretutinde- 
nea ca de o metodă, Hegel spre a prinde formula tu- 
turor lucrurilor, Goethe spre a-şi crea viziunea tuturor 
lucrurilor; ei s'au lăsat pătrunşi atât de adânc de ele, 
încât şi-au scos din ele starea lor de spirit obişnuită, 

morala lor, conduita lor. Putem considera aceste idei, 
încheie Taine, ca daruri filosofice testamentare făcute 
de Germania modernă neamului omenesc”, 


VII. 


Dupăce, în partea I a prezentului studiu, am arătat 
care poate fi, după credinţa noastră, cea mai potrivită 
cale de acces sub marea boltă a metafizicei hegeliene, 
dupăce în părţile II—V am condus cititorii în foarte 
rapidă plimbare sub acea boltă şi am făcut, în partea 
VI, câteva consideraţii privitoare la influența exerci- 
tată de această doctrină, ne-a mai rămas să examinăm 
acum în ce măsură se poate vorbi azi de o renaştere a 
hegelianismului, şi care sunt condiţiile ce-ar face ca 
un anumit fel de întoarcere la Hegel să nu fie numai 
simplă desgropare a unui trecut mort pentru tot- 
deauna. 


După cele spuse până aci, cititorul a înţeles de sigur 
că ne gândim la renaşterea metafizicii lui Hegel în 
anumite ţări, şi nu la reînvierea celorlalte părţi ale sis- 
temului, căci, cu excepţia faimoasei Filosofii a Naturii 
care poate fi considerată moartă într'adevăr,! ideile 
cuprinse în celelalte scrieri hegeliene au continuat, 
cum am văzut, să trăiască şi să fecundeze ştiinţele mo- 
rale până în zilele noastre. Deci cu privire la această 


1 Cu toate acestea, neohegelianul Th, Haering pledează în 
zilele noastre şi pentru un punct de vedere dialectic în inter- 
pretarea fenomenelor naturii fizice. 

parte vie a operei lui Hegel nu poate fi vorba de „re- 
înviere”. 


Se ştie că autorul unui elegant tratat de istoria 
filosofiei vorbise deja în 1910, într'o şedinţă a Acade- 
miei de Ştiinţe din Heidelberg, despre o reînoire a he- 
gelianismului. Că există, nu numai în Germania ci 
şi'n alte ţări, spirite care au formulat de atunci astfel 
de dorințe, e fapt incontestabil. Până şi autorul pre- 
zentelor pagini nu se mulțumise odinioară să semna- 
leze simplu fenomenul despre care vorbim, ci îndrăz- 
nise chiar să propună o întoarcere la metafizica dia- 
lecticianului german. Azi, după cincisprezece ani, deşi 
din motive implicate în a sa „Existenţă Tragică” nu ar 
mai propune, în ceea ce-l priveşte, o revenire la Hegel, 
cel ce nu mai e acum „tinerelul” de atunci — ca să 
folosim expresia de care face uz, dela înălțimea ma- 
turităţii sale filosofice, un neotomist din Blaj — con- 
tinuă să creadă că o reală renaştere a hegelianismului 
ar răspunde, în spiritul vremii, unor nevoi adânci ale 
timpului în care ne-a fost dat să trăim. In consecinţă, 
hegelianismul ar putea propune soluţii mulţumitoare 
şi liniştitoare la multe probleme care frământă con- 
ştiinţa gânditoare a veacului nostru. Tot astfel, cel 
ce semnează prezentul studiu continuă să fie con- 
vins şi azi — ca şi „tinerelul” de acum douăzeci de 
ani — că renașterea tomismului nu poate fi conside- 
rată de un spirit lipsit de opţiuni mai dinainte făcute 
decât ca semnul sigur al unei oboseli filosofice. Căci 
tomismul, date cadrele lui specifice, determinate şi de 
spiritul general care a animat pe genialul său con- 

structor şi de momentul istoric al elaborării lui, nu 
poute întruni condiţiile esenţiale ce-ar face din el me- 
tafizica aşteptată şi cu adevărat fecundă care-ar fi în 
stare să ralieze majoritatea inteligenţelor gânditoare 
ale veacului nostru. Dimpotrivă, atotcuprinzătoarea 
metafizică hegeliană ar putea, în anumite condiţii, în- 
făptui o asftel de raliere. 


* 


Dar, privite lucrurile mai de aproape, tradiţia meta- 
fizicii dialectice în ţări ca Anglia, Italia, Olanda n'a 
fost niciodată întreruptă. In această din urmă ţară, 
Hegel a pătruns relativ mai târziu, dar a pătruns cu 
putere. Azi Olanda e ţara celor mai ortodocşi hege- 
lieni, ţara care organizează congresele hegeliene inter- 
naționale, In Italia, interesul pentru metafizica şi lo- 
gica lui Hegel e tot atât de viu azi, la Croce şi Gentile, 
cum fusese odinioară la Spaventa. Cât priveşte Anglia, 
numeroşii cercetători şi gânditori care au studiat în 
această ţară filosofia hegeliană, spre deosebire de cei 
din toate celelalte ţări, şi-au concentrat, începând cu 
Stirling (1865), atenţia cu preponderență asupra meta- 
fizicii propriu zise, şi mai puţin asupra celorlalte părţi 
ale sistemului. 

S'au formulat şi în patria lui Descartes propuneri 
de revenire la Hegel, revenire prudentă dealtfel. Cu 
toate acestea, nu credem că docamdată poate fi vorba 
în Franţa mai mult decât de o simplă dorinţă. 

Astfel, în sensul strict al cuvântului, nu se poate 
vorbi de un efort de reînviere a metafizicii lui Hegel 

decât în Germania. Aici materialismul dela mijlocul 
secolului trecut şi neocriticismul ultimelor decenii ale 
veacului rupseră, în această privință, firul tradiției. 
Neocriticismul a îndrumat spiritele spre alte zări 
sufleteşti, pe de altă parte însă el a şi pregătit terenul 
— neintenţionat, evident — pentru o renaştere posi- 
bilă a metafizicei dialectice. Există semne positive, si- 
gure, că în Germania străduinjele de reînviere ale 
unei metafizici hegeliene, întinerite şi liberate de că- 
tuşele prea strânse ale sistemului, sunt reale şi de 
ordin quasi general. De când W, Windelband își fă- 
cuse suspomenita comunicare la Academia din Heidel- 
berg, interesul pentru partea propriu zis filosofică a 
doctrinei hegeliene a crescut în proporție extraordi- 
nară. Oricine deschide biblografia hegeliană publicată 
în „Literarische Berichte aus dem Gebiete der Philo- 
sophie” poate măsura uşor acest interes cu numărul 
mare de studii apărute în patria lui Hegel de două- 
zeci de ani încoace. 

Tot motivele acum amintite explică faptul că Ger- 
manii au intreprins publicarea operelor inedite şi ne- 
terminate ale filosofului: G. Lasson a editat o serie 
întreagă de fragmente şi de note, pe care Hegel însuşi 
nu s'a gândit de sigur niciodată să le publice, „Hegel- 
Archiv” a lui Lasson grupează în jurul ei o mulţime 
de colaboratori. Cunoscută e deasemenea şi Hegels 
theologische Jugendschriften scoasă de H. Nohl. 
Acesta, precedat de francezul Paul Roques, a adunat 
lucrările teologice ale tânărului Hegel, scrieri din care 
Haym şi Rosenkranz nu reproduseră odinioară decât 

fragmente minuscule, comparate cu mormanul îngro- 
pat în archivele Bibliotecii naţionale din Berlin. Hans 
Ehrenberg şi Herbert Link tipăresc, în 1915, la Heidel- 
berg, pentru întâia oară, schiţa primului sistem al lui 
Hegel. „Schiţă” mare dealtfel, căci umple două vo- 
lume. Tot Lasson a intreprins îngrijirea cunoscutei 
ediţii critice a operelor autorului Fenomenologiei, edi- 
ție neterminată încă. 

Constatăm, prin urmare, existenţa fenomenului ce 
ne interesează în această ultimă parte a studiului 
nostru. Cum poate fi explicat? Următoarele desvoltări 
de ordin general, apropiate şi de indicaţiile şi conside- 
rațiile cuprinse cu deosebire în partea VI a prezentu- 
lui esseu, îşi propun să aducă o relativă lămurire. 

Se ştie că o teorie ştiinţifică durează atâta timp cât 
e în stare să ofere linii de orientare potrivite într'un 
anume câmp de fapte; cât e în măsură să servească 
puncte de vedere ce permit explicarea raţională a aces- 
tor fapte. Istoria ştiinţelor ne arată că, în general, teo- 
riile ştiinţifice trăesc atâta timp cât experienţa nu vine 
să le infirme. Dar din momentul în care, experienţa 
crescând, sparge oarecum cadrele unei mari idei ştiin- 
țifice, inteligenţa, în căutarea unor noi puncte de 
sprijin, o abandonează ca pe o haină uzată şi prea 
strâmtă, şi-o depune în camera de „vechituri” care e, 
în unele privinţe, istoria ştiinţelor positive. 

Evident, aceste „vechituri? pot fi interesante şi 
foarte instructive pentru filosoful care, studiind isto- 
ria unei ştiinţe, ar vrea să scoată din ea învăţăminte 
cu privire la felul cum spiritul omenesc a încercat şi 

s'a sbatut în cursul vremii să „raţionalizeze” o por- 
țiune de realitate, Istoria ştiinţelor ne dovedeşte însă 
îndeajuns că interesul filosofilor pentru teoriile şti- 
ințifice abandonate, nu e în stare să reînvie cadavrele 
acestor teorii. O teorie ştiinţifică abandonată odată, 
rămâne în general părăsită pentru totdeauna, şi un 
om de ştiinţă poate fi spirit de planul întâiu în spe- 
cialitatea sa, fără să cunoască istoria acestei speciali- 
tăţi, 

Lucrul este explicabil, de sigur, prin împrejurarea 
că o teorie ştiinţifică poate fi riguros verificată prin 
confruntarea ei cu faptele de experienţă pe care ea 
are pretenţia să le explice, Soliditatea ei nu poate fi 
trasă la îndoială atâta vreme cât ea rezistă unui astfel 
de control. Când însă faptele — cele vechi sau altele 
noi — vin şi-o contrazic, teoria se dovedeşte ireme- 
diabil caducă, 

Altul pare a fi cazul ideilor filosofice. Prin însaşi 
natura lor, acestea nu permit o astfel de severă con- 
fruntare cu faptele. Inglobând în cadrele ei şi planuri 
de realitate inaccesibile unei verificări positive şi di- 
recte, o mare idee filosofică nu prezintă niciodată apa- 
renţele de soliditate a unei teorii ştiinţifice în sensul 
propriu al termenului. Dar, drept compensație, ea nici 
nu sufere din partea experienţei infirmări atât de si- 
gure şi de decisive ca cele la care sunt expuse ideile 
ştiinţifice, 

Oricine a urmărit mai de aproape istoria unora din 
marile idei filosofice, a putut fi izbit, fără îndoială, 
în anumite cazuri, de un fel de discontinuitate a vieții 

acestor idei. A putut constata, anume, că o mare idee 
filosofică poate trăi oarecum în chip intermitent. Răs- 
colind şi animând la un moment dat majoritatea co- 
vârşitoare a spiritelor gânditoare, o mare idee filoso- 
fică poate cădea nu peste multă vreme în desuetudine, 
pentruca, după un timp mai mult sau mai puţin înde- 
lungat, să se afirme din nou ca o putere creatoare de 
unitate spirituală şi de fecunditate intelectuală. 

In acest sens, am putea spune, fără teamă de a fi 
acuzaţi de prea subiectivă pledoarie pro domo nostra, 
că ideile filosofice cu adevărat mari nu mor niciodată. 
Istoria filosofiei dovedeşte îndeajuns această consta- 
tare. Iată de ce, contrar situaţiei în care se găseşte 
omul de ştiinţă, filosoful nu poate ignora istoria dis- 
ciplinei sale. Şi iată de ce istoria filosofiei se confundă, 
până la un punct, cu filosofia însaşi. 

Oricât de interesantă ar fi explicarea ce s'ar putea da 
diferenţei pe care o constatăm între teoriile științifice 
şi cele filosofice, ea nu poate forma obiectul acestor 
pagini. Ceea ce ne interesează aici în primul rând e 
fenomenul de „renaştere? a unor idei filosofice, feno- 
men semnalat adineaori. 

Să ne mărginim deci a desprinde unele din cauzele 
esenţiale care par a termina dispariţia momentană şi 
renașterea unei mari idei metafizice. 

Se ştie că o mare idee filosofică — indiferent dacă 
ea se cristalizează sau nu în formă de „sistem” — ne 
apare, la lumina învăţăturii ce scoatem din istoria fi- 
losofiei, ca o încercare de conciliere a unor tendinţe 
spirituale divergente ce frământă conştiinţa timpului 

în care ea se iveşte. Fascinaţia exercitată de noul 
gând sintetic asupra duhului vremii (a cărui expresie 
este), explică în bună măsură nu numai soluţiile ce se 
propun diverselor probleme de gândire la un moment 
dat, ci ea explică, până la un punct, chiar şi natura 
acestora. 

Dar diversitatea de elemente şi tendinţe împăcate 
mai mult sau mai puţin trainic prin forţa dialectică a 
unei mari inteligenţe sintetice, născocitoare a noii idei 
metafizice, devine cu timpul motiv important de di- 
sociere, de disoluţie. Cauză de raliere a spiritelor atâta 
vreme cât temperatura ideologică iniţială se menține 
la nivel ridicat, şi, câtva timp, unul din principiile de 
vieaţă a marii idei metafizice despre care e vorba, di- 
versitatea de tendinţe susamintită se transformă în- 
cetul cu încetul în forță potrivnică coeziunii, slăbind 
vigoarea sintezei filosofice iniţiale. 

Spiritele ce-şi găsiseră mulţumire în aceasta câtva 
timp, vor accentua şi aprofunda, treptat şi în mod 
fatal, acele elemente ale sintezei care vor corespunde 
mai bine propriei lor structuri sufleteşti. Dar acest 
fapt va mări, iarăşi oarecum fatal, particularitatea 
acestor elemente, eterogene sau chiar opuse deja la 
început. Drept consecinţă, elementele componente se 
vor disocia cauzând disoluția sintezei filosofice, sau, 
dacă preferaţi: moartea sistemului. 

Pe de altă parte, deplasarea de perspectivă adusă 
de noua idee filosofică poate deschide, cum ne arată 
experienţa, noi puncte de vedere în domeniul ştiin- 
telor. In ştiinţele morale cu deosebire, dar mau fost 

rare nici cazurile când o mare idee filosofică s'a do- 
vedit fecundă şi'n ştiinţele positive. (Acest din urmă 
fapt s'a produs mai frecvent pe timpul când ştiinţele 
positive se găseau în faza ]or de constituire.) 

Noile puncte de vedere — speciale, create de punc- 
tul de vedere general reprezentat de ideea filosofică în 
discuţie, îmhogăţesc cunoaşterea cu material desco- 
perit graţie lor; material de care făuritorul sintezei fi- 
losofice iniţiale nu ţinuse seama, căci nu fusese în 
situaţia de a-l putea prevedea. Acest material nou va 
contrihpui şi el deci, într'o hună măsură, să spargă 
cadrele sistemului metafizic în discuţie. 

Par, aminteam mai sus, tot experienţa ne arată că, 
contrar felului cum se petrec lucrurile în istoria ştiin- 
telor, moartea marilor teorii filosofice e uneori numai 
aparentă. In istoria acestora sunt numeroase cazurile 
când sisteme de gândire, considerate timp îndelungat 
ca depăşite şi aparținătoare iremediabil trecutului, tre- 
zesc din nou interes intelectual viu, desvelindu-şi laturi 
de mare actualitate. Faptul se produce cu deosepire în 
cazurile când ideea filosofică „desgropată” se dovedise, 
în tinereţea ei, fecundă şi în domenii de investigaţie 
aparținătoare ştiinţelor speciale. Dat faptul că, în ipo- 
teză, îmbogățirea cunoaşterii în aceste ştiinţe se reali- 
zase şi mulţumită unei idei generale (filosofice) ini- 
ţiale, cercetările de specialitate şi de amănunt între- 
prinse din perspectiva deschisă de aceasta, au fost 
conduse, mai mult sau mai puţin lămurit, în spiritul 
ideii filosofice care le făcuse posibile. 

[pupă ce însă aceste cercetări au fost împinse destul 

10 

de departe, iar specializarea — în ordinea de idei de 
care e vorba aici, mai potrivit ar fi să zicem: fărămi- 
tarea — s'a dus, în direcţia pe care o îngăduia 
punctul de mânecare, la maximum, sufletul omenesc 
simte din nou trebuinţa unei coordonări a ex- 
perienţei astfel îmbogăţite. Spiritele gânditoare simt din 
nou porunca unei concepţii unitare a existenţei. In ast- 
fel de împrejurări, e natural ca inteligenţa, după o 
oarecare dibuire şi 'n lipsa momentană a unei alte idei 
de ansamblu care să îmbie ierarhizarea dorită, să-şi 
îndrepte uneori privirile către viziunea filosofică ini- 
țială, abandonată mai înainte ca depăşită, să-i lăr- 
gească, evident, cadrele originare, şi s'o adopte iarăşi 
pentru un timp oarecare. 


Sunt însă şi cazuri când o mare idee filosofică, sin- 
teză realizată într'o epocă mai mult sau mai puţin în- 
depărtată, redevine actuală, „,reînvie”, fie pentrucă sen- 
timentul vital din care ea răsărise odinioară şi spiritul 
profund ce-o animase se aseamănă şi se înrudesc cu 
duhul general care suflă în străfundurile sufleteşti ale 
unei epoci istorice ulterioare, fie că problemele mari 
cărora ea le propusese odinioară soluţii relative nu 
și-au găsit între timp deslegări mai mulţumitoare. In 
consecinţă, se îmbie oarecum natural tentaţia de a în- 
cerca soluţii nouă cu ajutorul mijloacelor oferite de 
doctrina ce fusese abandonată pentru câtva timp, mij- 
loace vechi, făcute însă mai suple, graţie „învăţături- 
lor” scoase din experienţa acumulată între timp. 

Aceste consideraţii generale cu privire la cauzele ce 
pot determina reînvierea unui mare curent filosofic vor 
lămuri, măcar până la un punct, credem, fenomenul 
a cărui semnalare formează obiectul acestei ultime 
părţi a prezentului studiu. Remarcăm că motivele care 
au produs fenomenul semnalat aparţin şi categoriei 
asupra căreia am stăruit mai mult în cele precedente şi 
sunt şi de felul celei amintite în alineatul premergător. 

E fapt incontestabil că în conștiința generaţiilor gân- 
ditoare ale secolului nostru s'a manifestat din nou, în 
chip sensibil, nevoia unei concepţii generale şi unitare 
a existenţei. Dar, nici kantismul, analitic şi critic prin 
definiţie, şi mai puţin positivismul, mai mult metodă 
de cercetare decât ontologie, nu veneau să îmbie o ast- 
fel de concepţie. De asemenea, nu era în stare să ofere 
aşa ceva nici istorismul secolului al XIX-lea, istorism 
al cărui promotor a fost dealtfel, în măsură însemnată, 
însuşi Hegel. Tocmai din cauza raportului strâns însă, 
care exista între acest istorism și filosofia lui Hegel pe 
de o parte, între acesta şi Kant pe de altă parte, meta- 
fizica hegeliană, lărgită şi făcută mai elastică în unele 
privinţe, nu se îmbia oare dela sine ca o mare răspân- 
tie, către care duceau căi pornite din punctele cele mai 
diverse? 

Istoria cugetării filosofice înregistrează fenomene 
de felul celui semnalat aici, fenomene care pot fi con- 
siderate întrun anume sens ca semne de oarecare 
oboseală, prin capitolele ce le consacră „neoplatonis- 
mului”, „neoromantismului”, „neocriticismului”, etc, 
Intr'o bună zi, ea va scrie cu siguranţă un capitol şi 
despre „neohegelianism” . . . Ice 

Generaţiile franceze care au gândit între 1860 şi 1890 
dela el au învăţat să gândească și, timp îndelungat, au 
cugetat şi trăit spiritualicește prin el. Deaceea a fost 
numit, cu dreptate, dascălul cel mai autorizat al lor, 
directorul lor intelectual. 

Intr'adevăr, opera gravă a lui Hippolyte Taine re- 
sumă, împreună cu scrisul grațios al lui Renan, patru- 
zeci de ani de cugetare franceză. Timp de aproape o 
jumătate de secol, problemele importante care s'au 
pus, ideile generale care s'au discutat în Franţa eternă 
poartă aceeaşi marcă de origine: a lor. Şi, dacă în 
primele decade ale veacului nostru opera lui Renan a 
putut să apară, prin unele din feţele ei, mai puţin în- 
vechită decât aceea a lui Taine, a fost un timp când a- 
cesta a exercitat asupra spiritelor o influență mai 
mare, mai tiranică decât cel dintâiu. 

Să nu uităm însă că, întocmai ca judecata inșilor, şi 
cea pe care o pronunţă o întreagă generaţie asupra 
unui om şi opere de largă respiraţie ca aceea a lui 
Taine, n'are cu necesitate caracter definitiv. Genera- 
țiile dela începutul secolului au văzut gândirea şi scri- 
sul lui Taine subt alt unghiu decât cel din care le-a 
privit generaţia dela 1870. Cu toate acestea, cei ce vor veni 
mâine, pot, în chip neașteptat pentru noi, să se simtă 

mai apropiaţi de marele Taine decât noi cei de azi, 
sau decât premergătorii nemijlociţi ai noştri. 

Scriind acestea, mă gândesc la ceea ce e afirmativ, 
dogmatic în atât de variata operă a autorului Origini- 
lor Franţei contimporane. Mă gândesc cu deosebire la 
acea faţă a spiritului lui Taine care a apărut drept 
slăbiciune înaintaşilor noştri imediaţi, dar pe care cei 
ce vor veni mâine nu vor mai considera-o poate ca pe 
o scădere: mă gândesc la pasiunea lui Taine pentru 
vaste sinteze, pasiune cum puţini au avut-o printre 
contimporanii săi. Căci gândirea filosofică actuală nu 
arată, şi ea, semnele tot mai palpabile ale unei astfel 
de inclinaţii intelectuale, inclinaţie adesea mai puţin 
înfrânată şi controlată decât aceea a lui Taine? 


+ 


Dar, revenind la ceea ce ne interesează în primul 
rând, să spunem că urmele influenței celui ce a scris 
Despre Inteligență le întâlnim, timp de aproape o ju- 
mătate de veac, în toate domeniile vieţii spiritului. Le 
găsim în critica literară înainte de toate, în istorie, în 
sociologie, în psihologie, în filosofia propriu zisă şi 
chiar în literatură, naturalismul francez şi verismul 
italian reclamându-se dela el ca dela teoreticianul lor 
cel mai autentic. 


A scris, cum se ştie, opere de filosofie şi de estetică, 
de critică literară şi de istorie; până şi un roman. 


A acţionat asupra vremii mai mult ca critic literar 
si ca teoretician al istoriei. Dar a fost înainte de toate 

filosof metafizician. Opera lui de critic şi de istoric nu 
poate fi înţeleasă pe deplin, nici judecată cu echitate, 
decât legată strâns de opera lui de filosof. 

Fapt de care cei mai mulţi critici şi adversari ai lui 
n'au prea ţinut seamă. Dovadă învinuirile ce i s'au a- 
dus şi care sunt, în cea mai mare parte, deplasate, o 
concepţie filosofică neputând fi combătută serios şi 
eficace decât pe propriul ei teren. A combate o idee 
filosofică — Taine n'a avut decât de acestea, şi ca cri- 
tic şi ca istoric — sau ştiinţifică cu argumente care nu 
se sprijinesc decât pe aşa zisul „bun simţ”, e pueril, e 
uneori chiar ridicol. 

Şi, dacă nevoia de a-şi câştiga pâinea cea de toate 
zilele nu l-ar fi silit să scrie pentru marele public, au- 
torul Esseurilor de critică ar fi rămas filosof pur. Ar 
fi scris atunci pentru un cerc restrâns, şi-ar fi scris, 
poate, mai puţin. 

Corespondenţa lui din timpul când lucra la Istoria 
literaturii engleze e plină de regrete că nu se poate de- 
dica cu totul filosofiei. „Am făcut, cred, o prostie, 
scrie el prietenului său Edouard de Suckau, angajân- 
du-mă să scriu această istorie a literaturii engleze. 
Drumul e prea lung pentru a ajunge la filosofie. E ca 
şi cum ai lua-o spre Strasbourg când vrei să mergi la 
Versailles.” Iar, şapte ani mai târziu, după ce termi- 
nase această monumentală operă: „Câtă vreme am 
jertfit acestei cărţi! Am avut oare dreptate? Scriind-o, 
am învăţat multă istorie. Dar filosofia e lucru mai im- 
portant. Cu siguranţă, mă voiu întoarce la ea”, 

S'a şi întors, scriind Despre Inteligență, carte la 

care a lucrat mai bine de douăzeci de ani. lar dacă 
1870 nu venea năprasnic cum a venit, îndreptându-i 
privirile şi interesul în altă parte, Taine ar fi scris o 
filosofie a istoriei, idee pe care o frământa demult. 
Şi-ar mai fi scris o psihologie a voinţii. 

Cu toate acestea, n'a renunţat niciodată — nu putea 
renunța — la gustul pe care l-a avut, din naștere, pen- 
tru ideile generale. Căci tot ce-a scris în critică şi isto- 
rie, a purces din nevoia, pe care o simţea puternică, de 
a demonstra adevărul şi realitatea unei idei generale. 
Criticul şi istoricul nu erau decât un filosof deghizat. 


* 


Tocmai acestei împrejurări se datorește în bună 
parte dubla neîncredere pe care scrierile lui au inspi- 
rat-o totdeauna oamenilor zişi de specialitate. Intoc- 
mai cum lui Pierre Janet filosofii îi reproşau calita- 
tea de medic, iar medicii filosofia, istoricii l-au fnvi- 
nuit pe Taine de a fi fost „prea filosof”, iar metafizi- 
cienii de a fi fost prea puțin filosof. Dacă cei dintâi 
au multă dreptate, aceştia din urmă au mai puțină, şi 
adesea deloc, 

Vina acestei din urmă acuzații o poartă întrucâtva 
Taine însuşi. Căci autorul lui Tite-Live a scris opere 
de filosofie abstractă în stil de „romancier”, iar une- 
ori în jargon de „naturalist“, A avut, probabil, iluzia 
că, scriind astfel, face abstracția accesibilă tuturor, 
fără să o denatureze, Şi a crezut că, împrumutând ter- 
menii de laborator sau de sală de disecție ai natura- 

listului, burghezii care îi cumpărau cărţile, spirite ne- 
încrezătoare în „,fantomele” filosofiei, vor fi câştigaţi 
mai uşor pentru lecţii ţinute în numele ştiinţei exacte, 
în numele acelei ştiinţe care le-a dat locomotiva şi tele- 
graful... 

Voind să fie „clar” de tot, şi, dacă se poate, popular, 
a ajuns să fie uneori obscur şi să pară câte odată 
sărac, 

Dorind să fie prea util şi prea agreabil altora, a 
sfârşit prin a-şi strica adesea sieşi. 

Stilul de care s'a folosit, şi care avea ambiția să fie 
totdeauna precis şi transparent, nu-şi îmbracă în toate 
cazurile cugetarea cu credinţă. Câteodată, din cauza 
prea marei lui „simplităţi”, apare opac, iar fondul pe 
care-l acopere — şi care e cele mai de multe ori adânc 
şi amplu — pare redus. 

De aci desinteresul — ca să nu zicem mai mult — 
— ce l-au arătat unii specialişti filosofi faţă de opera 
şi cugetarea metafizică a lui Taine. 

S'a scris o întreagă bibliotecă despre opera istorică 
şi. critica lui literară. S'a scris însă relativ puţin, şi a- 
desea lucruri superficiale şi eronate despre Taine filo- 
sof. In 1858, la apariţia frumoasei cărţi Philosophes 
classiques, Edmond Scherer a denunţat, întrun esseu 
plin de strălucire, „positivismul” lui Taine. Şi de a- 
tunci lumea, în Franţa şi'n restul Europei, a repetat 
până la saturație că acest însufleţit discipol al lui Spi- 
noza şi Hegel este şi a fost positivist.! 


1 In L"iniluence de Hegel sur Taine, cel ce semnează prezentul 
esseu se strădueşte să arate că Taine filosof nu e positivist; 

E adevărat că autorul Inteligenței nu poate fi consi- 
derat în filosofie drept spirit creator în sensul plin pe 


care-l ia cuvântul când îl aplicăm unui Descartes sau 
unui Kant. Nu se poate spune însă ca fost complet 


lipsit de originalitate filosofică. A fost un spirit cu 
ferestre larg deschise spre toate marile curente de idei 
care au străbătut vieaţa Occidentului dela Renaştere 
încoace. Şi-a supus marea-i inteligenţă la cea mai 


vastă şi îndelungată endosmoză ce se poate închipui. 
Barrès l-ar fi numit bucuros şi potrivit „spirit-răspân- 


că, în postulatele şi principiile ei fundamentale, gândirea lui 
se găsește pe poziții şi tinde spre concluzii analoaze celor im- 
plicate în opera lui Spinoza şi în cea a lui Hegel. Această teză 
a noastră aduce un punct de vedere din care se găsesc infir- 
mate chiar şi opiniile unor autori al căror scris face autoritate 
în Occident. Astfel opiniile unor cercetători şi critici ca H. 
Höffding, E. Schârer, W, Windelband, A. Fouillce, A. Meyer- 
son, E. Faguet, Überweg-Heinze ş. a. Cu toate acestea, cartea 
noastră a fost bine primită, atât de critica străină cât şi de 
cea românească. 

Sa ne fie îngaduit să dam aici câteva aprecieri venite din 
partea celei dintâi: 

1. Hans Kinckel, în Zeitschrift für tranzosichen und engli- 
schen Unterricht, Berlin, 1932, Band 31, Heft 3, pag. 177—179: 

„Insemnătatea lui Hegel pentru gândirea modernă, scrie în 
primul alineat profesorul Kinckel, chiar şi pentru cea de din- 
colo de frontierele Germaniei ,a fost adesea apreciată şi ară- 
tată. Dar forma în care au acţionat ideile lui Hegel în Franţa, 
şi anume prin marea influenţă ce a avut-o în această ţară 
Taine, abia acum a fost pusă perfect în lumină, în toată am- 
ploarea şi în toată adâncimea ei, prin lucrarea importantă a 
lui D. D. Roşca. Această lucrare, apărută în 1928, despre In- 
îluenţa lui Hegel asupra lui Taine teoretician al cunoaşterii și 
al artei, a făcut, cu drept cuvânt, aşa de mare sensaţie pentru 

tie”, unde influenţe diferite ca direcţie şi origine, unele 
din ele chiar opuse, şi-au dat întâlnire spre împăcare. 
Originalitatea lui e în efortul uriaş pe care l-a făcut 
să concilieze aceste influenţe. Şi-apoi, în felul îndrăz- 
neţ şi nou cum a aplicat ideile celor ce i-au fost 
maeştri. 


+ 


In acest dublu fapt trebue căutat secretul influenţei 
lui, care, cum spuneam mai sus, a fost adâncă şi în- 


faptul că ne-a zdruncinat în chipul cel mai puternic concepţia 
noastră despre Taine ca despre un reprezentant al positivis- 
mului dependent în primul rând de Comte, concepţie pe care 
am moştenit-o în urma cunoscutelor analize ale lui Faguet, 
Fouillée, E. Schârer, Lalande, Hâftding, Uberweg-Heinze, şi 
mulţi alţii. D. D. Rosca ne arată un Taine care stă la antipozii 
concepțiilor fundamentale ale positivismului.“ Prof. Kinckel își 
termină recensia cu cuvintele: „Noi profesori ai şcoalelor su- 
perioare germane va trebui să ne orientăm în direcţie nouă in- 
terpretarea pe care vom da-o |ui Taine sprijinindu-ne pe de- 
monstrația lui Roşca. Căci numai astfel vom putea înţelege 
cum trebue, noţiuni ca essence, substance, force, loi, cause, fait 
générateur, efficace. Astfel Taine, exemplu concret al com- 
plexității spiritului european, ne apare a fi mai mult decât un 
simplu exponent al positivismului“. 

2, Profesorul Viggo Bröndal, cunoscutul romantist dela Uni- 
versitatea din Copenhaga, a spus, într'un discurs ţinut la Uni- 
unea Fundațiilor Regale, între altele: „Tinerii români îşi în- 
suşesc metodele ştiinţifice ale marilor centre în chip atât de 
absolut, încât cu greu pot fi deosebiți de cei mai buni dintre 
Francezi. Astfel, spre marea mea surprindere, am aflat aici 
că D. Roşca — autorul unei lucrări remarcabile asupra lui 
Taine, e Român“ (cf, ziarul „Dimineața“ din 30 Aprilie 1936). 

3. E. Brehier, profesor la Sorbona şi preşedinte efectiv al 

tinsă. Hippolyte Taine devenise un mare centru de 
emanaţie, fiindcă fusese mai întâi un puternic centru 
de absorbțiune. A acționat cu putere asupra spiritu- 
lui vremii sale, fiindcă îl lăsase mai întâi pe acesta să 
acţioneze asupra sa. Alţii, poate mai originali decât el, 
au trăit ignoraţi şi insulari. Opera lui, plămădită cu 
mână tare din tendinţele esenţiale, din aspiraţiile in- 
telectuale profunde ale timpului care a văzut-o năs- 
cându-se, e expresia credincioasă şi înaltă a acestuia. 
Epoca lui a găsit, în cărţile scrise cu talent mare de 


congresului Internaţional de Filosofie din 1937, scrie, între al- 
tele, urmatoarele: „In pagini de o perfectă luciditate... d. Roşca 
arata ce trebue sa gândim despre pretinsul positivism al lui 
Taine.... Cititorul va putea scoate mult folos din analizele 
minuţioase şi personale cuprinse în cartea d-lui Rosca“. (Revue 
d'historie de la philosophie. Illme année, fasc. 3, p. 374—5.) — 
Tot aci, la pag. 373, într'o recensie despre cartea lui V. Giraud, 
„Taine, études et documents“, Bréhier opune rezultatele ob- 
ținute de noi lui Bruneti€re „care n'a observat că această me- 
toda, a carei idee vine dela Hegel, nu caracterizează mai mult 
Ştiinţele morale decât pe cele naturale. E aici un punct pe care 
minuțiosul studiu asupra lui Hegel facut de d. Roşca l-ar putea 
eventual lămuri“, 

4. Tot în franţuzeşte a mai fost recensată şi semnalată cartea 
noastra de catre F. Sfrowsky, Membru al Institutului Franţei, 
primarticol în „Le Figaro“ din 29 Dec. 1928; E. Seillere, membru 
al Institutului Franţei, în „Journal de Debats“ din 20 Martie 
1929; H. Gouhier, azi profesor la Sorbona, în ,Les Nouvelles 
Littéraires“ din 22 Febr, 1930; N. lorga, în Revue Historique 
du Sud-Est européen, Vl-&me année Nr. 4—6, p. 183—184. „E o 
lucrare cu totul remarcabila atât ca gândire cât şi din punctul 
de vedere al informației", scrie Iorga care, după cât ştim, nu 
obişnuia sa arate prea mare „slabiciune“ pentru carțile de 
filosofie.. .. 

autorul Istoriei literaturii engleze, ceea ce căuta: adecă 
s'a regăsit pe sine. 

Nu e deci mirare că, chiar dela apariţia întâielor lui 
cărţi, şi împotriva îndărătniciei câtorva bătrâni, sau 
rivali, ori „prudenţi”. Taine care a fost mare, dar care 
putea fi ignorat de contimporanii săi, devine omul prin 
care vorbeşte o întreagă epocă, omul representativ 
recunoscut al acesteia, 

Nu vreau să ştiu dacă teoria oamenilor mari, preco- 
nizată de el ca lege universală a istoriei, se potriveşte 
sau nu pretutindenea, dar ea poate fi aplicată cu drep- 
tate la el... 

Spuneam că a doua cauză a influenţei celui ce a scris 
strălucita Lafontaine şi fabulele sale pare să fi fost 
felul îndrăzneţ în care ela aplicat idei metafizice 
de-ale altora în istorie, în estetică şi'n critică literară. 
A aplicat cu deosebire idei de-ale lui Hegel şi nu de-ale 
lui Comte, cum se crede de obiceiu: Taine n'a împru- 
mutat dela întemeietorul positivismului decât termeni, 
mulţi termeni . . . pentru idei hegeliene. Formulând 
pentru istorie şi critica literară, ca imediat realizabile, 
scopuri pe care acestea nu le vor atinge poate nico- 
dată, Taine a răscolit violent conştiinţa intelectuală a 
timpului său. A pus limpede şi franc, câteodată bru- 
tal, problemele pe care acesta le întrezărea numai, sau 
şi le punea în chip numai instinctiv. E probabil că a- 
ceste probleme trebuiau puse odată cu lipsa de re- 
zervă şi cu perseverenţa cu care le-a pus Taine, pentru 
a fi discutate serios, soluționate sau amânate; ori în- 
lăturate definitiv. 

Şi, fapt curios, autorul lui Tit-Liviu a subjugat in- 
teligențele contimporanilor tocmai prin acea parte a 
vastei sale opere care ne apare azi mai himerică şi mai 
puţin solidă: Formulele izbitoare şi sintezele ambi- 
țioase cu care şi-a presărat numeroasele-i volume, pro- 
miţând, de bună credinţă, mai mult decât puteau da, 
au impresionat puternic spiritul şi-au vrăjit imaginaţia 
epocii sale. 


+ 


Taine a fost deci mare nu ca precursor în sensul 
propriu al cuvântului, ci ca animator; nu ca născoci- 
tor în sensul în care a fost Descartes născocitor, ci ca 
„vulgarizator”,  (Atribuim acestui termen valoarea 
mare pe care i-o dă el într'un alineat celebru al Isto- 
riei literaturii engleze.) 

A spus-o însuşi, cu francheţa şi onestitatea intelec- 
tuală de care a dat dovadă totdeauna, că marea operă 
de analiză la care lucrase până în 1870 — operă de 
psihologie o numea el — a intreprins-o cu scopul de 
a verifica ideea de natură a lui Hegel, de a căuta fun- 
damente mai sigure pentru „înaltele concepţii” ale fi- 
losofului german. Citind „Filosofia Istoriei” a acestuia, 
exclamase: „J'y trouve des idées à défrayer tout un 
siècle”. Iar mai târziu, când era deja celebru, a scris: 
„Dela 1780 până la 1830 Germania a produs toate 
ideile istoricului nostru ev. Timp de o jumătate de se- 
col încă, un secol poate, marea noastră problemă va fi 
să le regândim . . . La o astfel de operă lucrează azi 
toată lumea care gândeşte”. 

Reiese din context că e vorba de ideile hegeliene. 
Dealtfel, Taine, oridecâteori vorbeşte de Nemţi, face 
aluzie în primul rând la Hegel. 

Propoziţiile acum citate enunţă programul de lucru 
al autorului Istoriei literaturii engleze, până la 1870. 
Să construiască în piatră cel puţin o parte din cate- 
drala pe care dialecticianul german o construise nu- 
mai în lemn (imaginea e a lui Taine), iată scopul ge- 
neral şi suprem urmărit de autorul scrierilor: Filoso- 
fii clasici, Esseu despre Lafontaine, Esseu despre Tit- 
Liviu, Istoria literaturii engleze şi Despre inteligență. 
Toate aceste scrieri purced din acest gând, şi toate de- 
monstrează, într'o formă mai mult sau mai puţin de- 
ghizată, o teză hegeliană. 


* 


Nu e locul să discutăm aici întrucât Taine a şi reu- 
şit să zidească în piatră solidă ceea ce dascălul său 
german n'ar fi construit decât în lemn fragil. Remar- 
căm însă că, în metafizică şi'n teoria cunoaşterii, criti- 
cul lui Stuart Mill a fost discipol mai puţin autentic 
al lui Hegel decât se credea însuşi. Un aspect extrem 
de important al cugetării hegeliene i-a scăpat. Ideea de 
cauzalitate a cărei teorie a făcut-o în cărţile lui de fi- 
losofie propriu zisă şi pe care a aplicat-o sub numele 
de „calitate dominantă” şi de „tip? — în critică lite- 
rară, în estetică şi'n istorie, idee pe care Taine a luat-o 
într'adevăr dela Hegel, a pierdut prin felul cum a in- 
terpretat-o el, tot ceea ce avea ea de specific hegelian. 

Căci noţiunea hegeliană de finalitate imanentă se va 

transforma, în doctrina lui Taine, în idee de cauzali- 
tate mecanică. Prin aceasta, hegelianismul lui Taine 
alunecă pe un plan care nu mai e cel pe care se mişcă 
gândirea filosofului, autor al „Logicei speculative“. 
Concepţia lui Taine se transformă, în momentele când 
acesta o împinge pe poziţiile ei extreme, în doctrină 
spinozistă . . . 

Să notăm dealtfel că influenţa hegeliană se altoise 
la Taine pe o prealabilă influenţă spinozistă. Citise 
„Etica” cu încântare mare, fiind încă elev la colegiul 
„Bourbon”. Charles Bénard, profesorul lui de filoso- 
fie la acest liceu, traducătorul pe franţuzeşte al „Este- 
ticei” lui Hegel, povesteşte că'n momentul când îl cu- 
noscuse pe Taine, acesta se închisese deja în sistemul 
lui Spinoza ca într'o fortăreață. 

Marea operă spinoziană va contribui, de sigur, să 
determine sensul în care se va exercita, tiranică, in- 
fluenţa lui Hegel. Dar acest sens va fi hotărît în pri- 
mul rând de forma mintală nativă a autorului Inte- 
ligenţei, formă pe care aş nuini-o „matematică“. 

Astfel, inteligibil, perfect inteligibil fiind pentru 
Taine numai ceea ce se poate deduce geometric, ade- 
că pe cale de contenenţă, talentatul autor al FEsseurilor 
n’a prins sensul adânc a dialecticei hegeliene. Conci- 
lierea pe care a încercat-o Hegel între ceea ce e gene- 
ral şi ceea ce e individual, Taine pare a fi ignorat-o 
complet „General”-ul lui (calitatea dominantă, rasa 
mediul, momentul istoric) absoarbe şi distruge indi- 
vidualul (personalitatea, ineditul). In doctrina mare- 
lui Francez, mediul şi rasa explică individul: Acesta 

poate fi dedus oarecum complet din mediu şi din 
rasă. 

Fără să-şi dea seama, Taine a crezut, cu Spinoza 
contra lui Hegel, că important şi real este numai ceea 
ce e general. In poziţie extremă, doctrina lui reduce 
diversitatea la o simplă şi înşelătoare aparenţă. 

In termeni pascalieni, am putea spune că autorul 
Esseurilor a adus cu sine la naştere o structură min- 
tală care a făcut ca, în demersurile inteligenţei sale, 
spiritul de geometrie să tindă mereu, şi să reuşească 
adesea, să înăbuşească în măsură mare spiritul de fi- 
neţe. Aici, în această particularitate a cugetării lui, tre- 
bue căutată poate cauza profundă a ceea ce e excesiv 
şi, din acest motiv, fragil în opera critică şi istorică a 
lui Taine. 


Dar, oricare ar fi atitudinea pe care ar lua-o cineva 
faţă de problemele puse de opera autorului Istoriei 
literaturii engleze şi faţă de soluţiile ce ea a propus, 
un fapt rămâne, real şi incontestabil: Din cauza in- 
fluenţei pe care a exercitat-o timp de aproape o jumă- 
tate de veac, Taine va ocupa totdeauna un loc pe pla- 
nul întâiu în istoria culturii franceze. Opera lui re- 
zumă o epocă întreagă de vieaţă intelectuală franceză. 
Ea o „explică” în parte pe aceasta, şi'n parte e „expli- 
cată”, la rândul ei, prin ea. Iar în istoria ideilor euro- 
pene, locul pe care opera lui Taine îl va deţine, va fi 
important pentrucă, împreună cu Renan, autorul ei a 
fost cel mai mare propagator al ideilor hegeliene în 

11 

Franţa. Graţie lor, aceste idei au pătruns cu mai mare 
uşurinţă pe pământul galic, şi-au fecundat, în domeniul 
ştiinţelor istorice, o activitate care a dat roade îmhbel- 
sugate la sfârşitul veacului trecut şi la începutul a- 
cestui secol. 

Cetind pe Faguet, sentimentul dominant care te stă- 
pâneşte te îndeamnă să-ţi zici: Faguet e extrem de in- 
teligent, ştie multe, ba ştie tot, şi știe cu certitu "ine. 

Această judecată nu se datoreşte atât faptului că 
Faguet a scris cu pană măeastră mult şi despre multe, 
căci nu e singur îr acest gen, ci mai mult (poate nu- 
mai) tonului în care autorul atâtor scrieri încărcate de 
idei şi pline de vigoare vorbeşte despre tot ce scrie. 

Graţie acestui ton degajat, dar cu autoritate în ac- 
cent — acesta mai mult insinuat decât subliniat prea 
apăsat — Faguet îţi sugerează totdeauna convingerea 
că-şi stăpâneşte în mod absolut subiectul, oricare ar fi 
el, şi că, el, Faguet, „en sait toujours plus long” decât 
cetitorul, oricine ar fi acesta. Şi, cum numai singur 
Dumnezeu ştie despre ce n'a scris Faguet, cetitorul, 
după cum îi va fi firea, lasă cartea aiurit şi plin de 
admiraţie pentru autor, sau o închide cu un sentiment 
de pică, greu de definit, dar analog aceluia de care 
trebue să fie copleșiți, în timpul examenului, candidaţii 
ambiţioşi în faţa unui juriu de profesori prea savanţi 
şi prea conştienţi de superioritatea lor. 

Astfel, Faguet care a fost profesor şi care, probabil, 
voia să-şi uite câteodată că era profesor, a stabilit — 
râzând, şi nu fără graţie, şi poate fără să vrea — ra- 


wwWw.dacoromanica.ro 


168 D. D. ROȘCA 


porturi dela profesor la elevi între sine şi cetitorii săi, 
care sunt sute de mii. 


+ 


De unde provine acest ton? E, credem, expresia unui 
sentiment pe care autorul trebue să-l fi avut profund. 
Sentiment identic cu cel sugerat cetitorului şi pe care 
Faguet, cochet, s'a muncit pururea să-l ascundă. Auto- 
rul minunatei Politiques et Moralistes du dixneuvieme 
siècle, a crezut, cu dreptate sau fără, nu importă, că 
inteligenţa-i luminoasă şi ascuţită foarte a pătruns tot- 
deauna până în adâncuri sufletele de elită pe care le-a 
studiat. Zic suflet, căci acesta l-a interesat înainte de 
toate, mai mult decât opera de artă în sine; pe aceasta 
considerând-o ca mijloc de expresie a vieţii şi nu ca 
scop. De aici dragostea — şi poate înţelegerea — sa 
mai mare pentru scriitorii care gândesc decât pentru 
artiştii puri. 

Nemărginita încredere în fiecare pas al gândirii sale 
împrumută acesteia un mers plin de graţie şi de liber- 
tate. Scrie c'o pasiune contagioasă care pune stăpânire 
pe spiritul cetitorului dela întâile pagini, şi, împotriva 
tuturor îndoelilor şi obiecţiunilor pe care acesta le-ar 
avea sau le-ar putea face, o păstrează până la capăt. 

De altfel, Faguet nici nu-i prea lasă timp să le facă. 
Din cauza lipsei de mlădiere şi a acelui „du-te, vino” 
al gândirii care s'ar mişca ezitând câteodată între mai 
multe pozițiuni posibile şi-ar comunica necesarmente 
şi cugelării celilorului o mişcare amplă şi, aş zice, cu 
răgaz, spiritul lui Faguet înaintează dela o idee la alta 

cu atâta repezeală încât cetitorul îşi pierde răsuflarea. 
Faguet îți aminteşte adesea un ghid ce urcă cu paşi 
mari şi repezi muntele şi care, întorcându-se din când 
în când, te întreabă, mulțumit de sine şi al „dracului”: 
„Mai puteţi?“ Sau un causeur de mare talent care vor- 
beşte mult şi repede pentru ca să poată vorbi singur 
și pentru care ,„monolog” şi „conversaţie” e tot una. 
Cărţile lui Faguet, scrise cu talent şi cu vervă ne- 
secată, într'o formă directă şi nespus de francă — aş 
zice c'o veşnică voie bună — ar fi câştigat pentru unii 
poate în farmec — pe care-l au mare de altfel — dacă 
autorul le-ar fi făcut acestora plăcerea de a-l surprinde 
uneori în flagrant delict de îndoială de sine sinceră, 
de şovăială, de timiditate reală. Acest fapt nu l-ar fi 
„diminuat” de loc, credem, în faţa cetitorului, doar 
altul, mai mare decât el, Renan, ne lasă să-i ghicim 
adesea acest sentiment, care-l apropie, nu-l îndepăr- 
tează, de inima noastră... Din acest punct de vedere, 
Faguet, generos răscolitor de idei, s'a arătat neasemă- 
nat de avar. 
Căci, împotriva tuturor aparenţelor, mărite de el 
prin artificii de stil, aparenţe ce ne-ar sugera să vedem 
în el un strălucit discipol al lui Renan — căruia i-a 
desemnat de altfel, dacă nu cel mai complet, unul 
din cele mai juste portrete din câte a făcut — împu- 
triva aparenţelor zic, Faguet mare îndoeli profunde şi 
serioase faţă de ceea ce spune, sau ceea ce e tot una, 
faţă de sine. Rezervele pe care le poate constata ceti- 
torul adesea în fraza lui, prea des chiar, nu sunt, pri- 
vite de aproape şi proectate pe fondul de ansamblu 

al gândirii, decât verbale. De cele mai multeori le 
lipseşte a treia dimensiune: sunt numai la suprafaţă. 
Mare măestru al formei, Faguet ştie să dea aspect de 
nuanţe mobile unor distincţii tăiate cu cuțitul şi care 
au nu ştiu ce definitiv în ele, Subt aparențele unei osci- 
lări a gândirii între „da” şi „nu” şi „poate”, se ascunde 
totdeauna un fond calm și dogmatic, 

Ştim că acest senin fără de nori ar fi putut să fie 
indiciul unei supreme detaşări a gândirii autorului de 
ceea ce afirmă, indiciul libertăţii supreme a unui spi- 
rit care nu crede că posedă certitudinea absolută, sau 
care, crezând că posedă o certitudine relativă, nu face 
prea mare caz de ea, 


Dar cazul lui Faguet nu e acesta, Această mare in- 
teligenţă, a cărei vieaţă a fost efort neîntrerupt de a se 
transpune — pentru a-i înţelege — pe punctul de ve- 
dere al altora, deci pe puncte de vedere multe şi di- 
verse, cedând unei tendinţe profunde şi, credem, emi- 
namente latine a spiritului său, pare a fi afirmat (în 
mod implicit) că nu există decât un singur punct de 
vedere just şi adevărat! Această curioasă atitudine, 
mai mult instinctivă decât voită conştient, e poate un 
semn de sănătate sufletească. In orice caz, doctrina 
adevărată a lui Faguet — căci a avut şi el o „doc- 
trină”, a avut chiar două — vrem să zicem aceea care 


CATETE 


ceastă atitudine în fața problemei cunoaşterei. 

Dar, dacă autorul bogatei trilogii despre Rousseau a 
crezut cu tărie în puterea de pătrundere a propriei 
sale inteligenţe, — cetitorul să nu asocieze la această 
afirmare nici-o judecată de aprobare sau de dezapro- 
bare -— s'a îndoit, consecvent şi abundent, de oameni 
şi de lume. Faguet pare a fi reuşit, fără să sufere, să 
adăpostească în spiritul său, fără să le concilieze, două 
atitudini sufleteşti contradictorii: un fel de idealism 
subiectiv, dogmatic şi optimist cu un empirism dog- 
matic şi el, dar necesarmente pesimist. Aici, două cu- 
vinte despre ceea ce am numit a doua „doctrină” a lui 
Faguet: 

Un extrem de ascuţit şi pururea treaz simţ al reali- 
tăţii, o credinţă tenace de spirit positiv în autoritatea 
ultimă a faptului, l-au împins să nu prea creadă în 
eficacitatea reală a ideii şi a cugetării, — deşi dra- 
goste, adevărată venerație, numai pentru aceasta a 
avut, — să afirme că singurul fapt sigur pe care-l 
constatăm în istorie este schimbarea şi nu progresul 
reprezentat prin curbă ascendentă, să constate că ome- 
nirea se agită, dar să se întrebe maliţios şi lucid ca un 
Mefisto: agitaţie şi progres e tot una? 

Din această doctrină, mai mult schiţată, se ştie, de- 
cât elaborată, un altul ar fi scos cu vigoare justifica- 
rea unui pesimism descurajator. Şi acest altul ne-ar fi 
apărut de sigur ca un spirit consecvent. Iar dacă ar fi 
fost cu adevărat îndrăgostit de logică, şi-ar fi zis, cu 
supremă înţelepciune, sieşi, căci alţii cine ştie dacă 
l-ar fi ascultat: Aruncă-ţi pana şi toate instrumentele 
de lucru în foc. Totul este deşertăciune, la ce atâta a- 
gitaţie vană! 

Faguet, dimpotrivă, ma scos nici o regulă de con- 
duită practică din această învățătură sumbră. Consi- 
derând activitatea-i neobosită şi fecundă, desfăşurată, 
cum spuneam, într'un perpetuu exces de voie bună, 
îmi place să cred că, stând de vorbă cu sine însuşi îşi 
va fi zis uneori: Inima lucrurilor e fără de lege; gân- 
direa omului, oricât de pătrunzătoare ar fi ea (fie 
chiar aceea a lui Emile Faguet), dacă e în stare câteo- 
dată (a mea totdeauna) să înţeleagă mersul vremii 
plămădite din fatalitate şi hazard, nu e în stare să 
schimbe întru nimic acest mers. E demn de remarcat 
cum cele mai frumoase reforme intreprinse de biata 
omenire, nu fac decât să înlocuiască o nedreptate prin 
alta. Cu toate acestea, şi în ciuda acestora, să gândim 
mult, şi să gândim serios şi cu curaj! 

N'a spus însuşi, gândindu-se probabil la sine, că 
„tout bon scepticisme se contredit?”. 

Faptul că Faguet n'a tras concluzii pesimiste din- 
tr'o concepţie descurajantă a existenţei, dovedeşte că a- 
titudinea noastră profundă în faţa vieţii e determinată, 
în ultimă analiză, de sensibilitatea noastră, de reacţiu- 
nea propriu zis sentimentală pe care o avem în faţa 
vieţii. Deci, în cazul când doctrina noastră nu e rezi- 
duul raţionalizat al acestei reacţiuni sentimentale, ci e 
numai sistematizarea unui punct de vedere pur in- 
telectual, o vom contrazice sănătos şi încăpățânat . . . 
Şi-o contrazicem cu atât mai uşor, cu cât ea ne proec- 
tează o imagine mai sumbră şi mai urîtă despre lume, 
adecă despre tot ce nu este eu, şi cu cât ne-am zugră- 
vit — contrazicându-ne mereu — un portret mai mă- 


wwWw.dacoromanica.ro 


FAGUET 173 


gulitor despre noi înşine. Căci, în acest caz, putem dis- 
pera de lume cât vom vrea, nu vom reuși — şi nu vom 
ține — să disperăm niciodată, şi de loc, de propriul şi 
scumpul nostru eu. 

Insuşi a observat judicios şi, de sigur, negândin- 
du-se la sine, ci la alţii: „Nu suntem niciodată scep- 
tici în mod desăvârşit, Suntem sceptici faţă de ceea ce 
nu priveşte chestiunea de care ne ocupăm, şi devenim 
foarte dogmatici cu privire la tot ce-o interesează”. 


+ 


Dar, „chestiunea” de care s'a „ocupat” înainte de 
toate şi perpetuu cel ce a scris cu mână de măestru 
ale sale Propos littéraires, a fost propria sa gândire, 
mai precis: propriile sale idei, multe ca nisipul mării, 
„Il était né pour avoir des idées et ne jamais se lasser 
d'en avoir”, a spus el despre Renan, şi-ar fi putut-o 
spune cu multă dreptate şi despre sine. Şi dacă auto- 
rul atâtor cărţi pline de gânduri ingenioase şi adesea 
profunde, a iubit cu pasiune şi ideile altora — astfel 
cum le-ar fi răscolit cu atâta curaj şi cu atâta admira- 
ţie, aceasta mai mult pentru ele decât pentru autorul 
lor — le-a iubit cu neîncredere, şi nu atât pentrucă 
serveau de binefăcătoare hrană propriei lui gândiri, ci 
mai mult fiindcă aveau rolul de pânză de proecţie ce 
da trup şi formă vie ideilor lui nenumărate. Pentrucă, 
în gândirea altora, Faguet, crezând sincer contrarul, 
se cauta înainte de toate pe sine şi, forţamente, se regă- 
sea: cu răbdare multă şi cu minte multă sfârşim tot- 
deauna prin a găsi ceea ce căutăm , . 

Astfel, în fiecare portret din galeria întinsă pe care 
ne-a lăsat-o — mai just ar fi să spunem „schiţe” când 
e vorba de Faguet, căci el, ca toate spiritele prea 
subiective, n'a ştiut picta cu culori, ci numai desemna 
cu creionul — surprindem câteva linii principale care 
aparţin mai mult fizionomiei pictorului decât aceleia 
a modelului. Remarc acest lucru pentrucă, în cazul lui 
Faguet, faptul se repetă în măsură mai mare decât în 
cazul altor autori de portrete. Ni se va spune poate 
că toţi muritorii, mari sau mici, uzează, mai mult sau 
mai puţin şi necesarmente, de acest procedeu. Da, dar 
totul este în acest „mai mult sau mai puţin”. 

Dacă admitem definițiile pe care le-a dat însuşi 
„gustului” şi „criticii”, şi distincţia ce a făcut-o între 
unul şi alta — „critica este analiza spiritului altuia; 
gustul . . , e analiza propriului meu spirit, făcută în 
legătură cu ceea ce cetesc” — dacă admitem, zic, a- 
ceastă definiţie şi distincţie, şi-am vrea s'o aplicăm la 
Faguet, ar trebui să spunem că acest artist, de deca- 
denţă, dar mare, a fost mai mult om de gust decât cri- 
tic, Şi trăgând consecinţele din această distincţie bo- 
gată în urmări, ar mai trebui să spunem, cu oarecare 
risc poate, că Faguet a fost destinat mai mult să „ju- 
dece” decât să „înţeleagă”. Căci, pentru a „înţelege” 
complet pe allul — dacă poale fi vorba aici de în- 
țelegere completa — nu e de ajuns să fii extrem de 
inteligent, ci mai trebue, cum se ştie, să fii în stare să 
adopţi, pentru un moment, punctul de vedere al ace- 
luia pe care vrei să-l „înţelegi” înainte de a-l judeca, 
să te ştii insinua şi „pierde” în sufletul lui, pentru a 

uita aproape să-l mai judeci, să-l ştii lăsa să 
„trăiască” în tine. 

Vieaţa intelectuală a lui Faguet a fost, cum am 
spus, un efort continuu şi sincer pentru a atinge a- 
cest grad de supremă plasticitate sufletească. Şi Faguet 
a crezut cu putere şi fără şovăială — şi-au crezut-o cu 
el, despre el, şi alţii — c'a reuşit, şi c'a reuşit totdea- 
una, să atingă această înălțime. Probă elocventă dra- 
gostea lui exagerată, am zice fanatismul lui pentru 
formule, de care abuzează și care la el nu sunt simple 
flori de stil destinate a produce „efect”. 

Emile Faguet a crezut în aceste formule — şi a cre- 
zut cu atât mai mult cu cât erau ale lui... Nu e vorba 
aici de formulele cele mici ale lui Faguet — căci el are 
două feluri de formule, mari şi mici — pe acestea din 
urmă, sugestive şi ingenioase cele mai de multe ori, le 
întâlnim la tot pasul şi care, tocmai fiindcă reapar 
cu atâta indiscreţie nu prea vorbesc în favoarea gustu- 
lui autorului — gust atât de sigur şi de sever când era 
aplicat la alţii — ci e vorba de formulele cele mari, a- 
decă de acele în care Faguet a fixat, în fiecare, trăsă- 
tura sufletească principală a spiritelor pe care le-a 
studiat. 


+ 


Dar uzul formulei în materia în care a lucrat Fa- 
guet este şi pretenţios şi nepotrivit. 

Este pretenţios pentrucă presupune că autorul are 
convingerea c'a pătruns aşa de adânc şi în mod aşa de 
complet în spiritul personagiului pe care ni-l prezintă, 

încât e în stare să-l închidă viu, complex şi, poate, 
contradictoriu cum a fost, într'o formulă quasi- 
matematică. Căci, să nu ne înşelăm: Faguet a criticat, 
ca mulţi alţii înaintea lui şi după el, teoria „calităţii 
dominante” a lui Taine. Dar „,formula” lui Faguet ce 
e, dacă nu expresia şi fixarea unei trăsături sufleteşti 
unice, care explică sufletul întreg al unui om, căci din 
ea se deduc toate celelalte trăsături ale acestuia, va- 
riate şi nenumărate? Faguet, mai prudent, şi crezân- 
du-se mai critic, n'a enunțat cu candoarea ştiinţifică 
a lui Taine că acestea din urmă se deduc cu „,necesi- 
tate” din cea dintâiu, dar tot procedeul lui de lucru, 
precum şi certitudinea care însoţeşte afirmaţiile sale 
implică această idee. 

In această privinţă, deosebirea între el şi Taine este 
că, în timp ce acesta a făcut efort să-şi justifice vede- 
rile printr'o teorie care, la el, se leagă strâns de o con- 
cepţie generală a structurii realităţii, Faguet, deşi făcea 
mare caz de simţ de măsură, a repudiat teoria, dar 
a păstrat procedeul. Şi, după cum în vieaţa practică 
păcătoşii care îşi fac „teoria” greşelilor îşi agravează 
cazul, tot aşa şi aici, rezultatul a fost şi este că Taine 
e considerat ca un spirit dogmatic şi constructiv — 
cum a şi fost — iar Faguet nu. 

Continuând în această ordine de idei, să mai spu- 
nem că, pentru a putea atinge certitudinea în cunoa- 
ştere, Taine a făcut o teorie a existenţei care să facă 
posibilă această certitudine. Faguet, sceptic faţă de 
orice teorie, şi profesând — în teorie — un agnosti- 
cism decisiv, e oarecum şi mai dogmatic decât Taine, 

căci aşează sursa certitudinei (înlăturând orice idee de 
relativitate!) numai în subiectul ,„Faguet”. 


* 


Acestei regretabile predilecţii pentru formulă se da- 
toreşte faptul şi mai regretabil că unele din portretele 
intelectuale făcute de Faguet nu prea seamănă cu mo- 
delul. Sunt mai impresionante decât fidele. Iar altele, 
au nu ştiu ce construit”, „artificial”, „ajustat”, în ele. 
Acest din urmă caz e mai puţin aparent când formula, 
nefiind afişată decât la sfârşitul esseului, ia masca unui 
rezultat şi al unui rezumat. El e mai vizibil, când tră- 
satura principală, adecă formula, e anunţata la început. 
Ea îmbracă atunci caracterul unui „program” de rea- 
lizat. Iar în cursul analizelor ce urmează, şi care sunt 
totdeauna conduse cu neîntrecută măestrie şi claritate, 
cetitorul simte adesea că autorul se preocupă mai de- 
grabă să aibă dreptate decât să fie adevărat. Cu aceste 
ocazii Faguet alunecă în rafinament, unde, spre păre- 
rea de rău a cctitorului, se îneacă pentru câteva mo- 
mente marele său talent dialectic. 

Tot pentru a proba cu orice preţ că formula enun- 
tată e adevărată, Faguet va face eforturi, lăudabile dar 
păgubitoare, spre a dovedi că e clară. Poate fără să-şi 
fi dat seama, judecătorul aspru şi, în definitiv, drept, 
al ideologiei cam simpliste a secolului al XVIII-lea şi 
cel dintâiu dintre compatrioţii lui Voltaire care, nepor- 
nind dela prejudecăţi religioase şi sociale, a avut cu- 
rajul să spună despre opera acestuia, straşnicul „c'est 
un chaos d'idées claires”, s'a închinat şi el prea tare 

12 

latinului: „Ce nu e clar, nu e adevărat”. Dar, claritate 
cu orice prej, se obține uncori numai prin simplificare 
exagerată şi deci, spre nefericire, prin o modificare ne- 
permisă pe care va fi silit s'o sufere obiectul. 


Iată unul din motivele care l-au împins pe Faguet să 
nu considere ca importante decât tendinţele generale 
ale unui autor şi să treacă cu vederea ceea ce i se părea 
accidental, adecă ceea ce e particular, individual. Acea- 
sta e o trăsătură care-l îndepărtează de Saint-Beuve şi-l 
apropie de Taine. (lar de Taine! Nu ştiu dacă Faguet 
„scepticul” şi „,nesistematicul” ar fi fost măgulit de 
acest fel de apropiere). Şi iată de ce susțineam mai sus 
că Faguet n'a ştiut — poate n'a voit?? — să desem- 
neze decât „schiţe cu creionul”. 

Să observăm că acest procedeu nu e prea păgubitor 
când formula e expresia raţională a unei intuiţii noro- 
coase? Şi că el e nefast când, din întâmplare, intuiţia 
s'a înşelat. Acesta din urmă este cazul — cine ar crede? 
— studiului pe care l-a scris Faguet despre Taine. Pen- 
tru cei ce cunosc amintitul studiu reiese, credem, din 
esseul nostru precedent că Taine metafizicianul — căci 
Taine a fost înainte de toate, şi totdeauna, un metafi- 
zician — e de nerecunoscut în portretul pe care i l-a 
făcut Faguet. 


Dar formula, aşa cum a practicat-o Faguet şi cum 
i-a facut teoria Taine, nu-şi are locul în materia de- 
spre care e vorba aici şi pentru motive de ordin abso- 
lut general. Ea presupune totdeauna o concepţie statică 

a obiectului şi introduce, în mod franc ca la Taine, 
sau deghizat ca la Faguet, un ideal de cunoaştere îm- 
prumutat dela ştiinţele numite exacte, în domeniul unei 
realităţi mobile prin excelență, dar imposibil de reali- 
zat în ştiinţele morale, oricare ar fi ele. Creiază deci 
probleme-himere, îndrumând cercetarea în direcţii 
sterile. 

Mi se pare că aici trebue căutată originea unui as- 
pect curios al criticii lui Faguet şi care nu e decât o 
formă particulară a trăsăturilor ei caracteristice con- 
statate mai sus, determinată de ele şi determinându-le 
la rândul ei: Avem impresia că autorul scânteetoarelor 
Propos de theâtre a eliminat, ca fiind neimportant, 
ceea ce constitue substanța însăşi a obiectului asupra 
căruia s'a aplicat prea strălucita-i inteligență. Faguet 
a ignorat cu consecvență rolul şi importanţa factorului 
timp. Analiza lui penetrantă, şi uneori extrem de abilă, 
nu distinge mișcare şi creştere în gândirea autorilor, pe 
care îi disecă şi nu-i evocă. Faguet îşi „imobilizează“ 
obiectul.  Contururile câştigă prin aceasta în precizie 
şi'n claritate, e adevărat, dar se golesc oarecum de 
vieaţa pe care-o închid, şi într'o oarecare măsură, şi de 
adevăr.  Văzută prin ochelarii magici ai lui Faguet, 
gândirea autorilor studiaţi apare astfel ca un fel de 
Pallas-Athene eşită din capul lui Zeus, înarmată din- 
ir'odată cu toate armele pe care le-ar avea la adânci 
bătrâneţe (dacă Pallas-Athene ar îmbătrâni vreodată!). 

Acest fapt e în legătură cu altul: Faguet care, cum 
se ştie, cunoştea bine atâţia cugetători, înrudiţi şi po- 
trivnici, a evitat sistematic — poate mai bine ar fi să 

zicem instinctiv — să scruteze de aproape jocul influ- 
enfelor, joc atât de greu de prins şi atât de recalcitrant 
faţă de orice încercare de încătuşare în formule 
„eterne”. 


Rezerva pe care a arătat-o faţă de ideile generale, 1 
adecă faţă de acelea care îmbrățișează, ca la Taine și 
la Renan de exemplu, un secol sau o civilizaţieîntreagă, 
rezervă destul de neexplicabilă la un spirit de măsura 
lui Faguet, lamureşte în parte faptul reţinut acum în 
urmă. 


„Rezervă neexplicabilă”. Căci cum să înțelegem acest 
lucru bizar: Cel ce a scris densa Pour gwon lise Platon 
a fost pururea în căutarea unei formule explicative pen- 
tru fiecare din complexele individualităţii pe care le-a 
studiat, dar n'a încercat să caute şi câteva pentru civi- 
lizaţiile şi secolele de gândire pe care puternica-i inte- 
ligenţă le-a străbătut cu privire de vultur! Cu alte cu- 
vinte, cum se explică faptul contradictoriu că Faguet 
a afirmat cu putere un agnosticism în întindere (dacă 
mă pot exprima astfel), şi n'a admis, în consecinţă, şi 
un agnosticism în profunzime? Ar putea fi oare consi- 
derată această contrazicere ca o formă a antinomiei 
constatată mai sus între ceea ce am numit cele două 
„doctrine” ale lui Faguet, şi pe care acesta n'a ţinut 
să le concilieze? 


1 Sa adaogam aici în notă că „rezervă“ faţă de ideile gene- 
rale nu înseamnă absenţa a ideilor generale. 

Măsurat din perspectiva ce ne-a plăcut să adoptăm, 
aşa ne-a apărut autorul strălucitei Politiques et Mora- 
listes du dirneuvieme siècle: 

Lăsându-se încântat ca nimeni altul de niciodată 
isprăvitele vrăji ale inteligenţei sale şi de mereu nepre- 
văzutele zări ale spiritului omenesc, Faguet, cu toate 
acestea, a propus consecvent şi apăsat, o concepţie ex- 
trem de pesimistă a existenţei. Până şi pesimismul lui 
a fost dogmatic... A susţinut cu credinţă tare că reali- 
tatea e, în esenţa ei, dacă nu rea, lipsită de acel nisus 
interior care conservă valorile şi dă rost de a fi Uni- 
versului conceput de alţii, mai mari decât el, dar, pen- 
tru aceasta, nu necesarmente mai „naivi” decât el! A 
avut pentru secolul al nouăsprezecelea, dacă nu ne în- 
şelăm, mai mare admiraţie decât pentru oricare altul. 
Dar, Universul în care a crezut, în chip implicit sau 
explicit, acest secol hegelian şi renanian înainte de 
toate, nu seamănă de loc cu Universul van şi sumbru 
al lui Faguet. 

Cu toate acestea, autorul lui Lafontaine a reuşit să 
rămână senin şi să râdă în faţa unei lumi monotone 
şi sărace cum o vedea el. Talentul şi neasiâmpărata-i 
minte îi vor fi dat oare iluzia binefăcătoare că era în- 
suşi pururea nou şi foarte bogat? 

A iubit, cum spuneam, cu pasiune gândirea, deşi n'a 
crezut în eficacitatea ei. Şi acest fapt n'are nimic sur- 
prinzător, nici contradictoriu. A spus, despre altul, c'a 
dat omenirii exemplul lucrătorului ce-şi leagă vieaţa 
de-o operă dela care n'aşteaptă nici un rezultat. Acea- 
sta o putem spune şi despre sine, adăogând: Dar operă 

care i-a procurat nemăsurată plăcere intelectuală, dând 
existenței lui (în acelaşi timp, şi prin aceasta) rostul 
ce lumea exterioară — în care n’a crezut — nu i-l pu- 
tea da... 

Miguel de Unamuno a scris aproape în toate genu- 
rile literare. A scris poezii, romane, tratate de filosofie, 
psalmi religioşi, etc., şi-un foarte original comentar la 
Don Quichotte al lui Cervantes. Poezie şi filosofie în 
acelaşi timp, genul literar preferat de Unamuno scapă 
oricărei încercări de clasificare. Eticheta care s'ar po- 
trivi mai bine temperamentului său creator ar fi, după 
noi, aceea de ,„moralist”. Dând cuvântului înţelesul pe 
care i-l dau Francezii, Unamuno este moralist în mă- 
sura în care sunt moralişti Pascal sau Nietzsche. 

Originalitatea filosofiei rectorului dela Salamanca 
constă mai mult într'o deplasare de accent, decât în- 
trun aport de idei cu totul nouă. Punctul de vedere pe 
care-l aduce Unamuno își împrumută noutatea dela 
tonul pasionat şi profetic în care autorul Vieţii lui Don 
Quichotte îşi tălmăceşte gândurile. Lumina intensă ce-o 
aruncă adesea asupra unor cute umbroase ale sufletului 
nostru şi umbra în care îi place să cufunde regiuni 
mintale ce obişnuisem să le vedem scăldate în soare, 
fac din lumea lui Unamuno o lume personală, origi- 
nală, nouă. 

Deşi marele spaniol ne brutalizează adesea prin to- 
nul sentenţios în care-şi exprimă credinţele-i tari, e 
lucru destul de greu să pătrunzi deodată în această 

lume a lui Unamuno, Pentruca să înţelegi just şi să 
cântăreșşti drept opera acestui scriitor, operă desprinsă 
dintr'o atitudine mai mult afectivă decât intelectuală 
în faţa vieţii, trebue să te apropii de ea cu simpatie. 
Drumul inteligenţei rece trebue pregătit oarecum de 
sentiment, pentruca aceasta să poată accepta enunţări 
ca: „Vezi şi trăeşte într'o continuă nebunie pasionată. 
Fii dominat de-o pasiune. Numai pasionaţii sunt în 
stare să îndeplinească opere într'adevăr durabile şi fe- 
cunde”. 

Făcând din cultul pasiunei precept de înțelepciune, 
Unamuno își moaie toate ideile în văpaia temperamen- 
tului său romantic. De aci tonul liric, exaltat al scrie- 
rilor sale. Ca Nietzsche, Unamuno afirmă mai mult 
decât demonstrează, şi'n măsură mai mare decât au- 
torul lui Zarathustra, Don Miguel se adresează în 
primul rând sentimentului. 

Pentru el, filosofia îndeplineşte mai mult funcțiune 
poetică decât de cunoaştere. Sistemele filosofice care 
au avut ambiția de a fi supreme sinteze ale ultimelor 
rezultate ale ştiinţelor, au avut mai puţină vitalitate, 
crede Unamuno, decât cele care, mai modeste, au voit 
să reprezinte numai o pasionată şi personală obiecti- 
vare a aspirațiilor integrale ale unui suflet omenesc. 
Ca mulţi alţii înaintea lui, Unamuno e convins că, ori- 
care ar fi filosofia noastră, ea se desprinde dintr'un 
sentiment adânc, permanent, imediat, pe care-l are su- 
fletul nostru în faţa vieţii şi nu din atitudinea pur in- 
telectuală ce ne-ar plăcea și dorim să avem. Aceasta 
din urmă se altoeşte totdeauna, vrem nu vrem, pe cel 
dintâi, e efect şi nu cauză. 

Deci concepţia noastră filosofică are rădăcini hrăni- 
toare în subconştientul nostru, ca orice purcede din 
sentiment. Ea e independentă de alegerea pe care ar 
dori s'o facă voinţa noastră luminată de inteligenţă. 

Dar, lucru inevitabil: atitudinea afectivă faţă de ma- 
rile probleme ale existenţei, Unamuno, purtător de ne- 
întrerupt răsboiu contra raţiunii, o sprijineşte pe o 
pleiadă întreagă de argumente... raţionale! Dela Kant 
până la James, Don Miguel nu trece cu vederea nici un 
argument rațional pe care l-ar putea scoate din istoria 
filosofiei şi care i-ar putea întări tezele neraţionale apă- 
rate în strigăt de alarmă. 

Astfel, partea critică a filosofiei kantiene, adecă par- 
tea cea mai importantă a acestei filosofii, nu-l intere- 
sează pe admiratorul lui Don Quichotte decât în mă- 
sura în care ea „curăță terenul” pentru marile afir- 
maţii ale credinţei. 

Simple postulate pentru Kant, aceste afirmaţii sunt 
pentru Unamuno adevăruri peremptorii. 

Dar, când vorbeşte de conştiinţă, cel ce a scris Ago- 
nia Creștinismului nu se gândeşte la conştiinţa general 
şi universal omenească a lui Kant, ci la conştiinţa in- 
dividuală, la aceea a fiecărui om în parte. Aceasta e 
creatoarea lumii, care există prin şi pentru conştiinţă: 
„Lumea e pentru conştiinţă, pentru fiecare conştiinţă”. 

Lucru evident, după cele spuse până aici: în această 
conştiinţă creatoare rolul covârșitor trebue să-l aibă 
sentimentul, pasiunea, nu inteligenţa. Omul lui Una- 
muno nu e om graţie inteligenţei sale. El ocupă loc 
aparte şi se deosebeşte calitativ de toate vieţuitoarele 

pământului graţie vieţii sale afective specifice: „Mai 
des mi s'a dat să văd o pisică raţionând, decât plân- 
gând sau râzând”, scrie Don Miguel cu desinvoltură. 

Şi, ca pentru orice idealist intransigent — în cazul 
de faţă e vorba de o formă subiectivă, anarhică chiar 
a idealismului — pentru Unamuno omul, insul este 
scop în sine: „Mi s'a spus că am venit în lume, scrie 
autorul Adevărurilor Arbritare, pentru a realiza nu 
ştiu ce scop social. Simt însă că eu, ca oricare dintre 
semenii mei, am venit în lume să mă realizez pe mine 
însumi”. 

Rolul creator atribuit de Unamuno conștiinței în 
plăsmuirea cosmosului, valoarea covârșitoare pe care 
o are faţa afectivă a acestei conştiinţe, cultul imagina- 
ției poetice şi al pasiunii în general înrudesc personali- 
tatea acestui mare Spaniol cu spiritul unei întregi ple- 
iade de poeţi-filosofi dela începutul secolului trecut: 
Miguel de Unamuno e un romantic. Tieck, Novalis, 
Hölderlin, Schlegel Par recunoaşte de al lor. 

Ca pentru marii romantici, şi ca pentru Kierkegaard, 
şi pentru acest profet al visului: „cine nu trăește poe- 
tic şi religios e un prost!” Cine nu ştie colora şi încălzi 
cu propriile sale vise, cu propria sa credinţă, cu pa- 
tima şi „nebunia” sa lumea sură şi abstractă a omu- 
lui de ştiinţă şi-a omului comun, nu este încă om în 
adevăratul înţeles al cuvântului! 

Iată supremul precept de vieaţă al unei înţelepciuni 
care se sprijineşte, am văzut, pe o întreagă teorie a cu- 
noaşterii. Teorie a cunoaşterii care ne apare ca o dis- 
perată luptă pentru a afirma dreptul la vieaţă al orică- 
rei filosofii romantice viitoare. 

Dar Unamuno e prea poet ca să se poată resemna 
la consideraţii de natură pur teoretică. Sensibilitatea 
şi imaginaţia sa poetică au simţit nevoia unei figuri 
vii, care să întrupeze în carne şi oase înalta înţelep- 
ciune a lui Don Miguel: Unamuno a inventat un al 
doilea Don Quichotte. 

In originalul și straniul comentar pe care l-a făcut 
la opera lui Cervantes, Unamuno vorbeşte de doi Don 
Quichotte: Unul e cel care, înainte de a muri, se „cu- 
minţeşte” şi acceptă realitatea aşa cum e. Alăturea de 
acesta, mai există însă un Don Quichotte, care nu se 
converteşte. Acesta e cel adevărat. Intemeetor al unei 
noi religii: aceea a donquichottismului! 

Personalitatea acestui din urmă Don Quichotte e 
singura vie, căci e singura mare şi nemuritoare. Ea 
luptă alăturea de noi şi „ne îndeamnă să devenim ri- 
dicolil” 

Donquichottismul e, în fond mai mult atitudine 
morală şi intelectuală decât religie cu articole de cre- 
dinţă şi doctrină elaborată. Cu toate acestea, Una- 
muno scrie: „lar dacă cineva ne va întreba ce a lăsat 
Don Quichotte Kultur-ei, vom răspunde: Quichottismul! 
Şi, desigur, aceasta nu e o bagatelă! E o întreagă me- 
toda, o întreagă epistemologie, o estetică, o logică, o 
morala, o religie mai ales, deci o întreagă economie a 
veşnicului și a divinului, o mare nădejde în absurdul 
raţional”, 

Dogina centrală a acestei noi religii, cum îi place 
lui Unamuno să numească donquichottismul, este, în 
ultimă analiză, aceea care e şi a creştinismului verita- 

bil. Este adecă afirmarea fără rezerve, afirmarea in- 
transigenta a realităţii valorilor spirituale, în faţa şi con- 
tra lumii materiale înregistrată de experienţa zilnică 
şi de inteligenţa teoretică. Datoria fiecărui credincios 
al quichottismului este de a susține, sus şi tare, ceea 
ce crede, şi de a opune, dacă e nevoie, această a sa 
convingere credințelor lumii întregi, chiar şi cu riscul 
a o opune credințelor lumii întregi, chiar şi cu riscul 
de a deveni ridicol! 

Rațiunea l-a învăţat pe Don Miguel relativitatea tu- 
turor valorilor umane şi a tuturor lucrurilor. Singură 
„credința creiază toate adevărurile, şi lucrurile sunt cu 
atât mai adevărate cu cât credem mai tare în ele”. 


Cu toate acestea, strigătul în aparenţă triumfător al 
acestui „credincios? nu trebue să ne amăgească. Citi- 
torul atent al scrierilor lui Unamuno ghiceşte, fără 
prea mare greutate, sub tonul atât de afirmativ al ju- 
decăţilor lui Don Miguel, revolta unui aproape desnă- 
dăjduit „necredincios”, 

Apostolul lui Don Quichotte strigă cu atâta putere 
„da!' pentru a-și face mai întâi oarecum sieşi cura]...: 
Unamuno nu poate uita nici o clipă că vieaţa pune 
minţii omeneşti probleme insolubile. Insaşi existența 
inteligenţei teoretice, liberate de serviciul utilului ime- 
diat, este, în fond, o problemă pe care Unamuno n'a 
rezolvat-o prin simplul fapt că a redus-o la rolul de 
credincioasă servitoare a sentimentului şi a imagi- 
naţiei, 

Cel ce a scris Agonia creştinismului îşi dă seama de 
altfel, tragic de conştient, de acest lucru: „Acord şi ar- 
monie nu poate fi, scrie el, între rațiune şi vieaţă, între 
filosofie şi religie. Tragica istorie a cugetării omeneşti 
nu e, în fond, decât istoria luptei dintre rațiune şi 
vieaţă. Cea dintâi, voind să raţionalizeze pe cea din 
urmă, o sileşte să se resemneze şi să accepte inevita- 
bilul şi moartea. Vieaţa, năzuind să vitalizeze cugeta- 
rea, o obligă să servească de sprijin aspiraţiiior sale 
vitale”. Iată apoi, în altă parte, opoziţia dintre inteli- 
genţă şi imaginaţie: „Rațiunea anihilează, imaginaţia 
completează, integrează, totalizează; raţiunea singură, 
omoară: imaginaţia dă vieaţă”. 

Pascal, a încercat, printre cei dintâi, să împace a- 
ceste două funcțiuni potrivnice ale sufletului. Apro- 
piind inteligenţa de sentiment, autorul Provincialelor 
a voit s'o facă mai suplă, şi în stare să înţeleagă şi indi- 
vidualul. Pascal a pledat pentru o colaborare rodnică 
a „spiritului de fineţe” cu „spiritul de geometrie”, co- 
laborare pe care a crezut-o posibilă. 

Unamuno, el, a urmat altă cale: s'a străduit să în- 
lăture cu totul „spiritul de geometrie”. Pascal era con- 
vins că raţiunea ne poate apropia de Dumnezeu. Una- 
muno, mai puţin credincios, susţine contrarul. 

Singur sentimentul şi voința ne mântue, crede apos- 
tolul lui Don Quichotte. De aci afirmaţia brutală şi 
perseverentă a sentimentului. 

Ştiut lucru este însă că brutalitatea şi încăpăţinarea 
sunt cele mai adesea semne de slăbiciune, nu de tărie... 

In esseul său despre Dostoievschi, Gide a încercat să 

lărgească o teorie a marelui romancier cu privire la 
rolul ce-l poate juca uneori boala în creiarea operei de 
artă, şin general în creiarea valorilor spirituale. Pen- 
truca o nouă perspectivă asupra vieţii şi a lumii să 
fie descoperită, e necesar uneori un desechilibru mo- 
ral în spiritul unui om de geniu. 


Ca să poată trăi, omul de talent sau de geniu atins 
de un atare desechilibru moral, va lupta să-şi creieze 
echilibrul indispensabil vieţii. $Şi-l va creja în felul 
său: personal, nou. Profitând pe urma acestui fapt, 
muritorii de rând vor vedea, şi ei, cu ochi proaspeţi, o 
faţă nouă a existenţei. 

Disarmonia interioară pe care Unamuno o simte, 
cum am văzut, foarte dureros, dar pe care nu e în 
stare s'o înlăture, nu e oare şi ea o foarte tulburătoare 
„boală”? Şi totodată „boală” ce-ar putea deveni de-o 
binefăcătoare rodnicie? Şi'n scrierile originalului Spa- 
niol găsim schițată o teorie despre „boală”, asemănă- 
toare cu cea dostoievchiană. Drept consecintă, Don Mi- 
guel o acceptă cu resemnare, ca pe un rău necesar, 
dar fecund. Căci, „poate că boala însăşi este condiţia 
esenţială, scrie el, pentru ceea ce numim progres. 
Poate că progresul însuşi e o boală . . . Incă nimenea 
n'a dovedit că omul trebue să fie vesel. Mai mult: prin 
faptul că omul e om, că are conştiinţă, el este deja un 
animal bolnav în asemănare cu'n măgar sau cun rac. 
Conştiinţa e o boală”. 

Conștiinţa neputinței de a realiza integral credinţele 
şi aspiraţiile noastre, disarmonia ce există între facul- 
tăţile opuse ale sufletului omenesc, imposibilitatea de 
a împăca aceste funcțiuni disparate, toate acestea dau 
naştere unui sentiment specific pe care l-au avut, ca 
pe o notă dominantă a vieţii lor interioare, mulţi oa- 
meni de seamă ai lumii. Marc Aurel, Sf. Augustin, Pas- 
cal, Rousseau, Leopardi, Lenau, Amiel, iata numele cå- 
torva dintre aceştia. Unamuno pomenește şi numele a 
doi eroi de roman: pe René al lui Chateaubriand și pe 
Obermann al lui Senancour. Don Miguel a scris o 
carte despre acest sentiment şi l'a botezat „sentiment 
tragic al vieţii“, Don Quichotte a fost stapânit în adân- 
curi de acest sentiment, 

Sentimentul tragic al existenţei e condiţia oricarei 
vieţi interioare intense, crede Unamuno. El împrumută 
sufletului veşnica  nelinişte despre care Frederic 
Nietzsche vorbise cu atâta însufleţire. Ea e duşmana 
neîmpăcată a confortului intelectual, şi'n general a 
tot ce-ar putea aduce vieţii interioare scădere, amor- 
tire, ori moarte, 

Izvorând dintr'un sentiment de revoltă contra a mai 
tot ce poate oferi prezentul, această neobosită „vib- 
rare” e condiţia indispensabilă a oricarei purcederi 
înainte: „Eu mai ştiu că oricine luptă pentru un ideal, 
chiar dacă acesta pare a fi al trecutului, împinge mer- 
sul lumii spre viitor. Şi mai ştiu că singurii reacţionari 
sunt cei ce se împacă cu prezentul”. 

Vedem deci că printr'o intervertire spinozistă de 
perspectivă, o fatalitate, care ar fi putut uşor deveni 

13 

cauză de renunțare, se schimbă pentru Unamuno în- 
tr'un binefăcător dar al Cerului. Din motiv posibil de 
resemnare, fatalitatea despre care vorbim devine izvor 
de neîncetată luptă, de neîntreruptă afirmare a drep- 
turilor imprescriptibile ale spiritului, de veşnică tine- 
reţe sufletească . . . 

Probabil de aceea a îndrăsnit să scrie: „Eu, din 
parte-mi, nu vreau să fac pace între cap şi inimă. Imi 
place să le văd luptându-se.” Şi iată de ce credem că 
Don Miguel ar iscăli cu largă inimă ceea ce a iscălit 
undeva autorul Simfoniei Pastorale: „J'ai horreur du 
repos .. . jaime assez vivre pour prétendre vivre 
éveillé, et maintiens donc, au sein de mes richesses 
même, ce sentiment d'état précaire par quoi jexasptre 
ou du moins j'exalte ma vie ...” 

Dacă am cauta sa desprindem o trasătura comuna 
şi caracteristică a numeroaselor opere de istorie a gân- 
dirii filosofice, am constata că ele consideră evoluţia 
acesteia sub raportul conținutului. Notând îmbogațirea 
pe care cunoașterea a înregistrat-o pe masură ce şi-a 
asimilat noi şi noi porțiuni de realitate, toate aceste 
scrieri urmăresc pe planul întâiu istoria problemelor 
de conținut. Se face, altfel spus, istoria rezultatelor, 
nu a cailor și efortului catre aceste rezultate. Cu excep- 
ţia cunoscutei istorii a logicei dalorita lui Prantl, ope- 
rile la care ne gândim sunt islorii ale filosofiei chiar 
şi atunci când sunt istorii ale problemelor de metoda 
a cunoaşterii. 

Iată de ce formulam întrebarea: Nu s'ar putea oare 
încerca să se scrie o istorie a gândirii din punctul de 
vedere al formei acesteia? Istorie tot atât de utila şi 
poate aproape tot atât de interesantă ca cea care dă 
precădere problemelor de conţinut. Să se cerceteze, alt- 
fel zis, dacă ceea ce se chiamă „rațiune omenească“ 
ma evoluat cumva, în unele privinţe, graţie eforturilor 
prelungite pe care ea le-a făcut în cursul timpului spre 
a deslega probleme mereu nouă, puse de o experienţă 
în continuă creștere? Să se examineze, cu alte cuvinte, 
dacă în cursul a trei mii de ani de cugetare europeană 

nu Sa schimbai, într'o măsură oarecare, însuși sen- 
sul noţiunii de „inteligibil“. 

Cel ce semnează prezentele pagini crede că, după 
un sludiu aprofundal al diverselor procedee de care 
a făcul uz spiritul european în eforturile lui de asi- 
milare a realilăţii, sar pulea scrie o istorie nu a ceea ce 
a gândit omul, ci a felului cum el a încercat să ra- 
ţionalizeze maleria pe care i-o furnizau cu profuziune 
lumea exterioară, cât şi cea sufletească. In alţi termeni: 
credem că, dupăce s'au scris şi se scriu atâtea istorii 
ale filosofiei, sar putea scrie și o istorie a inteligenţei. 
Contribuţii interesante la acest studiu au adus, evident, 
toți marii logicieni şi teorelicieni ai cunoașterii dela 
Descartes şi mai ales dela Locke încoace. Opera lui 
Spir „Denken und Wirklichkeit“ şi toate lucrările lui 
Meyerson merilă cu deosebire a fi menţionale în a- 
ceaslă ordine de idei. 

Evident că unul și acelaşi fapt — care poate fi, în 
isloria gândirii, o problemă, un anumit fel de a pune 
problemele, un sistem filosofic, personalitalea unui gân- 
dilor — va câștiga sau va picrde din importanţă, cu 
“schimbarea perspectivei de care vorbim şi din care ar 
urma să fie privilă evoluţia întregului. 

Ce schimbări a suferit noțiunea de inteligibilitate, 
cum a evoluat, sub anume raporturi, inteligenţa ome- 
neasca în cursul celor câtorva zeci de secole de când 
există o ştiinţa şi o filosofie pe care le cunoaştem? 


1 Prezentul studiu a fost publicat mai întâi în .,Viaţa Ro- 
mâncasca'“, 1931, Nrii 7 şi 8, sub titlul „Despre o istorie a 
inteligenţei“. 

Iata o întrebare al cărei răspuns serios ar îi, credem, 
bogat în învățături cu sugestii rodnice şi perspective 
largi, 

Caci nu putem crede ca inteligenţa omenească e în 
toate articulațiile ei, o entitate imobila, absolut aceiaşi 
în toate timpurile şi locurile. Când zicem inteligenţă, 
facem abstracţie de mentalitatea primitivă studiată cu 
atâta dragoste şi analizată cu alâta pătrundere de L, 
Lévy-Bruhl. Ne gândim numai la inteligența Europea- 
nului aşa cum se întrupează ea de vreo trei mii de ani 
încoace în creaţii diverse şi concrete, ca: religie, insti- 
luţii de tot felul, artă, dar mai ales, şi în primul rând, 
în teorii filosofice şi ştiinţifice. Efortul pe care această 
inteligenţă îl face de atâta timp a dus, se înţelege, la 
descoperiri alât în ce priveşte punctele de perspec- 
tivă cât şi în ce priveşte unele procedee, căi şi planuri 
de mişcare, pe care ea le-a utilizat atingând rezultate 
considerabile. Dar acest efort n'a putut, de sigur, ră- 
mânea absolut fără urmă nici cu privire la unele din 
articulațiile structurale ale inteligenţei înseși. 


Nu este deloc absurd a priori să presupunem că in- 
teligenţa omului, ca orice organ în perpetuă şi intensă 
îuncţiune şi având să rezolve la fiecare pas probleme 
nu se poate mai variate, a făcut şi face mereu operă 
de adaptare; nu rămâne în timp absolut identică în 
ceea ce priveşte procedeele ei şi, poate, chiar şi în ce 
priveşte unele piese ale mecanismului ei de funcţio- 
nare. Probleme noi ce apar în cursul vremii silesc in- 
teligenţa să-și descopere din când în când feţe noi. 
Sa-şi creeze aptitudini noi, noi posibilități de adaptare 

la obiect şi, întrun anume sens, să închee compromi- 
suri cu realitatea, facându-i acesteia anumite „conce- 
sii“. 

Nimic mai instructiv, în aceasta ordine de idei, decât, 
de exemplu, deosebirea de alitudine în faţa ideii de in- 
finit şi a corespondentului ei real adoptata de catre 
inteligenţa europeana în epoca clasică a filosofiei eline 
şi'n epoca de mare creştere a gândirii filosofice şi ştiin- 
țifice moderne. Se ştie că pe vremea Grecilor spiri- 
tul european s'a aşezat într'o poziţie negativa în fața 
conceptului de infinit; iar atitudinea observata de acee- 
ași inteligenţă în epoca modernă este, lucru cunoscut, 
cât se poate de posilivă. 

Nu e oare semnificativ faptul că, uneori, mintea ome- 
nească, căulând soluţii la anume probleme, a sfârşit prin 
a se opri la concepţii care înainte îi aparuseră inadmi- 
sibile pentrucă sunt nelogice, şi care sunt în cele din 
urmă acceptate, deşi continuă să apară tot nelogice 
dacă sunt judecate după vechiul canon? 

Ori de câte ori întâlnim cazuri de acestea, ele nu 
comportă ipoteză explicativă mai plausibilă decât a- 
ceea de a presupune că, adoptarea unei concepţii so- 
cotită timp îndelungat absurdă, nu mai apare atât de 
neinteligibila pentrucă inteligenţa şi-a „mutat“ oare- 
cum, între timp, frontierele, lărgindu-şi perspectivele 
din care consideră lucrurile și problemele. E probabil 
chiar că, întrun anume sens, s'ar putea spune că in- 
teligenţa omenească îşi înmulţeşte categoriile de cu- 


1Cf., în această privința. şi §-ul IV al esseului nostru 
„Minune greacă“. 


wwWw.dacoromanica.ro 


RAȚIONAL ȘI IRAŢȚIONAL 201 


prindere a realităţii cu fiecare experienţa realmente 
inedită pe care o face. Adecă cu fiecare faţă a existen- 
tei nou descoperită şi ireductibila în întregime la ceea 
ce era mai înainte cunoscut şi înţeles. Fiecare expe- 
rienţă nouă în sensul plin al cuvântului, adăogată la 
cea existentă deja, face ca inteligenţa sa devie mai suplă 
decât era înainte.! 

Fenomen făcând parte din natura, inteligenţa apare 
deci supusa, în unele privințe, schimbarii, ca lot ce 
există, ca tot ce traeșşte. E foarte probabil că aşa fiind, 
ea nu poate rămânea absolut aceeaşi în toate privinţele 
şi'n toate vremile. In substanţa ei constitulivă şi'n ce 
priveşte legile ei fundamenlalc, inteligența Europenilor 
de azi ne apare, de sigur, identică cu mintea lui Tales 
şi a lui Platon. In ce privește însă puterea ei de ade- 
renţă la obiect, elaslicitatea ei, ea se găsește cu sigu- 
ranţă pe o treaptă de propăşire mai înaltă decât cea 
pe care se oprise înţelepciunea elină. Ea și-a înmulţit, 
spuneam adineaori, nu numai caile şi planurile de 
mişcare, ci şi atitudinile posibile în faţa obiectelor de 
cunoaştere, a conceptelor şi a problemelor. Uneori deo 
sebirile de perspectiva sunt atât de mari faţă de tre- 
cutul îndepartat, încât se poate susţine că, dacă în 
structura ei fundamentală inteligența europeană a ră- 
mas aceeași dela Tales până azi, în unele din demer- 
surile ei importanle ea nu mai seamănă cu ceea din 
vremea marelui Ionian. 

O privire atentă aruncală asupra istoriei gândirii din 


__1Cf., în această ordine de idei şi D D. ROŞCA, Existența 
Tragică, passim. cu deosebire însă cap. II. 

perspecliva indicală în precedentele pagini ne arată 
că, de fapt, inteligenţa, realilate desprinsă din marea 
realitate care e Universul, parte ruptă dintrun Tot, 
a fost nevoită să se adapteze necontenit la rest pentru 
a-şi pulea împlini funcțiunea ce-i este proprie. Evo- 
luţie lentă și abia sensibilă, dar, pentru aceea, nu mai 
puţin reala. 


II, 


Acest efort de adaptare s'a facul pe două căi: 

Pe de o parte, pentru a înţelege lumea, mintea omu- 
lui a fost şi e mereu în căularea perspeclivelor spiri- 
tuale și intelectuale de unde lucrurile să-i apară tot 
mai inteligibile. Considerând istoria gândirii, constatăm 
că progresul cunoaşterii s'a realizat pe această cale prin 
faptul că inteligenţa şi-a mărit mereu domeniul in- 
vesligaţiilor sale, reușind să raţionalizeze porţiuni de 
realilale tot mai întinse, Acest progres este înregistrat 
în chip concrel prin progresiva constituire ca ştiinţe 
posilive a diverselor ştiinţe pe care le avem azi. 

Pe de altă parte, inteligența a căulat să se apropie 
de miezul adevăral al lucrurilor, evoluând, în limitele 
precizate de §-ul precedent, în însăşi constituţia ei in- 
lerioara. Aceasla a doua cale de adaptare e cea care 
ne intereseaza aici. Progresul cunoaşterii realizat în 
aceaslu direcţie este tolodala un progres al raţiunii în- 
seși. El s'a facut prin opera de lărgire a propriilor ei 
limite, operă pe care inteligența a intreprins-o prin 
unii din cei mai străluciți reprezentanţi ai ei. 

Cu alle cuvinte, inteligenţa n'a căulat numai să su- 

puna lucrurile categoriilor şi legilor ei, silindu-le să 
intre docile în cadrele riguros desenale de ca, ci a cău- 
lat să-şi lărgească la rândul său aceste cadre, să devie 
ea însaşi mai încapătoare, dupăce a devenit mai ela- 
stică, — reușind astfel să-şi asimileze elemente funda- 
mentale ale existenţei care înainte o tulburau, pe care 
înainte era nevoilă să le declare iraționale, și, ca alari, 
să le recunoască drept limile ce realitatea le arunca în 
calea dorinţei ei de a o rajionaliza. 

Prin urmare, apropierea între cei doi poli ai oricărui 
acl de cunoaștere, între obiect și subiect, între lucruri 
şi inteligență apropiere al cărei scop şi rezullal este 
locmai ceea ce numim cunoaștere s'a realizat prin- 
tro serie întreagă de modificări pe care le-a suferit 
parte obiectul, parte subiectul însuși. 

Dar, cu foarte puţine excepţii, capetele gânditoare 
au încercat sa obţină apropierea de care e vorba pe 
calea întâia, adică silind singur obiectul să cedeze, sa 
se apropie, şi menţinând imobilă inteligenţa. Eforl ce, 
de cele mai mulle ori, a avut ca urmare o suracire a 
obiectului prin simplificare prea mare. Au fost însă şi 
gândilori care au caulat să micşoreze distanţa dintre 
cei doi poli ai cunoaşterii pe calea ce am numit-o 
„a doua“, 

Pâna în secolul al XVII-lea, această cale a fost aleasa 
— când a fost — mai mult inslineliv, decât cu inten- 
țiune perfect conștientă şi cu scop lucid precizat. Abia 
cu secolul al XVIII-lea, spiritul omenesc începe sa-și 
dea seama în chip deplin crilic că apropierea despre 
care vorbim se poale obţine, în mod mai greu, e ade- 

vărat, dar mai complet şi cu rezullate poate mai puţin 
arbitrare, silind şi subiectul sa se deplaseze catre obiect; 
lărgind încetul cu încelul cadrele inteligenţei, şi nu 
sărăcind obiectul; obligând inteligența sa faca conce- 
sii concrelului. 

Una din limilele geniului grec şi a marii speculaţii 
europene din secolul al XVII-lea (cu excepţia lui Des- 
cartes a fost tocmai faplul că nu şi-a dat seamă în 
mod conştient de această a doua cale de progres posibil. 

Gândirea grecească, şi cea europeană până în seco- 
lul al XVIII-lea, au conceput şi afirmat variaţia în 
ceea ce priveşte obiectele care pot deveni conţinut al 
inteligenţei, dar wau fost în stare să-și reprezinte o cât 
de relativă variaţie a inteligenţei înseşi. Au conceput 
adecă variaţia iraţionalului, dar mau putut concepe 
variaţia raţionalului. Ele wau considerat inteligenţa ca 
pe o realilate vie, ca pe o realitate care a devenit. A 
devenit în sensul şi cu rezervele specificate în prece- 
dentul $. Nu sar putea întâmpla ca raţiunea însaşi 
să fie, până la un anumit punct, acumulare de obiceiuri 
intelectuale contraclale în cursul unei experienţe de 
mai multe ori milenara? Iala întrebarea pe care min- 
tea omului, nu şi-a pus-o în chip perfect lucid, pâna 
în secolul al XVIII-lea. Minervă ieşita din capul lui 
Jupiler adultă şi înarmată din chiar clipa nașterii, 
cu loate armele posibile, aşa a conceput, pâna nu de- 
mult, omul inteligenţa. 

III. 


Să marcăm acum unele din etapele distanței par- 
curse de inteligența pe calea a doua, singura care ne 
inleresează aici. 

Canonul inteligibilităţii, al raţiunii aşa cum au con- 
ceput-o Elinii, a fost formulat mai întâi în termeni 
elaboraţi cu rigoare de bătrânul Parmenide, Prin el 
inteligenţa îşi descopere şi-şi formulează una din le- 
gile ei constitutive: principiul identităţii. Lege funda- 
mentală nu numai a inteligenţei, ci şi a lucrurilor cu 
adevărat existente, crede marele Eleat. In numele a- 
cestei legi, raţiunea va renunţa să înţeleagă lumea dala 
în sensaţie, lumea experienţei care e prin excelenţă 
mişcare, diversitate, mulliplicitate, declarând-o nu nu- 
mai nerajională, ci şi amăgire vană, pentrucă-i iraţio- 
nala, şi botezând-o cu semnificaliva porecla de ne- 
existență. 

Platon intreprinde lărgirea noţiunii de inteligibilitate 
fixată de Parmenide. Prin el, inteligenţa își dă seama 
că nu poate să continue să trăiască păstrându-şi fron- 
lierele strâmte, trasate de Eleaţi. Căulând să le lar- 
gească, ea îşi va fixa alte scopuri: nu va mai urmări, 
ca la Parmenide, numai descoperirea identicului într”o 
lume de bogate şi frumoase forme, dar reduse la valoare 
de ne-exislenţă, ci se va strădui să definească raportul 
real şi universal care există între identic și neidentic, 
între existenţă şi ne-exislenţă. Raport de contradicţie 
inițială, dar înlăturată prin faptul că cele două idei, 
opuse şi contrare la început, sunt transformate în ter- 
menii necesari ai unei sinfeze intelectuale. Aceasta, 

printr'un efort al spiritului a cărui calitate specifică 
parintele eleatismului nici ma bănuit-o. 

Va să zică, ne-existenţa, concept neînțeles și ne- 
asimilabil de raţiunea lui Parmenide, este asimilată 
de raţiunea cu cadre lărgite concepută de Platon. 


* 


Prin Descartes, inteligenţa își mai muta odată 
stâlpii de hotar, mărindu-şi şi mai mult orizontul. 
Conceptul de rajiune devine și mai suplu și mai larg. 
In ce consta aceasla largire? 

Descartes ne-a învăţat să concepem ca inteligi- 
bile, ca raţionale, ca necesare, raporturi pe care gân- 
ditorii premergători le considerau pur empirice (deci 
nu necesare) şi iraționale. Descartes ne-a învăţat 
să legăm în relaţie de necesitate concepte, lucruri, 
pe care logicienii anteriori le considerau absolut ex- 
terioare unul altuia, şi între care ei nu vedeau cu 
putinţă nici un fel de raport inteligibil. 

Logica aristotelică ne învaţă că a pricepe este echi- 
valent cu a subsuma ceea ce e particular sub legea 
a ceea ce e general, cu a deduce din acesta din urmă 
pe cel dintâiu. In cazuri extrem de importante, a în- 
țelege, a gândi, — ne va spune Descartes — este nu 
numai a subsuma, ci şi a sintetiza, adecă a descoperi 
relaţiuni de uniune necesară între două sau mai 
multe lucruri separate, între două sau mai multe 
noțiuni care pot fi concepute ca absolut distincte, 
ca fără legătură logică între ele. 

Să lămurim puţin ceea ce am formulat până acum 

în chip atât de abstract și, poale, atât de rebar- 
bativ. 

Judecata dela care pleacă autorul Discursului a- 
supra metodei, este cum șlim, preacunoscutul cogito 
ergo sum. Cei doi termeni, adecă cogito şi sum, între 
care ' fraza lui Descartes stabileşte un raport, sunt 
absolut exteriori unul altuia, nu pot îi „deduși“ unul 
din celalalt; nu pot fi subsumaţi unul sub celalalt; 
nu sunt în raport analilic. Existenţa materială, con- 
cretă, spaţială nu poate fi dedusă din idee, și nici 
viceversa. 

Legătura între cogito şi sum este făculă de inteli- 
genţă printo intuiţie a cărei evidenţă se impune 
cu necesitale spirilului. „Cogilo ergo sum“ nu este 
partea integrantă a unui silogism care ar presupune 
în mod tacit judecala majoră: „Tot ce cugetă, există“, 
Din cauza aceasta, „Cogito“ nu comportă demonslra- 
ție silogislică. El e conceput de inteligenţă direct, 
ca adevăr necesar, adecă adevăr a cărui negaţie nu 
poale fi concepută decât printr'un act de siluire a 
raţiunii noastre. Siluire, evident, imposibilă, căci ştim 
că în domeniul vieţii spiritului nu există posibililate 
de constrângere venită din afară. 

Din aceaslă judecată, adecă din „cogito ergo sum“, 
ce, repet, nu face parte dintr'un silogism și care, 
din această cauză, ar fi mai just formulată fără 
„ergo“, din această judecată, zic, Descartes va de- 
duce apoi pe cea care se scrie: „Tot ce cugetă există“. 
Deci pe cea care, într'un silogism, ar ţine locul 
de majoră. „Cogilo“ implică, cum vedem, o lărgire 

a noţiunii de inteligibililate, a cadrelor înseși ale in- 
teligenţei. Putem afirma prin urmare, fără să exa- 
geram, ca filosofia carteziană a adus cu sine o îm- 
bogăţire a conceptului de „rațiune“. 


% 


Printr'o intuiție genială a unor noi posibilitaţi de 
largire a frontierelor inteligibilului şi printr'o lovi- 
tură de forţă, Hegel va încerca să silească raţiunea 
să-şi anexeze până şi acele elemente ale concretului 
care au scandalizat-o mai mult, care i-au făcut, din 
vecii vecilor, cea mai intransigentă opoziţie: Să-şi 
anexeze, să înţeleagă, să raţionalizeze schimbarea 
în timp şi mulliplul, diversul în spaţiu. Scurt: să-şi 
asimileze evoluția realitaţii concrete. Prin autorul 
Fenomenologiei spiritului inteligența face efort uriaş 
să devie „concrelă“. Sau, cum îi plăcea lui Hegel să 
spună, universalul-concret va căuta să înlocuiscă uni- 
versalul-abslract. 

De sigur că semnificativa încercare a lui Hegel n'a 
căzut aşa, pe neaşteptate, din cer. Ca orice fenomen 
spiritual important, sau, mai just, ca orice mare 
fenomen istoric, ea a fost preparată de încercări 
asemănătoare, schiţale timid şi mai mult sau mai 
puţin conştient în tot cursul istoriei gândirii, dela 
Ileraclit şi Platon (cărora Hegel le datoreşte mult) 
pâna la Cusanus, Böhme, Leibniz, Kant şi Fichte. 
Incercarca lui Hegel a fost preparata apoi şi de modi- 
ficările pe care noţiunea de inteligibil le-a suferit 
la gândilorii despre care am vorbit mai sus. 

Nu intrăm în amănunte spre a arăta cum a pro- 
cedat Hegel pentru a ajunge să înţeleagă devenirea. 
Problema este complexă şi un examen lămurit al 
ei cere desvoltări bogate.! 

Să reținem totuşi punctul esenţial al reformei in- 
treprinsă cu curaj mare de autorul Logicei specula- 
tive, pentru a face mai suplă şi mai cuprinzătoare 
inteligenţa. 

Ştim că, după logica clasică, fiecare noţiune con- 
siderată aparte are o anumită comprehensiune şi ex- 
tensiune. Raporturile pe care inteligenţa le poate 
concepe între idei sunt asemenea raporturilor ce 
pot exista între părţi de spaţiu, părţi exterioare una 
față de alta, sau conţinute una în alta. Logica clasică 
asimilează deci raporturile dintre idei relaţiilor spe- 
ciale de contenenţă și exterioritate. 

O noţiune oarecare nu se găseşte în raport de ne- 
cesitate logică cu altă noţiune, decât când este con- 
ținută în aceasta. Concepte universale vor îi deci a- 
celea care sunt conţinute în mod necesar în toate 
celelalte, implicate de toate celelalte. Hegel își va 
pune întrebarea următoare, întrebare bogată în con- 
secinţe: Nu poate exista raport de necesitate între 
două noţiuni, o noţiune nu poate implica o altă 
noţiune chiar şi atunci când aceasta din urmă nu e 
conținută în cea dintâi? Nu pot îi cazuri când rela- 
tiile de implicaţie între idei sunt ireductibile la rela- 
ţii de contenenţă, şi când ele trebue concepute ca ra- 


1 Cf. în această ordine de idei, desvoltări mai ample în 
cartea noastră L'Influence de Hegel sur Taine, Paris, 1928. 

porturi de participaţie, așa cum le-a întrevăzut Pla- 
ton în al său „Parmenide“? 

Să considerăm de exemplu, din punctul de vedere 
care ne interesează aici, conceptele de identitate şi 
de diferenţă, după noi cele mai importante concepte 
ale Logicei lui Hegel. 

Conceptul de identitate nu poate fi gândit decât 
ca fiind opus conceptului de diferenţă; şi viceversa. 
Cele două concepte se implică deci reciproc şi nece- 
sar. Şi cu toate acestea, nu se poate spune că unul din 
ele ar fi conţinut în celalalt, cum este conţinut genul 
în speţă. Există, prin urmare, între aceste două no- 
țiuni contrare relaţie de implicaţie necesară, dar 
ireduclibilă la relaţie de contenenţă concepută după 
modelul relaţiilor spaţiale. 

Răspunsul afirmativ pe care l-a dat Hegel la în- 
trebarea formulată mai sus e de același ordin ca şi 
cel găsit de René Descartes când a definit natura 
raportului dintre cogito şi sum.  Materialismul şi 
spicilualismul, adecă cele două mari soluţii pe care 
speculaţia filosofică le-a preconizat problemei meta- 
fizice prin excelenţă (care e problema raportului 
dintre spirit şi materie), presupun amândouă cre- 
dinţa că nu pot exista între idei alte raporturi de 
necesilale decât cele de contenență. De aci apoi 
eforturile materialişiilor de a deduce, de a „scoate“ 
ideea din materie, şi tot de aci şi străduințele spiri- 
tualiştilor de a deduce, de a „scoale“ materia din idee, 
din spirit. 

E evident că, dacă speculaţia filosofică (şi cea 

şliințifică) ar părăsi în acest punct planul de gân- 
dire al logicei aristotelice, ea ar pune problema 
raportului dintre gândire şi materie cu totul în alţi 
termeni, şi ar înlătura, ca pe nişte pseudo-soluţii, 
răspunsurile care se chiamă: materialism, spiritua- 
lism.1 

Spre deosebire de Descartes, Hegel concepe rapor- 
turi dialectice între toate marile forme de existență, 
deci nu numai între gândire şi materie, între idee 
şi spaţiu. Vedem, mai departe, că concepţia hege- 
liană presupune ideea unei relațiuni de ordine ne- 
spațială între idei, de direcție inextensivă. Ordine 
oarecum mai generală decât cea de contenenţă,? a- 
ceasta nefiind decât un caz special al ei; ordine ce 
presupune lărgirea cadrelor logicii aristotelice. Şi 
mai vedem că răspunsul lui Hegel are următoarea 
consecință: Anumite raporturi între lucruri, nein- 
teligibile când raţiunea rămâne la concepția impli- 
cată în logica clasică, sunt considerate raţionale din 
punctul de vedere al logicei speculative; facultatea 
noastră de înţelegere devine mai suplă şi mai largă. 

Cum spuneam mai sus, reforma logicei clasice a 
fost întreprinsă de dialeclicianul german cu gândul 
de a face inteligența atât de mlădioasă încât să-şi 
poată asimila devenirea, aspect universal şi nu se 


1 Cf. şi cartea noastră Existenţa Tragică, în care am căutat 
să arătăm din perspective multiple de ce aceste două con- 
cepțţii ne apar rațional mai puţin solide decât concepția 
noastră, concepţie care a dat cărţii titlul pe care-l are. 

2 In timpurile noastre filosoful englez Bertrand Russel a 
pus aceaslă problemă în termeni foarte precişi. 

poate mai concret al lucrurilor, dar aspect în fața că- 
ruia funcțiunea noastră de înțelegere s'a oprit ne- 
putincioasă ca în fața unei bariere pe care nu o 
putea trece. In ultimă analiză, scopul suprem al lui 
Hegel a fost să ne dea o sinteză a individualului 
şi a universalului, să ajungă să facă individualul in- 
teligibil. 

Nu este locul aici să examinăm dacă filosoful ger- 
man a reuşit într'adevăr să raţionalizeze individualul, 
atingând astfel nu numai ţinta ultimă a speculaţiei 
sale, ci totodată și idealul suprem pe care l-a fixat 
inteligenţei, înainte de el, Pascal cel setos de absolut, 
Nu e locul să cercetăm dacă completa înţelegere 
a individualului ca atare nu va rămânea, poate pen- 
tru totdeauna, scop pe care raţiunea propriu zisă 
nu-l va atinge niciodată. 


Să spunem în această ordine de idei că, în arză- 
toarea-i dorință de a atinge cunoaşterea absolută a 
individualului, omul a cerut adesea ajutorul unor 
facultăţi sufleteşti alte decât inteligenţa propriu zisă 
(intuiţie, sentiment, etc.). Prin caracterul lor subiec- 
tiv, soluţiile — sau pretinsele soluţii — căutate în 
afară de domeniul inteligenţei propriu zise, nu se 
ordonează pe o linie de continuitate. Filosoful care 
caută soluţii în acest domeniu pentru inteligenţă 
incontrolabil, lucrează oarecum numai peniru sine. 
Sau, în cel mai bun caz, pentru un număr restrâns 
de spirite foarte înrudite sufleteşte. Prin urmare, 
aici, rezultatele obţinute de X. nu se adaogă la cele 
realizate de Y. Ele sunt, cu fiecare gânditor, tot 

atâtea începuturi fără continuare, Aici nu poate fi 
vorba de istorie în sensul adevărat al cuvântului, 
Revenind la problema care ne interesează direct, să 
reținem faptul că progresul despre care am vorbit 
aici, adecă lărgirea şi mlădierea continuă a inteligen- 
tei, se face în sensul că aceasta, în urma eforturilor 
câtorva spirite înzestrate cu mare putere de pătrun- 
dere, a ţinut să se apropie, şi sa apropiat tot mai 
mult, de înţelegerea formelor particulare ale existen- 
tei, de înţelegerea a ceea ce e individual în lucruri, 


Această apropiere sa făcut, cum afirmam la înce- 
putul studiului nostru, și cum am încercat să ară- 
tăm în scurta schiţă istorică pe care tocmai am 
terminat-o, mulţumită faptului că inteligenţa, organ 
viu cu inepuizabile posibilităţi de adaptare, şi-a lăr- 
git mereu, în afară de terenul de exerciţiu, propriile 
sale cadre, înglobând progresiv în interiorul aces- 
tora elemente de realitate şi raporturi care mai îna- 
inte o deconcertau, Evident, acest efort de adaptare- 
asimilare nu sa lerminat încă, și nici nu se va 
termina niciodată, universul fiind nemărginit, şi deci 
şi experienţa posibilă fiind infinită în spaţiu şi ne- 
sfârşită în timp. 


IV. 


Iată câteva reflexii pe marginea unei probleme 
a cărei importanţă și al cărei interes nu pot fi 
subliniate îndeajuns. Reflexii răscolite de un studiu 
al lui Lucian Blaga publicat în „Gândirea“ (Decem- 

vrie 1930 şi Ianuarie— Martie 1931).1 Căci problema 
pe care o pune acest frumos studiu botezat, urit şi 


evitabil, cu titlul de „Eon dogmatic“ intră — prin 
natura ei, cu rezerve importante de precizat mai jos 
şi întrun fel pe care-l vom examina îndată — în 


cadrul problemelor a căror sumară schiţă istorică 
am dat-o mai sus, 

Cele desvoltate până acum, permiţându-ne să așe- 
zăm în ordinea ei naturală problema ridicată de 
„Eonul dogmalic“, ne procură în acelaşi timp per- 
spectiva intelectuală convenabilă pentru a aprecia 
cu echitate importanța pe care ea o poate avea în 
ochii oricărui om ce se interesează de istoria ideilor. 
Căci ştiut este că, după cum ai nevoie de perspectivă 
în spaţiu pentru a putea judeca just valoarea arhi- 
tectuală a unui edificiu, tot aşa pentru a judeca cu 
dreptate o construcţie a inteligenţei, ai nevoie de per- 
spectivă în timp. 

Care e problema ce-o ridică „Eonul dogmatic?“ 

S'o spunem cât se poale de scurl, deşi ne dăm 
seama cât e de greu să fii clar când e vorba să 
concentrezi în cuvinte puţine miezul unei lucrări 
de remarcabilă densilate cum e aceea a lui Blaga. 
E o lucrare scrisă cu impresionantă economie de 
mijloace de expresie acest „Eon dogmatic“. Calitate 
rară în scrisul românesc. In scrisul românesc de 
toate genurile. De aceea ţin să remarc că cititorul 
care vrea să fie perfect lămurit, va fi nevoit să re- 


1 Cum se şiie, studiul a apărut apoi în volumul ce poartă 
acelaşi tillu. 


wwWw.dacoromanica.ro 


RAȚIONAL ȘI IRAŢȚIONAL 215 


curgă direct la textul studiului despre care e vorba. 
Trebue citit acesta în textul lui, pentru a-ţi da seama 
de efortul mare ce-l face autorul spre a indica cu 
putere de persuasiune direcţia în care ar trebui cău- 
tate, după dânsul, bazele unei întregi metodologii a 
metafizicei. 

Miezul „Eonului dogmatic“ îl formează distincţia 
fundamentală pe care autorul o face între ceea ce 
dânsul numește „intelect enstatic“ şi „intelect ecsta- 
tic“, (Noi să înlocuim „intelect“ prin „inteligenţă“.) 

1. Ce înţelege autorul prin inteligenţă „enstatică“ 
şi „ecstatică“ și 

2. de ce această distincţie? 


ce a 
1 


* 


Cea dintâi este inteligența aşa cum o cunoaştem, 
în funcțiunile și creațiile ei, din domeniul ştiinţelor 
positive şi al speculației filosofice; adecă inteligența 
care ascultă de legile codificate de logică sub toate 
formele ei. Chiar şi de logica pe care noi am numit-o 
lărgită de gânditorii despre care am vorbit mai sus. 
Prin urmare, inteligenţa despre care spuneam ca 
se adapteză, că devine mai elastică şi mai mladioasă, 
etc., este, cu toate modificările ei suferite în cursul 
timpului la diferiţi gânditori, inteligenţă „enstatică“. 
Ca atare, ea leagă noţiunile cu care operează, dupa 
legile formulate mai întâi de Aristotel și după cele, 
mai mult aplicate decât codificate, de R. Descartes, 
Hegel şi alţii. 

Nu e nevoie să insistăm aici asupra formulelor 

aristotelice arhicunoscute, şi nici să revenim asupra 
modificărilor despre care am vorbit destul mai sus. 


Ce înţelege autorul „Eonului dogmatic“ prin inte- 
ligenţă „ecstatică“, termen care, în sensul ce i-l atri- 
bue, nu are nimic de-a face cu ceea ce se numeşte 
de obiceiu „extaz“? Extaz are un înţeles de „trăire“ 
în sens afectiv; iar în filosofia neoplatonică cuvântul 
înseamnă unire şi pierdere a omului în unitatea abso- 
lută a lui Dumnezeu. „Eonul dogmatic“ pune în 
vorba „ecstatic“ alt înţeles. Partea cea mai mare 
a studiului lui Blaga este consacrată determinării şi 
definiţiei acestui înţeles. 

Inteligența „ecstatică““ este cea care sa manifestat 
şi concretizat, la începutul creştinismului, în dogmele 
Bisericii. O parte a „Eonului dogmatic“ este un stu- 
diu positiv al dogmei, încercând să ne dea geneza 
dogmei prin istoria ei. 

Dar, pentru a degaja cât mai precis natura inteli- 
genţei „ecstatice“, Blaga intreprinde o foarte atentă 
cercetare a dogmei ca tip de ideaţie, o analiză a 
structurii logice a dogmei, adjectiv ce-l aplicăm aici 
în chip provizor, căci, după părerea noastră, el nu 
se potriveşte dogmei, sau, în cel mai bun caz, el 
nu poate fi aplicat acesteia decât cu restricţiile im- 
portante pe care le vom indica mai încolo. Cu un 
delicat şi filosofic simţ al nuanţelor, autorul „Eo- 
nului dogmatic“ caută apoi să distingă clar dogma 
de toate formele de ideaţie care prezintă aparenţe 
de identitate sau de analogie cu ea. 

Sunt pagini dense şi luminoase în acelaşi timp, 

aceste pagini de lucidă analiză. Blage nu pornește 
aici dela un fel de intuiţie pe care ar numi-o pompos 
„viziune“, proclamând neîncredere în ceea ce unii 
numesc câteodată cu dispreţ „logică“, Se lasă con- 
dus de forţa dialectică imanentă raţionamentelor sale, 
şi nu de motivele sentimentale ale momentului. Cu 
excepţia unei singure clipe (când face trecerea la 
concluziile capitolului final), nu cedează impulsului 
imaginaţiei tocmai în momente când, dorind să con- 
vingă, trebue să fie, fără falsă şi nemotivată ruşine, 
sclavul docil al unei riguroase înlănţuiri logice a idei- 
lor, Aici scriitorul impune la fiecare pas obişnuitului 
său elan interior cea mai severă măsură. Se concen- 
trează, pentru a-și stăpâni cu atât mai imperios 
îndrăzneţul subiect. Subiect a cărui temeritate nu 
trebue căutată în „îndrăzneli“ de amănunt, presă- 
rate ici şi colo în tot cuprinsul cărţii, ci în însăşi 
ideea fundamentală pe care e ridicată întreaga con- 
strucţie ideologică a „Eonului dogmatic“, în scopul 
ambițios ce şi l-a impus autorul. 


* 


Ce este dogma ca tip de ideaţie? 

E o formulă care, prin articulaţia ei interioară, 
postulează o transcendere a logicei, deci o formulă 
care e în desacord radical cu înţelegerea, cu inte- 
ligenţa „enstalică“. Ea desolidarizează raporturile lo- 
gice ale anumitor noţiuni. Deformează ateste rapor- 
turi — considerate de inteligenţa „enstatică“ drept 
necesare — fără ca noţiunilor în sine să le dea alt 

sens decât l-au avut dintru început. Din punct de 
vedere logic, orice formulă dogmatică se reduce la 
afirmaţiuni antinomice. Subiectului i se atribue și i se 
neagă în acelaşi timp şi din același punct de vedere 
același atribut; sau se afirmă despre el determinaţii 
contradictorii. De exemplu, dogma trinităţii afirmă 
că Dumnezeu e o fiinţă în trei fiinţe, adică e și unul 
şi multiplu. Antitezei acesteia i se postulează în dogmă 
o soluţie, pe un plan transcendent: „Orice dogmă 
reprezintă pentru posibilităţile logice ale intelectului 
uman o antinomie, dar orice dogmă mai cuprinde prin 
înşişi termenii ce-i întrebuinţează şi o indicație pre- 
cisă că logicul trebue depăşit şi că antinomia se solu- 
ţionează dincolo de posibilităţile noastre de înţele- 
gere.“ Dogma postulează în transcendenţă o sinteză 
imposibilă atât în domeniul logic cât şi în cel concret 

Așa dar dogma e o „antinomie transfigurată“. No- 
țiunile, sau mai exact, raporturile dintre noţiuni, sufăr 
în dogmă deplasări de perspectivă. Dogma repre- 
zintă, în ultimă analiză, una din atiludinile posibile 
ale spiritului omenesc: în faţa transcendentului, în 
fața contradicţiei logice şi'n faţa iraţionalului. 

Prin urmare, dogma, ca tip de ideaţie, se desprinde 
dintr'o atitudine spirituală cu urmări ideologice nu 
se poate mai mari. Ea, această atitudine, implică nu 
numai o anumită concepţie despre esența ultimă a 
lumii, ci şi ideea unei întregi metode filosofice şi a 
unei anumite organizări a gândirii omenești, consi- 
derată în toată întinderea şi funcțiunea ei. 

Se pune acum marea întrebare: Atitudinea dogma- 

tică aparţine pentru totdeauna trecutui mort? Nu 
poate ea deveni, pentru motive inerente spiritului 
vremii, din nou actuală, sau, eventual, chiar nece- 
sară? Intrebare al cărui răspuns afirmativ ar fi în- 
cărcat de consecinţe importante. Autorul „Eonului 
dogmatic“ răspunde afirmativ. De aci interesul ex- 
cepţional ce-l prezintă lucrarea sa. 

Care sunt, după Lucian Blaga, afirmaţiile pe care 
le implică — spre deosebire de alte atitudini filoso- 
fice posibile — teza dogmatică cu privire la: 

1. transcendent, 

2. irațional şi 

3. contradicţie? 

Transcendent trebue luat în sensul de ceea ce trece 
nu numai dincolo de experienţă, ci şi de toate posi- 
bilităţile de amplificare a experienţei. Teza dogma- 
tică este următoarea: Transtehdentul e neraționali- 
zabil, dar formulabil. Cu alte cuvinte, teza dogmatică 
însemnează renunțare la înţelegere şi în același timp 
credință că transcendentul poate fi formulat ca atare, 
deci ca mister neînțeles. Formula de mai sus im- 
plică şi afirmaţia că transcendentul este irațional 
şi pe aceea că el poate fi formulat în desacord cu 
legile interioare ale inteligenţei. Spusă altfel, teza dog- 
matică ar putea fi rezumată în termenii următori: 
Transcendentul este, în însăşi esenţa lui, irațional 
şi nu poate fi formulat decât în propoziţii antinomice, 
antinomicul fiind prezent în însuşi fondul transcen- 
dentului, 

Pentru a caracteriza mai bine atitudinea dogmatică 

în fața franscendentului, Blaga îi opune, în formule 
clare şi pregnante, celelalte atitudini pe care specula- 
tia filosofică le-a luat în cursul vremii față de această 
mare problemă. Iată-le: 


a Transcendentul poate fi înțeles: cu ajutorul inteli- 
genței discursive (exemple: Plato, Aristotel, Spinoza, 
Leibniz), printrun fel de intuiție intelectuală (exem- 
plu: Plotin, Schelling, Bergson) sau pe cale dialectică 
(exemplu: Hegel). 

b) Transcendentul e neraționalizibil şi neformula- 
bil (agnosticismul, criticismul kantian). 

Iar pentru a preciza, fără posibilitate de echivoc, 
atitudinea dogmatică față de contradicție, autorul „Eo- 
nului dogmatic“ îi va opune atitudinea pe care o ia 
faţă de antinomie ştiinţa positivă şi diferitele filosofii 
nedogmalice. 

Dela Kierkegaard încoace, teologii dialectici — din- 
tre care Blaga aminteşte pe K. Barth, pe Gogarten şi 
pe Brunner — au dat multă atenţie şi au scos cu 
justeţă în evidenţă paradoxia dogmelor. Blaga îşi pro- 
pune să ne aducă şi mai multă preciziune decât 
acești teologi în ceea ce priveşte natura particulară 
a contradicţiei în dogmă. Autorii amintiţi mai sus 
confundă adesea paradoxia dogmatică cu cea dialec- 
tică, sau chiar şi cu contradicţia aşa cum o găsim 
în gândirea magică. 

Paradoxiile se prezintă ca sinteze de afirmaţiuni 
artinomice despre un lucru oarecare. Indiferent dacă 
aceste afîirmaţiuni sunt cu adevărat sau numai în apa- 
renţă antinomice. În multe cazuri paradoxiile meta- 

fizicei nedogmalice se rezolvă logic. Eleaţii sunt cei 
dintâi gândilori europeni care au constatat că lumea 
concretă (spaţiul, timpul, mișcarea, multiplul, diver- 
sul) conţine o mulţime de contradicții latente. Şi, 
genii logice cum au ost, ei neagă concretul pentru 
excelentul motiv că acesta nu poate fi gândit logic. 
Ei afirmă deci logicul ca exclusiv existent. Intuiţio- 
niştii consideră contradicţiile concretului nu ca un 
neajuns al acestuia, ci ca o lacună a logicei. Filoso- 
fii raţionalişti şi dialectica hegeliană încearcă în 
direcţii diferite o conciliere între concret şi logic. 
Prin urmare, Eleaţii înlătură contradicţia şi neagă 
existenţa a tot ce conţine contradicţie. Intuiţioniştii 
o înlătură pe altă cale, şi anume negând sau degra- 
dând logicul la valoare de ficţiune. Dialectica înlătură 
contradicţia logică cu ajutorul ideii de „concret“. Ceea 
ce este antinomic pe plan logic, nu mai este pe plan 
concret. Antinomicul dogmatic se deosebește de cel 
dialectic prin faptul că el nu este soluţionat nici în 
concret. Prin articulaţia şi configuraţia lui, acesta 
refuză orice acord cu antinomicul dogmatic. Cu aju- 
torul ideii de „concret“ Hegel poate concepe sinteza 
următoarelor concepte contradictorii: Sein + Nicht- 
sein-Werden. Dar o propoziţie dogmalică cum e de 
exemplu aceasta: „o substanţă poate să piarda sub- 
stanţă şi totuşi să rămână întreagă“, nu devine inte- 
ligibilă cu ajutorul ideii de „concret“. Concretul re- 
spinge o astfel de sinteză, pentru motivul că, deşi 
dogma utilizează concepte obişnuite (persoană, fiinţă, 
număr, substanţă, etc.), ea diformează, cum am văzut, 

raporturile logice imanente acestor concepte în așa fel 
că sinleza lor devine irealizabilă în concret. 

Care e acum natura contradicţiei cu care operează 
șliinţa şi ce atitudine ia aceasta faţă de contradicţie? 
Ştiinţa exactă face uz, cum știm, de idei ca spaţiu, 
limp, mişcare, schimbare; noţiuni care conţin, din 
punct de vedere logic, contradicții. Dar ştiinţa nu 
jine seamă de acestea. Contradicţiile acestea sunt date 
implicit în concretele cu care operează știința; ele 
sunt lalente fără ca știința să caute să le scoată la 
iveală. Contradicţia dogmatică este explicit formulată, 
și ea residă nu în elementele cu care operează 
gândirea dogmatică, ci în raportul afirmat între aceste 
elemente. 


Există însă alte construcții ştiinţifice care, prin 
natura lor, prezintă analogii cu dogma. Să reținem 
aici numai două: Numărul imaginar -1 şi simbolul 
Alef al lui Cantor. 

Cel dintâiu este o construcţie iraţională în sensul 
cel mai plin al cuvântului. Din acest punct de vedere, 
el e o analogie matematică a dogmalicului. Dar numai 
analogie, căci, deşi construcţie iraţională, în cadrul 
operaţiilor matematice el devine echivalentul unei 
noţiuni raţionale. Sub aspect logic, el e, prin ur- 
mare, reintegrabil. O construcţie dogmatică însă nu 
e logic reintegrabilă, ea nu poate deveni echivalentul 
unei construcţii raţionale. 

Simbolul Alef al lui Cantor e mai mult decât o 
analogie a dogmalicului. El e un echivalent matematic 
al acestuia. Prin construcţia noţiunii „transfinitului“ 

se face o foarte importantă concesie gândirii dogma- 
lice. 

Ce e simbolul Alef? E numele unei mărimi trans- 
finite care rămâne identică cu sine, orice mărime 
sar scădea din ea. Cum vedem, între simbolul Alef și 
o formulă dogmalică oarecare există asemănare struc- 
turală deplină. Căci ce e dogma, definită acum după 
toate cele spuse mai sus? Este o formulă a iraţio- 
nalului. 


* 


Atitudinea inteligenței dogmatice cu privire la 
transcendent, la contradicție, la irațional astfel de- 
finilä, am răspuns în mod destul de precis şi de 
complet, credem — şi cu claritatea pe care a per- 
mis-o natura însăşi a problemei — la întâia între- 
bare ce ne-am pus-o la începutul prezentului capi- 
tol al studiului nostru. Intrebare care a fost: ce esle 
inteligenţa „ecstalică“? 


+ 


Să încercăm a răspunde acum la a doua între- 
bare formulată tot acolo: care e rostul distincţiei 
între inteligenţă „enstatică“ şi „ecstatică“? Sau, mai 
lămurit, care este scopul „Eonului dogmatic“? 

Am văzut că „Eonul dogmalic“ a examinat dogma 
numai sub aspectul ei structural, ca tip de ideaţie, 
rupând-o din complexul creştin. Astfel privită, dogma 
devine expresia unui anumit fel de a „gândi“, fel 
de a „gândi“ ce a apărut mai întâi la Philon din 

Alexandria (deci şi în afară de creştinism), şi ar 
putea — crede Blaga — să mai apară, ca atare, în 
metafizica profană. E chiar necesar să mai apară, 
afirmă autorul „Eonului dogmatic“. Şi tocmai a- 
cesta e scopul pe care-l urmăreşte: să trezească la 
vieaţă nouă atitudinea dogmatică și să facă astfel din 
inteligența „ecstatică“ un instrument pe care dânsul 
îl crede eficace pentru organizarea unei noi meta- 
fizici. Să facă din modul de a gândi manifestat 
în dogmă şi, înainte de dogmă, în unele formule ale 
lui Philon evreul, un mod de a gândi al filosofiei, 
aici stă marele curaj al țintei urmărite de „Eonul 
dogmatic“. Ceea ce făceau Sf. Părinţi cu Dumne- 
zeu, când precizau că e unul dar în trei persoane, 
ar dori Blaga să facă metafizica viitorului cu reali- 
tatea cosmică. In această voinţă de generalizare în 
metafizică a procedeului dogmatic, stă semnificația 
şi interesul acestei lucrări. 

„Eonul dogmatic“ preconizează în fața iraţiona- 
lului o atitudine principiară alta decât cele pe care 
le-au luat în faţa aceleiași probleme ştiinţa şi filo- 
sofia profană a tuturor vremurilor. Căci ce vrea, 
în ultimă analiză, autorul „Eonului dogmatic“? Vrea 
ca iraţionalul şi contradicţia să intre ca element 
constitutiv — adecă în mod voit şi articulat — în 
speculaţia filosofică. Vrea că inteligenţa să primea- 
scă în formule însuşi iraţionalul, să încerce să 
formuleze iraţionalul. .. 


Din acest punct de vedere, schiţa care se chiamă 
„Eon dogmatic“ — căci numele ei adevărat nu poate 

fi decât „Prolegomene pentru o filosofie dogmatică 
viitoare“ — intră în ordinea încercărilor despre care 
am vorbit în cap. III al studiului nostru, încercări 
de lărgire a cadrelor facultăţii noastre de înţelegere. 


Am văzut că, printr'o lovitură extraordinară, şi 
Hegel încercase în felul lui să silească raţiunea să-şi 
anexeze contradicţia. Dar — şi în acest „dar“ este 
marea, radicala, enorma deosebire — Hegel a voit 
să rezolve totuşi contradicţia cu ajutorul noţiunii de 
„concret“, în ullimă analiză a voit deci să o înlă- 
ture. Autorul „Eonului dogmatic“ preconizează ac- 
ceptarea contradicţiei ca atare, deci introducerea ei 
în speculație ca formulă iraţională, antinomică. Dar, 
care este punctul — singurul, mi se pare — unde 
doctrinele filosofice, toate, fără excepţie, sunt de 
acord? Ială-l: contradicția este ceea ce inteligența 
nu poale suporta; ea trebueşte, prin urmare, supri- 
mată întrun fel sau în altul. Astfel şi hegelianis- 
mul, cea mai comprehensivă dintre toate concep- 
tile filosofice apărute până azi, este, ca multe alte 
filosofii, o metodă raţională pentru a înlătura con- 
tradicția. Dimpotrivă, pentru gândirea „dogmatică“ 
problema prin excelenţă a metafizicei ar fi nu înlă- 
turarea contradicției, ci acceptarea ei, mai mult: arti- 
cularea, adâncirea ei ca formulă antinomică, ca ira- 
țional, ca ceva inaccesibil inteligenței şi totuşi for- 
mulabil. 

Insă filosofia, de câte ori a crezut că are în față 
un obiect neraționalizabil, indiferent că acest obiect 
era considerat ca transcendent sau ca dat în expe- 

15 

rienţă, a renunţat la formulare. Şi a renunțat pen- 
tru excelentul motiv că altfel ar fi fost nevoită să 
propună formule antinomice, să se pună deci în 
desacord cu legile logice ale inteligenței. 

Dar, dacă aşa stau lucrurile, o întrebare tulbură- 
toare ni se îmbulzeşte îi condeiu: mai poate fi con- 
siderală metoda „dogmatică“ drept metodă de lăr- 
gire a înțelegerii? 

Inainte de a răspunde să vedem de ce precoui- 
zează „Eonul dogmatic“ adoptarea acestei metode în 
metafizică? Pentrucă nu sa construit până acum 
nici un sistem metafizic cu ajutorul inteligenţei 
„enstatice“ în care să nu se fi ivit vre-o contradicţie 
importantă şi nedorită de autor. Din această cauză, 
până azi, a fost imposibil să se creeze o metafizică 
durabilă. In timp ce, dacă Sar accepta în mod prin- 
cipiar contradicţia ca element constitutiv al meta- 
fizicei, n'am mai fi expuşi ca ea să se îurişeze în 
gândire prin nebăgare de seamă şi să apară prin 
surprindere în produsele speculaţiei filosofice, pro- 
ducând în mod fatal locuri de minoră rezistenţă. 
Introducerea metodei „dogmatice“ ar înlătura, crede 
Blaga, provizoralul etern în care se găsesc toate 
soluţiile metafizice apărute până azi, căci „dogma- 
ticul“ ar putea îngloba, în sinteze pe care autorul 
le numeşte „metalogice“, puncte de vedere raţionale 
contrare! 

Cum şi când sar aplica metoda „dogmatică“? Să 
dam cuvântul autorului: „Dogma, spre deosebire de 
metodele mai mult sau mai puţin exclusiviste ale 

intelectului enstalic, nu exclude nici una din cele- 
lalte metode. Din contra, intelectul ecstatic intră 
în funcţiune numai după ce toate metodele ensta- 
tice au fost epuizate fără rezultat concludent. Dogma 
nu împiedecă ca transcendentul să fie adesea raţio- 
nalizat... fiindcă dogmaticul nu anexează princi- 
pial tot ce e transcendent, Metoda dogmatică se aplică 
acolo unde nici una din metodele enstatice nu isto- 
vesc transcendentul şi unde transcendentul devine 
absolut opac... Nici un sistem de metafizică înte- 
meiat pe metode de ale intelectului enstatic ma fost 
în stare să raţionalizeze neted şi complet expe- 
rienţa şi transcendentul; după toate au rămas resturi 
neraţionalizabile. Nu se solicită prin aceasta chiar 
suprema hotărîre a dogmatizării?... In timp ce ra- 
ționalismul construește transcendentul în analogie cu 
logicul şi concretul, dogmatismul îl construeşte în 
desacord cu logicul şi concretul, postulându-l ca ne- 
raţionalizibil. In timp ce criticismul vrea un trans- 
cendenl neraţionalizibil, neconstruibil şi neformula- 
bil, dogmatismul susține un transcendent neraţiona- 
lizabi], neconstruibil, dar formulabil...“ 

Deci dogmalizarea „nu înseamnă că orice dogmă 
trebue. din moment ce e propusă, acceptată fără 
control. Prin asemenea presumţii s'ar da dogmei 
tocmai sensul pe care tot timpul am căutat cu tot 
dinadinsul să-l ocolim... Noua metafizică nu se va 
clădi pe temeiul unei inspiraţii de sus, şi nu va cere 
să fie acceptată din motive imaginare. Noua meta- 
fizică se va clădi, întrun ritm de eșecuri și trium- 

15* 


www.dacoromanica.ro 


228 D. D. ROȘCA 


furi, constituindu-se încetul cu încetul, sub con- 
trolu] direct sau indirect al tuturor instanţelor pe 
care cunoaşterea și mintea omenească şi le-a insti- 
tuit în măiastră şi nepieritoare erarhie. Prin dog- 
matizare transcendentul ar înceta de a mai fi ex- 
pus la acele penibile raţionalizări, pentru care se 
dau asigurări solemne că sunt făcute sub specie 
aeternitatis şi care se dovedesc a fi de o desolantă 
vremelnicie“, Deci, admisă contradicţia în metati- 
zică, ea n'ar putea intra oricum şi oriunde, ci i s'ar 
fixa cu preciziune locul, zona unde poate fi intro- 
dusă, 


V. 


Care sunt principalele consecințe — consecinţe de 
importanță capitală — ce se desprind din distincția 
radicală pe care atitudinea „dogmatică“ o stabileşte 
între inteligența „ecstatică“ și cea „enstatică“? 

Ea implică separație nu se poate mai tranşantă 
între ştiinţă şi filosofie, sau, mai exact, între știință 
şi metafizică. Delimilând cu mare precizie domeniul 
fiecăreia din ele şi fixându-le scopuri specific dife- 
rile, ea face posibilă cea mai conturată şi mai cris- 
talină definiţie a înseși conceptelor lor. Dar defi- 
nite din perspectivă dogmatică, noţiunile de „ştiin- 
tă“ şi „metafizică“ primesc un conţinut cu tolul 
altul decât cel care li se atribue de obiceiu. 

Având ca domeniu de funcţiune raţionalizabilul, 
ştiinţa este suma tuturor judecăților raţionale și 
linde să reducă necunoscutul, „misterul“, la mini- 

mum. In acest sens, poate fi deci numită ştiinţa şi 
acea parte a speculaţiei filosofice care urmăreşte ţinta 
indicată acum, adecă raţionalizarea realităţii. Dim- 
potrivă, domeniul metafizicei ar fi tot ce nu este 
raţionalizabil şi scopul ei să fixeze, când şi unde 
se poate, neînţelesul în maximul său de adâncime, 
formulându-l în propoziţii antinomice. Metafizica de- 
vine deci, în concepţia „dogmalică“, un corp de for- 
mule contradictorii, absurde din punct de vedere 
logic... 

„Ştiinţă“ şi „metafizică“ indică, prin urmare, două 
tipuri de cunoaștere esenţial diferite. Funcţiunile cu- 
noaşierii ar trebui să se scindeze în două direcţii o- 
puse, direcţii pe care Blaga le și botează sugestiv 
şi precis: plus cunoaştere (ceea ce am numit mai 
sus ştiinţă) şi minus cunoaştere (ceea ce am numit 
metafizică). 

Ca tendinţă generală căutarea unei distincţii nete 
între ştiinţă şi metafizică şi separarea funcţiunilor 
lor se ratașează unui curent foarte caracteristic spe- 
culaţiei secolului al XX-lea, curent ce-şi are rădă- 
cina profundă în bergsonism, şi, prin acesta, în 
romantismul filosofic german. Repet: ca tendinţă 
generală, căci, după cele desvoliale până acum, e, 


1 Noi am fi preferat numirea de „minus-cunoaștere“ celei 
de „dogmatism“. Dela Kant încoace acest termen și-a fixat 
un înțeles precis în speculaţia filosofică. Folosirea lui cu 
alt înţeles ar putea produce confuzii care erau evitate 
adoptând numele atât de semnificativ de „minus-cunoa- 
ştere“, 

credem. inutil să mai subliniem că nu poate fi vorba 
de asemănare între ceea ce urmăreşte „Fonul dog- 
malic“ cu a sa „inteligență ecstatică“ şi ceea ce a 
urmărit Hegel prin „Vernunft“, sau Bergson cu a sa 
„intuiţie“. 

Această delimitare clară de domenii și de scopuri 
ar aduce cu sine un câştig de libertate de mişcare, 
atât pentru „metafizică“ cât şi pentru cunoaşterea 
„enstatică“. Căci Sar evita în viitor necontenitele 
încălcări de teren din partea ambelor părţi. 

Ea ar face posibilă între ele și o colaborare mai 
fecundă decât în trecut. In ce sens? [In sensul că 
„dogmatismul“ — dacă l-am înţeles bine — ar fi 
mai mult o metodă decât o doctrină propriu zisă; 
deşi, ca orice metodă, își are şi el fundamentul în- 
tr'o doctrină. O metodă care admite colaborarea tutu- 
ror celorlalte metode, în sensul că ea mwar intra în 
funcţiune decât în momentul când acestea mau dus 
la rezultat, Ar admite, în alți termeni, controlul 
tuturor celorlalte metode. 

Dar colaborarea aceasta, indirectă drept vorbind, 
ar fi amplificată de o colaborare directă prin fap- 
tul că „dogmatismul“ îşi propune să facă sinteze — 
alogice, e adevărat, dar acest lucru nu ne priveşte 
deocamdată — între puncte de vedere raţionale dife- 
rite şi contrare. Prin urmare, întocmai Ga şi feno- 
menologismul unui Husserl sau Heidegger, „dogma- 
tismul“, ca metodă, promite posibilităţi de largă co- 
laborare între gânditori porniţi dela puncte de ple- 
care diverse, 

Iată consecințe extrem de importante nu numai 
prin calitatea lor, ci mai ales prin marea lor semni- 
ficaţie, prin orizonturile largi pe care ele vor să le 
deschidă. 


VI. 


Dar delimitarea de care e vorba și colaborarea 
rodnică pe care o doreşte autorul „Fonului dogma- 
tic“ ar fi posibile numai în cazul când „dogmatis- 
mul“ mwar implica în teza lui fundamentală afirma- 
ţii nedemonstrate, adecă afirmaţii care nu sunt de- 
cât atât. Afirmaţii ce prin însăşi natura lor, nu 
pot fi necesare, nu pot fi dovedite ca unele ce sar 
impune inteligenţei sau experienţei cu putere con- 
strângătoare. 

Transcendentul este irațional sau, ceea ce e tot 
una: esența ultimă a lumii este iraţională; şi: ira- 
ționalul e delimitabil în mod definitiv, iată cele 
două mari afirmaţii implicate în teza „dogmatică“ 
şi imposibil de fondat în chip necesar. 

In ceea ce priveşte pe cea dintâi, se poate spune 
despre atitudinea „dogmatică“ ceea ce se poate sus- 
ţine despre tezele de acest ordin propuse de oricare 
altă filosofie. Anume: aceste teze, fiind la limita 
extremă a cunoaşterii noastre şi neadmiţând deci, 
prin însăşi natura lor, să fie confruntate direct cu 
transcendentul şi să fie controlate, acceptarea lor 
depinde, în ultimă analiză, de un act de voinţă, 
de o liberă alegere, determinată de personalitatea 
noastră. Astfel încât teza raționalistă (transcen- 

dentul e raţionalizabil şi formulabil) ca şi teza 
agnoslică (transcendentul e neraționalizabil și ne- 
formulabil), sunt în măsură egală îndreptățite să 
fie susținute sau respinse. 

Nu putem deci afirma că optarea pentru una din 
aceste teze implică un act de curaj mai mare, decât 
optarea pentru celelalte două. In orice caz, dacă 
am ţinea să stabilim, cu orice preţ, o erarhie în 
această privinţă, autorul prezentelor rânduri crede, 
împotriva lui L. Blaga, că nu teza dogmatică e 
cea care implică actul de curaj cel mai mare, ci teza 
agnostică. 1 

In ceea ce ne priveşte personal, credem că optarea 
pentru una din marile teze despre care e vorba, 
jind, în fond, un act de credință, nu poate fi justi- 
ficată în faţa forului inteligenţei, cum poate fi justi- 
ficată în faţa aceluiași for respingerea a toate trei. 
Vom motiva îndată această convingere a noastră. 

Dar, dacă e adevărat că optarea pentru una din 
lezele de mai sus e un act de liberă şi supremă 
alegere, este evident că teza „dogmatică“ nu poate 
fi acceptată de toate spiritele cugetătoare. Ecvaţia 
personală intrând în joc, colaborarea generală pe 


1 Concepţia noastră, expusă în Existența Tragică, deschide 
larg şi hotărît o perspectivă din care atât de importanta 
„optare“ acum amintită apare perfect evitabilă în dome- 
niul cunoaşterii propriu zise. Pledează şi autorul Ezistenţei 
Tragice pentru o opţiune, aceasta însă nu în domeniul 
cunoașterii, ci în acela al metafizicei, care, după convin- 
gerea noastră. își are rădăcinile principale şi hrănitoare 
în etic şin elementele afective ale sufletului, 

care o arată ca posibilă. „Eonul dogmatic“ devine 
imposibilă utopie. 

Mai mult: admițând, în ipoteză că, la un anumit 
moment, majoritatea metafizicienilor ar opta pentru 
teza „dogmatică“, ce ne-ar îndreptăţi să credem că 
aici progresul sar realiza printr'o colaborare şi 
printr'o continuitate de efort mai mare decât s'a 
realizat şi se realizează în ipoteza contrară a alitu- 
dinii raţionaliste? Nu vedem de ce iraționalizarea 
ar putea fi mai mult decât raționalizarea operă în 
care eforturile individuale s'ar integra şi subsuma 
mai perfect întrun mare moment colectiv de gân- 
dire. Nu vedem de ce iraţionalizarea viciată ca și 
raţionalizarea, prin actul originar de optare per- 
sonală, de un perpetuu provizorat al rezultatelor 
obţinute, nu vedem, zic, de ce iraţionalizarea ar 
face posibil un anonimat mai mare al colabora- 
torilor decât raţionalizarea? In orice caz, autorul 
„Eonului dogmatic“, proslăvind acest anonimat reali- 
zabil prin intrarea în funcţiune a inteligenţei „ecsta- 
tice“, nu ne arală caracterul lui de necesitate. Căci 
analogia la care se gândeşte (creaţia dogmelor creş- 
line) nu comportă decât forţa de argumentare ine- 
rentă tuturor analogiilor. .. 


* 
Subsumarea rezultatelor într'o mare operă cu ca- 
racter de creație colectivă şi de permanență, asemă- 


nător în multe privințe caracterului de continuitate 
pe care-l arată de 300 de ani încoace științele po- 

zitive, n'ar fi realizabilă decât în cazul când gân- 
direa omenească ar putea delimita iraționale defini- 
tive. In acest caz, iraționalele s'ar integra unul lângă 
altul întrun mare şi unitar corp de doctrină a irațio- 
nalului, corp de doctrină, care ar constitui metafizica 
cu caracter de stabilitate, aşa cum o defineşte şi o 
visează „dogmatismul“ inteligenței „ecstatice“, „Nici 
un sistem de metafizică întemeiat pe metode ale in- 
telectului ecstatic ma fost în stare să raționalizeze 
neted şi complet experiența şi transcendentul; după 
toate au rămas resturi  neraţionalizabile. Nu se 
solicită prin aceasta chiar suprema hotărîre a dogma- 
tizării?* — scrie Blaga. 

Da, e adevărat, nici un sistem metafizicn'a reuşit 
până azi, şi nu va reuşi cu siguranţă niciodată, să 
raţionalizeze complet existenţa. In enormul efort 
pe care inteligența omului îl face de trei mii de 
ani încoace pentru a raţionaliza concretul, ea sa 
izbit de anumite regiuni, unde acesta sa arătat și 
se arată absolut impenetrabil. Inseşi științele fizice 
care lucrează cu metode atât de riguroase, recunosc 
existenţa acestor regiuni ale concretului unde, până 
acum, toate încercările lor de explicare au eşuat. 
Sensaţia, acţiunea transitivă, diversul în timp şin 
spaţiu, iată unele din punctele unde natura a pus 
până azi bariere puternice contra dorinţei noastre 
de a înţelege, de a o concepe ca raţională, adecă 
constituită conform exigenţelor inteligenţei noastre. 
Cu toate acestea, cine ar putea spune a priori că 
aceste puncte, azi iraționale, sunt definitiv şi ire- 
mediabil iraționale? Viitorul singur ar putea decide. 

Şi cum viitorul este infinit în durată, această de- 
ciziune definitivă nu va putea fi niciodată perfect 
justificată... 

Convingerea noastră e deci că nu există sau, mai 
precis, nu putem ști dacă există sau nu, iraționale 
definitive. Ceea ce ne pare a fi azi irațional, mâine 
poale deveni rațional. Inteligența poate reuşi să-l 
raționalizeze, fie că descopere un nou punct de ve- 
dere, de unde atacă problema cu şanse de reușită, 
fie că ea însăşi îşi lărgeşte frontierele, cum am văzut 
la începutul acestui studiu. 

In sprijinul acestei păreri a noastre invocăm: a) 
un caz de care vorbeşte însuşi autorul „Eonului 
dogmatic“ şi b) un alt caz tot atât de elocvent, 
acela ar raţionalizării principiului lui Carnot. 

a) Cazul experimentului lui Michelson, care a jucal 
rol mare în geneza teoriei relativităţii a lui Einstein: 
Cum şlim, Michelson a demonstrat prin experi- 
mentul său că nu se poate înregistra nici o dife- 
rență în viteza luminii, când pământul se mişcă 
în aceeaşi direcţie şi când se mişcă în direcţie con- 
trară cu lumina. Totul se petrece ca şi cum pă- 
mântul ar sta pe loc. 

Negăsind o explicare a acestui fapt paradoxal 
într'o ipoteză în acord cu logica şi cu concretul 
fizic, Einstein îl formulează mai întâi ca atare, adecă 
drept irațional, în faimosul principiu al constanţei 
vitezei luminii: Lumina îşi păstrează constantă vi- 
teza de 300.000 km. pe secundă faţă de orice sistem 
în mişcare. 

Pentru a înlătura paradoxia acestei formule, pentru 


wwWw.dacoromanica.ro 


236 D. D. ROȘCA 


a o raţionaliza, Einstein a conceput apoi o altă struc- 
tură a concretului spaţio-temporal, modificând tra- 
diționala concepţie a acestuia în aşa fel încât for- 
mula constanţei vitezei luminii îşi pierdu caracterul 
alogic. 

Iată deci că ceea ce a apărut mai întâi ca iraţio- 
nal (şi comportând o formulare dogmatică) devine, 
prin efortul de construcţie al unei mari inteligenţe, 
raţional. t 

b) Principiul lui Carnot, stipulând o schimbare 
continuă în aceeași direcţie, nu răspunde exigenţelor 
intime ale raţiunii noastre, care se exprimă prin 
legea cauzalităţii, lege ce implică ideea de perma- 
nenţă, de identitate între ceea ce e şi ceea ce a fost, 
între ceea ce e şi a fost şi ceea ce va fi. Principiul 
lui Carnot însă învaţă că stările succesive ale unui 
sistem fizic nu pot fi echivalente şi, nefiind echi- 
valente, nu sunt reversibile. Drept ce, multă vreme, 
acest principiu a apărut ca o lege stipulând ceea 
ce se opune tendințelor către raţionalizare mani- 
festată de inteligența noastră. In termenii de care 
am făcut atâta uz în acest studiu, principiul lui 
Carnot este o formulă iraţională. 

Dar iată că savanţi ca Maxwell, Boltzmann şi 
Gibbs reuşesc, printr'o teorie mecanică, aşezată pe 


1 Crezând că e vorba de un irațional definitiv, Blaga a 
considerat. în „Filosofia stilului“, principiul fundamental 
al teoriei relativităţii drept echivalent fizical al dogmati- 
cului..., 

conceptul de probabilitate, să raționalizeze și acest 
irațional. 

Nu intră în cadrele studiului de față să expunem 
cum anume s'a făcut această raționalizare. Pentru 
ceea ce ne interesează aici, să reținem numai faptul 
că ea sa făcut. 

Prin urmare, nu putem afirma că ar exista irațio- 
nale definitive. 

După cum nu putem afirma de altfel nici că 
existența este în întregime raționalizabilă. 

Ambele aceste afirmații implică o totalizare a expe- 
rienței, a oricărei experiențe posibile. Dar e evident 
că această totalizare este absolut imposibilă, dat fiind 
faptul că spaţiul şi timpul sunt infinite în întindere. 
Ceea ce ştim sigur e că, până acum, existenţa s'a 
arătat în unele părţi ale ei raţională, şi pe alocurea 
iraţională. Linia de frontieră între aceste două mari 
porţiuni ale realităţii este însă mobilă. Ea s'a de- 
plasat mereu, lărgind porţiunea raţionalului. lată 
tot ce ştim sigur, şi iată de ce spuneam câteva pagini 
mai sus că, în ce ne priveşte respingem toate cele 
trei mari afirmaţii globale referitoare la transcen- 
dent, ele neputând fi motivate în faţa unei inteli- 
genţe. care renunţă la orice consideraţii străine de 
exigenţele pure ale ei.! 

* 


Dar, neexistând posibilitate de delimitare a ceea 
ce e definitiv irațional, nu există, evident, nici for- 





1 Ideile cuprinse în acest alineat sunt idei de temelie 
în concepția noastră expusă în Existenţa tragică. 

mule permanente ale iraţionalului. Opera de apro- 
fundare şi articulare structurală a acestuia, operă 
pe care ar trebui să o intreprindă, după „Eonul 
dogmatic“, inteligența „ecstatică“, va fi pătată de 
același caracter de provizorat etern, de care sufere 
şi opera de raţionalizare a inteligenţei enstatice. In- 
tocmai ca și aceasta din urmă, metafizica construită 
cu metodele inteligenţei „ecstatice“ ar fi o nesfâr- 
şită serie de noi și noi începuturi dela capăt, un 
corp de judecăţi cel puţin tot atât de efemere ca 
şi cele, pe care le găsim în orice altă metafizică 
apărută până acum... 

„Intelectul ecstatic intră în funcţiune numai după 
ce toate metodele enstatice au fost epuizate fără re- 
zultat concludent“, — scrie autorul „Eonului dogma- 
lic“. Dar, dat fiind faptul că această „epuizare“ este 
prin esenţă provizorie, sau, în orice caz, nu putem 
şti dacă ea este definitivă, de ce am lua calca inteli- 
genţei „ecslatice“ spre minus cunoaştere, — și de 
ce nu ne-am opri mai degrabă la zero-cunoaştere? 
Rămânând ca, întrun viitor mai mult sau mai puţin 
îndepărtat, terenul de cunoaştere (de plus-cunoaş- 
tere), largindu-se şi punctele de vedere vechi îm- 
bogăţindu-se cu altele noi, spiritul omenesc să reia 
din nou problema care, la un moment dat al evo- 
luţiei sale, i-a apărut, sau a fost de fapt, insolubilă. 
Odată stabilit, că nu putem şti dacă există sau nu 
iraționale definitive, nu riscăm, dirijând inteligenţa 
spre minus-cunoaştere, s'o îndepărtăm dela probleme 
care odată şi odată ar comporta totuși soluţii positive 

de plus-cunoaştere? Decât să-i sugerăm iluzia, dupa 
noi primejdioasă şi sterilizantă, că există în dome- 
niul cunoaşterii ceva definitiv în sensul absolut al 
termenului (în specie iraţionalul), nu e mai bine 
so oprim pe posiţia prudentă şi cu posibilităţi de 
propăşire a zero-cunoaşterii? 


* 


Iată o serie de îndoeli ce pot fi ridicate contra unei 
teze care îşi scoate avântul şi seva-i substanţială din ră- 
dăcini înfipte adânc în alte meleaguri. Dialectician 
stăpân pe toate resursele artei sale, autorul „Econului 
dogmalic“, chinuit de neastâmpărata sete de absolut 
a tuturor Orientalilor, face uz de toate armele, pe 
are i le poale da logica, pentru a descinde profund 
pe o poziţie ideologică ce se află în afară de limi- 
tele logicei. Căci trebue să recunoaștem, că teza 
dogmatică este susţinută de autorul ei cu o rară 
supleţe de gândire şi cu o supremă precizie logică. 

Dacă am ridicat obiecţiunile mai sus formulate, 
am făcut-o cu gândul să provocăm o discuţie mai 
largă în jurul unei cărţi care forţează stima ori- 
cărui spirit liber. 

Scriind „Eonul dogmatic“, căruia logica înlăn- 
țuirii ideilor ce le conţine îi împrumută frumu- 
seţea visului unui matematician, autorul lui ne arată 
cu elocvenţă că urăşte ceea ce e uşor de realizat, 


că iubeşte zonele critice — zone adesea bogate în 
perspective largi — ale facultăţilor noastre de în- 
țelegere,. 

Citindu-i cartea, în care elemente importante din 
lucrările-i anterioare revin, ne-a venit în minte teoria 
lui Carey, transpusă de Andre Gide în domeniul 
spiritului. Contrar lui Ricardo, Carey a susţinut 
că terenurile cele mai greu accesibile sunt cele mai 
bogate în posibilităţi. Mutată pe plan sufletesc, teoria 
se resumă în afirmaţia: regiunile cele mai inaccesi- 
bile — critice, am zis mai sus — ale inteligenţei 
pot îi uneori cele mai încărcate de promisiuni. 
Astfel, sar putea ca teza fundamentală a „Eonului 
dogmatic“ să se dovedească, prin problemele ce le 
pune, născătoare de adevăruri noi, chiar şi în cazul 
când, desvoltată în toate nuanțele şi cu toată precizia 
pe care ea o comportă, Sar arăta că a pornit dintr'o 
inspiraţie greşită: Istoria gândirii ştie să numere 
în cursul desvoltării ei multe erori fecunde... 

Pentru a citi cu plăcere şi folos o carte de filosofie, 
care vrea să fie mai mult decât operă de popularizare, 
e nevoie, între altele, să fi avut în vieață momente 
când ai simţit cu toată ființa ta rostul creaţiei spiri- 
tuale numită filosofie; să ai apoi o oarecare putere de 
a mânui abstracţia, şi să cunoşti, în sfârşit sensul pre- 
cis al termenilor. Căci, dacă prin obiectul ei şi prin 
scopurile pe care le urmăreşte, filosofia e preocupare 
ce poate interesa pe oricine, prin mijloacele la care 
recurge pentru a-şi atinge ţintele, ea nu e accesibilă 
oricui. Prin urmare obscuritatea frecventă — şi atât 
de hulită — a cărţilor de filosofie vine uneori din 
însăşi natura obiectului lor. Ele sunt relativ greu de 
citit din motive care nu trebue imputate ca vină, tot- 
deauna şi cu necesitate, autorilor lor. 

Dar, nu e mai puţin adevărat că, adesea, lipsa de 
talent scriitoricesc al gânditorului vine şi măreşte er- 
metismul originar al operei filosofice. Pentru a scrie 
limpede în acest domeniu fără să cobori calitatea cu- 
getării, se cere nu numai minte a cărei lumină albă 
să fie în stare să străbată neslăbită ceața ce se între- 
pune între noi şi lumea de cristal a Ideilor, ci se mai 
cere — lucrul ni se pare evident — și talent de expre- 
sie mai mare decât în domenii unde materialul de ela- 

10* 

borat e deja prin sine mai concret, mai străveziu, mai 
accesibil majorității inteligențelor. Iată de ce sunt 
atât de rare în filosofie cărțile în care gândul să fie 
deopotriva: şi dus pâna în adâncuri, şi turnat în forme 
de expresie cristaline. 

Vieaļa şi opera lui Kant a Domnului Ion Petrovici 
face parte din clasa nepopulată a acestor cărți. Ea 
măreşte zestrea literaturii noastre filosofice cu o 
piesă de incontestabilă valoare. Studiu adâncit a} cu- 
getării kantiene, cartea Profesorului Petrovici e tot- 
odata şi un prinos cald pe care un filosof român îl 
aduce marelui gânditor german. 


Locul pe care această luminoasă carte îl va ocupa 
în cultura noastră filosofica e măsurat cu exactitate 
de importanţa subiectului ei, pe de-o parte; de felul 
cu totul remarcabil în care acesta a fost tratat, pe de 
altă parte. Căci, cum ne-a arătat autorul în al său 
„Kant şi cugetarea românească”, întemeietorul criti- 
cismului este, dintre toţi gânditorii, acela care a exer- 
citat cea mai îndelungată şi cea mai adâncă influenţă 
asupra culturii noastre contemporane. Şi, cum tot 
Domnul Petrovici ne arată azi în cartea în care in- 
formaţia riguroasa şi exclusiv dela isvor merge mână'n 
mână cu o discretă operă de creaţie personală, Kant 
e, dela Descartes încoace, cel mai fecund deschizător 
de drumuri nouă în filosofie. 

O nevoie imperios simțită a culturii noastre se cerea 
deci de mult să fie satisfăcută. Trebuia să vie cineva, 
inteligenţa cu subţire pricepere şi cu mare talent de 
expresie, care să fie în stare să umple golul ce-l lasă 

în literatura noastră filosofică, şi în general în cultura 
noastră, lipsa unei monografii temeinice despre Kant. 
Prin felul fericit în care a reuşit s'o realizeze, pipaind 
cu simţitoare degete fiecare articulaţie a gândirii celui 
ce-a scris „Critica Raţiunei Pure” declarându-se Co- 
pernic al filosofiei, contopind ascuţimea pătrunderii 
critice cu farmecul cuvântului, Domnul Petrovici ne-a 
dovedit cu putere constrângătoare că tocmai Domnia- 
Sa era cel chemat să umple golul de care e vorba. 


I. 


Inainte de a spune ceva mai mult despre felul cum 
a dus la bun sfârşit sarcina grea ce şi-a luat-o asu- 
pra-i autorul cristalinei cărți care e „Vieaţa şi opera 
lui Kant”, să insistăm puţin asupra importanţei sub- 
iectului, pentru a demonstra cât de importantă e însăși 
cartea. 

Cel ce semnează aceste rânduri crede că poate să 
spună, în relaliv cunoștință de cauza, că nu vom gasi 
nici între autorii streini conducător cu mai largi şi 
mai precise orientări în istoria ideilor şi care să ne 
arate în chip mai succint, mai complet şi mai limpede 
totodată decât Ion Petrovici de ce anume e important 
Kant în evoluţia gândirii europene, şi ce constituie 
valoarea excepţională a acestui mare fisolof. Să-l ur- 
măm deci de aproape pe autorul „Vieții şi operii lui 
Kant”, şi anume în capitolul cărţii Domniei-Sale înti- 
tulat „Introducere (continuare)”, şi să facem şi noi 
aici inventarul scurt al clarificarilor aduse de Kant în 
haosul pâna la el inextricabil al controverselor filosofice. 

Autorul „Criticei Raţiunii Pure” atribue filosofiei o 
funcţiune centrala alta decât cee obişnuită până la el: 
Filosofia nu va mai căuta să explice existenţa. Această 
sarcină îi revine ştiinţei. Filosofia va fi înainte de 
toate analiză a condiţiilor şi valorii ştiinţei. Nota acea- 
sta imprimată filosofiei lui Kant va fi păstrată de 
majoritatea cugetătorilor secolului al XIX-lea. „Așa că 
Guyau a putut face pe drept, scrie d. Petrovici, ur- 
matoarea remarcă: Dacă Shakespeare ar fi trăit în 
urma lui Kant şi-ar fi început altfel vestitul monolog 
al lui Hamlet. Celebrul prinţ n'ar mai fi spus: a fi sau 
a nu fi, ci mai de grabă: a şti sau a nu şti, aceasta 
este întrebarea”. 


Sub influenţa lui Kant, filosofia se va situa pe alt 
plan de aspirații decât ştiinţa şi va îndeplini funcţie 
deosebită de cele ale ştiinţelor positive. 

Tot Kant a fost acela care, cel dinlâiu, a arătat ca 
splendida analiză a condiţiilor cunoaşterii intreprinsă 
de empirismul englez (Locke, Berkeley, Hume) este 
viciată de o eroare (plină de urmări) în însuşi funda- 
meniul ei. Anume: empiriştii englezi au confundat 
condiţiile logice ale cunoștințelor noastre cu antece- 
dentele lor psihologice. 

Kant aduce apoi o noua concepţie noţiunii de „ade- 
văr”, Sub un aspect important, înaintaşii lui Kant, 
empirişti ori raţionalişti, concepeau spiritul omenesc 
ca pe o pasta în care se imprimau întipăririle venite 
de aiurea (din lumea experienţii sensibile, credeau 
empiriștii; dintro lume suprasensibilă, susțineau ra- 
ționaliștii . Schimbarea de perspecliva operală de Kant 

poate fi formulată astfel: adevărul nu e reproducere 
mintală a unui lucru din afară, Spiritul nostru nu e 
oglindă pasivă, El are putere de creație spontană, ge- 
neratoare de adevăruri, Eul nostru fiind unul, simte 
nevoia imperioasă de unitate şi în haosul datelor mul- 
tiple care e experiența pură, Pentru a realiza în hao- 
sul experienței unitatea cerută de natura spiritului 
nostru, acesta creiază o serie de forme în care toarnă 
materialul confuz al experienței, Această idee kan- 
tiană că spiritul nostru se serveşte de forme de unifi- 
care proprii, e un bun câştigat definitiv de filosofie, 
observă cu dreptate d, Petrovici, 


Nici un gânditor anterior lui Kant, nici Platon şi 
nici marele Descartes şi atotînţelegătorul Leibniz, n'au 
întrevăzut în toată amploarea ei importanţa ce o pre- 
zinta matematica peniru cunoaşterea positivă. Există 
atâta ştiinţă într'un domeniu oarecare, câtă matema- 
tică poate fi aplicată în acel domeniu de cunoştinţe. 
Calculul numeric, crede Kant, serveşte nu numai să 
precizeze o lege ştiinţifică, dar el e însaşi cheia de 
boltă a înţelegerii universului material, In capitolul 
VI al cărţii lui Ion Petrovici cititorul va găsi o con- 
strânsătoare motivare cu texte nu se poate mai bine 
alese a rolului pe care autorul „Criticii Raţiunii Pure” 
îl atribuie matematicilor, 


Iată două din aceste texte: ,,...Intelectul nostru este 
originea ordinei universale a naturii, pentrucă supune 
toate fenomenele sub legile sale proprii”... „Intelectul 
nu-şi scoate legile lui din natură, ci dimpotrivă, pre- 
scrie naturii legile sale”. Dacă adoptăm concepţia 

kantiana, spune în substanță autorul cărții despre care 
vorbim, dispare marea enigmă a corespondenței ce 
constatăm între gândire şi lumea din afară, şi devine 
inteligibil totodată şi succesul matematicilor în stu- 
diarea şi desvoltarea ştiinţelor naturii. 

Altă trăsatură bogată în consecinţe a filosofiei lui 
Kant e faptul că, graţie pătrunzătoarelor lui analize, 
cunoaşterea devine pur umană, adică relativă la noi. 
Adevărurile noastre nu sunt valabile decât între şi 
pentru oameni. 

Tot Kant e cel ce desăvârşeşte opera de emancipare 
a filosofiei moderne de filosofia medievală, prin elimi- 
narea completă a ideii de divinitate din explicarea 
faptelor naturii: Avem certitudinea caracterului ade- 
vărat al unui lucru nu pentrucă sub o formă oarecare 
divinitatea ne-ar garanta acest caracter (Descartes, 
Malebranche, Berkeley, Leibniz), ci pentrucă noţiu- 
nea lui se înserează perfect în cadrele spiritului nostru. 

La lumina acestor idei deschizătoare de îndepărtate 
zari spirituale, înţelegem de ce condeiul de obiceiu 
atât de cumpătat al lui Ion Petrovici fixează pe hârtie 
judecaţi încărcate de stăpânit dar puternic entuziasm 
al inteligenţii: „Apariţia lui [Kant], scrie D-sa, schim- 
bă cursul filosofiei moderne, cotindu-l din direcţia pe 
care o primise cândva dela Descartes.... Filosofia kan- 
tiana alcătueşte Noul Testament al cugetării mo- 
derne, care vine să continue, dar să şi modifice 
Vechiul Testament cartesian.... Spiritul său viguros și 
inovator... a revoluţionat lumea ideilor filosofice, des- 
chizând perspective cu totul nouă, indicând soluţii ine- 
dite, răsturnând felul comun de a vedea... Filosofia 

kantiană nu este numai o piatră de hotar în evoluţia 
cugetării omeneşti, dar totodată reprezintă un moment 
hotăriîtor în desvoltarea fiecărui individ care se dedică 
— permanent Sau vremelnic — problemelor filoso- 
fice.... Mulți cugetători remarcabili, cu toate că ins- 
pirați de dânsa, au căutat sub pretextul perfecţionării, 
s'o înlocuiască. Desigur că unele obiecţii pe care le 
aduceau filosofiei kantiane erau juste şi unele modi- 
ficări binevenite. Totuşi e un lucru într'adevăr extra- 
ordinar: după o lungă călătorie prin concepţiile pos- 
terioare lui Kant, cu tot mirajul unora din ele, şi cu 
toate că uneori ele corespund mai bine cu evoluţia 
ştiinţei şi progresele experienţei — te întorci ca la un 
adăpost mai sigur sub acoperişul sistemului lui Kant.... 
Evoluţia filosofici contemporane pare a fi fermecata: 
simte că nu poate rămânea la Kant, se avântă cura- 
joasă înainte, dar pentru a reveni, ca după o pribegie 
desamăgită şi obositoare, la casa părintească îndărăt.... 
Filosofia kantiană e ... o adevărată categorie, apriorică 
a conștiinței filosofice contemporane.... „De aceea se 
poate susţinea că filosofia kantiană „a lovit de oare- 
care sterilitate sforţările urmaşilor ei. Gânditorul care 
a dus aşa de departe cugetarea omenească, este tot 
acela care, după izbânda lui glorioasă, a înţepenit 
pentru prea multă vreme evoluţia filosofică ulte- 


rioara”, i 


1 Vieața și opera lui Kant, pp. 7, 9, 10, 11. 265. — Judecata 
exprimată în acest din urmă citat nu ni se pare car putea 
fi aplicată, fără imporlante restricţii, întregei evoluţii filo- 
sofice de după Kant. In orice caz, cu greu ar putea fi apli- 
cată filosofiei lui Scheling şi Hegel. Gândirea acestora a luat 

Citind aprecierile de mai sus, simți că, pentru au- 
torul cărții vii care e „Vieaţa şi opera lui Kant”, gân- 
ditorul dela Königsberg n'a fost un subiect ocazional 
de simplă curiozitate speculativă. Ghiceşti că impor- 
tante idei kantiene fac demult parte constitutivă din 
substanța însăşi a viziunii lui Ion Petrovici despre 
lume. Ele au intrat cândva nu numai în inteligența, 
ci în sufletul D-sale, împreună cu tot cortegiul lor de 
prelungite ecouri sentimentale. Inţelegem astfel regre- 
tul exprimat în această melancolică frază: „Ajungând 
la capătul expunerii plănuite, am rămas cu sentimen- 
tul de a fi spus prea puțin, în orice caz de a nu fi în- 
fățişat imaginea operii lui Kant cu toată bogăția cu 
care o port în mine....”. 

Motiv de justificată părere de rău, această impresie 
de a nu fi spus destul despre un spiril atât de mare 
şi în tovărășia căruia ai petrecut o vieață întreagă 
de gânditor! Cititorii vor înțelege de sigur regretul 
Domnului Petrovici, nu credem însă că se vor aso- 
cia cu toții la acest sentiment al D-sale. Căci, în de- 
finitiv, faptul că autorul cărții „Vieaţa şi opera lui 
Kant“ n'a putut spune mai mult decât a spus, a con- 
tribuit, şi el, să mărească valoarea cărții. Eliminând 
ceea ce e mai puţin important, nu ciuntești, ci pui în 
mai mare lumină ceea ce e important. Opera câş- 
tigă astfel în densitate și'n eleganţă. 


naştere şin unele privinţe a crescut în funcțiune de Kant. 
Dar în funcţie, să zic, oarecum negativă, adecă opunându-se 
acestuia, și bătând, cu glorie şi rodnicie mare, căi ce duc 
spre orizonturi cu totul streine de zarea spirituală în care 
sau fixat liniile fundamentale ale gândirii kantiene. 

Dar, la lumina unor texte ca cele citale mai sus 
apar, credem, motivate în deajuns şi afirmaţiile pe 
care le făceam la începutul acestor pagini cu pri- 
vire la importanța ce o are, pentru tânăra noastră 
cultură filosofică, monografia despre care vorbim. 


II. 


Câleva cuvinte acum despre felul în care a ştiut 
autorul cărţii „Vieaţa și opera lui Kant“ să ducă la 
bun sfârşit sarcina ce şi-a luat-o asupra-i. 

Asemenea altor scrieri ale D-Sale, şi această carte, 
în care elocvenţa profesorului! e indiguită şi con- 
centrată de simţul de răspundere al scriitorului, ne 
confirmă impresia plăculă cu care ne despărțim 
de orice pagină iscălilă de Ion Petrovici, impresie 
pe care-am formula-o bucuros cam așa: Trecute prin 
prisma separatoare şi ordonatoare a inteligenței 
D-Sale, ideile cele mai abstracte devin uşor accesibile. 
Ca privile de pe o înălţime potrivită, ele îşi limpezesc 
liniile de frontieră și-și scaldă în lumină de soare 
conţinulurile. Dintrun material ce putea și se preta 
să fie elaborat în forma unei diserlaţii uscate, autorul 
a ştiut, fără să coboare calitatea gândirii, să facă 
operă plină de stăpânită dar palpitantă vieaţă. Nu- 
meroase capilole de gândire abstractă se schimba, la 
ordinul condeiului de măiestru al lui Ion Petrovici, 
în lectură ce le leagă cu sufletul tot, nu numai cu 
inteligenţa. 


1 Conţinutul cărţii a format mai întâi obiectul unui curs 
ţinut la Universitate. 

In același limp, gândirea personală a autorului 
„Vieţii şi operii lui Kant“ se lărgeşte în numeroase 
locuri, îmbogaţind conţinutul carţii cu multe şi pline 
de substanță sugestii sintetice. Astfel, sub reţeaua 
de oțel a ideilor kantiene, întinsă, să zic aşa, în eta- 
jul monografiei despre Kant, ochiul cititorului alent 
descopere, retrasă oarecum la parler, puterea con- 
structivă a unei inteligențe ce ridică discret fun- 
damentele pe care se va sprijini într'o zi o viziune 
personală despre lume şi vieaţă. E acest paralelism 
interior al cărţii Domnului Petrovici dovadă limpede 
vorbitoare că uneori poale intra într'o scriere despre 
alţii mai multă creaţie originală decât în numeroase 
publicaţii anunţate cu emfază ca opere de pură 
creaţie personală. 


Elanul cuvântului viu al lecţiilor ma fost omorît 
în nicio parle a curţii de slova de plumb a lipa- 
rului. Deși formată din contopirea unor lecţii uni- 
versitare, „Vieaţa şi opera lui Kant“ are unitatea 
organica a lucrului dus la capat printr'o singură 
destindere a coardelor sufletului. După credinţa noa- 
stra, Ion Petrovici n'a seris niciodată pagini susţi- 
nute în măsură aşa de mare de pasiunea de a stoarce 
asentimentul inteligenței ca aceste pagini despre Kant. 
După ce le-ai citit, rămâi cu impresia că cunoști de 
acum nu numai articulațiile esenţiale ale kantis- 
mului, dar că cunoşti pâna și sufletul marelui filo- 
sof german. 

Să mai observăm apoi ca, în gândire, în expresie, 
nimic ma fost lasat la voia întâmplarii. Marturie 

vie că inteligența cuprinzăloare şi seriozitatea ade- 
vărală nu sunt însuşiri ce se exclud, cum e aplicat 
să creadă Românul „deştept“ şi sceplic — sceptic 
din lene, uneori din nepulinţă de a gândi — şi care-şi 
închipuie cu uşurinţă că deşteplăciunea nu poate fi 
decât improvizaloare, 

Să spunem în sfârşit că autorul cărţii „Vieaţa 
şi opera lui Kant“ arată şi de data aceasta, ca tot- 
deauna, mare respect pentru cititorii săi: Carlea e 
străbătută dela un capat la altul de grija atentă de 
a prezenta ideile kantiene într'o riguroasă ordine 
logică; fapt ce le măreşte limpezimea; şi, dela întâia 
până la ullima pagină a scrierii, se simte efortul 
susținul ce-l face autorul ei pentru a găsi forma ex- 
lerioară care să adereze impecabil la conţinut. Poate 
vraja personalilaţii de gândilor a lui Ion Petrovici 
se datorește în parte şi acestui talent al D-Sale de a 
îmbina gândirea abstractă cu claritatea excepţională 
a expresiei. Slilul D-Sale e solid, pentrucă fiecare 
cuvânt îmbracă o idee de mai înainle luminos ela- 
borală; şi e sobru, peniruca cine gândeşte precis n'are 
nevoie de culoare prea multă. 

Astfel se explică faplul rar că, deşi majorilalea 
scrierilor D-Sale se adresează, prin subiectul lor ab- 
straci, unui număr restrâns de cilitori, acesta a fost 
considerabil dela început, şi a crescut mereu. Dintre 
toţi autorii noştri de scrieri filosofice, Ion Petrovici 
e cel ce a reușit în măsură mai mare să trezească 
interes pentru filosofie în inteligențele româneşti, 
Curiozilalea vie cu care-i urmărește activitatea de gån- 

ditor un public destul de întins, poate fi considerată 
deja ca o răsplată a străduinţelor şi însuşirilor 
D-Sale. Dar mult mai importantă decât acest interes 
public, — în care poate intra şi o doză însemnată 
de snobism — e judecata măgulitoare pronunţată 
asupra activităţii lui Ion Petrovici, în ţară şi peste 
hotare de câteva spirite a căror opinie apasă în cân- 
tarul valorilor mai greu decât toate popularităţile. 

Când timpul ne va da perspectiva justă de dreaptă 
judecată, se va vedea că, cu toate aparențele şi în ciuda 
unor zgomotoase preocupări profane — dl Petrovici, 
se ştie, a făcut şi face politică, — autorul „Teoriei 
Noţiunilor“ a servit, toată vieaţa, exclusiv la un singur 
stăpân: la acela care se chiamă spirit. Dar pe a- 
cesta l-a servit cu hărnicie şi credinţă neclintită, 
Preocupările D-Sale politice vor apare atunci ceea 
ce, din fericire, au fost întradevăr: agitaţie de supra- 
faţă, fără rădăcini şi ecouri în adâncul personalită- 
ţii D-Sale spirituale. Când va sosi plinirea vremii, 
se va constata că Ion Petrovici a fost, de treizeci de 
ani încoace, printre cei mai neşovăitori, mai utili, 
şi mai serioşi, slujitori ai culturii în Tara Româ- 
nească. Existenţa adevărată a lui Ion Petrovici a 
fost închinată întreagă şi fără rezervă serviciului 
inteligenţei. Astfel încât cel ce a scris „Vieaţa şi 
opera lui Kant“ poate nota de pe acum, împreună 
cu Alain: „In ce mă priveşte, mi-am făcut drumul 
în tovărăşia câtorva oameni mari, autentici. Restul 
wa existat pentru mine...“ 

> .- Mon enfance parisienne ma laissé 
le besoin de ces foules travaillées par la lu- 
mière, où lusure de l'âme se répare si 


vite.” 
Jules Romains: Lucienne”. 
33 


Vieaţa modernă, cu aspectele-i variate dar extrem 
de schimbăcioase, s'a manifestat capricioasă şi'n lu- 
mea artelor. In țările cu producție intelectuală mare, 
numărul modelor sau, dacă e mai bine zis,al şcolilor lite- 
rare a devenit o cifră greu de fixat. Patruzeci şi şapte! 
a numărat cineva numai în Franţa, şi numai în cei 
treizeci de ani din urmă. Incurajate de o societate 
unde „noutatea” a devenit un criteriu după care se 
măsoară valorile, şcolile literare şi modele artistice dis- 
par tot atât de repede cum şi răsar. Repede ca şi reali- 
tăţile — uneori himerele — a căror expresie artistică 
erau. 

Ne-am întrebat, în această ordine de idei, dacă una- 
nimismul, al cărui iniţiator e Jules Romains, nu e şi el 
o simplă modă? Sau, este el expresia literară a unei 
realităţi sociale şi morale a secolului nostru? Cu alte 
cuvinte: găsit-a secolul nostru, în realizarea literară a 
credinţei unanimiste — zicem: „credinţei”, căci una- 
nimismul se întemeiază pe o concepţie generală de 

17 

vieață — găsit-a expresia artistică potrivită a unei ten- 
dinţe caracteristice a sa? 

Dacă da, care e această tendinţă? 

Răspunzând la aceasta din urmă întrebare, vom fi 
în măsură să arătăm izvorul de inspiraţie al unani- 
mismului. Iar încercând să lămurim procedeele artis- 
tice ale întemeetorului lui, vom răspunde la întreba- 
rea întâi, 

Maşina cu vapori, dimpreună cu surorile sale mai 
tinere și mai sprintene, comprimând distanţele, a facut 
posibilă formarea marilor aglomeraţii umane. Divi- 
ziunea muncii putând fi dusă aici foarte departe, in- 
terdependenţa membrilor grupului a crescut mult şi 
ea. Şi cu ea a crescut şi sentimentul de coheziune al 
grupului. Această tendinţă spre formare de mari aglv- 
meraţii omeneşti e una din notele caracteristice ale 
timpului în care trăim. 

In interiorul acestor mari aglomeraţii umane, con- 
știința colectivă ia, cum se ştie, forme mai variate şi 
mai intensive decât în grupările mici, sau în cele îm- 
prăştiate pe întinderi relativ mari. Acelaşi individ sau 
grup e polarizat social în mod continuu, cu intensitate 
variabilă şi'n multiple chipuri. Este ştiut că, sociolo- 
gia, pentru a avea un obiect de studiu relativ constant 
şi deci mai uşor de supus investigaţiei, examinează 
vieața colectivă mai mult în reziduurile ei (instituţii 
de tot felul) decât în ceea ce prezintă ea trecător, cu 
aparențe de efemer, de nefixat, Dar, alături de for- 
mele de vieaţă colectivă prezentând un oarecare ca- 
racter de stabilitate, conștiința colectivă, şi cu deose- 

bire cea a marilor centre, trăeşte în pulsaţii de natură 
mult mai mobilă, mai discretă, mai obscură oarecum, 
mai subtilă şi mai efemeră totodată. Interferenţe 
sufleteşti continue au loc între indivizii aceluiaşi grup, 
dela individ la grup şi întors, dela grup la grup. 

Aceste interferenţe psihice sunt la temeiul vieţii co- 
lective care naşte şi moare în gara unui oraş mare, de 
ex., pe nesfârşitele şi veşnic mişctoarele lui străzi, în 
biserici şi teatre, în metro (Romains: ,Poâme du métro- 
politain.”) şi”n sălile lui de întruniri. 

Sufletul marilor centre, mai exact ceea ce e perpe- 
tuum mobile în pulsaţiile acestui suflet, se naşte din 
sinteza, „nevăzută” dar simțită, a acestor fenomene 
sociale în continuă oscilație, mereu provizorii, bogate 
în urmări imprevizibile. In măsură mai mică de sigur, 
se poate spune acest lucru despre vieaţa colectivități- 
lor umane în general. Evident, la alte grupuri decât 
cele formate de oraşele mari, nu numai elementele 
care interferează sunt mai puţin numeroase, dar şi 
frecvenţa interferenţelor posibile este mai mică. 

Raportul dintre aceste nebuloase dar foarte reale 
forme de conştiinţă colectivă şi faptele sociale studiate 
de sociologia lui Durkheim, d. ex., este analog cu acela 
care există între ceea ce Bergson a numit date ime- 
diate ale conştiinţei şi procesele sufleteşti ce formează 
obiectul de studiu al psihologiei propriu zise. 

O intuiţie subtilă şi puternică în acelaşi timp, in- 
tuiţia unui poet dublată de aceea a unui om de ştiinţă 
era singură în stare să prindă, în forme exprimabile şi 
comunicabile, aceste fragile fenomene ale conştiinţei 

17% 

colective. Traite de toată lumea, abia întrezărite de 
unii, aceste forme de vieață umană au fost „„văzute” 
de Jules Romains, concret cum nu le văzuse nimenea 
înainte de el. Intr'un anumit sens, se poate susține că 
autorul romanului „Mort de quelqw'un” este descope- 
ritorul lor. 


Viziunea unanimistă este percepţiunea directă a a- 
cestor veşnic mişcătoare forme de vieaţă.  Exaltarea 
lirică a acestei specifice forme de conştiinţă — în care 
trăim cu toţii şi care ne depăşeşte — e ceea ce se chea- 
mă unanimism: „Alors le groupe des femmes, scrie 
Romains, exista, avec cette âme confuze et bon- 
dissante qwont les foules des églises. Comme elles, ... il 
peina une minute, pour incarner certains rêves de 
Thomme: létre qui se sent tout, et la vie qui ne finit 
pas.” ! 

Am subliniat această ultimă frază. Opera celui ce a 
scris „Puissances de Paris” şi „Un tre en marche”, 
operă realizată în toate genurile literare, este elabora- 
rea artistică a concepţiei pe care o exprimă condensat 
fraza acum subliniată. 


Ar fi poate exagerat să susţinem că Jules Romains 
n'a avut întrun anume sens predecesori. Romanul şi 
poezia veacului trecut au arătat adesea, se ştie, interes 
vieţii grupurilor omeneşti. Zola şi Verhaeren au avut, 
incontestabil, influenţă asupra lui Romains. In volumul 


1 Toate sublinierile, întâlnite de cilitor în acest esseu sunt 
ale noastre. 

său de poezii întitulat „La vie unanime” găsim ecouri 
din „Villes tentaculaires”, 

Dar, intuiţia vieţii colective la Zola şi la Verhaeren 
e oarecum anatomică, dacă ni se îngădue expresia. 
Aceştia privesc grupurile umane din afară, ca date, 
ca rezultate aș zice. Pe când Jules Romains ne suge- 
rează o viziune genetică a grupului. El se aşează în 
interiorul, în inima pulsatoare a acestuia. Ne face să 
asistăm astfel la naşterea conştiinţei confuze a grupu- 
lui, la oscilările şi pâlpăirile ei, la creşterea, la moar- 
tea ei. 

Nimic mai sugestiv în acest sens decât titlul unui 
volum de poeme al său: „Un être en marche”. Ro- 
mains plimbă adesea un grup uman printre alte gru- 
puri, notând, cu fineţe mare, variațiile pulsului psihic 
pe care le sufere atât grupul în mișcare, cât şi grupu- 
rie ajunse în contact cu el (d. ex., un pensionat de fete 
la plimbare). 

In „Mort de quelqu'un” vedem răsunetul „social” 
pe care-l produce moartea mecanicului Jacques Go- 
dard, om de umilă condiţie socială, un „oarecare” (un 
quelconque): Jacques Godard „exista cu moderație 
prin sine însuşi; şi exista abia, prin ceilalţi”. Moartea 
lui încheagă în grup pe numeroșii locatari ai casei de 
raport din popularul şi populatul cartier Ménilmontant: 
„Casa era cu totul schimbată. In ajun, abia exista. 
Familiile se izolau şi blamau proprietarul care făcuse 
pereţi prea subţiri.” Iar scara casei, înainte de moartea 
lui Godard nu era decât „o spirală de aer rece, din 
care urca un svon vag de scoică marină”. După moar- 

te însă, „casa fierbea; din trupul lui Godard se eli- 
berase, cu cel din urmă suflu, o putere de care casa 
avea nevoje ... Apartamentele palpitau unul către al- 
tul, din cauza mortului. Şi totul se amesteca în spațiul 
scării”. 

Iar la vestea morţii lui Godard, adusă de o tele- 
gramă din Paris, satul din Auvergne, satul lui natal, 
„nu mai era numai câteva granulaţii albe, ici şi colo, 
pe pământul acoperit de vegetaţie. El se lega în zale 
elastice. Se aranja într'o plasă fragilă pe care o făceau 
să tremure clopotele de amiazi. Acesta fu momentul 
în care Jacques Godard intră în sat spre a-şi trăi a 
doua vieaţă a sa. Aceasta începu prin cuvinte îngânate 
de un baieţel într'o bucătarie [băiatul care duce părin- 
ților lui Godard telegrama], în faţa unei mese pe care 
fumegau doua oale. Ea [a doua vieaţă a lui Godard] 
se umflă într'un țipăt mare, deveni văicăreală, se ghe- 
mui pare c'ar fi voit să se muște și să se omoare. Apoi 
ieşi, urcă străbătând curtea şi se duse pe cele drumuri. 
Satul o absorbi repede. Când sună de amiazi, un băr- 
bat intra în casa din capul satului şi spunea înainte 
de a se așeza: „Ştii, Mariano, se pare că fiul lui Go- 
dard, Parisianul, a murit.” 

Iată acum şi scena, admirabil prinsă şi redată cu 
rară fineţe, când pleacă bătrânul Godard la Paris, la 
înmormântarea fiului său: Dupăce moşul făcuse o bu- 
cată de cale pe jos, urcă în diligenţa poştei care avea 
să-l duca până la gara cea mai apropiată: „Moşneagul 
nu îndrăzni la început să se așeze în tihnă; să-și în- 
tinda picioarele, să-şi razeme spatele de peretele dili- 

genţei. Era cel din urma venii. Şi-aştepta sa se obiş- 
nuiască grupul cu prezenţa sa. Toţi călatorii îl fixară 
câteva clipe: Simţea puterile lor încrucişându-se în el 
ca acele unui tricotaj. Incetul cu încetul, dreptul moș- 
neagului de a fi acolo creştea. Timpul se strecurase 
între trupul său şi celelalte corpuri, formând un cleiu. 
Moşneagul îndrăzni să se tragă puţin înapoi, şi să se 
razeme. Intr'adevăr, acum intra în grup, nu mai era 
numai aruncat acolo, se cufunda în grup. Omenii nu-l 
mai fixau .. ., sufletu-i era acum asemenea celorlalte 
suflete. 'Tuşi. Cunoştea aproape pe toţi călătorii... 
Tăcut, având cele două şiruri faţă ?n faţă, grupul era 
ca o gură închisă ale cărei fălci se împreună. Sufletul 
[grupului] oscila între trupurile aşezate faţă ’n faţă; 
nu exista într'adevăr un centru; dar ceva mai sus de- 
cât capetele, sub plafonul de lemn vărgat, visurile se 
echilibrau.” 

Textele ar putea fi înmulţite la nesfârşit. Le-am citat 
pe acestea, luate aproape la întâmplare, spre a da ci- 
titorului oarecare material concret pentru ilustrarea 
celor spuse teoretic în cursul precedentelor noastre 
desvoltări. 


* 


Decât, materia de inspiraţie, oricât de bogată şi de 
nouă ar fi, nu e, se ştie, condiţie suficientă pentru a 
asigura reuşita şi dăinuirea unei şcoli literare. Găsirea 
unei forme de expresie artistice, clară şi sobră în ace- 
lași timp, era o a doua condiţie indispensabila, 

Autorul volumului „Amour couleur de Paris” ela- 

boră această expresie literară, cu voinţă lucidă — 
poate prea lucida uneori — şi cu măestrie remarcabilă. 
A ştiut să exprime cu cea mai mare economie verbală 
— adesea în două cuvinte — mişcări şi nuanţe sufle- 
teşti pentru exprimarea cărora un spirit lipsit de talent 
şi mai puţin disciplinat ar fi trebuit să facă discursuri 
lungi. A găsit imagini proaspete; totdeauna concrete şi 
aproape toate sugerând mişcare, acţiune, 

Astfel, abstracții şi obiecte moarte, devin, în scrisul 
lui Romains, subiecte de propoziţii cu verb transitiv: 
„L'intérieur n'eut plus le courage de sa forme, il ouvrit 
la portière et les gens sortirent”, Sau: „L'enterrement 
souffrait de désir; les hommes auraient voulu prendre 
le trot”. „La boutique lui renvoyait la mort de son fils 
attiedie et illuminée.” 

Părinții lui Godard sunt foarte bătrâni. Nu şi-au 
văzut fiul, el însuşi bătrân, decât foarte rar, şi pentru 
scurtă vreme. De douăzeci de ani Jacques Godard nici 
nu mai fusese în satul său din Auvergne. E lucru na- 
tural deci ca Jacques să trăiască în amintirea bătrâ- 
nilor „plus pres de sa naissance”, Iată acum fraza 
care, în trei cuvinte, rezumă admirabil întreaga situaţie: 
„Il existait en patois.” Când trece diligenţa care duce 
pe bătrân la gară: „Trop étroite pour contenir tout de 
fracas, la rue se dilatait sur son passage, €cartait ses 
murailles dans l'ombre, comme une bouche que gonfle 
un cri,” 

Inaintea porţii pe unde vor scoate mortul, s'a adunat 
lume multă, lăsând în faţa ieşirii un loc gol, destul 
de mare, pentru ca sicriul să poată fi scos fără diti- 

cultate: „En face de la porte tenturée lair diminuait 
entre les hommes. A cause du cercueil, la rue dur- 
cissait ... Un arc de foule vibre ainsi, les pointes 
appuyées à la muraille de la maison, comme si le mort 
était une flèche qu’il allait lancer à travers tout.” 

Un tren în mişcare, la o curbă: „Tout le train résis- 
tait à la torsion. Il était pareil à une épée qu'on entre 
de force dans un fourreau courbe.” 

Un alt tren, încărcat de lume opreşte într'o gară. 
Peste câteva minute are să plece. Aşteptând plecarea 
trenului, fiecare călător „allongeait une volonté jus- 
qu’à la machine”. 

In sfârşit, înainte de a termina cu acest lung şir de 
citaţii — pe care nu le-am tradus, pentru ca forţa ex- 
presiei sa nu slăbească cumva prin traducere—încauna: 
Diligenţa poştei are şapte călători şi e de douăzeci de 
minute în drum. La o cotitură a drumului, văcarul 
din Malabrais se urcă pe imperiala diligenţei: „Depuis 
vingt minutes, là où le groupe ne connaissait que son 
bruit, un vacher pensait à quelque chose. Puis on en 
fut un peu gêné, On ne pouvait oublier qu’il était là- 
haut, n'y sentir, comme avant, que des bagages se- 
coués, et que lair du soir. Mais Pâme [du groupe] s'af- 
faiblissait en s'étirant jusqu’à lui. On m'avait plus l'im- 
pression d'âtre une famille à table. L'âme vaccillait 
comme le flamme d'une lanterne quand une vitre s’est 
cassée.” 

Cu astfel de mijloace simple, Jules Romains a reu- 
şit deci să dea expresie potrivită originalei intuiţii ar- 
tistice pe care a adus-o. Romains a reuşit chiar să gă- 

seasca o formă de expresie clasică pentru o materie 
care e numai mişcare, pâlpăire, oarecum numai deve- 
nire. Dacă clasicismul e arta de a exprima maximul 
spunând minimul, cum îl definise André Gide, apoi 
cuvântul poate fi folosit fără exagerare şi când e vorba 
de stilul lui Romains. 

Voind să-şi rezerve completă libertate în ce priveşte 
materia literară, Gide ceruse, se ştie, disciplină clasică 
numai cu privire la formă. Ca motive de inspiraţie, 
Gide e romantic, individualist fecund, uneori însă bol- 
năvicios. Jules Romains a reuşit să realizeze şi 'n ce 
priveşte materia artei sale programul clasic. 

Unii reprezentanţi francezi ai neotomismului s'au 
plâns că literaturii franceze moderne i-ar lipsi obiectul. 
Ea ar fi „în căutarea obiectului pierdut”. In felul lui, 
întemeetorul unanimismului i-a găsit un obiect: toată 
opera lui e îndreptată oarecum în afară, spre grupuri, 
spre social, nu spre insul izolat; spre ambianța colec- 
tivă în care se mişcă grupurile, nu spre adâncimile 
anarhice ale vieţii psihice a insului. 

De aci optimismul lui Romains. De aci dragostea lui 
de aer proaspăt, de mişcare, de acţiune, de obiecte, de 
concret. De aci râsul lui. Deschizând larg braţele în 
faţa lumii exterioare, sensibile, Romains a creat o con- 
cepţie literară şi o artă realista care are mari posi- 
bilităţi de primenire neîncetată. Temperament poetic 
din naştere, autorul ,„Odelor şi Rugăciunilor” a aplicat 
doctrina unanimistă şi 'n dramă, şi 'n roman, dove- 
dind şi prin aceasta fecunditatea ei. 

Dar chiar şi "n poezia lirică a sa am căuta înzadar 

exaltarea eului. Lirismul lui Romains exaltă vieaţa în 
general, vieaţa comunităţilor, a oraşelor mari, acţiunea 
de tot felul. Dar şi aici, lirismul său nu e sete neastâm- 
părată după imposibil. Nevoia de comuniune cu abso- 
lutul e ponderată printr'un fel de neîncredere pe care 
acest voluntar o are faţă de propriile sale înduioşeri . .. 
Adesea ştie să găsească tonul unui limbaj naiv care far- 
mecă, ton voit, dar neafectat. 


Prin unele din laturile lui, unanimismul ar fi putut 
degenera în romantism anarhic, sau chiar în sentimen- 
talism vag şi răsuflat. Arta virilă şi adesea supărător 
de conştientă şi de voluntara a întemeetorului lui a 
reuşit să împrăştie negurile sentimentale până şi într'o 
materie relativ rebelă. 

In „Lucienne” de exemplu, Romains a scris romanul 
de dragoste al unei profesoare de muzică, în provincie. 
Poetul liric a cedat, tocmai aici, complect locul roman- 
cierului. Pe toate paginile cărţii, cititorul e izbit de-o 
lumină poate exagerat de clară. Voința de clasicism e 
evidentă, prea evidentă. Acest roman de dragoste ui- 
mește prin răceala lui, dar prezintă comparat cu „Mort 
de quelqu'un” un sensibil şi binevenit progres: sche- 
letul doctrinar al povestei e mai discret. „Mort de quel- 
que'un” însă, la rândul lui, e, în privinţa aceasta, ne- 
asemănat mai reuşit decât „Puissances de Paris”, unde 
întâlnim ideologul la tot pasul, şi unde autorul alunecă 
mereu în didacticism, care displace. Nu arareori ac- 

centul e prea autoritar şi imaginaţia prea terorizată 
de inteligență. Adesea simțim nevoie de mai multă spon- 
taneitate şi de mai puţină luciditate, 

Cu toate acestea, virilitatea artistică acum anali- 
zată, era poate necesară pentru elaborarea „clasică” a 
materialului care, cum spuneam mai sus, are o struc- 
tură extrem de nestabilă, de lipsită de contur, de pro- 
teică. Numai voinţa fermă a unui artist iubitor al for- 
mei clasice era în stare să înlăture aici pericolul unei 
alunecări în wertherianism morbid. 

Se ştie că restaurarea unui ideal clasic în artă au 
mai încercat-o şi alții. Dar unii, lipsindu-le cu desă- 
vârşire viziunea concretă a realităţii înconjurătoare, 
n'au făcut decât să îmbrace în forme împrumutate un 
conţinut scos din dulapurile bibliotecilor. Romains a 
dat clasicismului modern un obiect modern: o anumită 
faţă a fenomenului social, N'a renunţat la bogăţia ex- 
perienţei moderne, dar a turnat materia scoasă din 
această complexă experienţă într'o formă veche, cla- 
sică. 


+ 


Vieaţa destul de lungă a unanimismului — 1904 — 
ar fi o dovadă în plus că el este expresia potrivită a 
unor tendinţe caracteristice ale veacului nostru. Ta- 
lentul viguros al iniţiatorului a contribuit, în măsură 
preponderentă fără îndoială, la această longevitate. Am 
văzut însă că însuşi materialul căruia unanimismul s'a 
străduit să-i găsească o expresie literară cât mai a- 
proape de cea clasică, este scos dintr'o ” realitate so- 


wwWw.dacoromanica.ro 


UNANIMISM 269 


cială proprie timpului nostru de mari aglomeraţii 
umane. 

In sfârşit, cine ştie dacă viitorul — care sar putea 
să fie al marilor masse — nu va veni să îmbie şi mai 
stăruitor artei literare de mâine un material ca cel pe 
care unanimismul a căutat să-l elaboreze cu precădere? 
Atunci, invenţia lui Romains ar putea fi considerată, 
eventual, ca anticipație a uneia dintre formele de rea- 
lizare posibile a artei poetice şi scriitoriceşti a viito- 
rului.., 

